
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	Энэхүү ном адал явдлын бүтээл биш учраас санаанаасаа зохиосон зүйл огт үгүй билээ. Манай үеийн гарамгай тагнуулч Ким Филбийн амьдралд тохиолдсон үнэн явдал, бодит хүмүүс, үнэн баримтууд энэ номын мөр бүхэнд нь шингэжээ.

	Энэ хүний нэрийг дэлхий даяар мэднэ. 1963 онд английн тагнуулын байгууллагын удирдагчдын нэгэн байсан Ким Филбийг Москвад ирэхэд Их Британийн дээд язгууртнууд алмайран гайхацгаасан юм. Гарамгай тагнуулчийн тухай домог өрнөдийн тусгай албадын удирдагчдын зүрхийг шимшрүүлж, гайхал төрүүлсэн энэхүү шуугианы давлагаа капиталист ертөнцийг донсолгов. Эл явдлаас хойш олон жил өнгөрсөн боловч өрнөдийнхөн энэ хүний тухай одоо ч сэтгэл тайван өгүүлж эс чадна. Дайны дараах үеийн түүхийн судалгааны томоохон бүтээлүүд, улс төрийн нэрт зүтгэлтнүүдийн дурсамж бичгүүдэд Ким Филбийн нэрийг дурсахгүй өнгөрч байсан удаагүй. Энэ хүний амьдралыг харуулсан роман, уран сайхны кино олон гарчээ. Анд нөхөд болон атаат дайснуудаас нь Ким Филбид ирсэн захианы зарим нь харааж зүхсэн байхад ихэнх нь бахархан хүндэтгэсэн байдаг юм.

	Залуу наснаасаа хувьсгалт тэмцлийн замд орж, Октябрийн хувьсгалын үзэл санаа болон түүнийг хамгаалах явдалтай өөрсдийн бүхий л ухамсарт амьдралыг холбосон хүмүүсийн нэг нь Ким Филби байсан юм.

	Ким Филби 1912 онд засгийн газрын нэрт зүтгэлтний гэр бүлд төрж, онцгой эрхтэй Кембрижийн их сургуулийг төгсжээ. Филбийн эцэг Саудын Арабын Ибн-Сауд хааны улс төрийн зөвлөгчөөр олон жил ажилласан бөгөөд Араб дахинд нөлөө бүхий дорно дахиныг судлагч, английн том судлаач байлаа.

	Филби оюутан ахуйдаа зүүний үзэлтний бүлэгт багтаж, залуу коммунистуудын дугуйлангийн гишүүдтэй нөхөрсөг харилцаатай байсан боловч намын эгнээнд ороогүй ажээ. Их сургуулийн удирдлага түүний үзэл бодлыг мэдэж байсан учраас төрийн албанд ажиллах томилолт авалгүй төгсжээ. Гадаад явдлын яаманд ажиллах гэсэн найдлага тасрахад Филби герман хэлийг гойд сайн сурах зорилгоор Австри руу явжээ.

	Вена хотод очмогцоо Филби зүүний үзэлтнүүдтэй холбоо тогтоож МОПР (хувьсгалын тэмцэгчдэд туслах олон улсын байгууллага) болон Улаан загалмайн шугамаар ажилд оров.

	1934 онд Австриас буцаж ирснийхээ дараа Филби хуучин мөрөөдлөө орхиж, нэрт тагнуулч Локкарт болон эцгийнхээ танил, нөлөө бүхий хүмүүсийн дэмжлэгтэйгээр Лондоны «Ивнинг стандарт» сонины газрын орон тооны бус ажилтан боллоо. Үүний дараа Филби улс төрийн үзэл нэгт нөхдөөсөө хагацан салсны улмаас Германы элчин сайдын яамны хүлээн авалтад олонтоо оролцох болжээ. Удалгүй тэр англи - германы нийгэмлэгийн гишүүн болж, германы бодлогыг илэрхий дэмжихийн зэрэгцээ «Геополитик» гэдэг фашист сэтгүүлтэй холбоо тогтоов. Түүний энэ үзэл нь гуравдугаар рейхийн дэмжлэгийг олж, Филби Берлинд удаа дараа уригдаж, тэнд Геббельсийн суртал нэвтрүүлгийн байгууллагын ажилтнуудтай уулзаж, түүнийг Риббентроп хүлээн авч уулзжээ.

	1936 онд Испанид дайн эхэлж, хагас жилийн дараа «Геополитик» хэвлэлийн газрын эзэн генерал Хаусхофер болон Английн нөлөө бүхий барууны үзэлтнүүдийн зөвлөснөөр Английн хэд хэдэн мэдээллийн байгууллагын сурвалжлагчаар дайтаж байгаа улсад очжээ. Тэр Испанид болж буй явдлын тухай франкистуудын үзлийг дэмжин бичиж байсан бөгөөд удалгүй түүнийг тус орны Франкогийн эзэлсэн нутагт «Таймс» сонины цорын ганц тусгай сурвалжлагчаар томилов. Филби сурвалжлагчийн хувьд самуун дэгдээгчдийн дунд эрхэм алдрыг олов. Түүний байгуулсан гарамгай гавьяаг үнэлж Франко өөрөө одон гардуулж байжээ.

	Дэлхийн хоёрдугаар дайны эхээр Филби Европт Английн явуулын армийн жанжин штабын дэргэдэх «Таймс» сонины цэргийн гол сурвалжлагчаар ажиллав. 1940 онд Франц ялагдсаны дараа тэр эх орондоо эргэн ирж Английн тагнуулын «Сикрет Интеллиженс Сервис» (СИС) байгууллагад ажиллана уу гэсэн саналыг зөвшөөрч, эхлээд СИС-ийн хорлон сүйтгэх хэлтсийн ажилтан болов.

	Зургаахан жилийн дотор намын гишүүн бус коммунист Филби фашизмыг магтагч болж, МОПР-ын жирийн ажилтнаас империалист гүрний тагнуулын эртний нууц байгууллагын ажилтан болж хувирсан нь учрыг мэдэхгүй хүнд гайхал төрүүлж байв. «Үүнд гайхах юм юу байна? Түүхийн өөрчлөлт, түүний огцом эргэлтэд л хачин их хувирах явдал байдаг...» гэж юм үзсэн нэг нь хэлж болох юм.

	Иймэрхүү өөрчлөлт болж байсан, одоо ч болж байна, байх ч болно. Гэвч Ким Филбид энэ холбогдолгүй юм. 1934 оны зургаадугаар сараас эхлэн К. Филби зөвлөлтийн тагнуулын байгууллагад ажиллаж, өөрийнхөө үзэл бодолд ямагт бат итгэж явсан билээ.

	Английн тагнуулын байгууллагад Филби албан тушаалд гайхалтай хурдан дэвшсэн юм. Бүр 1941 он гэхэд л К. Филби СИС-ийн сөрөг тагнуулын албанд хариуцлагатай хэргэм тушаал эзэлж, Европ дахь гитлерийн эсрэг эвсэлд оролцогч өрнөдийн орнуудын цэргийн бүхий л ажиллагааг сөрөг тагнуулын мэдээгээр хангах албыг удирдаж, фашист Герман, Испани, Португалийн тусгай албадтай хийх тэмцлийн ажиллагааг эрхэлж байлаа. Филби СИС-ийн сөрөг тагнуулын алба, гадаад явдлын яам хоёрын хооронд холбоо тогтоож, удалгүй «коммунизмын эсрэг ажиллагаагаар мэргэжсэн томоохон, шинжээч» хэмээн үнэлэгдлээ. Эцэст нь 1944 онд «ЗСБНХУ болон олон улсын коммунист хөдөлгөөний эсрэг тэмцэх» онц чухал хэлтсийг толгойлох үүргийг түүнд даалгаснаар Ким Филби Их Британийн бүх нууц албадыг удирдах орлогч дарга болов. 1946 онд түүнийг Британийн эзэнт улсын «Онцгой гавьяаны төлөө» одонгоор шагнажээ. К. Филбийн сэтгэл булаам зан чанарын тухай домог тархаж, тушаал түргэн дэвшсэн нь барууны хэвлэлүүд К. Филби удахгүй Британийн бүх тагнуулын газрыг толгойлно хэмээн шуугилдаж байлаа.

	1946 онд Английн элчин сайдын яамны нэгдүгээр нарийн бичгийн дарга хэмээх халхавчийн дор Ким Филби СИС-ийн тагнуулын удирдагчаар Туркт очсон юм. Энэ орныг шилсэн нь санамсаргүй хэрэг биш байлаа. Тэр үед ЗСБНХУ-ын өмнөд хилийн орчмоор тагнуулын томоохон ажиллагааг хийх гэж бэлтгэж байсан учраас ихээхэн туршлагатай, хариуцлагатай хүн удирдах ёстой байжээ.

	1949—1951 онуудад Ким Филби Вашингтон дахь Английн тагнуулын холбоо тогтоох даалгаврыг биелүүлж, СИС хийгээд Тагнуулын төв газар (ТТГ) болон Холбооны мөрдөн байцаах товчооны (ХМБТ) хамтын ажиллагааг зохицуулж байлаа. Эрхэлсэн албан тушаал, хувийн харилцааны хувьд Ким Филби Америкийн тусгай албадын хамгийн эмзэг, хамгийн нууц ажиллагааны гүнд нэвтэрч чаджээ.

	Ким Филби тагнуулчийн хувьд ганц ч буруу зүйл хийгээгүй боловч бодит байдлаас болж түүнийг сэжиглэх болов. 1955 онд засгийн дээд давхаргаас маш нууц мэдээ алдагдсан тухай Английн парламентад шүүмжлэн хэлэлцэж эхэлсэн үед ч Ким Филбид тулгасан зэмлэлийг Английн гадаад явдлын яамны сайд Г. Макмиллан олны өмнө хүчингүй болгож байлаа. 1963 он хүртэл Ким Филби СИС-ийн нэрийн өмнөөс Английн сонин сурвалжлагчаар Ойрх Дорнодод ажиллаж байв. 1963 онд тэр Бейрутээс Москвад ирсэн юм.

	Ким Филби тагнуулчийн хувьд өнө урт их замыг туулжээ. Энэ бүх хугацаанд түүнээс маш олон үнэ цэнтэй мэдээ хүлээж авчээ. Дельфусийн Австри, Гитлерийн Герман, Франкогийн Испани, дэлхийн хоёрдугаар дайн, дараа нь «хүйтэн дайны» бодлогын хүнд бэрх цаг үед хөрөнгөтний сэтгүүлч, дипломат, тагнуулч Ким Филбийн цээжинд коммунист хүний гал халуун зүрх цохилж байлаа.

	Зөвлөлт төрийн өмнө түүний байгуулсан гарамгай гавьяаг үнэлж Лениний одон, Улаан тугийн одон, Улс түмний найрамдлын одон болон «Владимир Ильич Лениний мэндэлсний 100 жилийн ойд зориулсан цэргийн гавьяаг байгуулсны төлөө» медалиар шагнажээ.

	Өнөөдөр ч гэсэн Ким Филби урьдынхаа нэгэн адил дайчин байраа эзэлж, бүтээлч хөдөлмөрөө өрнүүлэн, ихийг бүтээсээр байна. Дэлхийд болж байгаа бүхнийг саруул хурц ухаанаараа шүүн тунгааж явна. Хурц ширүүн маргаан, хоккей, яруу найрагт, тэгэхдээ ажил үйлстээ юу юунаас илүү дуртай билээ.

	1977 онд Ф. Э. Дзержинскийн мэндэлсний 100 жилийн ойн баярын хурал дээр чекистүүдийн хамт олны өмнө К. Филби хэлэхдээ: «Хэрвээ хүслийг таах боломж над олговол төрөлх хамт олон, анд нөхдийнхөө дунд би дахиад дөчин гурван жил ажиллахыг хүснэ гэж хэлэх байсан» гэсэн билээ.

	Филбийн намтар, амьдралын замналын ер бусын явдал нь хүмүүсийн гайхлыг эрхгүй төрүүлэх бөгөөд үүсэл гарлаараа хөрөнгөтний нийгмийн эрх баригч ангид хамаарагдаж, элбэг дэлбэг тохилог хангалуун амьдран суухын оронд өөрийнхөө ангийн эсрэг дайн зарлаж, мэдлэг чадвар, оюун ухаан, хүч чадлаа хувьсгалын үйлсэд зориулсаар иржээ. Энэ амьдрал руу түүнийг юу түлхэж оруулсан бэ?

	Ийм асуултад хариулахын тулд түүхэн баримтад түших ёстой. Одоогоос 130 гаруй жилийн өмнө К. Маркс, Ф. Энгельс нар «... Эцэст нь ангийн тэмцлийг нэгэн тийш болгох цаг ойртох үед ноёрхогч ангийн дотор, мөн бүхий л хуучин нийгмийн дотор задрах явц нэн хүчтэй ширүүн болж ирдэг учир ноёрхогч ангийн багахан хэсэг нь ангиа цааргалан тэвчээд, хувьсгалт ангид, ирээдүйг гартаа барих ангид нийлнэ1» гэж «Коммунист намын тунхаг» зохиолдоо бичжээ.

	Орос оронд ялсан Октябрийн хувьсгал хүн төрөлхтний түүхэнд шинэ эрин үеийг нээсэн юм. Энэ хувьсгал дэлхийн бөмбөрцгийн өнцөг булан бүрийн сая сая хөдөлмөрчдийн ирээдүйн эрх чөлөөний бэлгэ тэмдэг боллоо. Хуучин ертөнцийн суут ухаантнууд хувьсгалыг талархан угтав. Харин оршин тогтносон анхныхаа өдрөөс эхлээд залуу Зөвлөлт бүгд найрамдах улс гадаадын халдан түрэмгийлэл болон иргэний дайны галын хүрээнд орлоо. Дараа нь хэдэн жил амсхийж, эвдэрч сүйрсэн аж ахуйгаа сэргээн босгож, шинэ амьдралын суурийг тавьж эхэлсэн боловч дахиад л дайны үүл хуралдаж эхлэв. Фашистын хар тахал Европт аяндаа тархаж эхэллээ. Германд Гитлер засгийн эрхийг булаан авч, Хятадад Япон халдлаа. Тэнхлэгийн гүрнүүдийн холбоо бүрэлдэж эхлэв. Тэр үеийн олон улсын байдлын цаашдын хөгжлийн хэтийн төлөв нь дайн дэгдээх, Зөвлөлт Холбоот Улс руу довтлох явдал байжээ. Яг л энэ үед Ким Филбийн оюун ухаан боловсорч, зан байдал төлөвшин тогтлоо.

	Биднийг талархахгүй английн зохиолч Патрик Сил «Москва хүрэх урт зам» хэмээх Ким Филбид зориулсан номдоо тэр үеийн байдлыг ингэж дүрсэлжээ: 

	 

	«Социал-демократуудын урвагч бодлогод урам нь хугарч, фашизмаас сүрдсэн тэр үеийн зүүний үзэлтэй залуус бодол санааг нь улам хүчтэй татах болсон Зөвлөлт Орос улс руу хараагаа хандуулав. Капиталист өрнөдийнхөн эдийн засгийн зогсонги байдалд гүнзгий ороод байсан үед Орос орон үнэхээрийн асар их анхдугаар таван жилийн төлөвлөгөөг хэрэгжүүлж эхэллээ. Зөвлөлт Орос оронд бүх хүмүүс ажлаар хангагдаж, хөдөлмөрийн нөөцийг бүрэн ашиглах нь улсын бодлого боллоо. Капиталист орнууд уналтын байдалд ороод байсан үед ч ЗСБНХУ-ын эдийн засаг гайхамшигтай хөгжиж байв. ЗХУ барууны сэтгэгч хүмүүсийн анхаарлыг зөвхөн эдийн засгийн хөгжилтдөө олсон амжилтаараа төдийгүй, соёлын байгуулалтдаа олсон үлэмж их амжилтаараа татаж байгаа юм. Орос орон эрдэмтдээ хүндэтгэж байхад өрнөдийн эрдэмтэд ажилгүй байв. Зөвлөлтийн хэвлэл зөвхөн «киноны оддын» тухай, дээрэмчин хулгайчийн ч тухай биш, харин зохиолчдынхоо амьдралын тухай өргөнөөр бичиж байв. Зөвлөлтийн хүмүүсийн өмнө хаана ч үг хэллээ гэхэд тэд М. Горькийг талархан угтаж, баяр хүргэж, зохиол бүтээлийг нь сая сая хувиар хэвлэн худалдаж байв. Оросын кино дэлхий дахинаа алдаршин түгж байв. Гэвч хамгийн гол нь Орос улс бусад аль ч үндэстэнтэй адилгүй байсан юм. Дэлхийн нэгдүгээр дайн үндсэрхэх үзлийн нэрийг нүдний нь өмнө гутаасан 30-аад оны коммунистуудын хувьд Орос орон дэлхийн шинэ нийгэм байгуулах эх хэмжүүр болж байлаа» 

	 

	гэжээ.

	Энэ үе бол хуучныг эвдэх, шинийг цогцлон бүтээх их тэмцлийн шуурган жилүүд байсан юм. Энэ үед М. Горький «Соёлын мастерууд» та нар хэний талд байна вэ?» гэж асуусан юм. Энэ асуулт бол сайн сайхны хүчинд итгэдэг, фашистуудын хэрцгийллийг тэвчиж чаддаггүй, өөрийгөө бэртэгчинд тооцдоггүй хүн бүхэнд хамаатай байлаа.

	Тэр үед өөрийнхөө ертөнцийг үзэх үзлийг хэрхэн тогтсон тухай Ким Филби бичихдээ: 

	 

	«Харгислалын эсрэг идэвхтэй тэмцэх гэсэн миний шийдвэр шинэ итгэлийг гэнэт хүлээж авсан хэрэг биш ээ. 1929 онд намайг Кембрижийн их сургуульд элсүүлэн авахад миний үзэл бодол төлөвшөөгүй байсан ч гэсэн, сэтгэл зүрх маань баячууд, чинээлэг, бардам ихэмсэг хүмүүсийн талд биш, харин ядуу буурай, дарлагдан доромжлогдсон хүмүүсийн талд байлаа. Улс төрийн тухай анхны бодол маань лейбористуудын тал руу татагдаж, би шууд л их сургуулийн социалистуудын нийгэмлэгт элссэн юм. Хоёр жил би энэ нийгэмлэгийн хуралд тогтмол оролцсон атлаа үйл ажиллагаанд нь төдийлөн оролцоогүй юм. Улс төрийн ном их уншсаны үр дүнд Английн лейборист нам дэлхийн зүүний хүчний төв урсгалаас хэтэрхий хол хөндий болохыг аажимдаа ойлгов. 1931 онд лейборист нам ёс суртахууны талаар бүрэн доройтож, ялагдсан нь миний ертөнцийг үзэх үзэлд ёстой эргэлтийн үе болсон юм. Хямралын үед энэ нам харгис хүчний өмнө хэчнээн их арчаагүй байсан гэж санана! Улс төрийн бодлогод туршлагажсан гэж үздэг сонгогдогчид ичгүүр сонжуургүй, сүржин суртал нэвтрүүлгийн нөлөөнд автан няцсан тэр үед ер нь хөрөнгөтний парламентын ардчиллын бодит чанарт үнэхээр эргэлзэх сэтгэл над төрсөн билээ...

	1931 онд лейбористууд ялагдсан нь энэ нам хаашаа явж байгааг буурьтай тунгаан бодохыг надаас шаардсан юм. Энэ үеэс эхлэн их сургуулийн социалистуудын нийгэмлэгийн үйл ажиллагаанд би идэвхтэй оролцож, 1932—1933 онд түүний нярав болов. Энэ нь лейборист намд шүүмжлэлтэй ханддаг байсан тэр үеийн зүүний урсгалынхантай ойртон танилцах бололцоог над олгов. Европын социализмын сонгодог зохиолыг эрчимтэй судлах, ширүүн маргаан ээлжлэн гарах явдал цөөнгүй байв. Энэ зөрчил миний сэтгэлд удаан үргэлжилсэн бөгөөд социал-демократ үзлээс коммунист үзэлд шилжихэд сэтгэл шаналгасан бүтэн хоёр жил шаардагдсан юм. 1933 оны зун Кембрижийн их сургуулийн төгсөх ангид байхдаа би эргэлзэж байсан бүх зүйлээ таягдан хаяж, дипломоо авангуутаа бүхий л амьдралаа коммунизмын үйл хэрэгт зориулахаар шийдсэн билээ» 

	 

	гэж бичжээ.

	Энэ ном хэдэн жилийн өмнө Өрнөдөд болон зарим социалист оронд хэвлэгдсэн бүтээлийн нь нэг адил хүүрнэлийн онцлогийг хадгалжээ. Энэ ном анх удаа Англид хэвлэгдэхэд, английн түүхч, Оксфордын их сургуулийн профессор Хью Тревор Роупер бичихдээ: 

	 

	«Филбийн хүүрнэл нь баримтад үндэслэсэн, бүхнийг хамарсан бодит дүгнэлттэй, оновчтой шударга дүрслэлтэй байгаагаас гадна зарим газраа бүр хайр найргүй илчлэн бичжээ. Түүхийн онолын үүднээс авч үзвэл энэ бүгд ямар ч өө сэвгүй юм» 

	 

	гэсэн билээ. К. Филбийн номын тухай английн тагнуулч агсан нэрт зохиолч Грэм Грин бичихдээ: 

	 

	«Энэ ном Филбийн дайснуудын бодож байснаас шал өөр, үнэн шударга бичсэн, хүний сэтгэлийг эзэмдсэн бүтээл юм. Урьд өмнө миний уншсан тагнуулчдын тухай романуудаас энэ ном хүний сэтгэлийг эзэмдэх бодит өгүүлэмжээрээ ялгарч байна. Филбийн бичсэн номд сурталчилгааны зүйл алга» 

	 

	гэжээ.

	Зөвлөлтийн тагнуулчдын ажиллагааны тухай зохиогч өгүүлэхдээ зөвхөн Английн СИС-т алба хааж байсан жилүүдийнхээ үйл явдлаар хязгаарлаж байна. Гэхдээ оюун санаа, хүсэл мөрөөдлийн хувьд шал өөр хүмүүсийн дунд орж дасах зовлон, Английн тагнуулын байгууллагын дотоод зохион байгуулалт, түүний коммунизмын эсрэг харгис үйл ажиллагааг бодитойгоор нээн үзүүлсэн билээ.

	Фашист Герман итгэлийг эвдэж ЗХУ-д довтолсны уршиг ямар болох тухай Английн тагнуулын байгууллагын таамаглалыг Филби маш энгүүнээр бичжээ. Түүний бичсэнээр Английн батлан хамгаалах яамны тагнуулын ажил удирдах газрын мэргэжилтнүүд урьдчилан хэлэхдээ: Оросын эсрэг Гитлерийн кампани гурваас зургаан долоо хоног үргэлжилнэ. Хамгийн өөдрөг үзэлтнүүдийн зөвшөөрснөөр наанадаж гурван сар үргэлжлэх болно гэж таамаглаж байжээ. Социализмын орныг хурцаар үзэн яддаг Английн эрх баригч бүлгийнхэн холбоотны харилцааг ч эс тооцон бүр дайны жилүүдэд ч ЗСБНХУ-ын эсрэг тэмцэх хэтийн төлөвлөгөөгөө боловсруулсаар байв. Энэ тухай зохиогч бичихдээ: 

	 

	«Германтай хийсэн дайн дуусахаас бүр өмнө СИС-ийн удирдлага ирээдүйнхээ дайсны тухай бодох болсон юм. Дэлхийн хоёр дайны хоорондох үед нууц албаны ихэнх нөөц хөрөнгийг Зөвлөлт Холбоот Улсад нэвтрэн орох ажлыг зохиох, мөн нийтээрээ «большевизм» гэж нэрлэж байсан аюулаас Английг хамгаалахад зарцуулж байв. Тэнхлэгийн орнуудын сүйрэл зайлшгүй болсон үед СИС-ийн бодлого заншил болсон хуучин замдаа орлоо» 

	 

	гэжээ. Ингэж бүр дайны үед ЗСБНХУ болон коммунистуудын ажиллагааны эсрэг тусгай салбар байгуулагдаж, бүр тэр үед СИС-ийн удирдагчид «коммунизмын эсрэг ажиллагааг үнэхээр өрнүүлэх цаг боллоо» гэж дуртайяа ярьцгааж байсан юм.

	1947 он гарахад энэ ажил эрчээ бүрэн авч, Туркийн нутаг дээрээс хил заагийг дамжуулан тагнуулууд болон хорлон сүйтгэгчдийг явуулах зорилгоор ЗСБНХУ-ын хилийг тагнан судлах ажил зохиов. Лондон, Парис, Мюнхен хотуудад Кавказын чанадах меньшевикүүд болон социализмын эсрэг үзэлтэй зүсэн бүрийн дүрвэгсдээс бүрдсэн дээрэмчдийн бүлгүүдийг бэлтгэж байв. Дараа нь тэднийг ЗСБНХУ-ын нутаг дэвсгэрт оруулсан боловч тэд гарцаагүй сүйрч байлаа.

	Тэр жилүүдэд гол гол империалист орны тусгай албад зөвлөлтийн эсрэг ажиллагаандаа фашист тагнуулчдыг өргөнөөр ашиглахыг ихэд анхаарч байв. Өрнөд Герман нь ЗХУ болон социалист бусад орны эсрэг хорлон сүйтгэх ажиллагааг бэлтгэх гол төв боллоо. Зөвлөлтийн эсрэг хорлон Сүйтгэх ажиллагааг зохиох тэргүүн байрыг тэр үед америкийн тагнуул өрсөлдөн эзлэв. АНУ-ын тагнуулын байгууллагуудыг олон дахин өөрчилсний үр дүнд 1947 онд Тагнуулын төв газар (ТТГ) хэмээх тагнуулын томоохон аппарат байгуулагдаж СИС-ийн хорссон муу санаа болон зөвлөлтийн эсрэг үзлийг ашиглаж, харин америк далайцтай болгосон ажээ.

	Зохиолч англи, америкийн тагнуулын байгууллагуудын хамтын ажиллагааны нууц тал болон Америкийн тагнуулын байгууллагын удирдагч Э. Гувер, А. Даллес, Р. Хелмс зэрэг төлөөлөгчидтэй уулзсан тухай, далд явууллага, мөхөс бодлогын тухай энэ номдоо өгүүлжээ. ТТГ, К. Филбийг их халуун дотно угтаж авсан юм. Тэдний хувьд энэ хүн «коммунизмтай хийх тэмцлийн» ахмад зүтгэлтэн, тагнуул, үймээн, хорлон сүйтгэх ажиллагааны чадамгай, туршлагатай зохион байгуулагч байлаа. Энэ талаар тэдний хүсэн хүлээж байсан зөвлөгөө, зааврыг К. Филби дуртайяа өгдөг байв. К. Филби бол зөвлөлтийн тагнуулын төлөөлөгч болохыг америкийн өндөр тушаалтны хэн нь ч сэжиглээгүйгээр барахгүй, империализмын үүрэнд түүний нэг санаатан, Английн гадаад явдлын яамны хариуцлагатай ажилтан Гай Бержесс, Дональд Маклин нар ажиллаж байгааг зүүдлээ ч үгүй юм. Энэ гайхамшигт хүмүүсийн талаар зохиогч энэ номдоо нэлээд бичжээ.

	Ким Филби энэ номоо намтарчилсан тэмдэглэл гэж даруухан нэрлэжээ. Гэхдээ «Миний нууц дайн» ном түүхийн өргөн хүрээтэй, итгэл төгс харуулсан, чадварлаг бичигдсэнийг уншигчид эрхгүй ойлгоно биз ээ.

	Манай үеийнхний дунд амьд домог болж дэлгэрсэн гайхамшигт коммунист, чекист - тагнуулч, сайхан сэтгэлт, ялдам зантай энэ хүнтэй уншигчдыг танилцуулах бололцоог энэхүү номд орсон баялаг баримтат материал олгож байгаа юм.

	 

	О. Кедров

	 

	
Зохиогчоос

	Энэхүү өчүүхэн номыг уншигчдадаа толилуулахдаа би нэлээд хэдэн тайлбар хэлэх нь зүйтэй гэж бодлоо.

	Энд орсон баримт болгон маргаангүй үнэн болохыг би сайн мэдэж байна. Гэвч би хорь, гуч, бүр дөч гаруй жилийн өмнөх үйл явдлыг дурсан бичиж байгаа учраас оюун санаа минь эндүүрсэн удаа ч байж болохыг ухаалаг уншигчид маань ойлгох биз ээ. Эл бүхнийг бодолцон дурдаж байгаа баримтуудаа дахин дахин хянан тохиолдуулахдаа би номын өгүүлэмжид нөлөөлөхөөргүй ч, тэр үед надтай хамгийн нягт холбоотой байсан англи, америкийн болон бусад тагнуулын байгууллагын үйл ажиллагааны дүр зургийг гажуудуулахааргүй, тун өчүүхэн төдий ташаа зүйл байлаа ч гэсэн гайгүй гэж бодлоо. Би өөрийнхөө үйл ажиллагааны талаар өдрийн тэмдэглэл хөтөлж байсан бол их тус болох байсан нь мэдээж хэрэг боловч энэ тухай бодохын ч хэрэггүй байлаа. Хэрвээ тийм нэр хугалсан зүйл хөтөлсөн сөн бол хамгийн наад зах нь өөрийгөө илчлэх буюу баригдах, ямар нэгэн тун эвгүй байдалд орох байсан юм.

	Хэдийгээр би энэ номыг бичихдээ үнэнийг хатуу баримтлахыг хүссэн боловч тэр аяараа үнэнийг төлөөлж яахин чадах билээ. Энэ номоос зөвлөлтийн тагнуулын тухай дэлгэрэнгүй унших гэсэн хүн сэтгэл дундуур хоцрох биз. Дайсны тагнуулын алба зөвлөлтийн тагнуулч миний үйл ажиллагааны тухай ерөнхий зүйл өөртөө гаргаж чадах нь эргэлзээгүй юм. Харин тэдний огт мэдэхгүй олон мэдээлэл байгаагийн зэрэгцээ үнэн мөнийг нь олох гэж тэд хэчнээн ч мэрийгээд эргэлзэхээс цааш хэтрэхгүй олон нууц ажиллагаа байгаа юм. Би зөвлөлтийн тагнуулчийн хувьд дайсныг мэдээллээр хангах буюу тэднийг зовоосон эргэлзээг сарниулах үүрэггүй бөгөөд ийм учраас зөвлөлтийн нөхөдтэй 46 жил гаруй үргэлжлүүлж байгаа ажлынхаа тухай зориуд бараг дуугүй өнгөрч байгаа билээ.

	Энэ ч харамсалтай л хэрэг. Яагаад гэвэл зөвлөлтийн тагнуулд миний гүйцэтгэсэн ажил хэрэг үнэхээр миний түүх намтрын хамгийн сонирхолтой хэсэг юм. Одоохондоо эвлэршгүй дайснуудтай нууц дайн үргэлжилж байгаа болохоор манай үйл ажиллагааны үндсэн зарчмыг цаг нь болтол далдлахаа би өөрийн тэргүүн зэргийн үүрэг гэж үзэж байна. Энэ зарчмын эхнийх нь болхидуу хэлбэл: «Амаа тат» гэсэн үг юм. Миний залуу уншигчдын зарим нь ойрын ирээдүйд надтай хамаарагдах, миний бие нэгэн гишүүн нь байсан тагнуулын байгууллагын талаар дэлгэрэнгүй нийтлэлийг унших ч магадгүй юм, тэр цаг хүртэл эсэн мэнд байх эсэхдээ би тун их эргэлзэж байна.

	 


Олонх тагнуулчийн гэргий онцгой хүнд дарамт үүрнэ. Тэд нөхрийнхөө ажилд оролцох байтугай. тэр тухай мэдэх ч боломжгүй юм.

	Тийм эхнэрүүдэд, ялангуяа гэргий Руфадаа энэ номоо зориулав.

	 

	
ЭХЛЭЛ : ХУТГАНЫ ИРЭН ДЭЭР

	Нэгэн удаа, зөвлөлтийн тагнуулын байгууллагын ажилтны хувьд хүчин зүтгэж дөнгөж эхэлж байхдаа миний бие анх удаа сүрхий аюултай учирч, азаар амьд мэнд гарсан юм. 1937 оны 4-р сар гарлаа. Тэр үед би Испанийн өмнөд хэсэг дэх Севиль хотод байв. Фашистуудын байлдааны бүхий л ажиллагааны талаар уг сурвалжийг ашиглан, мэдээ цуглуулах нь миний үндсэн даалгавар байлаа. Авсан мэдээгээ би тохиролцсон ёсоор Францад байгаа буюу боломж олдвол Англид байгаа зөвлөлтийн нөхдөд биечлэн дамжуулах ёстой байлаа. Испанийн хилийн цаана яаралтай холбоо барихад хэрэглэх нууц түлхүүр, нууц хаягууд над байв.

	Англиас гарахын өмнө тутаргын нимгэн цаасыг санагдуулам өчүүхэн тасархай зүйл дээр бичсэн нууц түлхүүрийг ашиглах зааврыг над гардуулсан юм. Зааврыг би цагныхаа халаасанд хадгалж явдаг байсан бөгөөд чухамхүү эл өчүүхэн тасархай л франкогийнхны бууны аманд намайг тавьчих дөхсөн юм.

	Ажил төрөл хөөцөлдөөд Севильд болон түүний ойр орчимд хэдэн долоо хоног өнгөрч байхад ирэх бүтэн сайнд, Кордовт бухын тулалдаан болно гэсэн зарлалыг санамсаргүй олж үзэв. Тэр үед фронтын шугам Кордовоос зүүн тийш 25 бээр зайтай Монторо, Андухар хоёрын дундуур өнгөрч байсан бөгөөд фронтын ойролцоо урьд огт очиж үзээгүй энэ газар бухын тулалдаан үзэх гэсэн бодол сэтгэлийг минь ихэд татсан юм. Би тэр долоо хоногийн сүүлийн хэдэн өдрийг төлөвлөгөөндөө бүтэн сайны цэнгээнийг оруулж Кордовт өнгөрүүлэхээр шийдлээ. Чухал шаардагдах нэвтрэх бичиг авахаар Севилийн цэргийн комендантын газар очиход нэгэн найрсаг хошууч намайг залилсан бөгөөд түүний хэлснээр бол Кордовт хүрэх тусгай нэвтрэх бичиг хэрэггүй, харин зүгээр л галт тэргэнд суугаад явчихад болох байв.

	Баасан гарагийн өглөө би Севилиэс галт тэргэнд суугаад италийн явган цэргийн дарга нартай нэгэн тасалгаанд орлоо. Үргэлж л ажил дээрээ байхад би Кордовт тэднийг цуг үдийн хоол идье гэж урьсан боловч нөгөөдүүл маань фронтод явахынхаа өмнө янхны газраар орох гэж тун завгүй байсан учир зав чөлөө муутай байна гэж эелдгээр татгалзсан юм.

	Би «Дель Гран Капитан» зочид буудалд өрөө авч гав ганцаараа үдийн хоол идээд Кордовын тансаг үнэр анхилсан гудмаар зугаалав. Шөнө дунд хүртэл сэтгэл зовох юмгүй, жаргалтайхан тэнэж яваад буудалдаа ирж унтахаар хэвтэв.

	Үүд чих дүлийрэм нүдэх чимээгээр би сэрж, хаалгаа онгойлгов. Иргэний торгон цэргийн хувцастай, цэргийн харгис цагдаагийн үүрэг биелүүлж яваа хоёр хүн тасалгаанд чихэлдэн орж ирлээ. Тэд намайг эд юмсаа хурдавчлан цэгцлээд цагдаагийн газар луу яв гэж тушаав. «Яах гээ вэ?» гэж асуухад тэдний ахлагч, бага дарга цолтой нөхөр: «Тушаал!» гэж товч өгүүлэв.

	Тэр хэдэн өдөр би маш бөх унтдаг байжээ. Гар буу, винтовтой, хүнд шаахайтай хоёр торгон цэргийн өмнө гэрийн хувцастай зогсох нь над ямар ч ашиггүй байв. Би нойрмоглож, бас самгардан тэвдэж, ухаанаа гүйцэд дайчлах сэхээгүй байлаа. Гэлээ ч өмдний халаасанд байсан аюултай цааснаасаа яаж салах вэ? гэсэн бодол сэтгэл зовоож байлаа. Угаалгын өрөө гэсэн бодол орж ирсэн боловч харамсалтай нь миний тасалгаанд тийм өрөө байсангүй. Намайг хувцаслаж, юмаа цуглуулж байхад торгон цэргүүд ор, дэрийг онгичиж байв. Зочид буудлаас комендантын газар хүрэх замд энэ муу тасархай цааснаасаа ямар нэгэн аргаар ангижирч болох болов уу? гэж би бодов.

	Гудамжинд гарч ирсэн хойноо үүнийг хийх нь тийм ч амаргүйг би ойлгов. Нэг гараараа чемоданаа барьж явсан учир нөгөө гар л чөлөөтэй. Гэтэл араас хатуу сургасан хоёр хуяг бүргэд шиг бүлтийтлээ ширтэн ширүүхэн алхална. Комендантын байшинд орж ирсэн хойно ч нэр гутаах тэр цаас над байсаар байв. Өрөө нь бүрхүүлгүй чийдэнтэй бөгөөд том гилгэр ширээн дээр хурц гэрэл тусна. Намхан нуруутай, тийм ч залуу биш, халзан, дүнсгэр, иргэний торгон цэргийн хошуучийн өмнө би зогсоно. Тэр хошууч намайг тууж ирсэн бага даргын рапортыг ширээ ширтэн, их л хайхрамжгүй сонсоно.

	Миний паспортыг маш анхааралтай шалгасныхаа дараа: «Кордовт ирэх зөвшөөрөл тань хаана байна?» гэж хошууч асуув. Севилийн комендантын газраас өгсөн хариултыг би давтаж өчсөн боловч, үгийг минь тэр анхаарч үзсэнгүй. «Худлаа» гэж хүлцэшгүй татгалзсан дуугаар хашхираад «Кордовт ирэхэд онцгой зөвшөөрөл хэрэгтэйг цөм мэднэ» гэв. Намайг Кордовт юунд ирсэн юм бэ? Бухын тулалдаан үзэх гэсэн юм уу? Таны билет хаана байна аа? Өө, над билет байхгүй! Би дөнгөж саяхан ирсэн учраас өглөө л билет худалдаж авъя гэж бодсон юм. «Үнэмшмээр л түүх!» гэж тэр хэлэв. Ингээд цааш нь хошуучийн сэжиглэсэн сэтгэл бүр ч ихсэх нь мэдэгдэх тусам би улам их тулгамдаж, Английг айхтар үзэн ядагч болохыг нь ойлгов. Тэр өдрүүдэд Испанийн фронтын хоёр талд Английг үзэн ядагч ийм хүмүүс маш олон байлаа. Уг байдлаас гарах арга эрэлхийлж тархи минь тачаадан сүйхээчилж эхлэв.

	Хошууч, мөн намайг барьж ирсэн хоёр торгон цэрэг миний чемоданыг сэжигтэйгээр нэгжиж эхлэхдээ жигтэйхэн эелдэг зан гарган бээлийгээ өмсөх нь намайг цухалдуулав. Тэд чемоданд байсан зүйлийг их л анхааралтай үзэж, хуруугаараа тэмтчин, гэрэлд барин харж байлаа. Тэд миний дотуур хувцаснаас сэжиглэмээр юм юу ч олсонгүй, чемоданы дотор, гадна талыг тогшин хэмжиж гарав. Чемоданд байсан зүйл «гэмгүй» болох нь ямар ч эргэлзээгүй болоход торгон цэргүүд хүртэл санаа алдав. Энэ бүхнээр намайг шалгах явдал дуусаж, одоохон эхний галт тэргээр хотоос зайл гэж тушаах байх гэсэн чинь тэгсэнгүй.

	«За одоо, таны өөрийн чинь хувьд» гэж хошууч зэвүүхэн дуугаар хэлээд халаасаа эргүүл гэв. Хурдхан амжуулах хэрэгтэй байв. Би түрийвчээ шалавхан гаргаж гялалзсан ширээн дээр хаяхад түрийвч маань эргэлдэн ширээний цаад булан руу нисэж одов. Яг л миний бодсоноор түрийвчний араас тэр гурав ширээн дээгүүр тэгнэлдэж, яг л миний урдхан талд гурван өгзөг бөндийж харагдах үед би өмднийхөө халааснаас мөнөөх заяагүй тасархай цаасыг авч хурдхан залгиж орхилоо. Ингээд сэтгэл ч амарч, бүх халаасаа тайвуухан эргүүллээ. Хошууч над биеийн үзлэг хийх өөдгүй арга хэрэглээгүй, харин оронд нь Английн засгийн газарт эрх барьж байгаа коммунистуудын тухай сонирхолгүй товч лекц уншаад, маргааш Кордовоос зайл гэж тушаав.

	Өглөө намайг зочид буудалд хөлсөө төлчхөөд байж байх үед буудлын тэртээ булангаас миний хоёр «танил» иргэний торгон цэрэг ирж захиалсан таксинд минь цуг суун станц хүрье гэсэн билээ. Севильд хүрэх галт тэргэнд суугаад би тэдэнд хайрцаг англи янжуур бэлэглэв, явж байгаа галт тэрэгний араас тэд баяртайяа даллаж байлаа.

	Энэ бол баатарлаг явдал биш ээ, тэр ч байтугай томьёолбор ашиглах заавар илэрсэн ч гэсэн англи паспорт минь намайг цаазлах ялаас аврах л байсан юм. Харин жинхэнэ аюултай холбоо бүхий ажиллагаа явуулахдаа, тулгарч болзошгүй аюулаас тухай бүр нь урьдчилан сэргийлж, хэрэгтэй арга хэмжээг авч чадвал хэзээ ч аюулд өртөхгүй байж болдгийг хожим тохиолдсон олон боломж над итгүүлсэн билээ. Харин саяхан дурдсан шиг иймэрхүү яльгүй алдаа л хүнийг үхлийн аюулд учруулдаг юм.

	
I БҮЛЭГ : НУУЦ АЛБА НАМАЙГ АЖИЛД АВЛАА

	Анх би Английн нууц албатай 1940 оны зун холбоо тогтоосон юм. Энэ хэрэг явдал олон жилийн турш миний сонирхлыг татсан билээ. Би бүр анх нацист Германд, дараа нь Испанид генерал Франкогийн зэвсэгт хүчний «Таймс» сонины сурвалжлагчаар ажиллаж байхдаа хэн нэгэн хүн намайг элсүүлнэ гэж найдаж байв. Намайг битүүхэн туршихад нь л «өөрийнхөө» хүнийг шууд танина гэж би итгэж байлаа. Би тэр хүнийг туранхай, борлосон царайтай, мэдээжээр гоёмсог зассан жирвэгэр сахалтай, үг дуу цөөнтэй, явцуухан бодолтой хүн байна гэж төсөөлдөг сөн. Мэдээжээр тэр хүн над эх орныхоо төлөө ажиллахыг сануулна, хөлс мөнгөний талаар ярихдаа царай нь сүрхий барайна гэж боддог байв. Даанч тиймэрхүү юм болоогүй бил ээ! Испанид байхад намайг ямар нэг хэмжээгээр сонирхож байсан тагнуулын цорын ганц офицер бол германы хошууч фон дер Остен буюу дон Хулио байлаа. Дэлхийн хоёрдугаар дайны эхээр Нью-Йоркт авто машины ослоор тэр үхсэн юм. Дон Хулио, Бургосын Конвенто де лас Эсклаваст байдаг абверын байранд намайг байнга аваачиж, ердийн өнгийн зүүгээр тэмдэглэсэн, хананд хатгасан газрын том зургийг тайлбарлаж өгдөг байв. Тэр хүн бүтэн жил намайг үе үе хоол, дарсаар дайлж хэлхээ холбоо ч үр ашигтай байлаа. Тэр миний танил нэг эмэгтэйтэй танилцах л гэж тэгж байсан нь хожим тодорхой боллоо. Би түүнд тус хүргэсний дараахан, хошууч тэр эмэгтэйд германы тагнуулын газарт ажиллан, өөр төрлийн үүрэг биелүүл гэв. Тэр эмэгтэй түүнийг бүх талаар зэвүүцэн хүлээн аваагүй учраас дон Хулио надаас хөндийрсөн юм.

	Дэлхийн хоёрдугаар дайн нижигнэж эхлэхэд Британийн армийн штабын дэргэд суух сурвалжлагчаараа «Таймс» намайг Аррас руу явуулав. Булоны болон Брестээс хоёр удаа нүүн зайлсны дараа 1940 оны 6-р сард би Англид эргэж ирсэн юм. Лондонд байхдаа би «Таймс»-т зориулан үйл явдлын үр дүнг тодорхойлж, түүний ёс суртахууны янз бүрийн онцлогийг тусгасан 2—3 өгүүлэл бичсэн боловч чухам юун тухай бичсэнээ санахгүй байна. Лиддел Гартын дурсамжид энэ үйл явдлыг ёжлон зэмлэж бичсэнийг саявтархан би уншчихаад урьд юу бичсэнээ мартчихсандаа одоо сэтгэл тайвшрав. Би ч тэр үед шал дэмий юм бичсэн байх л даа. Ингээд л би 6-р сарын сүүлчээр хийх юмгүй болов. «Таймс» надаас салах, ажлаар дарах хоёрын алийг нь ч хүсэхгүй байв. Тэгээд энэ чөлөөтэй үедээ би ирээдүйгээ төлөвлөн төсөөлж үзлээ. Гол нь ирээдүйгээ зөв зохицуулах үндсийг л тодорхойлох хэрэгтэй байв.

	Хэдийгээр «Таймс» над сайн байдаг ч гэсэн түүнийг орхихоор шийдлээ. Яагаад гэвэл армийн хээрийн хэвлэлийн чандалгын газар цэргийн сурвалжлагч байх гэсэн сонирхлыг минь балласан юм. Суурин газрын нэр, ангийн дугаарыг дурдахгүйгээр фронтоос мэдээ бичих гэж оролдоод үз л дээ, тэгвэл юу хэлэх гэж байгааг минь ойлгоно. Сүүлдээ Английн цэргийн хэвлэлийн чандалга нэлээд эвлэрэнгүй маягтай болсон боловч жигтэй дайны үед чандалгын болхи хязгаарлалтыг (уг чандалгад ашиггүйгээр) тухайн үедээ эрс хурц шүүмжлүүлсэн генерал Франкогийн чандалгын практик ажиллагаатай харьцуулан үздэг байв.

	«Таймс»-ыг орхихоор шийдлээ ч гэсэн намайг цэрэгт татах хугацаа дөхсөөр байгааг мартаж болохгүй байв. Хувь заяандаа тавих хяналтыг бүрмөсөн алдах хүсэл над өчүүхэн ч байгаагүй бөгөөд ийм ч учраас өөртөө зориулан давтаж байгаа «төмрөө» улам их сэтгэл түгшин илбэдэж хэт улайсгахгүйг хичээх хэрэгтэй болов. Бидний дундын нөхрийн зохион байгуулсан, Фрэнк Бёрч бид хоёрын уулзалт сонирхолтой болов. Бёрч, томьёолбор зохиох, нууц түлхүүр тайлах улсын албаны томоохон төлөөлөгч байсан бөгөөд дайсны (нөхдийнхөө ч) томьёолборыг тайлах ажлыг эрхэлдэг байв. Харин эцсийн эцэст Бёрч хийсэн хөдөлмөрт чинь тохирох цалин өгч чадахгүй нь гэж намайг доромжлоод хэрэгсэхгүй хаяж орхив. Би гомдсондоо Холлоуэйн эмнэлэгт үзүүлэхээр явлаа.

	Хэдэн өдрийн дараа «Таймс»-ын гадаад хэлтсийн редактор Ральф Дикин ажлынхаа өрөөнд намайг дуудав. Яг л сэтгэлээр унасан үеийнхээ заншлаар тэр нүдээ бүлтийлгэн, хацраа тумбайлгаж, духаа үрчилзүүлэн намайг угтав. Цэргийн яамны ахмад Лесли Шеридан гэгч түүн рүү утасдаж цэргийн ажил хийх зав зай над байгаа эсэхийг асуужээ. Урьд «Дейли Миррор»-той холбоотой байсан тул өөрийгөө сурвалжлагч гэж Шеридан хэлэхэд тэр огт сонирхоогүй байна. Дикин ч энэ хэрэгт орооцолдохыг хүсээгүй бөгөөд намайг ч татгалз гэж ятгасан юм. Харамсалтай нь би түүний сэтгэлийг гонсойлгов. Шериданы тухай урьд нь би огт сонсоогүй ч гэсэн «ямааны мах халуун дээрээ» гэгчээр түүний хүсэлтийг биелүүлэхээр шийдлээ.

	Удалгүй «Сент-Жеймс-парк» өртөөнөөс холгүй оршдог «Сент Эрмин» зочид буудлын гадаах хашаанд хатагтай Маржори Мэкситэй би уулзлаа. Хижээлдүү насны тун аятайхан эмэгтэй байв. Би тэр эмэгтэй төрийн байгууллагад ямар байр суурь эзэлж байсныг тэр үед ч ямар ч төсөөлөлгүй байсан, одоо хүртэл мэдээгүй билээ. Хатагтай Мэкси маш үнэмшилтэй ярьдаг, ямар ч гэсэн намайг «сонирхолтой» ажилд оруулчих эрх мэдэл бүхий хүн байлаа. Ярианыхаа эхэнд тэр эмэгтэй, Европт германчуудын эсрэг улс төрийн ажил зохиож болох талаар хөндөж ярив. Сүүлийн арван жилийн турш би олон улсын бодлогыг буурьтай сонирхож, Европын олон орноор явж, нацист дэглэмийн хорлон сүйтгэх ажиллагааны талаар ямар нэг хэмжээний бүрэн мэдлэгтэй болсон билээ. Ийм учраас би хатагтай Мэкситэй энэ талаар ярилцах хангалттай бэлтгэлтэй байлаа. Тэр үед Англид энэ асуудлын талаар маш цөөхөн хүн буурьтай бодож байсан болохоор Мэкси хатагтайн ойлголт ч төдий л тодорхой биш байлаа.

	Би анхныхаа шалгалтыг давлаа. Энэ газраа хэд хоногийн дараа дахин уулзъя гэж хатагтай Мэкси хэлэв. Хоёр дахь удаагаа уулзахдаа тэр бүсгүй, миний сайн танил Гай Бержессийг дагуулж ирлээ. Намайг дахиад л туршив. Гай цуг байгаад урам орж, би яг л сурвалжилга өгч байгаа юм шиг эрээ цээргүй олон олон нэрийг дурдаж давуу сайн талаа харуулахыг бодон ярьж гарлаа. Тэд хааяа бие биеэ харна. Гай ихэмсгээр толгой дохиж намайг урамшуулна. Аль хэдий нь шийдчихээд байсан юманд хий цаг үрснээ би ойлгов. Салж явах үедээ хатагтай Мэкси хэлэхдээ, та зөвшөөрвөл «Таймс»-аас холбоогоо тасалж «Сент Эрмин» зочид буудлын хороололд байгаа Кэкстон-стритэд Гай Бержессийн мэдэлд ирэх хэрэгтэй байна гэсэн билээ.

	«Таймс» над уршиг чирэгдэл учруулсангүй. Дикин гомдож гонсойн, санаа алдаж байсан боловч над ямар ч олигтой юм хэлж чадаагүй билээ. Ингээд л би ямар ч дуу шуугүйгээр Принтинг-Хаусскверийг орхилоо. Намайг шинэ нууц, чухал албан тушаал хүлээж байх шиг санагдаад байв. Нууц албаны ажилтан, цорын ганц танилын туршлагыг ашиглах явдлыг өөрийн үүрэг гэж би шийдэв. Ийм ч учраас би долоо хоногийн сүүлчийн хэдэн өдрийг Гай Бержесстэй цэнгэлдэн өнгөрүүлсэн юм. Дараагийн даваа гарагт албандаа ирснээ түүнд би албан ёсоор илтгэсэн билээ.

	Миний амьдралаа холбосон байгууллагын нэр нь Сикрет Интеллиженс Сервис (СИС). Хэдийгээр учир мэдэхгүй хүмүүс энэ байгууллагыг зүгээр л нууц алба хэмээн нэрлэдэг боловч МИ-6 хэмээх нэрээрээ олонд алдаршжээ. Энэ алба яагаад намайг шууд ажилд авав гэж би гайхаж байлаа. Миний өнгөрсөн үеийг МИ-5-аар (сөрөг тагнуулын газрын) лавлаж шалгасан бөгөөд тоо бүртгэлийн мэдээ баримтын дагуу овог, нэрийг минь шалгаж үзээд «Нэр гутаах ямар ч зүйлгүй» гэсэн товч тодорхойлолт гаргасныг хожим мэдсэн ажээ. Одоо Англид тагнуултай холбогдолтой хэрүүл маргаан бүр нь «Баримт туршлагын шалгалтын2» тухай үй олон яриа үүсгэдэг байв. Харин тэр үед аз болоход «Баримт туршлагын шалгалтын» тухай юу ч мэддэггүй байлаа. Анхны долоо хоногт, орох ёстой нууц албандаа би орж чадсангүй,2 далдын ов мэхийг зохиох чадалтай, өөрөөр хэлбэл францчуудын байнгын сэжгийг ч арилгаж чадах үнэхээр нууц, үнэхээр хүчирхэг байгууллага хаа нэгтэй байгаа юм байна хэмээн бодож байлаа. Үүнээс өөр тийм нууц байгууллага огт байхгүй гэдэг нь удалгүй над тодорхой болов. Энэ нь миний бүтэшгүй санааны төгсгөл болсон боловч түүнийг юмны төдийд бодоогүй юм.

	Эхлээд Гай над зориулсан ширээ, түшлэгтэй сандал болон телефон утас бүхий жижигхэн тасалгаанд намайг дагуулж оруулав. Тэгснээ тэр мушилзан инээснээ өрөөнөөс гарч, гаднаас боолттой бичгийн цаас авчран ширээн дээр тавилаа. Ингээд би үүргээ биелүүлэхэд хангалттай зэвсэглэгдэх нь энэ. Та надтай адил жилд 600 фунт стерлингийн цалин авна. Албан татварын байгууллагын яншаа, нэхэмжлэлгүйгээр мөнгийг сар бүр бэлнээр олгоно гэж Гай над хэллээ. Нууц шиллинг бүрд хошуу дүрээд байсны хэрэггүй! Үнэндээ энэ нууц цалинд л бүдүүлэг ялгаа нуугдаж байлаа. Дарга, захирагдагчийн хоорондын харилцааг онолын үүднээс үзвэл хувийн нууц гэрээний үндсэн дээр явагдана. Хэрвээ дарга аль нэг хүний давуу талыг харгалзахгүйгээр А ажилтныг Б-гээс хямд үнээр авахгүй бол тэр дарга тэнэг зүйл хийх сэн билээ. Харин над тавьсан болзол нь миний санаанд бүрэн тохирсон бөгөөд удалгүй цаашид хамтран ажиллах зарим хүнтэй танилцууллаа.

	СИС-ийн «Д» (диверси — хорлон сүйтгэх) гэгч тасагт би ажиллаж эхэлсэн бөгөөд энэ тасгийн дүрмийг (хэрвээ байсан бол) би ердөө олж үзээгүй. Энэ тасгийн зорилго бол идэвхтэй эсэргүүцэл зохион байгуулах арга замаар, түүнчлэн дайсны хүч чадлын уг сурвалжийг байлдааны бус хэрэгслээр устгах арга замаар дайсныг ялагдуулахад тус дөхөм үзүүлэх явдал мөн гэдгийг хамт ажилладаг хүмүүсийн ярианаас би ойлгов. Тасгийн дарга нь Лоуренс Гранд гэдэг хурандаа байв. Ажилд орсноос хойш хэд хоногийн дараа намайг энэ хүнтэй танилцуулсан билээ. Өндөр нуруутай, туранхай энэ хүн Герман, Испанид байхдаа миний төсөөлөн бодож байсан хүнийг эрхгүй санагдуулав. Харин ялгаа нь гэвэл тэр хүнийг хомсхон ухаантай хүн гэж яав ч хэлж болохгүй байлаа. Өөрийнхөө аймшигт үүрэгтэй холбогдсон бүх асуудлыг шийдвэрлэхдээ тэр чиг баримжаагаа хурдан, чөлөөтэй олж чаддаг байсан бөгөөд баримталсан санаа бодол хэчнээн үлэмж их, хэчнээн зэрлэг байлаа ч гэсэн түүнээс огт шантардаггүй байв.

	Германчуудад нийлүүлэх румыны нефтийг тасалдуулах зорилгоор Дунай мөрөн дээрх Төмөр хаалгыг дэлбэлэх асуудалд тэр үед их анхаарал тавьж байлаа. Би энэ Төмөр хаалгыг үзэж байсан учраас хаалга дэлбэлэх тухай яг л Рижентс-кэнэл дахь усны боолтын хаалгыг эвдлэх гэж байгаатай адил хамт ажилладаг нөхдийн ярианы хэнэггүй байдал миний гайхлыг төрүүлсэн юм. Ийм үйл явууллага 1940 оны «Д» тасгийн тарчиг нөөц хөрөнгөд огт тохирохгүй байв. Тэгээд энэ оролдлогыг зохион байгуулахад Югославын цагдаагийн байгууллага түүнийг тэр дор нь илрүүлээд яг л үр үүсвэрийг нь устгаж, Английн засгийн газрыг тавгүй байдалд оруулсан юм.

	«Бакугийн нефтийн үйлдвэрийг жагсаалаас гаргах» арга замаар германчуудыг нефтиэр хангах явдлыг тасалдуулах гэсэн санал манай зорилго, бэл хоёрын ямар ч уялдаагүйг бас дахин нотлов. Хожим бакугийн нефтийн үйлдвэрийг үзэх завшаан над олдоход, Каир дахь баазаас эхэлдэг юм ч гэсэн тийм даалгаврыг англичууд яаж биелүүлэх юм бэ гэсэн санаа миний хөх инээдийг хүргэсэн юм. Тэр үед лорд Гортын штабын дарга байсан генерал Паунеллийн зарлан хуралдуулсан Аррасын хэвлэлийн бага хуралд хэрвээ би биечлэн оролцоогүй сэн бол ийм яриаг бүр 1940 онд ч гэсэн хоосон сэтгэмж гэж үзэх байлаа. Генерал Паунелл тэгэхэд Зигфридийн шугамын хүчийг бодолцон ийм цохилтыг Кавказыг3 давуулан хийх нь илүү ашигтай гэж баталж байсан билээ. Амжилттай болбол ийм цохилт нь «Германы хамгаалалтын сулавтар дорнод хэсгийг» эвдэлж, англи-францын давшилтад зам нээж өгөх ёстой байлаа.

	Өөрийнхөө санааг гүйцэлдүүлэх хөрөнгө Грандад хэзээ ч байгаагүй бөгөөд харин түүнийг залгамжлагчдад их хэмжээгээр өгч байсан юм. Лондонд байсан түүний орон тооны ажилтан нар зочны томоохон уужимхан өрөөнд багтах байв. Хотын захад оршдог түүний сэрүүн лавринд бид бүтэн сайн өдөр байнга цуглардаг байсан бөгөөд янз бүрийн олон төлөвлөгөө л бидний маргааны дуусашгүй сэдэв болдог байлаа. Гэтэл Грандын хэлтэс тагнуулын ажиллагаанд дөнгөж шавхруу нь олддог байв. Бүр эртний, нэлээд бэхэжсэн тагнуулын ангиуд «нууц» бялуунаас томоохон зүсмийг олох гэсэн оролдлогыг нь ойшоон дэмждэггүй байлаа. Үймээн, хорлон сүйтгэх ажиллагаа тэртэй тэргүй аюултай (тэсрэлтийн буруутныг тогтооход хялбархан) гэдэг бат урьдчилсан нөхцөлийг эш үндэс болгон, дэлбэлэлт бол хөрөнгө, цаг дэмий үрнэ, иймээс тэр хөрөнгийг «нам тайван» тагнуулын ажилд зориулсан нь дээр гэсэн үндэслэлгүй дүгнэлт хийхийг тагнуулын ажилтнууд өөрснөө яаран оролдох боллоо. Ийм ч учраас зэвсэгт хүчин, санхүүгийн газарт Грандын тавих шаардлага чухам тагнуулын албаны хүрээнд явцгүй болох нь цөөнгүй байв. Сайндаа л Грандыг өчүүхэн төдий л дэмжинэ.

	Улс төрийн хорлон сүйтгэх ажиллагааны хувьд ихээхэн бэрхшээл гарах болов. Яагаад гэвэл тэр ажил британийн гадаад улс төрийн бодлогын үндсэн чиглэлтэй зөрчиж байв. Английн засгийн газар Европын хаад болон том монополуудыг дэмжиж хэвшсэн учраас хорлон сүйтгэх ажиллагааны аливаа хэлбэрийг эсэргүүцдэг байв. Тариачны нам, социал-демократууд болон коммунистууд зэрэг гагцхүү зүүний хөдөлгөөний төлөөлөгчид л Гитлерийг ямар нэг хэмжээгээр эсэргүүцэж болох байлаа. Зөвхөн эд нар л түрэмгийлэгчдийн эсрэг амь хайрлахгүй тэмцэж чадах байлаа. Гэхдээ хоёр дайны хооронд бүх зүүнийхнийг байнга мөрдөн отож байсан Европын улс төрийн бүлгийнхэнд тал засаж байсан Английн засгийн газрын төлөө тэд зүтгэнэ гэдэг найдлагагүй байсан биз ээ.

	Дайны төгсгөл ямар ч байлаа гэсэн тоглоомын дотнын этгээдүүдийнх нь нар үүрд жаргасныг даанч хожуухан ойлгосон гадаад явдлын яамны бий болгосон сүрхий саад тотгортой нөхцөлд Англи дахь хорлон сүйтгэх байгууллагын үзэл сурталчид ажлаа эхэлсэн юм. Иймээс эсэргүүцлийн хөдөлгөөн хамгийн шийдвэрлэх үедээ Зөвлөлт Холбоот Улс руу хандах болсон нь гайхалтай биш бөгөөд ЗСБНХУ-аас Франц, Итали болон Грект үзүүлэх нөлөөг англи, америкийн зэвсэгт хүчний оролцоотойгоор л тэнцвэртэй болгож чадав.

	Захидал бичгээр харилцах болон жирийн ярианы үед нууц хадгалах зорилгоор СИС бүх офицерууддаа томьёолсон тэмдэг өгдөг байв. Грандыг «Д» үсгээр тэмдэглэнэ. Салбар хэсгийн даргыг «ДА», «ДБ» гэнэ, тэдний туслагчдыг «ДА-1» гэхчлэн тоо нэмж тэмдэглэнэ. Гайг «ДУ» гэж тэмдэглэдэг. Тогтсон журмын дагуу намайг «ДУ-1» гэж тэмдэглэх ёстой байв. Гэтэл үүнийг Гай эсэргүүцэж, «ДУ-1» гэж таныг тэмдэглэх нь ямар ч зохимжгүй юм. Хэрвээ ингэж тэмдэглэхэд хүрвэл надад ямар нэгэн хэмжээгээр захирагддаг болохыг илтгэнэ. Гэтэл бид адил тэгш эрхтэй улс гэж эелдгээр тайлбарлав. Ийм учраас Гай миний нэрийн тооны оронд «Д» үсэг нэмж тэмдэглэх болов. Ингээд би «ДУД4» гэсэн томьёолсон тэмдэгтэйгээр нууц албаны ажилтан болсон юм.

	«ДУ» салбар хэсэг миний албан тушаал дэвших маш зохистой гараа болоогүй юм. Би энэ ажилд өөрийн байрыг олж авах гэсэн юм. Үүний тулд юуны өмнө энэ салбар хэсэг ямар зохион байгуулалттай, ямар ажил эрхэлдгийг тодруулах хэрэгтэй болов. Өөрийнхөө салбар хэсгийг Гай үзэл санааны нэгэн төрлийн үйлдвэр болгон хувиргажээ. Эргэх болгондоо үзэл санаагаа оч адил гаргадаг дугуйтай Гай өөрийгөө зүйрлэнэ. Харин тэр оч хаашаа унаж байгааг тэр сонирхдоггүй бололтой. Өөрийнхөө үзэл санааг тулгах гэж бусдын өрөөнд тэр ихэнх цагаа өнгөрөөнө. Урам зоригтой яваа үед түүний инээх дуу хонгилоор нэг хадна. Яриа хөөрөө ихтэй ажлын өглөө дуусахад Гай ихэвчлэн миний өрөөнд орж ирээд юм ууя гэдэг.

	Харин долоодугаар сарын нэгэн өдөр Гай ердийнхөөсөө өөр байдалтай гартаа цаас барьчихсан миний өрөөнд орж ирлээ. Энэ нь түүний бичсэн илтгэх хуудас байжээ. Энэ бичгийн гол санааг Гранд ерөнхийд нь сайшаагаад уг асуудлыг улам гүнзгий судалж, гүйцээж боловсруулахыг Гай надаас хүсэв. Ингэж миний тусламж Гайд хэрэгтэй болсонд би маш их баярлав. Гайд «тусална» гэдэг бол түүнийг аливаа ажлаас нь бүрэн чөлөөлнө гэсэн үг гэдгийг би баялаг туршлагаараа мэдэж байлаа. Тэглээ ч гэсэн би бүтэн хоёр долоо хоног бараг юу ч хийгээгүй болохоор ямар ч ажил хийхээс буцахгүй байв. Намайг уг баримт бичгийг авахад миний нүүрэнд талархсаны ямар нэгэн шинж тэмдэг илрэх эсэхийг ажиглахаар Гай миний ширээний захад суув.

	Гоё хэллэг, эргэлзээтэй эшлэл үг дундаас олон зөв санааг гаргахад бэрх тийм илтгэх хуудас бичдэг нь Гайн өвөрмөц зүйл юм. Гай эшлэл үгийг амьдралдаа бараг үргэлж хэрэглэдэг байсан, тэгэхдээ түүнийг шалгах гэж огт зовоодоггүй байжээ. Тэр нууц ажлын аргад тагнуулчдыг сургах сургууль байгуулах санал гаргажээ. Санал гаргасанд биш, харин үүнээс өмнө хэн ч ийм санал гаргаж байгаагүй нь гайхал төрүүлсэн билээ. Үнэндээ ч ийм сургууль байгаагүй билээ. Тэр үед шинэ гэгдэж байсан боловч одоо бүх нийтээр зөвшөөрч байгаа энэ саналынхаа чухлыг Гай нотлов. Сургалтын төлөвлөгөөг ч багцаалж ярив. Төгсгөлд нь «төлөвлөгөөг нь елизаветийн сонор сэрэмжит СИС илрүүлсэн» бүтэлгүй хуйвалдагч Гай Фоксын дурсгалд зориулан энэ сургуулиа нэрлэнэ гэж Гай ярьсан юм. «Гай Бержессийн сургууль» гэж хэлж арай л тэр зүрхлээгүй биз ээ!

	Ингээд ашгүй би ажилтай болж, шинэ сургуулийн төлөвлөгөө, сонсогчид шилж авах, нууц хадгалах, байрлуулах талаарх бүх асуудлыг боловсруулж, зүйл бүрд илтгэх хуудас бэлтгэв. Өөрийнхөө саналаар намайг дарж орхиод Гай сүүлчийн хүсэл нь унтрах шиг санагдсан нь арай тийм биш байлаа. Миний бичсэн зүйлийг Гранд уншиж, түүнийг хэлэлцэх комисс байгуулсныг тэр мэдэж байлаа. Тэр үед ч, дараа нь ч гэсэн комиссын ажил миний сонирхлыг татаагүй юм. Аль ч комисст өөрийн айлгах мануухай нь байдаг. Сургалтын асуудлаарх комисст намайг айлгах мануухай нь хурандаа Чидсон гэгч болсон юм. Голландад байсан ихээхэн хэмжээний үйлдвэрлэлийн доржпалам чулууг Гитлерээс аврахад Чидсон их үүрэг гүйцэтгэсэн бөгөөд харин миний хувьд бол тэр жирийн л нэг улиг болсон эр байлаа. Эмх замбараагүй явдал Европт бүрхэж байна гэж тэр үзэж байв. Бүлэг яргачид тив дэлхийгээр чөлөөтэй тэнэж явахыг зөвшөөрөх үзлийг Чидсон үнэн голоосоо эсэргүүцнэ. Нэгэн удаа Лоуэр-Рижентс стрит гудамжаар тэр миний өөдөөс ирж явахыг би харав. Төдхөн тэр ч гэсэн намайг харж мэдээд захаа хурдхан шиг босгож, нарийн гудамд орж алга болсон юм. Манай сургууль гарцаагүй байгуулагдах нь илэрхий болжээ.

	Тэр үед Гай «Энэ санааг авч ашиглах хэрэгтэй» гэж үргэлж давтдаг байлаа. Энэ нь ч ямар нэгэн хэмжээгээр биелэв. Удалгүй Хартфордоос холгүй өргөн талбайд оршдог Брикендонбери-холл хэмээх хуучин сургуулийн барилгыг сургалтын зорилгоор ашиглахаар авсныг би гайхаж сонслоо. Нэгэн өдөр тус сургуулийн захирлаар томилогдсон гуравдугаар зэргийн ахмад Питерстэй намайг танилцуулав. Шинэ ажлын нь талаар юу бодож байгааг сонсохоор байнга Гай бид хоёрыг «Хангерид» үдийн хоол идэхийг тэр урьдаг боллоо. Питерс мөрөөдөмтгий цэнхэр нүдтэй, дур булаам зөөлөн инээмсэглэдэг хүн байсан бөгөөд хэдийгээр зан авирын хувьд шал ондоо ч гэсэн Гайтай ний нуугүй нөхөрлөж, түүний ширээн дээрх янжуурыг дураараа авдаг байв. Харамсалтай нь бидний нөхөрлөл төдий л их удаагүй юм. Түүнийг нас барахад нь Ораны далайн боомтод гаргасан дэмий эр зоригийг нь үнэлж, Викториягийн загалмайгаар шагнасан юм. Түүнийг шагнасан тухай би сонсоод Питерс энэ тухай хэзээ ч мэдэхгүй дээ гэж гуниглан бодов. Тэр уяхан сэтгэлтэй хүн учраас ийм нэр хүнд олсондоо баярлаж уйлах л байсан. Манай сонсогчид түүнийг эрхэмлэн хайрладаг байлаа.

	Багш нарын бүрэлдэхүүнд олон янзын хүмүүс байв. Зөвлөлт Орос улсад өөртэй нь тохиолдсон адал явдлын тухай ном зохиосон Жорж Хилл5, төмөр замд хорлон сүйтгэх ажиллагаанд оролцоод амьд үлдсэн цөөн англи хүмүүсийн нэг байв. Том гэдэстэй Хилл титмийн оронд толгой нь оройноосоо халцайсан хошин дуурийн хаан шиг харагдаж байв. Хожим түүнийг Москва дахь тусгай ажиллагааг удирдах газрын6 төлөөлөгчдийн удирдагчаар томилсон юм. ЗСБНХУ дахь миний нөхөд үүнийг сэтгэл догдлон хүлээж авсан бөгөөд тэд Хиллийг сайн мэддэг байлаа.

	Тэсрэх эд хэрэгслийн мэргэжилтэн Кларк гэгч үргэлж тоглоом тохуу хийдгээрээ онцгой хүн байв. Түүнийг нэгэн удаа Чехийн цэргийн тагнуулын дарга болон ажилтнуудад өөрсдийнхөө арга туршлагыг үзүүлнэ үү гэхэд Кларк буудлагын талбайд хүрэх зам дайрч гардаг шугуйд минт урхи тавихдаа чехчүүдийг түүгээр цуварч явна гэж таамаглажээ. Гэтэл тэд шал өөрөөр, эгнэж явсан учраас хамгийн захад явсан офицерууд хүнд доргилтод оржээ. Харин аз болоход тэдний хэн ч амь эрсдээгүй юм.

	Бас нэг их номой чех байв. Прагад хэвлэгчээр нууц хэвлэлийн газар ажиллаж байсан гэж түүнийг танилцуулсан юм. Тэр цайвар царайтай, пагдгар бүдүүн хүн байлаа.

	Австрийн социал-демократ Вернер гэж бас нэг гунигтай нөхөр байв. Австри сонсогчдын ахлагчаар түүнийг бэлтгэсэн бөгөөд тийм сонсогчид ирж болох байсан боловч ирээгүй юм. Вернер гагцхүү германаар ярьдаг болохоор түүнд юм бүгдийг тайлбарлах гэж би ихээхэн цагаа үрсэн юм. Ашгүй тэр чөлөөнд гарч, өөр томилолт авав. Түүнийг Египетэд хүргэхээр авч явсан шумбагч хөлөг онгоцыг Газар дундын тэнгист бөмбөгдөгч нисэх онгоц сөнөөсөн билээ. 

	Урлагийн бүтээлийн нэрт худалдаачин Томми Харрис бидэн дундаа томоохон хүний тоонд яриангүй ордог байв. Харрис болон түүний гэргий маш сайн тогооч байсан учраас түүнийг Гайн саналаар нэг ёсны байшингийн захирагчийн хувиар авсан юм. Тэр бидний дундаас эхний долоо хоногт л сонсогчидтой хувийн бат холбоо тогтоож чадсан цорын ганц хүн байсан бөгөөд хэдийгээр боловсролгүй ч гэсэн төрөлхийн хурц ухаантай хүн байв. Харрист сургуулийн ажил үнэндээ тохирохгүй байлаа. Томмиг удалгүй МИ-5-д татан оруулж, дараа нь тэр үеийн тагнуулын нэг шилдэг үйл ажиллагааг санаачлан удирдагч болжээ. Миний хувьд Брикендонберид өнгөрүүлсэн өдрүүд гэгээ гэрэлгүй харанхуй өдрүүд байсныг олж харна. Томми Харристай миний тогтоосон үнэлж баршгүй нөхөрлөл л сэтгэлийг минь засаж байлаа.

	Сонсогчид маань ерөнхийдөө цөөхөн байсан бөгөөд бельги, норвегийн хоёр жижиг хэсэг, мөн испаничуудын нэлээд томоохон хэсгээс бүрэлдсэн нийтдээ 25 орчим хүн байлаа. Брикендонберид тэд ямар нэгэн ашигтай зүйл сурсан гэдэгт би эргэлзэж байна. Тэдний биелүүлэх үүргийн талаар бид ямар ч төсөөлөлгүй байснаар барахгүй, Лондонд байгаа удирдлагаас энэ талаар чухал мэдээ авах боломж Гай бид хоёрын хэнд нь ч олдоогүй билээ. Өөрөөр хэлбэл тэнд бидэнд хийх зүйл бараг байгаагүй, ихэвчлэн Питерстэй ярилцах, удирдлагад өгөх илтгэх хуудсыг нь бичихэд тусалдаг байсан, харин тэдгээрт хариу хааяа ирүүлдэг байв. Ихэнх нь Астуриас (хуучин уурхайчин) ирсэн хорлон сүйтгэгчид болох испаничуудад сургаад ч байх юм байгаагүйг бид сайн мэднэ. «Бүх зааварлагчид хоорондоо адилхан юм. Тэд бикфордын шатах шижмийг хэр зэрэг урт таслах талаар бидэнд хэлж өгдөг, бид аюулгүй байдлыг хангах зорилгоор уртыг нь хоёр дахин нэмдэг. Бидний амьд яваагийн учир энэ дээ» гэж арван найм орчим насны нэгэн испани залуу хэлсэн билээ.

	Хэрвээ нууц ажиллагааны дүрмийг сайн мэдэж байсан сан бол англичууд нууц хадгалах талаар ашигтай зүйл олж мэдэж чадах л байв. Энэ нь хэдэн жилийн дараа л тодорхой болсон юм. Дайсны нутагт ажиллах тагнуулуудыг бид сургаж байсан болохоор эд нар тэнд баригдаж болох юм гэж бодоод багш нарын бүрэлдэхүүний офицеруудын жинхэнэ нэр, овгийг нь нууц нэрээр солихоор бид шийдвэрлэв. Ингээд Питерсийг Торнли, Хиллийг Дейл гэх зэргээр нэрсийг нь өөрчлөв. Гай хүүхэд зангаар намайг нэг эвгүй нууц нэрээр дууд гэж Питерсийг нууцаар ятгасан бөгөөд одоо ч гэсэн би энэ нэрийг хэлэхээсээ зүрхшээж байна. Харин ямар ч шалтгаанаар юм бэ, бүү мэд ганцхан Томми Харрис л жинхэнэ нэрээрээ үлдэв.

	Манай бельгийн хэсгийн ахлагч байсан, өөрийнхөө язгууртан гарлаар үргэлж бардамнах дуртай нэгэн зэвүүн нөхөртэй дайны дараахан Томми санамсаргүй уулзжээ. Тэр хоёр цайны газар орж, Брикендонберийн тухай дурсан ярилцахад бельгийн тэр нөхөр манай сонсогчид та нарын нууц нэрийг ганцаас бусдыг нь тайлж өгсөн гэжээ. Томми түүнийг шалгаахад тэр нөхөр үнэхээр бидний нэрийг цөмийг нь мэддэг ажээ. Тэгэхээр нь Томми тэгвэл хэний нэр тайлагдаагүй байсан бэ? гэж асуухад нь «Энэ асуулт танд л хамаарна» гэж бельги нөхөр хариулсан гэжээ.

	Удалгүй эл хуудаснаас Гай Бержессийн нэр алга болох бөгөөд хэрвээ Гайн үйлдсэн гэм зэмгүй ов мэхийн тухай яривал намайг уучилна гэж би итгэж байлаа. Зуны нэгэн орой Питерс хурц толбон үлдээр өвчилж орондоо хэвтэж байв. Үүнийгээ нуухын тулд тэр сахлаа ургуулжээ. Хэзлитт хэмээн өөрийгөө нэрлэдэг саяхан ирсэн зааварлагч түүний орны дэргэд сууж, хундагатай портвейн шимнэ. Гэнэт цэцэрлэгээс хашхирах дуу гарч, дараа нь олон янзын хэлээр шуугилдах нь сонсогдов. Байшинд сонсогчид орж ирээд, зарим нь гурав, зарим нь бүр арваас ч илүү шүхэрчид ойрхон буусан гэж баталцгаав. Питерс бельгичүүдэд дүрэмт хувцсаа өмсөж пулемётуудаа цонхон дээр байрлуулахыг тушаалаа. Сургуулийн биеийн тамирын талбай руу галлахад энэ нь маш тохиромжтой байрлал байлаа. Хэрвээ дайснууд гол хаалгаар довтолсон бол чухам юу болох байсныг бүү мэд. «Нэгэнт л германчууд буусан бол аргагүй босохоос биш» гэж Хэзлиттэд Питерс хэллээ.

	Дараа нь болсон явдлын талаарх баримтуудыг нягталж, үр дүнгийн нь тухай Лондон дахь жижүүрийн офицерт мэдэгд гэсэн тушаал Гайд өгснөөрөө Питерс засашгүй алдаа гаргалаа. Гай шударга үнэнчийн дүр үзүүлэн энэ тушаалыг биелүүлж эхлэв. Утсаар түүний илтгэлийн зарим үгийг би сонсож байлаа. «Үгүй ээ, түрүүн хэлсэн дээрээ нэмж хэлэх юм алга аа... Намайг мэдүүлгийг гуйвуул гэж та үнэндээ бодохгүй шүү дээ. Давт гэнэ ээ?.. Хартфордын ойролцоо наяас тэг хүртэлх шүхэрчид буулаа... Үгүй ээ, олон гэрч этгээдийн мэдүүлгийн үнэн магадыг би тодорхойлж чадахгүй байна. Тийм ээ, наяас тэг хүртэл, Та ойлгов уу? Хэрвээ хэрэг гарвал би тан руу дахин утасдана! Баяртай». 

	Гай их л баяртайгаар энэ тухайгаа илтгэхээр явлаа. «Хэрвээ босвол би юу хийхээ мэдэхгүй л байна гэснээ Питерс, харин бүх удирдлагыг л би гартаа авах ёстой» гэж үргэлжлүүлэн хэлэв.

	Нэг цаг, хоёр цаг орчим хугацаа өнгөрөв, юу ч тохиолдсонгүй. Бельгичүүд их л гунигтайгаар зэвсгээ авцгаахад бид ч унтахаар явцгаав. Маргааш өглөө нь Гай телефон утсаар хөгжөөнтэй сонин явдлыг ярьж суулаа. Жижүүрийн офицер өөрийн даргаа сэрээж, дарга нь цэргийн яаманд мэдэгджээ. Дорнодын цэргийн тойрог түгшүүр авч, үүрээр хуягт ангиуд байлдааны хуваарийн дагуу байрлалаа эзэлсэн байна. Энэ бүгд хэчнээн зардал гарсан талаар Гай хэд хэдэн санал гаргаж хэлжээ. «Тэг» гэсэн тоог би өчигдөр орой хэлсэн юм, харин «ная» гэдэг тоог Гай өөрөө бодож олсон бололтойг хэлэх хэрэгтэй. Бид хоёр андуурчээ. Ердөө л ганцхан шүхэр хаясан байжээ. Дэлбэрэх мина бэхлээстэй тэр шүхэр модонд гэм хоргүй өлгөгдсөнөөс мина нь дэлбэрээгүй юм.

	Зуны өдрүүд хурдан өнгөрч, харин Лондоноос тодорхой захирамж ирэхгүй л байлаа. Гуравдугаар зэргийн ахмадын царай барайж, дуу шуу нь цөөрөн улам л нууц дүнсгэр болов. Эхлээд би түүнийг толбон үлддээ шаналж байна даа гэж бодож байв. Гэтэл албан ёсоор бидэнд ер зарлаагүй ч гэсэн тус сургуулийг татан буулгах тухай цуурхал тархсаныг дараа нь би сонсов. Үнэндээ доорх үйл явдал боллоо. «Д» тасаг СИС-ээс салж, өөрчлөн зохион байгуулагдаж, эдийн засгийн дайныг эрхэлсэн сайд, доктор Дальтоны мэдэлд өгөв. Гранд явахад орыг нь алиа хошин зангүй, үйлдвэрийн эзэн Фрэнк Нельсон эзэлсэн бөгөөд авьяас чадварыг нь үнэлэх бололцоо над олдоогүй юм. Брикендонберийг Колин Габбинс7, мөн бие биеэ болон биднийг харааж зүхэж байсан, дөнгөж сая сахлаа хусуулсан хэсэг офицерууд үзээд явсны дараа Питерс бүр сэтгэлээр унаж гүйцлээ. Нэгэн өглөө тэр Гай бид хоёрыг дуудаад, би өчигдөр оройжин чөлөөнд гарах өргөдлөө бичлээ гэхэд нь ч бид огт гайхсангүй. Гай энэ тухайгаа ярихдаа өөрийг нь анхаарч үзээгүйг, мөн дийлдэж ялагдсанаа ухамсарласан янзтай гунигтай ярьж байв. Дараахан нь түүний урам зориг нэмэгдэж, хэлэх ярих нь хүртэл итгэлтэй болж, олон өдрийн дараа анх удаа нүүрэнд нь дур булаам инээмсэглэл тодров. Улс төрийн талаар богино хугацаанд сорилт туршилт болсныхоо дараа хөлөг онгоцныхондоо эргэж очих нь түүнд таатай байсан билээ.

	Питерсийн чөлөөнд гарах асуудлыг ямар ч түвэг саадгүй зөвшөөрөв. Өөрийн байгууллагыг татан буулгах ажлыг бид хайхрамжгүй хийж эхлэв. Байгууллагаа нууцлах талаар авсан арга хэмжээ миний сэтгэлд бүдэгхэн үлджээ. Бид сонсогчдоо алсдаа ашиглах зорилгоор хаа нэгэн газар холхон нуух ёстой байв. Вернераас гадна бүр наад зах нь бас хоёр хүн амь үрэгдсэнийг би хожим мэдсэн юм. Радист норвегийн нэг аятайхан хүнийг нутагтаа дөнгөж эргэж ирмэгц нь германчууд шууд буудан алжээ. Бельгийн хэсгийн өөр нэгэн шилдэг сонсогчийг Бельгид шүхрээр буулгажээ. Гэтэл түүний шүхэр нь онгоцны дугуйнд орооцолдож, хэт хурдаас болж тэр ухаан алдаж, багтран үхжээ.

	Томми Харрис биднийг тун зэвүү хүрмээр орхив. Удалгүй тэр өөрийнхөө жинхэнэ байрыг эзэлж МИ-5-ын чухал ажилтан боллоо. Гай бид хоёр ч гэсэн Бейкер-стрит, 64-т байрладаг тусгай ажиллагааг удирдах газрын шинэ төвд ирлээ. Хожим нь энэ төв зүгээр л Бейкер-стрит хэмээн алдаршсан билээ. Шинэ шинэ зорилттой холбогдуулан олон шинэ хүнтэй болов. Банкны эзэд, хуульчид, томоохон үйлдвэрийн эздийн дундаас хүмүүсээ сонгон авч байв. Хуучин нөхөд байхгүй байсан явдал сэтгэлийг нь зовоодог байв. Нельсон цэвэрлэгээг маш нарийн хийлээ. Түүнд СИС-ийн ахмад ажилтнууд, ялангуяа хойшид өгүүлэгдэх Клод Дэнси, Дэвид Бойл нар дуртайяа тусална. Тэд зөвхөн Гранд төдийгүй, түүнчлэн ойр дотнын ажилтнуудыг бүгдийг нь зайлуулах шийдвэр төгс байв.

	Цэвэрлэгээ над тун ойртож ирснээ гэнэт зогсов. Нэг орой Гай над дээр ирэхдээ жигтэйхэн дуугүй байв. Тэр «хүнд сурталтны хөнөөлд өртсөн нь» яваандаа тодорхой боллоо. Түүнийг ажлаас нь халлаа. Миний хувийн өдрүүд, бүр цаг хүртэл хувь тоотой цөөхөн болсныг би ерөнхийд нь ойлгож байв. Гай намайг азгүй нөхрийн тоонд оруулахыг бодож байсан бололтой. Харин дараагийн сар, бүр түүний дараагийн сард ч хүртэл би урьдын нэгэн адил дугтуйтай цалингаа авсаар л байв. Тусгай ажиллагааг удирдах газарт би хэрэгтэй байснаас ч юм уу, аль эсвэл намайг тоож ажлаас халаагүй ч юм уу, би хэвээрээ үлдэв. Гай гуньхарсангүй. Тэр удалгүй мэдээллийн яаманд хүсэж байсан хоргодох байраа олсноор ч барахгүй, «муу усны нүхтэй8» миний тогтоосон холбоог ёжлон ярих болжээ.

	
II БҮЛЭГ : ТУСГАЙ АЖИЛЛАГААГ УДИРДАХ ГАЗАРТ АЖИЛЛАСАН НЬ

	Манай анхны сургуулийн байгууллага бүтэлгүй болсон нь миний сэтгэлийг ихээхэн гонсойлгосон боловч над тодорхой ашигтай болов. Би Лондонд эргэж ирээд тэнд наад зах нь өөрийгөө засгийн эрхэнд хүрэх зам, том шийдвэр гаргах эх булагт ойртсоныг ойлгосон юм. Хэрэг дээрээ үүнээс над шууд ашиг тус ч бага байв. Над ямар ч тодорхой үүрэггүй байсан учраас ажлын байраа эзэлж чадаагүй юм. Бейкер-стрит дахь байгууллагаар сэлгүүцэж явахдаа би ТАУГ-ын зохион байгуулалтын бүтцийг төсөөлж мэдэж болох зүйлтэй холбоотой юм бүхнийг, шинэ хүн бүрийн царайг таньж тогтоож авахыг хичээж явав. Энэ бол тэр үедээ л хамгийн хэцүү зорилт байлаа. Бүгд л нэг их завгүй улс, бүр цаашилбал тавил эдлэл зайлуулж байгаа нь хүртэл тэгж л ажиглагдана. Тэр ундарсан үйл ажиллагааны цар хүрээнд ажилгүй явдал намайг зовоож байв. Энэ нөхцөл байдал бие биеэ сайн таньдаг хүмүүсийн цайллага дээр ганц танихгүй хүн орчихсон юм шиг сэтгэгдлийг над төрүүлэв.

	Тэр үедээ би үнэмшмээргүй байсан ч үнэнийг нь хэлэхэд ирээдүйн агуу их байгууллагын төрөлтийн зовлонг гэрчлэгч болж үлдсэн юм. Хэрвээ энэ байгууллагын оршин тогтносон анхны өдрүүдийг яг тэр үед хэрхэн тусган авч байснаар, нэлээд хөнгөмсөг арга маягаар дүрслэн бичсэн гэхэд түүнийг тайлбарлаж болно гэж бодож байна. Дайны хоорондох үед тагнуулын алба домог мэт алдаршсан боловч энэ домог нь бодит үндэслэлгүй байлаа. Миний энэ баталгаанд олон хүн эргэлзэж болох юм, учир нь энэ талаар ямар ч зүйл нийтлэгдэж байсангүй. Тэр үедээ ихээхэн нэр алдартай байсан Британийн хөлөг онгоцнуудыг муссолинчуудыг Абиссиниас айлган зайлуулах зорилгоор Александр хот руу явуулжээ. Гэтэл очсон хойноо хөлөг онгоцонд нь ганц ч сум байгаагүй учир яаж ч чадаагүй гэнэ. Ийм хөгтэй явдал гайхамшигт тохиолдлоос дутуу гэж үү? Харин яг үнэнийг нь хэлэхэд нууц алба яг л английн зэвсэгт хүчний нэгэн адил аажмаар сульдан буурч байв. Эдийн засгийн хямралаас болоод энэ албыг зохион байгуулахад бага анхаарал тавьж байв. Танк голлож байсан Камбред9 болсон тулалдаанаас хойш хорь гаруй жилийн дараа ч морин цэрэг цохилтын гол хүч хэвээр байна гэж үзсэн офицерууд армид давамгай байдалтай байсны нэгэн адил нууц албанд ч гэсэн (тэр үед дарга нь адмирал байсан тул) тэнгисийн флотод хэрэггүй хүмүүс дүүрэн байжээ. Тэр үеийн хэт жижигхэн орон тоондоо тохируулж өөрийнхөө сайн мэдэх хүмүүсээс захирагдагсдаа чухам шилэн авдаг байсан адмирал Синклерийг10 зэмлэж хараахан болохгүй биз ээ.

	Тагнуулын албаны систем, зохион байгуулалт үнэндээ байхгүй байв. Испанийн «тавдугаар цувааны» аймшигт нөлөөгөөр английн цэргийн эрхтнүүд гэгдэгчид нууц ажиллагааны чадвар боломжийн учир холбогдлыг хэдийгээр ойлгосон ч гэсэн энэ нь хөөрхийлөлтэй хоосон санаанаас цааш хэтрэхгүй байв. Үл итгэх үзэлтэй СИС-д аймшиггүй хатан зоригийн шуугиант үйл явдлыг төлөвлөх үүрэгтэй «Д» тасаг нэмэгдүүлэн өгөв. Тэр үед «хар суртал нэвтрүүлгийн11» сэдэв ажил төрлийн холбоотой нэлээд байгууллагын хооронд гар дамжих тоглоом болон хувирч, бие биедээ саад хийж, харанхуйд юу хийхээ мэдэхгүй самгардаж байсан билээ. Ийм ч учраас дайны анхны жилүүдэд үр дүн тун бага байсан нь гайхалтай биш юм. Энэ талаар би хэтрүүлээгүй юм гэдгээ батлахын тулд дайны турш ТАУГ-т албан хаасан хамгийн чадвартай, авхаалжтай офицеруудын нэг, хурандаа Бикэм Суит-Эскотын бичсэн номоос эш татъя.

	 

	«Манай амжилтын жагсаалт (1940 оны зун) бишрэм их биш байлаа. Бидний тооцоолж байснаар дөнгөж хэдхэн ажиллагаа л амжилттай болов. Манай ямар нэг байгууллага гэлтэй юм Балканд байсан, тэгэхдээ тэнд ч томоохон зүйл нэгийг ч хийж чадаагүй юм... Балканд хорлон сүйтгэх ажиллагаа хийх гэсэн оролдлого нь манай гадаад явдлын яамыг л цухалдуулахаас цааш хэтэрсэнгүй. Өрнөд Европын хувьд гэвэл хэд хэдэн бодит шалтгаанаас болж манай амжилт хөөрхийлөлтэй байдалд орсон юм. Яагаад гэвэл Балкан болон Ла-Маншийн хооронд манай ганц ч тагнуул байгаагүй билээ. Хачин ч гэсэн баримттай зүйл юм» 

	 

	гэжээ.

	Өмнөх бүлэгт тодорхойлон бичсэн өөрчлөлтийн ерөнхий байдал гэвэл ийм л байгаа юм. Гэвч энэ нь шинэчлэлтийн өргөн их программын зөвхөн өчүүхэн хэсэг байлаа. 1940 оны долоодугаар сард эдийн засгийн дайны яамны сайд, доктор Дальтонд дайсны эсрэг зохиох бүхий л нууц ажиллагааны хариуцлагыг өөртөө авахыг Черчилль даалгажээ. Энэ даалгаврыг биелүүлж Дальтон тусгай ажиллагааг удирдах газар гэсэн нэртэй байгууллагыг бий болгов. Эхлээд ТАУГ гурван хэлтэс болон хуваагдав. СО-1 — «хар суртал нэвтрүүлэг» хийх, СО-2 — саад тотгор хийх, хорлон сүйтгэх, СО-3 — төлөвлөгөө зохиох зорилготой байв. СО-1-ийг хожим нь улс төрийн дайныг удирдах газар гэж өөрчлөн нэрлэсэн бөгөөд харин СО-2-ыг эхлээд энэ байгууллагыг бүхэлд нь нэрлэж байсан нэр буюу тусгай ажиллагааг удирдах газар гэж нэрлэх болжээ. Хэдийгээр тодорхойлон бичиж байгаа зарим үйл явдал нь эдгээр байгууллагыг өөрчлөн нэрлэхээс өмнө болсон ч гэсэн товч хураангуй болгохын тулд цаашид би дээрх байгууллагуудыг УТДУГ, ТАУГ гэж товчлон нэрлэх болно. СО-3-ыг цаашид дурсахгүй ч байж болох юм, учир нь энэ байгууллага удалгүй өөрийнхөө зохиосон бичиг цаасанд дарагдаж, гутамшигтайгаар үгүй болсон билээ.

	Ажил хийхгүйгээр цалин авч байгаадаа би гайхаж байтал, Колин Габбинс намайг гэнэт дуудав. Эрхэлсэн албан тушаалтай нь давхардуулан хичээлийн программ бэлтгэхийг түүнд даалгасан ажээ. Брикендонберид хийсэн амжилтгүй туршилттай холбогдуулан миний нэрийг тэр сонссон бололтой. Дайны төгсгөлийн үед Габбинс тун алдар нэртэй хүн болсон бөгөөд анхныхаа яриан дээр л би түүнийг ирээдүйтэй хүн болохыг таньснаа одоо бодоход тааламжтай байна. Түүний ажлын өрөөнд байгаа бүх юм эзнийхээ идэвхийг гэрчилж байв. Габбинс тааламжтай дуугаар маш товч, нөхөрсөг ярив. Миний нэг нөхөр Габбинсийг тэр үеийн нэрт хошин жүжгийн баатар Вилли Вихрийн (шуурга) нэрээр нэрлэсэн юм.

	Улс төрийн суртал нэвтрүүлгийг та мэддэг үү? гэж Габбинс надаас эхэлж асуусан юм. Габбинс товчхон хариултад дуртайг тааварлаад: «Мэднэ» гэж би хариулав. Дараа нь өргөн хүрээтэй, шинэ сургууль байгуулах гэж байгаагаа тэр мэдээлэв. Тэр сургуульд хорлон сүйтгэгч, радио холбоочин гэх мэтийн ангиуд байгуулах ёстой гэнэ. Түүнээс гадна саад тотгор хийх, хорлон сүйтгэх ажиллагааны ерөнхий аргыг заах гол анги байгуулахаар Габбинс бэлтгэж байв. Тийм аргын нэг нь хорлон сүйтгэх ухуулга байсан бөгөөд иймэрхүү ажилд тохирох багшийг Габбинс эрж байжээ. Энэ хичээлийн программын төслийг бэлтгэх үүргийг Габбинс над даалгав. Тэр намайг хаалга хүртэл гаргаж өгөхдөө «Үүнийг товчхон хийгээрэй» гэсэн юм.

	Программ зохиох ажилдаа бэлтгэж эхлэнгүүт л хорлон сүйтгэх суртал нэвтрүүлгийн талаарх миний мэдлэг тун дутуу дулимаг байгааг би мэдлээ. Харин над орчин үеийн зарлалын ажлын шууд туршлага байхгүй байснаар барахгүй, суртал нэвтрүүлэгт өргөн хэрэглэдэг арга зүйг ч мэдэхгүй байв. Би сэтгүүлчийн ажлыг нэлээд жил хийхдээ зөвхөн болсон үйл явдлыг мэдээлж сурсан, харин энэ нь итгүүлж үнэмшүүлэх явдал зорилт нь болсон суртал нэвтрүүлэгчийг ноцтой алдаанд оруулах нь цөөнгүй ажээ. Жишээ нь саван мэтийн таваарын зарлалын аргын талаар огт юу ч мэддэггүй олон сайн суртал нэвтрүүлэгчдийг дэлхий дахин мэднэ гэсэн санаагаар өөрийгөө тайтгаруулахыг би оролдов. Би зарлалын хэд хэдэн мэргэжилтэн нөхөдтэй зөвлөхөөр шийдсэн билээ. Удалгүй би зарлалын гол зарчмын талаар ихээхэн мэдлэгтэй болж, энэ талаар хэд хэдэн лекц уншиж чадахаар боллоо. Харин гол нь хоёр асуудал дээр л зарлалын ажилтан нарт найдвар тавьж болох юм гэж би тогтоов. Үүнд: нэгдүгээрт, таныг тэд энэ ажлаас сэрэмжлэн зайлуулна, хоёрдугаарт, тэд ажлынхаа бузар аргын талаар хамгийн нарийн тодорхой ярина гэдгийг би ойлголоо.

	Хэдэн өдрийн дараа, Габбинст хэрэгтэй программын төслийг зохиоход над хангалттай материал цугларав. Сайтар үнэмшүүлэх зорилгоор Европын бодлого, ялангуяа фашизмын бодлогоос жишээ татахаар би шийдэв. Би төслийг ердийн бичгийн цаасны бүтэн хагас хуудас дүүртэл шахаж бичээд бэлэн болгосон тухайгаа Габбинст утсаар мэдэгдэв. Тэр орой Чарльз Хэмброгийн12 ажлын өрөөнд уг төслийг хэлэлцэх зөвлөгөөнийг хийх болсон тухай таван минутын дараа тэр өөрөө над утсаар мэдэгдэв. Энэ бол Францын уналтын дараагаар английн тагнуулын газарт хийсэн миний анхны бодит ажил байв.

	Габбинс зөвлөгөөнд өөрийнхөө ажлын газрын хэдэн ажилтантай хамт ирэв. Хэмбро өөрт нь зуршил болсон тааламжтай байдлаар бидэнтэй мэндэлсэн болохоор бид биеэ барилгүй чөлөөтэй байв. Миний зохиосон төслийг тэр авч, нийтэд сонсогдохоор удаан, хянуур уншив. Уншиж дуусахад энэ төсөл тун ухаалаг хийгджээ гэж тэмдэглээд, Габбинсын ажилтнууд зөвшөөрч, бодлогоширсон дүр үзүүлэн командалсан юм шиг нэг зэрэг толгой дохицгоов. Цэргийн дүрэмд үг дуугүй захирагдаж хэвшсэн шинж тэдний нүүрэнд илэрхий байлаа. Габбинс хөгжилтэй инээмсэглэснээ «Яг л миний хүссэнээр хийгдсэн байна гээд яг л гэсэн үгээ онцлон хэлж, харин Чарльз та юу хэлмээр байна?» гэж асуухад би гайхаж байв. Хэмбро тодорхой юу ч хэлсэнгүй, тэр огт өөр юм бодож байсан байж болох юм. «Үүнийхээ дагуу программ зохио» гэж Габбинс над тушааснаар зөвлөгөөн тарав.

	Одоо би тодорхой үүрэгтэй болсон болохоор Габбинсын байгууллагад ажиллах эрхийг над олгосон юм. 64-р байшинд биш, харин Рижентс-паркийн зүгт оршдог Бейкер-стрит гудамжны цаад үзүүрт би ажиллах боллоо. Би төслийнхөө гар бичмэлийг бүрэн хэмжээний лекц болтол нь дэлгэрүүлж, программ зохиох ажилдаа орлоо. Гэлээ ч гэсэн би аз муутай хүн юм. Учир нь шинэ сургууль Лондоноос хол, Хэмпшир дахь Бьюлид байрлахаар төлөвлөгдсөн байв. Ийм зайтай байх нь бусад зорилгоо биелүүлэхэд минь тун их саад болох байв. Заримдаа энэ ажлыг орхиё гэхэд хоёр бодол над саад болж байв. Нэгдүгээрт, нууц албанд ажиллах боломжийг хэвээр хадгалах нь чухал байв. Энэ албанд хийх өөр ажлын тод хэтийн төлөв илэрч гараагүй байхад халагдах нь тэнэг хэрэг болох билээ. Хоёрдугаарт, илүү зүйл мэдэх нь хэзээ ч саад болдоггүй бөгөөд тусгай ажиллагааг удирдах газрын өргөн салбарласан олон сургуульд юу болж байдгийг мэдэж авахад над алдаад байх юу ч үгүй билээ. Анхаарал илүү татсан ямар нэг зүйл гартал би түр үлдэхээр шийдэв.

	Намайг явъя гэсэн үед л сургуулийн удирдлага чөлөөлнө гэдэгт би эргэлзэхгүй байлаа. Олигтой лектор болж чадахгүй гэдгээ би мэдэж байлаа. Учир нь би дөрвөн настайгаасаа эхлэн ээрүү өвчтэй болсон бөгөөд заримдаа би ээрэхгүй байж болдог, заримдаа өөрийн эрхгүй ээрдэг байлаа. Үүнээс гадна миний заах хичээлийн агуулгын талаар би эргэлздэг байсан юм. Улс төрийн хорлон сүйтгэх ажиллагааны тухай заах хэтийн төлөвөөс би айхгүй байв. Тэр үед үүнийг ойлгодог хүн Англид цөөхөн байсан, гэтэл би энэ талаар бага зэрэг туршлагатай болоод байлаа. Суртал нэвтрүүлгийн арга зүйг тун өнгөц мэддэг явдал л намайг зовоож байсан юм. Би ухуулах хуудас зохиож чаддаг байсан ч гэлээ, үнэнээ хэлэхэд түүнийг яаж хэвлэдэг тухай огт мэддэггүй байлаа.

	Бьюлид очихын өмнө нэлээд хугацаа үлдээд байсан бөгөөд би мэдлэгээ баяжуулахаар шийдэв. Уоубёрн-Эбби дэх улс төрийн дайныг удирдах газрын «хар суртал нэвтрүүлгийн» ажилтнуудын зөвлөгөөнийг үлбэгэр Липер үргэлж даргалдаг байсан бөгөөд тэнд аль болохоор байнга оролцохыг би чармайв. (Өнгөрсөн дөрвөн жил гаруйн хугацаанд Липер нэг их өөрчлөгдсөнгүй. 1945 оны зун би түүнтэй уулзсан билээ. Липер Грект үйл явдал ид буцалж эхэлсэн үед Афин дахь английн элчин сайдын яаманд гөлийчхөөд л ялаа алж суусан юм.) Липер их цухалдуу хүн байж болохыг мэдээд би их гайхсан билээ. Сайхан сэтгэлтэй доктор Дальтон, Липер хоёр байнга маргалддаг байсан, тэгэхдээ сайхан сэтгэлт Дальтон олонтоо хохирдог байсан гэж хүмүүс ярилцдаг байв. Энэ нь ч Дальтоны өөрийн нь бичсэн дурсамжаар батлагдсан билээ.

	Хэрвээ шинэ Бейкер-стрит гудамж банкны эзэд, худалдаа наймааны болон хууль цаазын том эздийн эзэмшлийн газар болон хувирсан бол Уоубёрн гудамжийг зарлалын ажилтнууд бүслэн хаав. Липерийн хувийн байрнаас гадна л энэ байгууллага зарлалын пүүсийн салбарыг санагдуулна. Дик Кроссмен, Кон О’Нейл, Сефтон Делмер болон Валентайн Уильямс мэтийн тийм онцгой хүмүүс байсан боловч, харин ихэнх ажилтнууд нь чухам над дутагдаж байсан тэр туршлагыг эзэмшсэн байлаа.

	Эхлээд тэд надтай харилцахдаа нэлээд биеэ барьдаг байв. Яг л бүх албан газрууд, ялангуяа шинэхэн байгууллагын нэгэн адил Уоубёрнд гаднын хүмүүсээс сэрэмжилдэг байлаа. Харин миний үнэнч шударга чанар, зөвлөгөөг нь хүлээж авахад бэлэн байдагт итгээд тэд надтай харилцах аргаа удалгүй өөрчлөв. Бид хүссэн, хүсээгүй ч нууц тагнуулууд Европт суртал нэвтрүүлэг хийх нь мэдээж билээ. Энэ нөхцөлд Уоубёрны, өөрөөр хэлбэл «хар суртал нэвтрүүлэг» эрхэлсэн байгууллагын босгыг түүнд ашигтай зааварлагч болон алхах явдлыг зүй зохистой юм гэж би үзэв. Хэд хэд очсоны дараа Липертэй өглөөний хоол идэх завшаан над тохиолдлоо. Өглөөний хоол хамт идсэн Валентайн Уильямс намайг Лондонд албаны «роллс-ройс»-оор хүргэж өгнө гэж амлав. Би түүнтэй ядаж л Клабфутийн13 тухай жаахан дэмий ярья гэсэн боловч харамсалтай нь сайн хооллосныхоо дараа тэр бүхий л замын турш унтлаа.

	Тэр үед би өөрийн шинжилгээ судалгааны өөр нэг нэн чухал салбарыг судалж байв. Тагнуулуудад суртал нэвтрүүлгийн аргыг заах нь сайхан ажил боловч, суртал нэвтрүүлгийн агуулга нь түүнээс багагүй чухал байлаа. Эрт орой хэзээ боловч тагнуулууд тодорхой даалгавар авч эхлэх бөгөөд тэднийг болох гэж байгаа үйл ажиллагааны шинж чанарт тохируулан эртнээс бэлтгэх нь чухал юм. Энэ бүхэн нь тагнуулуудыг улс төрийн талаар сургах тодорхой аргыг шаардаж байсан бөгөөд тэд ажиллах газартаа хүрч очихдоо, английн засгийн газрын төлөвлөгөөний талаар ядаж ямар нэг ерөнхий төсөөлөлтэй байх хэрэгтэй байв. Уоубёрнд ийм асуултад хариу авна гэж найдахын ч аргагүй байлаа. Лондоны улс төрийн удирдлага хангалтгүй байна гэж Липер болон түүний ажилтнууд өөрсдөө гомдол гаргаж байв.

	Бүүр дайнаас өмнө, Австрийн асуудал хэлэлцэж байхад бага зэрэг таньдаг байсан Хью Гейтскелтэй би энэ зорилгоор уулзав. Энэ үед Гейтскел Дальтоны хувийн ерөнхий нарийн бичгийн дарга байсан учир бүх мэдээг шууд авч байв. Глэдвин Жеббтой Гейтскел нягт харилцаатай байсан бөгөөд түүнд Дальтон Бейкерстритийн үйл ажиллагааг хариуцуулсан юм. Үдийн хоолны үеэр Беркли-скверээс холгүй байдаг хямдхан ресторанд уулзаж, төмсний нухаштай зайдас идэж, тулгамдсан асуудлын минь талаар хэлэлцэхээр Гейтскел намайг үргэлж урьдаг байлаа. Заримдаа хоолны дараагаар бид Жебб юм уу, бүр Дальтонтой зөвлөж ярилцах зорилгоор Гейтскелийн ажил дээр очдог байв. Дальтон биднийг хүлээн авч, архиар үргэлж дайлдаг байсан юм. (Габбинсийг өргөн далайцтай хүн болохыг тааж мэдсэндээ би бахархдаг байв. Үнэнийг хэлэхэд хожим тодорсон «эхний эгнээний суудлынхны14» тэргүүн зэргийн удирдагчийн авьяасыг Гейтскелээс би хэзээ ч олж хараагүй билээ.) 

	Энэ олон уулзалтын үр дүн бүхэлдээ миний урмыг хугалдаг юм. Гадаад явдлын яамтай таардаггүй тал Дальтонд байлаа. Тэр үед яг л одоогийнхтой адил яамны үзэл бодлын тухай ярихад амархан байсан боловч хэрэг дээрээ янз бүрийн үзэл бодолтой өдий төдий хүн байлаа. Аль нэг үйл ажиллагааны чиг бодлогыг эсэргүүцсэн санал анхаарал татлаа ч гэсэн үр дүн нь ерөнхийдөө урам зориг сэргээдэггүй байв. Юуны өмнө англичууд Гитлерээс өмнө байж байсан тухайн байдлыг сэргээх, тухайлбал өөрийн ард түмний дунд энх амгалан байдлыг сахиулж, Зөвлөлт Холбоот Улсаас «сэргийлэх зааг» болж чадахуйц үлэмж хүчтэй харгис засгийн газрын тусламжтайгаар Англи, Франц хоёр тайван ноёрхох тийм Европт эргэж орохыг л хүсэж байв.

	Черчиллийн хэлснээр Европт түймэр шатаах зорилготой байсан тусгай ажиллагааг удирдах газрын оршин тогтнох бололцоог ийм үзэл бодол үгүйсгэж байлаа. Нэр гутаасан, олонд хүндгүй хуучин дэглэмийг сэргээх талаар хамтран тэмцэхийг ард түмэнд уриалаад, энэ нь ямар ч үр дүнд хүрэхгүй байв. Тэр үеийн ард түмний сэтгэл санаа Европт хийсэн Гитлерийн ялгуулсан давшилтаар тодорхойлогдож байсан учир энэ зорилт биелшгүй байв. Дайн үргэлжилсэн хэдэн жилийн дараа нацист ноёрхол хүмүүсийг догшруулж, өөрсдийнхөө ирээдүйг гартаа авахыг шаардсан үед, Европын ард түмний сэтгэл санаанд гарсан өөрчлөлтийг урьдаас мэдсэн үед л ТАУГ үр ашигтай ажиллаж чадах байжээ. Ард түмний энэ санаа сэтгэл хувьсгалжиж, 20-30-аад оны үеийн Европыг эцэс болгох нь эргэлзээгүй болов.

	ТАУГ-ын зорилт, гадаад явдлын яамны үзэл бодлын хооронд гарсан зөрчлийг Дальтон, Гейтскел хоёр тодорхой ойлгож байсан мэдээж хэрэг. Гэвч тэр хоёр чухам алийг нь шилэхээ тодорхой мэдэхгүй байсан болохоор аргагүй болгоомжтой ажиллаж байв. Хоёулаа зарчимтай социалист болохынхоо хувьд тулгарсан асуудлыг шийдвэрлэх нэг чухал шижим нь Европын үйлдвэрчний эвлэлийн мэдэлд байгаад итгэж байв. Хэдийгээр Эттли, Бевин, Дальтон болон бусад социалистууд английн засгийн газрын бүрэлдэхүүнд орлоо ч гэсэн түүний тушаалаар үйлдвэрчний эвлэл азаа үзэхээр явна гэдэг эргэлзээтэй байлаа. Болдуин, Чемберлен нарын үеийн Англиас дайны үеийн Англи ялгаатай нь олонд тодорхой байсан бөгөөд харин энэ нь Абиссини, Испани, Чехословакийн урвагчдыг нууж далдлах өөр нэг баг байсан юм биш гэж үү? Английн удирдагчид жинхэнэ хувьсгалт суртал нэвтрүүлгийг өрнүүлж чадаагүй явдал үүнийг нотолсон бөгөөд Англи улс ч бүхий л дайны турш улс төрийн зохих удирдлагаар дутагдаж байв. Эсэргүүцлийн бүх байгууллага Англиас мөнгө, зэр зэвсэг авсаар байсан, харин Лондоны захирамжийг тун цөөнх нь дагаж байв. Хүмүүс өөрсдийнхөө ирээдүйд хүрэх замыг харж байсан учраас Эсэргүүцлийн байгууллагууд үүсэн гарсан бөгөөд харин энэ нь тэдэнд зориулан английн засгийн газрын урьдчилан боловсруулсан зам биш байлаа. Тэгэхлээр эд материал сүйтгэх, сэтгэл түгшүүлсэн ажиллагаа явуулах талаар тусгай ажиллагааг удирдах газрын олсон зохих амжилтыг дагалдан, улс төрийн салбарт бага зэргийн уналт гарлаа.

	ТАУГ-ын далд байгаа сул дорой байдал болон гаднын нөлөөнөөс болж түүний ажиллагаа хязгаарлагдсаныг энд хэлэлцсэний хэрэг алга. Бьюлид намайг багшаар томилсны дараа ямархуу эргэлзээ намайг эзэмдсэнийг харуулахын тулд л эдгээр асуудлыг би цухас дурсаж байгаа юм. Энэ нь сургууль дээр би хэдийгээр сайн нөхөдтэй учирсан боловч тэнд очоод сэтгэлийг минь бараг хангаагүйн шалтгааныг ямар нэг хэмжээгээр тайлбарлана. Гол сонирхлоо арга буюу мартагнана, мөн хувийн дутагдал минь миний ажлыг амжилтгүй болоход ихэд нөлөөлсөн юм. Уоубёрнд очиж техникийн асуудлаар хэлэлцээ хийх гэх мэтийн зорилгоор эгзэг нь таарах болгонд л би Лондон руу явдаг байв.

	Миний дээр өгүүлсэнчлэн энэ сэтгэл хангамжгүй байдал Бьюлид байсан миний нөхөдтэй ямар ч холбогдолгүй билээ. Тэдэнтэй хамт байх нь над чухам аз завшаан болсон юм. Сургуулийн дарга залуухан хурандаа Жон Манн албархуу ч биш, хэт далд санаатай ч биш, зүгээр нэг тэнэг хүн ч биш, харин эрүүл ухаантай офицер байв. Тэр захирагдагсдаа харааж загнадаг ч үгүй, иогийн сургаалыг номлодог ч үгүй байлаа. Жон Манны хувийн нэр хүндийн ачаар тун алаг цоог бүрэлдэхүүнтэй ажилтнууд нягтарч чадсан юм. Тэр ажилтнуудтайгаа ахмад хүний ёсоор хандаж, харин дарга нартайгаа зүйг барих боловч, шүүмжлэлтэй харилцана. Дэлхийн нэгдүгээр дайны үед алба хааж явсан настайвтар хүн түүний штабын даргаар ажиллаж байв. Тэр өөрийгөө ясны тагнуул гэж нэрлэх дуртай байсан боловч бодох чадвараар бага байсан бололтой. Гэвч тэр заримдаа биднийг ажил төрөлд холбогдсон асуултаар залхаадаг байв. Бас төгөлдөр хуур муугүй дарна.

	Ахлах багш Билл Брукер гайхамшигтай хүн байсан, хожим нь тус сургуулийн Канад дахь салбарт өндөр албан тушаалд томилогдсон билээ. Тэр юмны сайн талыг харуулж чаддаг, барагдашгүй их хошин хурц яриатай хүн байсны зэрэгцээ, сайхан марселийн хэлээр өдий төдий шог яриа сайн мэддэг байв. Миний мэдэж байгаагаар тэр нууц ажлын ямар ч туршлагагүй хүн байв. Харин уг ажлыг бага зэрэг судалчихвал энэ ажлаас өөр юу ч хийж яваагүй мэтээр сонсогчидтой эцэс төгсгөлгүй ярьж чаддаг хүн байсан юм. Брукерийн туслах нь өөр маягийн хүн, өөрийгөө худалдаа наймааны эзэн гэж нэрлэв.

	Шаазан эдлэл үйлдвэрлэдэг «Вежвуд» пүүст ажиллаж байсан нэг хүн бас тус сургуульд ажилладаг байлаа. Цайвар цагаан царайтай, догшин ширүүн харцтай тэр хүн гэнэтийн тас цохисон сөрөг үгээрээ дуугүй байдлыг эвддэг сэн. Хожим сүүлд Ханойд франц, хятад хэлний нэртэй мэргэжилтэн болсон Тревор-Уилсон гэдэг бас нэг хүн байв. Бьюлиэс Саутгемптон руу тэр үргэлж л хувийн хэргээр явах боловч, энэ тухайгаа бахтай нь аргагүй инээхээс өөр юу ч ярьдаггүй байжээ. Нэг удаа түүнийг хувийн хэргээр албаны унаагаар явахыг нь хориглоход эндээс тэр хүртэл очих, ирэхийн нийт арван тав бил үү, хорин бээр газрыг явган туулсан юм. Эелдэгхэн түүний эр зоригтой байхыг би хэзээ ч үзээгүй билээ. Тревор-Уилсоноос огт өөр зантай бас нэгэн букменч15 байсан бөгөөд азгүй тэр амьтан надтай ярилцъя гэсэн юм. Нэг өдөр тэр эр эмийн явдлыг юу гэж үздэгээ ярьсных нь дараагаар чиний эхнэрийг би өрөвдөж байна гэж түүнд хэлсэн юм. Үүнээс хойш тэр бид хоёр, зөвхөн ширээний бөмбөг дээр л дайралдах болсон, түүний овсгоотой тоглож байгааг харах бүрийдээ хүн мичнээс үүссэн тухай би өөрийн эрхгүй санадаг байв.

	Поль Ден бол манай хамт олны итгэлийг хүлээсэн хүн байв. Уйтгарыг сэргээж, бүхнийг зугаацуулдаг хүн түүнээс өөр байгаагүй юм. Гүнзгий ус тэр болгон дөлгөөн байх ёсгүй гэдгийг баталсан юм. Поль Ден үнэхээрийн буурь суурьтай, сайхан бодолтой хүн байв. Гэвч гаднаас нь харахад уулын горхи шиг л шуугьсан, оргилсон эр байв. Төгөлдөр хуур дарахдаа ухаангүй дуртай түүний ачаар л сургуулийн багш нар бид зуны урт үдшийг мэдэхгүй өнгөрүүлдэг байлаа.

	Дайны дараагаар олны талархлыг татсан өөр нэг хүн нь Харди Эймиз байлаа. Тэр английн хатан хааны хувийн оёдолчин болсон бөгөөд энэ мэргэжлийн анхны цорын ганц хүнтэй би учирч уулзсан билээ. Зэвсэгт хүчний тагнуулын албаны офицеруудын өмсдөг гоёмсог цэрэг ногоон том малгайгаараа тэр хүн биднээс ялгардаг байлаа.

	Бейкер-стрит дахь байгууллага, сургууль хоёрын хооронд Ден холбоо барьдаг офицер байсан учир сургууль дээр ховорхон үзэгддэг байлаа. Багш нарт хэрэгтэй мэдээллийг удирдлагаас олж авах явдал түүний хамгийн гол үүрэг байв. Энэ хэрэгцээ нь эхэн үедээ хэмжээ хязгааргүй байсан учраас Денийн үйл ажиллагаа нэлээд өргөн хүрээтэй байлаа. Түүний хийж байсан ажил минийхээс илүү таалагдаж байсан учраас би түүнд хачин их атаархдаг байлаа.

	Хамгийн гол нь надаас өөр хэн ч нууц ажлын туршлагыг мэддэггүй байсанд л би хамт ажилладаг нөхдөөсөө ялгарна. Цагдаагийн дэргэдүүр өнгөрөхдөө дуугаа намсгах хэрэгтэй гэсэн санаа тэдний хэнийх нь ч толгойд ордоггүй байв. Гэвч тийм нөхцөл байдалд туршлагагүй багш нар сонгон авч байсан нь ухаалаг хэрэг байжээ гэдэгт дараа дараачийн ажлын туршлага намайг итгүүлэв. Нууц албаны туршлагатай ажилтан дутагдалтай байв. Тэднийг гагцхүү СИС-ээс л авч болох байлаа. Хэрвээ СИС-ээс зааварлагчдыг гуйсан бол цаг хугацааны шалтгаанаар шалгагдсан практикаас үзвэл хэрэггүй ажилтнуудаасаа өгөх байсан нь гарцаагүй. Дээрх хүмүүсийн гарт сонсогчид орсон бол юу болох байсан бол гэж бодохоос л айдас хүрнэ. Хэдийгээр сургуулийн багш нар оюун ухааны хувьд хэр тааруу хүмүүс байсан боловч тэдэнтэй зарим хашир тагнуулчдыг харьцуулахад тэд ер нь сулавтар ухаантай хүмүүс байсныг дурдах хэрэгтэй. Үүнийг туршлага нотолсон юм. Хэдийгээр тус байгууллагын төлөвлөлт, зарим нэг нууц ажиллагаа болон нууц хадгалах талаар хангалтгүй байна гэж ТАУГ-ыг ихэд шүүмжилж байсан боловч сургууль руу дайрч давшлах явдал харьцангуй бага байв.

	Бьюли дэх хамт ажилладаг нөхдөөсөө миний ялгардаг хоёр дахь зүйл бол энгийн хувцас байлаа. Тэд бүгдээрээ цэргийн дүрэмт хувцас өмсөнө. Питерс, Габбинс хоёр намайг ч гэсэн армид албан хаахыг олон удаа ятгасан билээ. Хэрвээ би ингэвэл над ямар ч давуу зүйл гарахгүй, харин миний чөлөөтэй сэлгүүцэх эрх хязгаарлагдах байсныг би дээр өгүүлсэн билээ. Өөрийнхөө ер бусын байдлыг алдагдуулахгүйн тулд татгалзах ч үгүй, зөвшөөрөх ч үгүй байсан нь дээр гэсэн дүгнэлтийг би хийв. Аажимдаа үүнийг тэд мартжээ. Хожим дайн дуусах яагаа ч үгүй байхад миний шийдвэр хэчнээн зөв байсныг би ойлгов. Энэ албандаа тушаал дэвших хүсэл мөрөөдөл, хамт албан хаагчдын атаархлын аль аль нь над саад болоогүй бөгөөд бусад албаны ахлах офицерууд надаас ер өө сэв эрдэггүй байв.

	Бьюли, Брикендонбери хоёрын ялгаа нь гэвэл Бьюлид хүмүүсийг үнэнхүү сургаж байв. Тус сургууль жинхэнэ сургалтын байгууллага болж чадлаа. Жишээлэхэд, хорлон сүйтгэх ажиллагаанд гайхалтай чадмаг хэсэг норвегчууд тэнд суралцаж байв. Хэдхэн долоо хоног бэлтгэл хийснийхээ дараа нэгэн шөнийн сургуулиар Сэндрингем дэх нэгэн байшингийн дээд давхарт төлөвлөсөн зорилгодоо энэ бүлэг бүрэлдэхүүнээрээ хүрсэн байв. Сургууль хийлгэсэн удирдагч байрлуулан тавьсан дохио цацарсан төхөөрөмж, урхитай өтгөн шугуйг норвегчууд нэвтэлж, зааварлагчид эргүүл нарийн чанд хийж байсан цэцэрлэгийг тэд мэдэгдэхгүйгээр дамжин гарчээ. Би энэ эргүүлд өөрөө оролцсон болохоор хэн ч энэ хавиар өнгөрөөгүй гэж тангараглаж чадах байлаа.

	Бага зэрэг боловсрох боломж олдсон Брикендонбериэс ирсэн миний хуучин танил испаничууд Бьюлид суралцаж байв. Дөнгөж ярилцаж эхлэнгүүт л тэд намайг «el comisario politico16» гэж нэрлэсэн билээ. Арисейгээс холгүй орших Лох-Морар нуурын эрэгт миний хуучин танил Питер Кемпийн уулзсан тэр испаничууд байж ч болох юм. Өөрийнхөө бичсэн «Ямар ч туг, ялгах тэмдэггүй» гэдэг сургамжтай номдоо: 

	 

	«Бузар бүлэг алуурчид, бид тэдэнтэй харилцахыг оролдоогүй юм17» 

	 

	гэж тэдний тухай Кемп бичжээ (зөгнөн эргэцүүлэхэд гайхамшигтай тохиолдол). Английн засгийн газар тэднийг жил шахам хавчин хяхсаны дараа англи офицерын хувцастай дуртай хүнээ алах нь тэдний эрх байсан мэт над санагдана. Гэвч тэд биеэ барьж байв.

	Сургуулийн нэгдүгээр ангийг төгсгөсөн хэсэг голландчуудыг дурсахад гунигтайхан байна. Нэгэн ажиллагаа нурсны дараа тэдний олонхыг зайлшгүй үхэл рүү явуулсан юм. Голландад германчууд ТАУГ-ын нэг радио мэдээчийг барьж аваад, Англитай холбоо барихыг албадсан тухай абверын офицер байсан Гискес бичсэн байдаг. Ингээд голландчуудыг хэсэг хэсгээр нь германчуудын мэдэлд явуулсаар байв. Дараагийн байцаалтын үед радио мэдээч өөрийгөө германчуудын гарт орсныг төвдөө нэвтрүүлж чадсан бололтой. Түүний мэдээг буруу тайлсан ч юм уу, аль эсвэл анхаараагүй ч орхисон юм уу бүү мэд.

	Удалгүй сургууль нээгдсэний дараахан Альберто Тарчиани болон түүний нөхөд Энэтхэг дахь хорих газарт италийн цэргийн олзлогсдыг тагнуулд элсүүлсэн, фашистын эсрэг үзэлтэй хэсэг италичуудыг тийш нь явуулжээ. Тэднийг хариуцсан англи офицер сайн хүн биш байснаас гадна итали хэлийг гаргууд сурсан бөгөөд захирагдагсдаа зандчин загнах дуртай бүдүүлэг цэргийн дарга нарын нэг байв. Энэ байдлаасаа болж хэзээ нэгэн цагт тэр хавирга руугаа хутга шаалгана гэдэгт би огт санаа зовдоггүй байв.

	Бьюлид бас хоёр франц хүн сурч байв. Эрхэмлэн нууцлах ямар нэгэн тусгай даалгаврыг тэдэнд өгсөн нь илэрхий байлаа. Нэг нь зүүний, нөгөөх нь барууны үзэлтэй байсан, тэр хоёр Виши хэмээх дэглэмийг хоёулаа тун их үзэн яддаг байсан юм. Миний хамгийн сайн сурагч байсан тэр хоёр, хоёрхон долоо хоногийн дараа гайхалтай сайхан ухуулах хуудас гаргасан юм. Улс төр болон улс төрийн суртал нэвтрүүлэгт ихээхэн анхаарч байсан сонсогчид зөвхөн энэ хоёр франц хүн байсан тул би энэ тухай дурдсан юм. Бусад нь зоригтой, юманд автахдаа амархан, Европын ирээдүйн төлөө санаа зоволгүй ямар ч үүрэг биелүүлэхээс сийхгүй, ТАУГ-т хамгийн их таарсан хүмүүс байв.

	Чухам Европын хувь заяа юуны түрүүнд сэтгэлийг минь зовоож байсан учраас ТАУГ-т би хувьдаа мөн л муу хүн болж байлаа. Цэргийн байдал улам муудсаар байв. Албанид италийн цэргүүдтэй байлдсаны улмаас Грекийн арми хавар тийшээ байлдааныхаа чадварыг бараг алдав. Тэр үед ТАУГ ямар нэгэн хэмжээгээр өөрийн гавьяа болгосны ачаар л Югославын дөрөвдүгээр сарын хувьсгалын дараахан (манай хүмүүс тэнд байсан, харин post hoc, ergo propter hoc18) шууд л Югославт халдан довтолж, Грекийг эзлэн түрэмгийлсэн юм. Дараа нь Крит арлыг хамгаалахад Англи хүрэлцэхүйц хөрөнгө мөнгө зарцуулах ёстой байсан бөгөөд Крит арлыг алдсан нь хамгийн гунигтай явдал болов. Судийн буланг тогтоон барьж байх нь Балканыг алдсан хохирлоо нөхөж болох байв. Харин зоригтой байлдаж дийлэх гэсэн эрмэлзлээр бодит байдлыг далдалсан нөхцөлд эдгээр асуудлыг авч хэлэлцэхэд бэрх байв. Ийм үед нэлээд чухал үйл явдал тулгараад байлаа.

	Нэг өглөө миний дагуул аяга цай барин ирж, намайг сэрээхдээ «Ноёнтон минь, тэр Орос руу дайрав» гэж хэлэв. Суртал нэвтрүүлгийн арга зүйн тухай нэлээд өнгөцхөн хоёр лекц уншсаныхаа дараа би бусад багш нарын хамт гуанз руу явав. Энэ орооцолдсон байдалд төрсөн эргэлзээ хүн бүхнийг тамлан зовоож байлаа. Сатана Люцифер лүү дайтахаар явсан цагт аль талд нь зогсох вэ? «Ээ дээ, оросууд өнгөрсөн байх аа даа» гэж Манн бодлогошронгуй хэлэв. Олонх нь түүнийг зөвшөөрөхөд зарим нь бүр тавлах маягтай байв. Финляндад явахаар цугларсан сайн дурынхны зориг шантраагүй байлаа. Орой ард түмэнд хандаж Черчилль үг хэлнэ гэж зарласан учир энэ маргаан удалгүй зогсов. Жирийн англи хүний хувьд хамгийн ухаалаг арга бол ерөнхий сайдыг үг хэлэх хүртэл хүлээх явдал байв.

	Черчилль уг асуудлыг шийдлээ. Черчилль үгээ хэлж дуусахад Зөвлөлт Холбоот Улс Английн холбоотон гүрэн боллоо. Сургуулийн ажилтнууд үүнийг дэмжсэнээр бүх юм хэвийн байдалдаа орлоо. Харин хэд хоногийн дараа Германыг эсэргүүцэж чадах Улаан Армийн хүчин чадлын тухай Лондоноос үнэн магад үнэлгээг олж мэдээд хүмүүсийн сэтгэл дахиад зовж эхлэв. Цэргийн яамны тагнуулын газрын оросын хэлтэс, Гитлерийн боловсруулсан оросын кампанийн хугацааг барагцаалбал гурваас зургаан долоо хоногийн хооронд байна гэж таамаглаж байв. ТАУГ болон СИС-ийн мэргэжилтнүүд ч бараг иймэрхүү бодолтой байв. Тэр өдрүүдэд миний сонсож байсан хамгийн өөдрөг таамаглалтай нь тэр үед улс төрийн дайныг удирдах газар ажиллаж байсан бололтой, бригадын дарга Скейф байсан юм. Тэр оросууд «хамгийн наад зах нь гурван сар, түүнээс бүр цааш ч байж магадгүй» тэсвэрлэнэ гэж хэлсэн юм. Ивлин Во: «тэр голыг нь онож хэллээ» гэж бичжээ.

	Тэгэхэд Бьюли дахь гоёмсог цэцгийн мандлаас би цаашаа явах хэрэгтэй байв. Таарч тохирох байраа аль болохоор хурдан эрж олох хэрэгтэй байлаа. Удалгүй их сайхан боломж олдов. Би «Лондон руу хааяа явахдаа Честерфильд-Гарденст суудаг Томми Харрисынд очдог байсан бөгөөд тэр «haute cuisine et grand vin19» болсон нөхцөл дунд урлагийн үнэт зүйлсээр хүрээлэгдэн сууна. Брикендонбери дахь сургууль тарсны дараа Харрис МИ-5-д элсэн орсныг би дээр өгүүлсэн билээ. Долоодугаар сард шиг санаж байна, франкист Испанийг сайн мэддэг хүн хэрэгтэй тийм газарт ажиллах сонирхол над байгаа эсэхийг тэр лавлаад энэ ажил МИ-5-д биш, харин СИС-т байгааг тэр тайлбарлаж хэлсэн билээ.

	Харрисын хэлсэн санааг ойлгохын тулд дараа дараачийнхаа бүлэгт би дэлгэрэнгүй авч үзэх асуудлыг товчхон өгүүлэх хэрэгтэй байна. Харийн нутагт хийх тагнуул, сөрөг тагнуулын ажил мэт тагнуулын бүх нууц ажлыг СИС хариуцна. Сөрөг тагнуулын асуудал, Англи болон английн далайн чанад дахь бүх нутгийн аюулгүй байдлыг хангах асуудлыг МИ-5 гүйцэтгэнэ. СИС-ийн тавдугаар тасаг гэж нэршсэн сөрөг тагнуулын хэлтэс болон МИ-5 хоёр яг л нэг зоосны хоёр тал юм. Английн эсрэг гадаадаас бэлтгэж байгаа тагнуулын ажиллагааны тухай мэдээг урьдчилан олж авах явдал тавдугаар тасгийн гол зорилго байв. Тавдугаар тасгаас урьдчилан олж авсан үнэн магад мэдээнүүд тус орны аюулгүй байдлыг хангахад МИ-5-д туслах ёстой нь аяндаа тодорхой байв.

	Харрисын хэлснээр тавдугаар тасаг энэ зорилтоо биелүүлж чадахгүй байжээ. Тавдугаар тасгийн ажлыг сайжруулахыг шаардаж байснаар барахгүй, эдгээр асуудлыг өөрсдийн хүчээр хийнэ гэж МИ-5 СИС-т сүрхий шахалт үзүүлж байв. МИ-5-ын үүргийг ингэж өргөтгөх ажлыг гагцхүү засгийн газар л хийж чадах нь тодорхой байсан бөгөөд зарим албан тушаалтнууд энэ асуудлыг засгийн газарт танилцуулахад ч бэлэн байлаа. Ийм ч учраас МИ-5-ын шахалтад СИС буулт хийж, нэмэгдэл орон тоогоор хангах зорилгоор тавдугаар тасгийн төсвийг үлэмж ихэсгэв. Тэр үед Пиренейн хойгоос Английн эсрэг германы тагнуулын ажиллагааны томоохон хэсэг ажиллаж байсан учир Испани, Португалийн асуудал эрхэлсэн салбар хэсгийг хоёроос зургаан офицер хүртэл үлэмж өргөтгөхөөр төлөвлөжээ. Испанийг мэддэг, өргөтгөсөн салбар хэсгийг удирдах хүнийг тавдугаар тасгийн дарга Феликс Каугилл эрж байгааг Харрис над мэдэгдэв. Хэрвээ намайг зөвшөөрвөл миний нэрийг дэвшүүлж болох юм, амжилтад хүрнэ гэдэгт тун их найдаж байна гэж Харрис хэлэв.

	Энэ саналыг хүлээж авахаар би шийдвэрлээд, харин хэдхэн хоног эргэцүүлэн бодъё гэж Харрисаас хүссэн билээ. Ямар нэг саад учирч болох байв. Ямар ч гэсэн шийдвэрээ эргэцүүлэн нарийн тунгаах хэрэгтэй байв. Тавдугаар тасаг Сент-Олбанст байрлаж байв. Энэ нь Бьюлийг бодоход хамаагүй илүү газар байсан боловч гоц гойд газар биш байв. Шинэ ажил нь СИС-ийн бусад хэлтсүүд болон МИ-5-тай хувийн холбоо тогтоохыг надаас шаардах болно. Цэргийн яамд төдийгүй, гадаад явдлын яам энэ асуудлыг сонирхоно гэж бодож болох байв. СИС-ийн архив Сент-Олбанст тавдугаар тасгийн хажуу талын байшинд байдгийг би санамсаргүй мэдэв. Шинэ ажлын дутагдалтай талыг би үнэлж үзээд, миний сонгож авах гэсэн тэр ажилтай бүхий л талаар нийцэхгүй байгааг л тэмдэглэн хэлж чадах байв. Испани, Португали хоёр одоо миний жинхэнэ сонирхлоос алс хол байсан бөгөөд харин Бьюлийн тухай бас иймэрхүү зүйлийг их хэмжээгээр ярьж болох байв.

	Хэдэн өдрийн дараа би Харристай уулзаад, хэрвээ амласнаа биелүүлбэл их баярлах байна гэж хэлсэн юм. Тэр үед МИ-5-ын хэлтсийн дарга байсан Дик Брумен-Уайтыг Харрис эхлээд сонирхов. Дараа нь би энэ хүнтэй дотно нөхөрлөсөн юм. Тэр үед Каугиллтэй хамгийн дотно үерхэж байсан бараг ганц хүн, МИ-5-ын хариуцлагатай ажилтан Дик Уайт тавдугаар тасагт албан ёсоор мэдэгдсэн бололтой гэж би бодож байна (Дик Уайт буюу Том Дикийг Дик Брумен-Уайт буюу Бага Диктэй андууруузай. Том Дик дараа нь СИС-ийн дарга болж, Бага нь Рутергленийн тойргийн консерватив намын парламентын гишүүн болсон билээ.) Төдий л их хугацаа өнгөрөөгүй байхад Каугилл өөрөө над утасдаад, уулзъя гэсэн билээ.

	Тэр үед би Бьюлиэс аргалж гарахыг чармайж байв. Намайг олдошгүй хүн гэж хэн ч баталж чадахгүй болтол би хоёр лекцийг зориуд амжилтгүй уншив. Миний халагдах гэсэн хүсэлтийг Манн их л өрөвдөн зүй зохистойгоор хүлээж авав. Харин миний орны хүнийг олтол түр ажиллахыг л тэр надаас гуйсан юм. Дахиад л над аз таарав. Гуравдугаар зэргийн ахмад Питерстэй мөр зэрэгцэн Брикендонберид «германы шүхэрчдийг» зоригтойгоор угтсан Хэзлитт хийх ажилгүй байгааг би дуулав.

	Ажлаас гарах баримт бүрдүүлэхэд бас хоёр - гурван долоо хоног зарцуулав. Хойд Их замын дэргэд жигтэйхэн давчуу хэсэг газрыг эзэлсэн Маркейт хэмээх газар би Каугиллтэй уулзав. Тэр үед аливаа ажилд ороход ёс журмын зүйл бага байв. Би ажилд орохыг хүссэн албан ёсны өргөдөл өгөөгүй учраас Каугилл намайг ажилд авах албан ёсны зөвшөөрөл ч өгөөгүй юм. Тэгсэн ч гэсэн тэр урт орой СИС-ийн бүхий л бүтцийн талаар миний гүйцэтгэх үүрэг чухам юунд орших тухай тэр над ярьж өгөв. Түүний хэлсэн үг нарийн нууц шинжтэй байсан болохоор намайг ажилд авах тухай түүний албан ёсны мэдэгдэл гэж би ойлгов. Өөрөөр хэлбэл намайг ажилд авчээ гэж би үзлээ.

	
III БҮЛЭГ : СИС БОЛ САЙХАН ХАЛХАВЧ ХАЯГТАЙ АШИГ ХОНЖООНЫ БУЗАР АЖИЛ

	ТАУГ-аас би СИС-т 1941 оны есдүгээр сард шилжив. Барагцаалбал надаас нэг жилийн дараа энэ ажилд орсон нэг идэвх санаачилгатай хүүхэн «нэгэнт л бузар хэрэг үйлдэх тавилантайгаас хойш сайхан халхавч хаягтай хийсэн нь дээр» гэж их л сэтгэл хангалуун хэлсэн юм. Хэрвээ миний толгойд орж ирсэн бол би энэ үгийг түрүүлээд хэлчхэж болох л байсан билээ. Бейкер-стрит дахь ТАУГ-т ирсэн шинэ хүмүүсийн чадварыг гүйцэд үнэлэхгүй бол тэнэг хэрэг болох сон билээ. Энэ хүмүүс яриангүй эрхэм зорилго баримталж байв. Сити болон Темплт байдаг ажлын тохилог өрөөгөө орхиж, энэ хүмүүс бүх Европ даяар санхүүгийн эмх замбараагүй байдал, дэг журамгүй явдлыг дэлгэрүүлэх эрмэлзэлтэй ирцгээж, улмаар цөмөөрөө толгой дараалан жигүүртэн шувуугаа хамгаалсан ойн цагдаагаас хулгайн анчид болсон билээ. Эдний ажил үйлс хэрхэн өрнөж байгааг ажиглахад тун зугаатай байсан, тэгэхдээ нисэх хүчний болон далайн цэргийн яамнаас нисэх онгоц юм уу, жижиг хөлөг онгоц нэмж гуйхад бүр ч хүнд байлаа. Эрт дээр үеийн английн консерватив албадын дунд ТАУГ өөрийнхөө байдлыг бататгах хэрэгтэй байсан юм.

	СИС хэдийгээр өргөжиж, зохих өөрчлөлт хийсэн боловч цэргийн яамдын улам өсөн нэмэгдсээр байгаа хэрэгцээг тагнуулын мэдээгээр хангаж хараахан чадахгүй байв. Тэгэхдээ СИС тогтсон ажлын туршлагатай, түүнд тохирсон бүтэцтэй байгууллага байв. Орон тоо нэмэгдсэн боловч бүтцийн онцлог нь бараг өөрчлөгдөөгүй юм. Шахалтаар ч гэсэн гадаад явдлын яам болон цэргийн яамдын төлөөлөгчдийг СИС ажилдаа авдаг байв. Тэдний дотроос ганц Патрик Рейли20 л мэдэгдэхүйц ул мөрөө үлдээсэн юм. Албаны ажлыг идэвхжүүлсэн Грэм Грин21, Малькольм Маггериж мэтийн хүмүүсийг ч тагнуулд авав. Эцсийн эцэст би хөл дээрээ бат зогссоноо ойлгоод жинхэнэ ажилдаа орсон билээ.

	Тэр үед «Сент-Жеймс-парк» метроны буудлын эсрэг талд байдаг Бродвей-билдингст СИС байрлаж байв. Гэтэл дайны үеийн байгууллага анхныхаа байранд багтахаа болилоо. Тавдугаар тасаг болон төв архивыг Сент-Олбанст шилжүүлэв. Бусад жижиг салбаруудыг Лондон болон түүнийг тойрсон гүнгийн эзэмшил газруудад тараан байрлуулав. Сент-Олбанст ирэхэд намайг Барнет гэгч нэгэн баян айлд байрлуулав. Эд хөрөнгө л түүний ганц согогтой тал биш байв. Өдөр бүр л Барнетыг «роллс-ройс» машинаар жолоочтойгоо хамт гэрээсээ буудал руу явах хооронд эхнэр нь зарц нартаа хулгайлуулчихгүйн тулд ёотонгоо саванд хийн цоожилж, савтай чанамал жимсээ тоолж эхэлнэ. Азаар би хотын захад хэн ч саад болохооргүй жижигхэн байшин олж авав. Хэдхэн хоногийн дараа автобусны буудал дээр нэг хүнээс би гургуул худалдаж авлаа. «Заримдаа над тахиа ч байдаг л юм» гэж тэр эр над хэлэв. Тэр үеэс эхлэн би сайн хооллох боллоо.

	СИС-ийн тухай би дараагийн хуудаснуудад дэлгэрэнгүй бичих бөгөөд хэдийгээр түүний үйл ажиллагааны талаар уншигчдад бүрэн төгс биш ч гэсэн ерөнхий ойлголт өгөх юм. Уншигчдад өөрийнхөө түүхийг бүр эхнээс нь ойлгуулахын тулд би, СИС-ийн бүтэц болон ажиллагааны нь талаар үндсэн ойлголт өгье гэсэн юм. Аливаа ерөнхий тойм зайлшгүй хялбарчилсан байдгийг бодолцох хэрэгтэй. Хэрвээ британийн суут ухаантнууд зохиодог байсан бол энэ чанарыг нь СИС бүрэн тольдон харуулсан билээ. Энэ байгууллагын сүр бараа нь залгаж барьсан өргөтгөлөө халхалсан хуучин байшинтай адилхан санагддаг юм.

	СИС нь гадаад улс оронд нууц мэдээг далд аргаар цуглуулах бүрэн эрхтэй английн цорын ганц байгууллага билээ. Энэ талаар түүний бүрэн эрхэнд сайн дурын урам зоригтнууд заримдаа халдана. Ингэж халдах явдал илрэхэд сайндаа байгууллага хооронд энгүүнхэн бичгээр харилцаж шийдвэрлэгдэнэ, муудаа Уайтхолл22 гудамжинд ноцтой мөргөлдөөн болно. Дипломат алба болон хэвлэл мэтийн мэдээ цуглуулдаг бусад бүх байгууллагаас чухамхүү «далд аргаараа л» нууц алба ялгарна. Харин энэ нарийн, заримдаа зүгээр л хуурмаг ялгааг нь зарим улсууд хүлээн зөвшөөрдөггүй байна. Тэгэхдээ энэ ялгаа хэчнээн бүрхэг байлаа ч гэсэн практик дээр үнэхээр байгаа юм. СИС бол нууц фондтой цорын ганц байгууллага бөгөөд тэр талаар тодорхой тайлагнадаггүй билээ. Ердийн болон хууль ёсны арга хэрэгслээр олж авч болохгүй тийм мэдээг гадаад улс орноос олоход энэ фондыг ашигладаг байна.

	Ихэнхдээ гадаадын харьяат хүмүүсээс бүрэлддэг тагнуулын газрууд СИС-ийн үйл ажиллагааны бааз болж байв. Тагнуулын удирдлага гэж олонд алдаршсан СИС-ийн товчооны шууд буюу дам хяналтын дор энэ тагнуулууд ажилладаг. СИС-ийн товчоо нь гадаадад байгаа английн элчин сайдын яамд байрладаг болохоор дипломат конвенцын дагуу орон нутгийн захиргаанаас хамгаалагдсан байдаг. Тагнуулуудыг хөдөлгөх учир шалтгаан янз бүрийн байдаг бөгөөд зарим нь баатар зоригтой, зарим нь өөдгүй хулчгар байдаг. Дийлэнх олонход нь төдий л их биш ч гэсэн хийсэн ажилд нь мөнгө төлнө. Ер нь мөнгө аваад тагнуулууд улам дуулгавартай болдог учраас СИС өөрийн хөлсний тагнуултай байхыг эрхэмлэдэг юм. Цалин авдаггүй тагнуул нь СИС-т захирагдахыг хүсэхгүй учраас их эвгүй хэрэг тарьж болох юм. Ийм хүн ихэвчлэн өөрийн улс төрийн зорилготой байдаг бөгөөд түүний цагаан сэтгэл нь гутамшигт явдлын эх булаг болдог. Дайны үед Станбулд англичууд дээр зугтаж ирсэн герман эр, эм хоёр Фермеренийн тухай СИС-ийн нэг ажилтан «Тэд ийм л их ухамсартай хүмүүс учраас цааш юу хийх гэж байгааг нь тааварлахгүй» гэж хэлсэн билээ.

	Тагнуулуудын цуглуулсан мэдээ энэ тагнуулуудыг элсүүлж авсан орон нутгийн СИС-ийн нууц байгууллагад шууд буюу тойруу замаар ирнэ. Тэнд дипломат ажилтны халхавчаар суугаа СИС-ийн ажилтан нар мэдээнүүдийг хэр зэрэг чухал, үнэн зөв эсэхийг урьдчилан үнэлнэ. Сонирхолтой гэсэн мэдээгээ зохих тайлбарыг хавсарган Лондон руу илгээнэ. Ерөнхийдөө мэдээг яаралтай эсэхийг нь харгалзан дипломат харилцааны аргаар радио холбоо юм уу, дипломат шуудангаар явуулна. Миний өгүүлж байгаа энэ үед дайны өмнөх халхавч буюу элчин сайдын яамны паспорт шалгах хэлтсийн эрхлэгчийн албан тушаалыг СИС-ийн тагнуулын газрын удирдагч өргөн хэрэглэж байсан бөгөөд энэ халхавч үнэмшил багатай байв. Хил нэвтрэх зөвшөөрөл авахаар ирсэн хүмүүсийг энэ албан тушаалд байгаа хүн асууж байцаах хууль ёсны эрхтэй байсан бөгөөд нэг асуулт тавихад дараачийн нь асуулт ямагт гарч ирдгийг бид мэднэ. Гэвч удалгүй энэ халхавчийг хүн бүгд мэдэх болсон юм. Дараа гарах нэг бүлэгт би ийм халхавчийн нэлээд сүүлийн үеийн нэг хэлбэрийн тухай дэлгэрэнгүй өгүүлэх болно.

	Лондон дахь СИС-ийг удирдах бүтэц гүйцэтгэх үүргийн дагуу ангилдаг байв. Нэг салбар нь мэдээ олоход, нөгөө нь олсон мэдээгээ задлан шинжилж үнэлэх жишээтэй. Мэдээ олох салбар түүнийгээ эхлээд нарийн бодитой судлуулаад дараа нь тэр зүйлээ төрийн аль нэг байгууллагад явуулах үүрэгтэй байв. Энэ зарчмын дагуу уг албан «Жи» («G») тасаг болон мэдээ түгээх тасаг гэсэн хоёр тасагт хуваагдаж байв. «Жи» тасгууд гадаадын нууц тагнуулын газрыг захирч, тэдгээрийн ажиллагаанд хяналт тавьж байлаа. Тасаг бүр газар зүйн тодорхой район хариуцаж байв. Нэг тасаг Испани болон Португалийг хариуцаж байхад, нөгөө нь Ойрх Дорнод, гурав дахь нь Алс Дорнодыг хариуцах жишээтэй. Мэдээг түгээх тасгууд авсан тагнуулын мэдээ сэлтэд үнэлгээ өгч, түүнийгээ төрийн сонирхогч байгууллагад илгээдэг байв. Дараа нь энэ тасгууд төрийн байгууллагуудын үнэлгээ болон олдсон материалын талаар хийсэн өөрийнхөө дүгнэлтийг «Жи» тасгуудад явуулдаг байв. Мэдээ түгээх тасгууд бүс нутгийн шинжээр нь биш, харин мэдээний утга санаагаар нь ангилдаг юм. Нэг нь улс төрийн асуудлыг эрхэлж байхад нөгөө нь цэргийн, далайн цэргийн, эдийн засгийн гэх мэт янз янзын мэдээ хариуцдаг байв.

	Миний ажилладаг тавдугаар тасаг олон талаараа онцгой байдалтай байв. Нэрийнхээ дагуу энэ тасаг материалуудыг хуваарилж, сөрөг тагнуулын ажил эрхэлдэг байлаа. Тэгэхдээ хэрвээ адилхан тасгууд нь нууц ажиллагааны тухай хязгаарлагдмал мэдээ авдаг гадаад явдлын яам, далайн Цэргийн яам зэрэг ердийн төрийн байгууллагуудтай харилцаа холбоотой байсан бол өөрөө нууц байгууллага байсан МИ-5 нь тавдугаар тасгийн гол түнш байв. Энэ нь харилцан ойлгох, нягт хамтран ажиллахад тус дөхөм болох ёстой байсан нь тодорхой. Харин хэрэг дээрээ цөм огт өөр байсан бөгөөд энэ хоёр байгууллага дайны төгсгөлөөр л зарим нэг талаар санал нийлэх болжээ. Ийм харамсалтай байдал нь зарим талаар хүний хувийн шинж чанарын нөхцөл байдлаас болж бүрэлдэж, дайны хэнээрхлийг дурдалгүйгээр дайны үеийн бэрхшээлээс болж улам гүнзгийрчээ. Гэвч өөр шалтгаан ч байсан бөгөөд энэ нь хоёр байгууллагын үйл ажиллагааны хүрээг нарийн зааглах талаар гарсан саналын үндсэн ялгаа байлаа. Сөрөг тагнуулын газар хуваагдашгүй учраас МИ-5 тавдугаар тасгийн цуглуулсан бүх мэдээг авах эрхтэй гэж МИ-5 баталж байв. Каугилл тавдугаар тасгийн өмнөөс үг хэлэхдээ, британийн нутаг дэвсгэрийн аюулгүй байдалтай шууд холбогдсон мэдээ сэлтийг л МИ-5 авах ёстой гэж мэдэгдээд ийм үзлийг няцаасан юм. Английн аюулгүй байдалд аль нэг мэдээ хамаатай эсэхийг шийдвэрлэх эрхийг гагцхүү өөрт нь олгосон гэж Каугилл ойлгож байв. Гадаадын нутаг дэвсгэрт ажиллах өөрийн сөрөг тагнуулын байгууллага байгуулахаар МИ-5 төлөвлөж байна гэж Каугилл бүр үнэн голоосоо батлан хэлдэг байлаа. Нууц мэдээний эх сурвалж хамгаалах нэрийдлээр СИС чухал мэдээг дарж нууж байна гэж МИ-5 Каугиллийг бас сэжиглэж байв. Энэ зөрчил намайг хэд хэдэн удаа эвгүй байдалд оруулсан юм, учир нь энэ маргаанд би ерөнхийдөө МИ-5-ыг талархан дэмждэг байсан юм. Хүнд байдлаасаа гарахын тулд би МИ-5-д мэдээ сэлтийг арга буюу амаар олонтоо дамжуулж байсан билээ.

	Ийм эрүүл биш нөхцөл нь тавдугаар тасгийн хоёр дахь онцгой байдлыг бүрдүүлэв. Дайны эхний үед СИС-т цэргийн яамны тавьсан эрэлт шаардлага тун их, ямагт яаралтай байдаг байв. Давшингуй тагнуулын ажиллагаа нь дайны үеийн тагнуулын хамгийн чухал хэлбэр юм гэж СИС-ийн нөлөө бүхий хүмүүс үзэж байв. Ийм учраас гадаадад байгаа СИС-ийн нууц тагнуулын байгууллагууд цэргийн ангийн шилжилт хөдөлгөөний тухай, тэнгисийн цэргийн хүчний бөөгнөрлийн тухай, агаарын цэргийн хүчин чадал, зэвсэглэлийн гэх зэргийн тухай мэдээ сэлтийг, зэвсэгт хүчинд л чухал шаардагдах мэдээг олж авахад улам их анхаарлаа төвлөрүүлж байв. Сөрөг тагнуулын байгууллага хөрөнгө хэрэгслээр дутагдаж, тавдугаар тасаг зарим мэдээг дарж нууж байна, мөн түүнчлэн СИС ерөнхийдөө сөрөг тагнуулын байгууллагад чухал шаардагдах мэдээг хангалтгүй олж авч байна гэж МИ-5 ул үндэстэй гомдол гаргав. Сүүлчийн зэмлэлийг Каугилл хайхрахгүй байж чадахгүй байсан боловч энэ саналыг өөрөө дэмжлээ ч гэсэн сөрөг тагнуулын ажилд зориулах мөнгө хөрөнгийг СИС-ээс авах боломжгүй байсан юм. Тогтсон журмыг тойрч гарахыг Каугилл урьдал болгож, гадаадын нууц тагнуулын газар луу мэргэжилтнүүдээ явуулав. Хэдийгээр эдгээр мэргэжилтэн «Жи» тасгийн ерөнхий удирдлага, хяналт дор ажиллаж байсан боловч энэ тасгуудын ажил хэт их байснаас өдөр тутмынхаа зааврыг тавдугаар тасгаас шууд авч байв. Урьд нь нефтийн наймаа арилжаа хийж байсан Фенвик гэгч Испани, Португалийг хариуцаж байв. Сөрөг тагнуулын ажлаар манай мэргэжилтнүүдийг Мадрид, Лиссабон, Гибралтар болон Танжерт явуулна гэж зөвшөөрчхөөд, хэдхэн долоо хоногийн дараа тэдний тухай хэрэг дээрээ мартчихсан байв. Бүх зүйл аятайхан өнгөрч, би хааяа Фенвикийнд найрсгаар зочилж, заримдаа түүнтэй хамт (түүний хэлдгээр) «хуурсан хавирга мэрдэг» байв. Удалгүй мэдээ хуваарилах үүрэгтэй тавдугаар тасаг үнэндээ «Жи» тасгийн зарим үүргийг өөртөө авав. Ингээд эрлийзэжсэн энэ тасгийг СИС-ийн бусад бүх тасаг нүд үзүүрлэх болсон юм. Тэгэхдээ ийм нөхцөл байдал Каугиллийн санаанд бүрэн тохирч байсан юм, учир нь сөрөг тагнуулын ажил бол тагнуулын ердийн ажилтанд байхгүй тийм их мэргэн ухаан шаарддагаас гадна цөөхөн хүн л олж авч чадах урлаг мөн гэдгийг дахин нотлох бололцоог Каугиллд олгосон юм. СИС-ийн доторх шүүмжлэлээс Каугилл иймэрхүү маягаар өөрийгөө хамгаалсан юм. Харамсалтай нь ийм хүндэтгэлийг тэр МИ-5-ын зүгээс олж чадаагүй юм.

	СИС бол далд аргаар мэдээ цуглуулах бүрэн эрхтэй английн цорын ганц байгууллага мөн гэдгийг би дурдсан билээ. Гэлээ ч гэсэн тагнуулын нууц баримт сэлтийг гагцхүү энэ байгууллага л цуглуулдаг гэж үүнээс үндэслэн хэлж болохгүй юм. Үндэсний болон олон улсын эрхийг зөрчихгүйгээр радио мэдээг барьж авах аргаар нууц тагнуулын олон тооны нууц мэдээг олж авч болно. Харин аливаа радио мэдээг юуны өмнө тайлах хэрэгтэй. Дайны үед Англид ийм ажлыг Блетчил дахь нууц түлхүүрт бичгийг тайлах, томьёолох улсын сургууль гүйцэтгэж байв. Тавигдсан зорилгынхоо ихэнхийг энэ сургууль маш амжилттай биелүүлсэн юм. Хэрвээ энэ сургуульд хэрүүл маргааныг хамгийн бага болгосон бол тус сургуулийг хэчнээн их амжилтад хүрч болох байсан билээ. (Энх цагийн их сургуулийг дурдалгүйгээр Их Британийн төрийн ихэнх байгууллагын тухай мөн ингэж хэлж болох юм.)

	Ингэхэд тавдугаар тасаг тагнуулчдын дунд ямар байр суурь эзэлж байсан бэ? гэвэл СИС-ийн нэг хэсэг болохынхоо хувьд энэ тасаг гадаадын улс орон дахь сөрөг тагнуулын мэдээг далд аргаар цуглуулах ажлыг эрхэлж байв. Британийн нутаг дэвсгэрийн аюулгүй байдлыг хариуцсан МИ-5 энэ тасгийн тагнуулын баримт сэлтийг бүхнээс илүү сонирхдог байсан, тэгээд ч Английн төрийн нууцад нэвтрэхээр бусад орнуудад бэлтгэж байгаа оролдлогын тухай урьдчилан олсон мэдээ тун хэрэгтэй байв. Тавдугаар тасгийн зарим нэг үйл ажиллагаа өөр байгууллагын ч анхаарлыг татаж байв. Төвийг сахисан улсууд германы тагнуулын албанд ямар бололцоо олгож байгааг гадаад явдлын яам мэдэхийг хүсэж байсан жишээтэй.

	Эхлээд тавдугаар тасаг радио тагнуулыг нэмэлт хэрэгсэл болгон ашиглаж, дайсны нууц түлхүүрийг барин авч, томьёолох, тайлах сургууль түүнийг уншдаг байв. Дайны явцад энэ үүрэг нь өөрчлөгдөж, тавдугаар тасгийн гадаад дахь тагнуулын ажиллагаа үнэндээ зөвхөн радио тагнуулын мэдээний үндсэн дээр дурайн харагдаж байсан тун өргөн хүрээтэй зүйлийн дутууг нөхөж байв.

	Одоо олонх нь цаашид өгүүлэх зүйлд нэлээд дурдагдах хүмүүсийн тухай ярих цаг болсон мэт санагдана. Тавдугаар тасгийн даргаар миний дээр өгүүлсэн Феликс Каугилл ажиллаж байв. Энэ хүн СИС-т энэтхэгийн цагдаагийн газраас дайн эхлэхээс өмнөхөн ирсэн боловч өндөр албан тушаал эзэлж амжсан ажээ. Каугилл оюуны чадварын хувьд тааруухан, дүрслэн бодох, юмыг нарийвчлан үзэх талаар дутагдалтай, СИС тэмцлээ явуулж байсан орчныг огт мэддэггүй байлаа. Түүний хамгийн тод сайн чанар гэвэл сайхан сэтгэлээс гадна хачин их хөдөлмөрийн чадвар байсан юм. Орой болгон харихдаа тэр цүнх дүүрэн бичиг цаастай явж шөнө орой болтол ажиллана. Тав дахь өдөр тэр ямагт шөнөжин ажиллаж, өглөө нь ядарсан ч гэсэн урьдын адил цэмцгэр, тэнхлүүнээр салбар хэсгийн дарга нарын зөвлөгөөнийг удирдана. Зөвлөгөөн дээр Каугилл махир гаансаа угсруулан татаж, үнсний чулуун сав дээр тогшиж байдаг билээ. Өөрийнхөө ажилтнуудыг Каугилл заримдаа бүр хэтэрхий улайран хамгаалдаг байсны үрээр хэдийгээр тэд цалгар назгай, юм мэддэггүй нь илэрхий байсан боловч тэдний олонх нь ажилдаа үлддэг байлаа. Каугилл өөрийн тасгаас гарахад л хардаж сэрдэх, өдөж хатгах болж, бусдын үйл явдлыг өөрийн үйл ажиллагааны талбарыг хязгаарлах буюу нэр төрийг гутаах оролдлого гэж үзэхэд ямагт бэлэн байдаг байв. Тавдугаар тасагт намайг ирэхээс өмнө Каугилл зөвхөн МИ-5-тай төдийгүй, түүнчлэн радио мэдээг барих албан, нууц түлхүүр тайлах сургууль болон СИС-ийн бусад хэлтэстэй харилцаагаа муутгаж амжсан байлаа. Сент-Олбанст тавдугаар тасгийн байрлаж байсан байшин удалгүй бүслэлтийн байдалд орж, Каугилл ганцаардмал байдалдаа сэтгэл хангалуун байв. Эсэргүүцэн маргагч бүхнээ мөхөс бодлоготон гэж харааж зүхдэг тийм гэм зэмгүй хүний тоонд тэр орж байлаа.

	Гарамгай олон хүнтэй хүртэл Каугилл харилцаагаа төвөгтэй болгосон байв. Германы тагнуулаас барьж авсан радио мэдээгээ тайлуулах асуудлаар тус тасаг нууц түлхүүр тайлах сургуулийн ажилтан, Оксфордод ихээхэн нэр хүнд бүхий Пейж болон Палмертой ажиллах ёстой байлаа. Радио мэдээг барьж авах албанд Оксфордын их сургуулийн бусад олон төгсөгч: Тревор-Роупер, Гилберт Райл, Стюарт Хэмпшир болон Чарльз Стюарт нар ажиллаж байв. Оксфордын өөр нэг суралцагч Герберт Харт МИ-5-д Каугиллийг эсэргүүцэгчдийн нэгэн байлаа. Бас тэнд МИ-5-ын үймээнтэй тэмцэх мэргэжилтэн, Кембрижийн сурагч Виктор Ротшильд гэгч байв. Энэ хүмүүс цөм Каугиллийг ухаанаар давж байсан төдийгүй, зарим нь хурц маргаанд түүнтэй сөрөлцөж ч чадах ажээ. Жишээлбэл Тревор-Роупер ч даруу зантай хүн биш байлаа. Нэг удаа хэрэг явдал бишдэж Тревор-Роуперыг цэргийн шүүхээр шийтгүүлнэ гэж Каугилл занахдаа хүрчээ. Каугиллийн тэсвэр хатуужлыг зохих ёсоор үнэлэх ёстой. Өөрийнхөө тэмцлийн найдваргүйг ойлголгүйгээр Каугилл энэ бүлэгтэй таван жил шахам өрсөлджээ. Каугилл уурлаж, аль нэг нөхрөө харааж байснаа гэнэт ялсан мэт дуугаар «3а одоо германчуудын эсрэг тэмцлээ үргэлжлүүлнэ» гэж намуухан үгэлдэг сэн.

	Энэ тэмцлийг хурцатгасан үндсэн асуудал нь германы тагнуулын радио мэдээнээс барьж авсан баримт сэлтийг хянаж шалгах ажилтай холбоотой байв. Энэ асуудал анх удаа гарч ирэхэд СИС-ийн дарга хянаж шалгах ажлыг тавдугаар тасгийн даргад даалгажээ. Энэ нь ул үндэстэй шийдвэр байсан бөгөөд миний л мэдэж байгаагаар хэн ч олигтой татгалзаагүй юм. Харин Каугиллийн арга барил л эсэргүүцэл төрүүлж байжээ. Түүнд гол зүйл өглөө гэдгийг тэр шууд мэдээд түүнийг бүр эхнээс нь хардан хамгаалж, заримдаа бүр чухал мэдээг ч дарагдуулдаг байв. Түүнд муу нэг нь түүнийг дэндүү хатуу хязгаарлаж байна гэж зэмлэхэд нь Каугилл тэднийг мэдээний эх сурвалжийн аюулгүй байдалд тун хайхрамжгүй хандсан гэм буруутан гэж үздэг байлаа. Тэр үед МИ-5-ын тагнуулын хэлтсийн даргын туслах байсан Дик Уайт Каугиллтай маргалдсаныхаа дараа, тагнуулын мэдээг сонины мухлагаар дамжуулан худалдаж байна гэж аягүй зүүд зүүдэлснээ ярьжээ.

	СИС-ийн бусад салбартай Каугиллийн тогтоосон харилцаа бас өөр бэрхшээл учруулж байв. Ажил төрлийг нь тун их сонирхож байгаа байдалтай биш, харин ч тасгийг нь бүрэн ойшоогоогүй байгаа аюултай Каугилл тулгарчээ. Хэргийн учир нь дайны үед СИС-ийн бараг бүх хүчин чадлыг давших тагнуулын газар шавхан авч байсан юм. Батлан хамгаалах ажлыг голлосон сөрөг тагнуулын газрыг Золушка охины байдалтай адилтгажээ. Үүнийг гол төлөв тэр үед СИС-ийн даргын туслах байсан Клод Дэнсийн үзүүлсэн нөлөөгөөр тайлбарлаж байв. Хэтэрхий явцуу үзэлтэй энэ хижээл насны ёсорхог эр дайны үед сөрөг тагнуулын ажлыг хүч дэмий гарзадсан зүйл гэж үзэж, энэ тухай хэлэх аятайхан завшааныг зүгээр өнгөрүүлэхгүй байв. Тэр ямар ч шалтгаангүйгээр баримт бичиг дээр ёжилсон тэмдэглэл хийх дуртай хүн байсан бөгөөд үүнд нь ажилтнууд тун их дургүйцдэг байжээ.

	Сөрөг тагнуулын ажлын эрх ашгийг өндөр хэмжээнд тухайлбал, СИС-ийн орлогч дарга Валентайн Вивьен хамгаалсан юм. Урьд энэ хүн энэтхэгийн цагдаагийн газар ажиллаж байсан, дайны өмнө тавдугаар тасгийг даргалж байжээ. Тэгэхдээ ер нь Вивьенд хөгжил цэцэглэлтийн үе гэж байсан юм гэхэд тэр нь аль хэдий нь өнгөрсөн байх байв. Тэр гоолиг, чийрэг биетэй, нямбай зассан буржгар үстэй, нулимс цийлгэнэсэн нүдтэй хүн байлаа. Дэнсийн ёжтой үг хэлэхэд л тэр хавчганадаг байсан бөгөөд олонтоо ялагдах болгондоо толгойгоо гунигтайгаар сэгсэрнэ. Намайг тавдугаар тасагт орохоос өмнө Каугилл Вивьенийг ер нь хүлээн зөвшөөрөхөө больж, түүнийг жигшин үздэгээ нуудаггүй байв. Тавдугаар тасгийн төсвийг нэмэгдүүлэх тэмцэлдээ Каугилл дийлсэн явдал Вивьений ач тус огт биш. Харин Вивьений сэтгэлийг зовоосон юм. Ямар ч арчаагүй ийм хүний гансралын талаар иймэрхүү төрлийн номд дурдахгүй байж болно гэж бодогдож болох боловч цаашид СИС-т миний албан тушаал дэвшихэд энэ хүний санаа сэтгэл шийдвэрлэх үүрэг гүйцэтгэх ёстой байв.

	Жил гаруй өнгөрсний дараагаар дээд хэмжээнд болсон өрсөлдөөн над шууд нөлөөлсөн юм. Ажлаа биелүүлэх явдал миний тэргүүн зорилт байсан бөгөөд үүний зэрэгцээ түүнийг судлах ёстой байлаа. Дээд газраас би ашигтай заалт маш бага авч байсан бөгөөд бүр дайнаас өмнө энэ албанд ажиллаж байсан туршлагатай ахлах нарийн бичгийн дарга бүсгүйнхээ тусламжтайгаар ихэнх ажлаа гүйцэтгэж байв. Зөвхөн энэ бүсгүйн ачаар л би олон хэцүү үеийг давж гарсан юм. Ажлын хүрээ аймшигтай өргөн байв. Пиренейн чиглэлийн орон тоог зургаан хүн болгон өргөтгөв. Урьд нь энэ ажлыг хоёрхон хүн гүйцэтгэж байжээ. (Тэдний нэг нь амиа хорлосон нь гайхалтай хэрэг биш ээ!) Ирсэн бичиг захидалд үнэндээ бид дарагддаг байлаа. Би олон ажилтны адил уул шиг овоолоостой цаасыг уншиж үзээд, орой гэртээ ажлаа хийхээр том цүнх дүүрэн бичигтэй харина. Маргааш нь дахиад л Мадрид, Танжер болон Лиссабоноос цахилгаан утас ирнэ. Бидэнд СИС-ийн бүх албадаас олон тооны баримт бичиг ирж, МИ-5-аас ч захидал цувна. СИС-ийн төлөөлөгчид харанхуйд хэрэн тэнүүчилсээр явдаг Пиренейн хойгоос долоо хоногт нэг удаа биднийг цөхрүүлсэн том шуудайтай шуудан ирнэ. Ямар нэг үр дүн өгсөн ашигтай мэдээ бүрийг дагалдан биднийг нугачаа замаар мухардалд унагасан олон арван бичиг ирнэ.

	Би ажил хийсэн бүр эхэн үедээ ийм нэг орооцолдсон хэрэгтэй тулгарсан юм. Саяхан нэг, хоёр сарын өмнө Англид ирээд буцсан, франкист Испанийн хэвлэлийн товчооны хамгийн жигшүүртэй этгээд Алькасар де Веласкогийн тэмдэглэлийн дэвтрийг Мадридад байгаа СИС-ийн тагнуул хулгайлаад авчихжээ. Германы абверын даалгавраар хэсэг тагнуул элсүүлснээ тэр ямар ч далд утгагүй бичиж, тагнуулуудын нэр хаяг, тэдэнд өгсөн даалгаврыг тэмдэглэлийнхээ дэвтэрт бичжээ. Бид энэ дагуу олон долоо хоногийн ажил үрээд, эцэст нь уул тэмдэглэлийн дэвтэр гарцаагүй Алькасар де Веласкогийн өөрийн нь зохиол мөн боловч германчуудаас мөнгө залилж авах гэсэн цорын ганц зорилгоор хийгдсэн байна гэсэн дүгнэлтийг тус тасаг гаргажээ.

	Тэгэхдээ тэмдэглэлийн дэвтэр хулгайлсан явдал ямар ч ашиггүй өнгөрөөгүй юм. Лондонд ажиллаж байгаа испанийн сэтгүүлч Луис Кальвог дайсанд ашигтай мэдээг Испани руу илгээж байна гэж Английн тагнуулын газар аль эртнээс сэжиглэжээ. Кальво бол Алькасар де Веласкогийн харьяа газрын тагнуул байгааг тэмдэглэлийн дэвтэрт дурджээ (энэ тэмдэглэлийг ч бид хуурамч гэж үзсэн юм). Үүнтэй холбогдуулан Кальвог баривчилж, Хэм-Коммонд байдаг «чангалан» мөрдөх төв рүү явуулсан юм. Түүнд тамлаж байцаах аргыг хэрэглээгүй юм. Түүнийг зүгээр нүцгэлээд л прусс маягийн, өрөөсөн нүдний шилтэй төвийн комендант Стефенс дээр авчирчээ. Асуулт тавих тоолон тэр гутал руугаа ташуураар товшино. Кальвогийн мэдрэлийн байдлыг зөв үнэлжээ. Нутгийнхны бодолгүй хөнгөмсгөөр урвасан явдал болон мөн ташуураас айж сүрдсэн Кальво үйл ажиллагааныхаа талаар өгүүлсэн билээ. Энэ нь түүнийг дайн болох үед шоронд хориход хангалттай нотолгоо байлаа.

	Өнөө улигт өдрийн тэмдэглэл дахиад л чухал үүрэг гүйцэтгэв. Хэргийн учир нь гэвэл энэ тэмдэглэлийн дэвтэрт Лондон дахь испанийн хэвлэлийн атташе Бругадын нэр алдрыг гутаасан зүйл бичигдсэн байлаа. Уг тэмдэглэл нь Бругадыг «таалалд нийцэхгүй хүн» гэж зарлах аятайхан шалтгийг гадаад явдлын яаманд өгч болох юм гэж түүнд МИ-5 эелдэг зөөлнөөр сануулахад шившигтэй явдлаас юу ч болсон мултрахыг эрмэлзэж байсан учраас Бругад хамтран ажиллахыг амархан зөвшөөрчээ. Англид ирсэн испаничуудын тухай Бругад хангалттай хов жив зөөсөн боловч МИ-5-ын онцгой чухал тагнуулын даалгаврыг хэрэг дээрээ огт биелүүлээгүй билээ.

	Удалгүй манай тасаг томоохон амжилтад хүрэв. Уг хэргийг хурдан шийдвэрлэхийн тулд би хууль зөрчихөд хүрснээр барахгүй ихээхэн будилаан учруулсан билээ. Энэ будилааны учрыг зөвхөн дайны дараа нэг тийш нь болгосон юм. Испанийн «Кабо де Орнос» хөлөг онгоцоор абвер хоёр тагнуулаа Өмнөд Америк руу явуулсныг дурдсан цахилгаан утсыг тус тасаг хүлээж авсан юм. Абверын мэдээнд зуршил болсон амарлингуй байдлаар тагнуулчдын нэрийг бүтнээр нь дурджээ. Тэдний нэг нь эхнэр, хадам эхтэйгээ хамт явсан Леопольд Хирш, нөгөөх нь Гилинский гэгч байв. Тэднийг хөлөг онгоцонд суухын өмнөхөн Бильбао дахь германы тагнуулын газраас дамжуулсан хоёр дахь хачин цахилгаан утсыг барьж авав. Тэр мэдээнд Хирш болон түүний «Orki» дагуулууд хөдлөхөд бэлэн болсныг дурджээ. «Orki» гэсэн үг бидний сонирхлыг татлаа. Энэ юу гэсэн үг вэ? Хувьсгалт коммунист интернационалын байгууллага гэсэн товчилсон нэр байж болох юм. Тэр үед хэсэг тэрслүү - троцкистуудыг германчууд дэмжиж, Английн холбоотон Оросын эсрэг тэмцэлдээ ашиглаж байсан юм. Байж байсан баримт бичгийн дагуу «Кабо де Орнос» хөлөг онгоцонд суугчдын бүх нэрсийг шалгаж үзээд урвагчидтай холбоотой байж болох арваад албаны хүнийг олж авчээ. Тэдний тал шахам нь абверын ов мэхэнд орчихоор үл бүтэх этгээд байлаа.

	Би Каугиллтай зөвлөлдөж, уг хөлөг онгоц зогсох ёстой Тринидад мужийн аюулаас хамгаалах албаны офицерт Хиршийн гэр бүлийнхэн, Гилинский болон бусад хэд хэдэн хүнийг баривчлах цахилгаан утас илгээв. Энэ хүмүүс болон бусад ямар ч хүнийг баривчлах тушаал өгөх эрх над байгаагүй билээ. Тогтсон ёс журмын дагуу би МИ-5-д зөвлөмж бичиг өгч, хоёрдугаар зөвлөмж бичиг нь МИ-5-аас хараат улсуудын яаманд очих ёстой байв. Энэ яам нь Тринидад мужийн сайдад «газар дээр нь арга хэмжээ авах тухай» заалт өгнө, мужийн сайд ч бас орон нутгийн аюулаас хамгаалах албаны офицерт зохих захирамж өгөх байсан билээ. Аз болоход тэр офицер идэвхтэй хүн байсан учир илүү дутуу асуултгүйгээр миний захирамжаар ажилласан юм. Өөр нэг их олзтой зүйл гэвэл Хирш үнэнээ нэн даруй хэлж, германчуудын даалгаврыг биелүүлэх хүсэл түүнд огтхон ч байгаагүй бөгөөд зөвхөн Европоос ангижран салах зорилгоор уг даалгаврыг хүлээж байсан юм гэж мэдэгдсэн нь шударга зүйл гэж үзэж болох билээ. «Гайхамшигт ялалтдаа» сэтгэл хөөрсөн бид хоригдож байгаа бусад хүмүүсийг ядаж л тагнуулын ямар нэг ажиллагааг санагдуулсан зүйл хэлүүлж чадаагүйг бид эхлээд анхаараагүй билээ. Тэдний ачаа тээшийг нэгжихэд цөм хулгайн худалдааны тухай хуулийг их бага ямар нэгэн хэмжээгээр зөрчсөн зүйл илэрсэн учраас ямар ч гэсэн тэднийг хорих албан ёсны үл шалих үндэслэл бидэнд байв.

	Энэ нууц бараг жилийн дараа илрэв. Энэ хэргийг гардан ажиллаж байсан манай нэгэн ажилтны толгойд нэг бодол орж иржээ. Нууц түлхүүр тайлах сургуулийн Палмер луу утасдаж, Бильбаогоос ирсэн зохих радио мэдээг шалгаж өгөхийг хүсэж, түүнд «Drei» («гурав») гэсэн үгийн оронд «Orki» хэмээн андуурч бичсэн юм биш биз? гэж асуужээ. Тун удалгүй Палмер утасдаж, «Drei» гэсэн үг байлаа гэсэн боловч нууц түлхүүр тайлагчид яагаад «Orki» гэсэн үг болгосныг ойлгохгүй байв. Ингээд Хирш болон түүний «Orki» дагуулуудын тухай биш, харин Хирш болон түүний «гурван дагуул», тухайлбал түүний эхнэр, хадам эх, Гилинский гурвын тухай яригдаж байжээ. Эндүүрч баривчилсан тухай зорчигчдын гомдлыг английн засгийн газар авч хэлэлцэх тэр үед би Станбул дахь төвөөс Зөвлөлт Холбоот Улс болон социалист бусад оронд английн тагнуулуудыг «илгээх» ажил эрхэлж байсан болохоор би аюулгүй байдалтай байв.

	Үүнээс өмнө радио мэдээг барьж авах тухай л би ярьсан боловч уг мэдээг барьж авах өөр хэлбэр байсан юм. Сөрөг тагнуулын газрын үзэж байгаагаар энэ нь хэдийгээр бага үр ашигтай байлаа ч гэсэн тодорхой үр дүнд хүргэж байв. Жишээлбэл, шууданг хянах газар нэг, хоёрын зэрэг сонин явдлыг илрүүлсэн юм. Тэрчлэн дипломат шууданг задлах нарийн арга хэрэглэдэг байлаа. Тэр үед герман, италийн шуудан английн нутаг дэвсгэрээр дамжиж гардаггүй байсан учраас энэ аргыг дайсны эсрэг шууд хэрэглэж болдоггүй байв. Харин польш, чех мэтийн бага холбоотнууд болон төвийг сахисан орнуудын шуудан зүй ёсоор өртөгддөг байв. Дипломат шууданг нэлээд нарийн журамтай задалж байв.

	Юуны өмнө элчийг авч яваа албан зүйлсээ англи хүний асрамжид үлдээхийг албадах хэрэгтэй байлаа. Тэр үед олон орон дипломат шуудангийн албаа муухан зохион байгуулсан учраас үүнийг хийхэд тийм ч хүнд биш байв. Бас элчид ч сахилгаар товойж ялгараад байсан юмгүй байв. Тэр үед Их Британи эх газраас таслагдсан учир бүх дипломат шууданг агаараар илгээдэг байв. Нисэх онгоцыг саатуулах явдал ерийн хэрэг байсан тул тийм шалтгаан ямагт олддог байв. Нисэх онгоцны буудал дээр элчийг ирэхэд агаар муу байгааг ч юм уу, аль эсвэл нисэх онгоцонд техникийн эвдрэл илэрснийг түүнд мэдэгддэг байв. Энэ бүхэн нь тодорхойгүй хугацаагаар удаан хүлээнэ гэсэн хэрэг байв. Энэ үед нисэх онгоцны буудал дээр авч яваа албан зүйлээ харж суух уу, аль эсвэл ойр зуурын хотод очиж, хөдөөгийн тохь муутай зочид буудал бараадах уу, энэ хоёрын аль нэгийг тэр элч аргагүй сонгох болдог. Ингэж байхад нь нисэх онгоцны буудлын аюулаас хамгаалах албаны офицер цөхрөнгөө барсан элчид маш найр тавин, авч яваа шуудангаа өөрийнхөө төмөр авдарт цоожлуулаад явж болохыг сануулна. «Би энэ шууданг чинь таны нүдэн дээр цоожилж орхиё, таныг иртэл бүх юм ёсоороо байх болно» гэж офицер хэлнэ. Тэр нутгийн сонин сайхныг үзэх гэхэд нь аюулаас хамгаалах албаныхан баяртай туслахгүй яах вэ. Энэ хямдхан урхинд хэчнээн элч орсон нь гайхалтай!

	Элчийг дөнгөж явангуут л аюулаас хамгаалах газрын офицер тэнд хүлээж байсан шинжээчдэд мэдэгдэж уг шууданг тэдэнд өгдөг байна. Шуудан бүрийг задлахын өмнө нарийн ажиглаж, зангилаа, тамга бүрийг хэмжиж, буулгаж, зургийг нь авч, хэрэг гарвал бүр химийн шинжилгээ ч хийнэ. Дараа нь зангилаа бүрийг тайлж, тамгыг нь ховхолж, бичиг баримтыг гаргаж, гэрэл зураг авна. Эцэст нь уг шууданг яг л анх байснаар нь тавьж нарийн уяж, тамгалах хамгийн хүнд ажлыг хийж гүйцэтгэнэ. Харин оросууд ийм үзлэгт өртдөггүй байсан, учир нь тэдний шууданг үргэлж хоёр элч авч явдаг, нэг нь ямагт шуудангаа харж үлдэнэ, мөн хэтэрхий сониучхан хүмүүст зориулсан тэсэрдэг бөмбөг шууданд байх вий гэж болгоомжилж айдаг байв. Өмнөд Америкийн улсууд болон Испани, Португали, Чех, Польш, Грек, Югослав зэрэг олон орны дипломат шуудан үзлэгт ямагт ордог байлаа.

	Хэдийгээр болгоомжлох онцгой арга хэмжээ авлаа ч гэсэн заримдаа будилаан гардаг л байв. Нэг удаа Польшийн шуудан дээр байсан улаан өнгөтэй тамга үзлэгийн дараа хүрэн улаан болчхов. Анхны нь өнгөнд оруулах ямар ч аргагүй байлаа. Ийм учраас бид шуудан нь үрэгдсэн тухай тэдэнд харамсаж мэдэгдсэн юм. Энэ шууданд нэг их үнэтэй зүйл байгаагүй тул польшчууд англичуудад итгэж түүнийг явуулсан нь энэ хэрэг аз болж зүгээр өнгөрсөн юм. Хэрвээ энэ шууданг польшийн элч дагалдаж явсан бол бүр ч эвгүй байдалд орох байсан билээ.

	1942 оны эхээр абверын цөөн радио мэдээг барьж авах явдал өргөжин их болов. Энэ нь абверын нууц түлхүүрийн албаны нууцыг ихэвчлэн нээсэн Дилли Ноксын гавьяа байлаа. Радио мэдээг өргөнөөр барьж авч байсан нь заримдаа германы тагнуулын албаны офицеруудын амьдралын сонирхолтой явдлыг илрүүлдэг байв. Ийм явдлын нэг нь германы цагдаагийн газрын нохой «Акселийн хэрэг» юм. Гибралтарын хоолойгоор нууцаар дамжуулж ирсэн английн тагнуулуудаас Альхесирасын салбарт ажиллаж байсан абверын тагнуулын газрыг хамгаалахын тулд энэ нохойг Берлинээс авчирсан бололтой. Тэр нохойн аяллын төгсгөлд Альхесирас дахь абверын товчооны дарга Цезарь хочтой Альберт Карбед «Аксельтэй болгоомжтой байгаарай. Зуудаг юм шүү» гэж Мадрид урьдчилан сануулсан цахилгаан утас явуулжээ. Хэд хоногийн дараа «Цезарь эмнэлэгт. Аксельд хазуулчихсан» гэсэн товчхон хариуг Альхесирасаас явуулсан юм.

	Удалгүй тэр хойгт абверын явуулж байсан үйл ажиллагааны талаар тавдугаар тасаг бүхэл бүтэн дүр зурагтай болов. Мадридын нууц тагнуулын газар болон түүний олон салбар болох Барселон, Бильбао, Виго, Альхесирас зэрэг газарт байгаа олонх офицеруудын нэр, хоч, хаяг, халхавч үүрэг, жинхэнэ үүргийг бид мэддэг болов. Мэдээ сэлт хангалттай их хуримтлагдсан үед нэг нутаг дэвсгэрт тагнуулын албаны хоёр өөр байгууллага нэгэн асуудлаар ажиллахад аюултай болохыг дахин нотолсон замбараагүй явдал тохиолдсон юм. Гадаадад суугаа английн элчин сайдын яамны зэвсэгт хүчний атташе нууц тагнуулын ажил хийдэггүй юм гэсэн дүрэм байдгийг би дээр өгүүлсэн билээ. Харин энэ дүрэмд жич зүйл оруулжээ. Жишээ нь Испанид суугаа тэнгисийн цэргийн атташе 1-р зэргийн ахмад Хилгарт Черчиллийг таньдаг учраас түүнд нууц ажилд зориулсан нууц фонд гаргаж өгсөн байлаа. Тэгэхдээ Хилгартын харилцаж байхыг зөвшөөрсөн СИС-ийн цорын ганц хүн бол СИС-ийн дарга өөрөө байв. Хилгартын мэдээний уг сурвалжийг онцгой нууц гэж үзэж байсан учраас нууц хадгалах зорилгоор л ажлаа ингэж зохион байгуулсан байв. Энэ байдал нь алдарт тэр офицерын нэр алдар хөөцөлдөх хүслийг улам дэвэргэжээ. Өөрийн шуудан захидлыг «Армада» гэсэн хочтой болгосон нь учиртай юм.

	Нэг удаа Армадаас авсан чухал мэдээг хэлэлцэх зорилгоор даргатайгаа уулзуулж өгөхийг Каугилл надаас хүссэн юм. Энэ мэдээ Испанид байгаа германчуудтай холбогдсон байв. Тэр үед би даргатай цөөхөн уулздаг байсан учраас хамт байхаас эмээдэг байсан боловч энэ удаа тэр тун сайхан зантай байсан юм. Их биш ч Испанид сөрөг тагнуулын ажил хийж, миний «мэдэлд» орж, Испанид байгаа абверын удирдах офицеруудын тухай тодорхой мэдээг (тун их үнээр) худалдан авахыг Армадад зөвшөөрсөн юм гэж тэр хэлэв. Густав Ленц — нууц тагнуулын газрын тэргүүн, Ганс Гуде — тэнгисийн цэргийн тагнуулыг хариуцдаг гэх мэтээр хомс тайлбар бүхий арав гаруй хүний нэртэй товчхон мэдээг дарга над гардуулав.

	Энэ мэдээ нь бодит байдалд нийцэж байна гэж би зохимжгүйхэн хэлэв. Тэгэхэд дарга хөмсгөө өргөж бодит байдалд нийцэж байна гэдгийг хаанаас мэдэв? Манайд ийм мэдээ ирчхээд байгаагаас тэр үү? Өөр юу мэдэж байна? Олон юм мэдэж байгаа биз дээ. Тэгээд даргадаа яагаад мэдэгдээгүй бил ээ? Сар бүр бид ажлынхаа тайланг гаргаж, хуулбарыг нь даргад өгдөг. Тэр дарга энэхэн үед өөрийгөө хэр зэрэг зарчимч хүн болохыг харуулж, «Эрхэм Филби минь ширээн дээр тавьсан юм бүхнийг уншдаг хүн гэж та намайг арай бодоогүй биз дээ?» гэж ердийн байдлаар мишээж асуусан юм. Армадын эх сурвалжаас нэмэгдэл мэдээ шаардахаар бид шийдвэрлэсэн боловч үнэндээ ямар ч үр дүн гараагүй юм. Ямар үнэт эх сурвалж байсныг би удалгүй тогтоогоод тун их уурласан билээ. Испанийг аюулаас хамгаалах ерөнхий газрын өндөр тушаалын түшмэл мэдээ өгдөг байжээ. Түүнд их мөнгө төлсөн бололтой. Харин гойд сайхан биш ч гэсэн байнга мэдээ өгдөг тагнуулууддаа сар бүр таван фунт илүү олж өгөхийн тулд би тулалдаж байсан билээ.

	Тагнуулын ажлын өмнө тулгардаг нэг асуудал нь мэдээ яаж олж авах явдал мөн бөгөөд нөгөө нь бас чухал, заримдаа бүр илүү хүнд бэрх байдаг асуудал нь олсон мэдээгээ яаж ашиглах явдал юм. Дайсны тагнуул английн нутаг дэвсгэр дээр ирсэн хойно барьж авах нь бүүр сайн байлгүй яах вэ. Хойг дээрх германы тагнуулын байгууллагын тухай бүхэлд нь ч юм уу, аль эсвэл бүр түүнийг удирдах Герман дахь төвийн тухай тун төвөгтэй олж авсан мэдээг яаж ашиглах вэ? Юмыг өргөн хүрээтэй мэдсэн нь ажил хэрэгт урьдынхаасаа бүр илүү бүтээлчээр хандахыг шаардаж байна гэдэгт би яваандаа итгэдэг болов. Абверын тагнуул Их Британид ирэх тухай зүгээр л нэг МИ-5-д урьдаас анхааруулах буюу заримдаа тэднийг Тринидадад баривчлан авах нь үнэндээ хангалтгүй байв. Бидний мэдэж авсан зүйлийг дайсны ажиллагааг эмх замбараагүй болгоход, түүнчлэн наад зах нь бүр тэдний өөрсдийн нь сонгож авсан Испанийн нутаг дэвсгэр дээр уг ажиллагааг сүрхий хүндрүүлэхэд ашиглаж болох юм. Энэ нь манай зөвлөлтийн нөхдийн саналтай нийлж байв.

	Шинэхэн техник хэрэгсэл ашиглан Испанид зохиохоор германчуудын бэлтгэж байгаа ажиллагааны талаарх тагнуулын мэдээ аажимдаа хуримтлагдахын хэрээр иймэрхүү бодол сэтгэлийг минь улам эзэмдэж байв. Абвер энэ ажиллагааг «Бодден» гэсэн томьёолсон нэрээр нэрлэв. Бодден бол Пинемюндед байсан дайны үеийн эрдэм шинжилгээний төвөөс холгүй газраар Германы нутаг дэвсгэрээс Рюген арлыг тусгаарладаг нарийн зурвас усны нэр юм. Дээрх баримт сэлтийг «боддений» шинжээчид өөрсдийн техник хэрэгслийн хамт Альхесираст хуралдаж байгаа тухай ирсэн нэмэгдэл мэдээнүүдтэй харьцуулан үзсэний дараа Гибралтарын хоолойтой холбогдсон ямар нэг явдал болох гэж байгаа нь тов тодорхой болов. СИС-ийн шинжлэх ухааны хэлтсийн дарга, доктор Жонстой би энэ тухай зөвлөлдөв. Уг материалыг судалж үзээд энэ бүгд нь хоолойгоор шөнө өнгөрч байгаа хөлөг онгоцнуудыг илрүүлэх багаж төхөөрөмжийг германчууд байрлуулах гэж байгааг гэрчилж байна гэж Жонс тун итгэлтэй хэлжээ. Энэ нь Газар дундад тэнгисийн өрнөд хэсгийн ханган нийлүүлэх замд шинэ ноцтой аюул занал учруулж байсан учраас Испанид абверыг цохих цаг нь болжээ гэж би шийдэв.

	Урьд нь ТАУГ-ын тусламжтайгаар Испанид байгаа германчуудаас хагацах ажиллагааг хэрхэн зохиох талаар хэд хэдэн удаа би бодож үзсэн боловч сүүлдээ энэ бодлоо орхисон билээ. Хэрвээ ийм ажиллагаа зохиох хүч хэрэгсэл ТАУГ-т хүрэлцдэг юм аа ч гэсэн эрх баригчид нь Английн эсрэг санаа сэтгэл бүхий Испанид чөлөөтэй ажиллаж байгаа Жеймс Бонд шиг хүнийг бидний хэн маань ч сайшаах сан билээ дээ гэж би эргэлзэж байв. Эцсийн эцэст дипломат үйл явууллага л хамгийн шилдэг арга мөн гэсэн бодол над төрөв. Испанийн нутаг дэвсгэр дээр германы тагнуулын байгууллага чөлөөтэй ажиллах бололцоо олгосон Испанийн засгийн газарт дургүйцлээ илэрхийлэх хууль ёсны эрх англичуудад байв. Тодорхой, итгэл төгс нотолгоо дээр үндэслэсэн шийдвэртэй эсэргүүцэл яриангүй чухал хэрэгтэй байв. Мэдээжээр герман нөхдийнхөө эсрэг генерал Франко ямар нэг арга хэмжээ авна гэдэгт би итгэхгүй байсан боловч английн тагнуулын байгууллагын нарийн мэдэж байгааг тэдэнд нөхөрсгөөр сануулна гэдэгт би огт эргэлзэхгүй байсан билээ. Комптон Маккензийн бичсэн «Толгой тархи мунхруулах» номын тагнуулын онцгой газрын дарга генерал Уэстмэкотт, мөн «Эцсийн эцэст нууц албаны хамаг учир утга нь түүний нууц байх ёстойд л оршино» гэж түүний хэлж байсан үгийг би санав. Испани дахь абверын хэлтсийн дарга Густав Ленцын нууц аль хэдийнээ нууцаа алдсаныг бид харуулж чадах юм бол түүнийг сүрхий айлгаж түгшүүлнэ гэж бодох бүрэн үндэстэй байв.

	Энэ бол хийж болохоор барахгүй биелэгдэх ажиллагаа гэдгийг Каугиллд юуны өмнө итгүүлэх хэрэгтэй байв. Англичуудын зүгээс тулгах зэмлэл нь радио мэдээг барьж авах аргаар олсон мэдээн дээр тулгуурлах ёстой байсан бөгөөд гэтэл түүнийг Каугилл английн бусад байгууллагаас ч хардан нууж байв. Зохих баримт бичгийг найрамдалт биш Испанийн засгийн газарт гардуулаад уг баримт бичгийн агуулгыг германчуудын сонорт хүргэнэ гэж итгэж байсанд л миний саналын утга санаа оршин байв. Миний аз болоход Каугилл энэ саналыг элэгсэг хүлээн авав. Авсан мэдээнийхээ эх сурвалжийг нуухын тулд хамаг хүчээ зориулсан миний төслийг Каугилл даргад өгчээ. Дарга ч уг төслийг сайшаав. Аз болоход тэр үед гадаад явдлын яам, СИС-ийн хоорондох холбоог Питер Локсли барьж байсан бөгөөд эрс шийдэмгийгээр барахгүй, сэтгэл татахаар хүн байв. Уг төслийг тэр тун урам зоригтой дэмжив. Удалгүй генерал Франкод шийдвэртэй эсэргүүцэл тавих заалтыг тэр үед Мадридад сууж байсан элчин сайд ноён Сэмюел Хорт өгсөн билээ. Эсэргүүцлийг бататгаж миний бэлтгэсэн меморандум бичгийг испаничуудад элчин сайд гардуулах ёстой байв.

	Ноён Сэмюелийн талаар сэтгэлд таатай юм бичихэд хэцүү ч гэсэн тухайн үед өгсөн даалгаврыг гойд сайн биелүүлснийг хүлээн зөвшөөрөхийг үнэн байдал надаас шаардаж байна. Элчин сайд аппаратынхаа хариуцлагатай ажилтан нарыг ёслолын нь хувцсыг өмсүүлж, бүрэн бүрэлдэхүүнээрээ Испани улсын тэргүүнд ирцгээсэн билээ. Тэр үед Франко юу хэлсэн нь хараахан мэдэгдээгүй байна, тэгэхдээ хүсэн хүлээснээс их үр дүн гарав. Дараах хоёр, гуравхан хоногийн дотор Мадрид, Берлин хоёр сандарч мэгдсэн радио мэдээ солилцож эхлэв. Үүнтэй уялдуулан германчууд ямар ч үр ашиггүй, онцгой арга хэмжээг яаравчлан авчээ. Берлинээс «Бодден» ажиллагааг бүрмөсөн зогсоо» гэсэн хатуу тушаал Мадридад ирсэн явдал бидний бүрэн ялалт боллоо. Англичууд урьдын нэгэн адил радио мэдээг барьж авч, тайлсаар л байсан болохоор бид уг сурвалжийг нь илчлэн гутааж чадаагүйг харууллаа.

	Испанид олсон амжилтдаа бид зоригжоод үүнтэй нэгэн адил ажиллагааг Португалид байсан германчуудын эсрэг зохиосон боловч төдий л их амжилтад хүрээгүй юм. Генерал Франко өөрийгөө манай дайсны холбоотон гэж зарласан болохоор Испанид бид маш тодорхой зорилготой байв. Түүний бараг бүх ахлах түшмэд тэнхлэгийн гүрнүүдийг талархан үздэг байлаа. Испанид хаана цохилт өглөө ч гэсэн дайсанд хохирол учруулна гэдэгт бид бат итгэж байв. Жинтэй үндэслэл байхад гадаад явдлын яам ердийнхөөсөө бага тэвчээр гаргаж, Франкогийн үзэл бодлыг эсэргүүцэхээс айгаагүй билээ. Тагнуулын ажлын тухайд гэвэл Испанид байсан СИС-ийн цөөн нөхдөө дайсны хавчлагад оруулчих байх гэж өчүүхэн ч айж эмээгээгүй юм.

	Харин Португалид бол улс төрийн байдал шал өөр, тун бүрхэг, төөрөлдмөл байсан гэхэд хилсдэхгүй. Үнэндээ доктор Салазар тэнхлэгийн орнуудын талд байсан ч гэсэн Испанийн дарангуйлан захирагч нөхрөөсөө нэн хянуур, нэлээд төвийг сахисан бодлого баримталж байв. Гадаад явдлын яам Салазарын тэнцвэртэй байх бодлогыг алдагдуулахаас айхдаа эрс шийдвэртэй байхаасаа түдгэлзэж байсны учир нь гэвэл Салазар Англид ашиггүйгээр бодлогоо өөрчилчхөж чадна шүү. Харин тагнуулууд энэ талаар өөрийн нэлээд явцуу бодлоготой байв. Португалийн дээд тушаалын хэд хэдэн түшмэл германчууд, СИС хоёрын аль алинаас мөнгө авдгийг бид мэдэж байв. Энэ будилаантай байдлаас ер нь хэн нэг хүн ашиг гаргаж байсан юм аа гэхэд тэд хэний талд илүү ажилласныг тодорхойлоход хэцүү байв. Герман нярав нь хөөгдвөл алдчихаж болох цалингаас гадуур авсан хөлсөө нөхөж төлөхийг тэр түшмэд биднээс шаардахыг би ер хүсдэггүй байв.

	Энэ бүхэн нь гадаад явдлын яамны эсэргүүцлийн агуулга болон түүнийг дэвшүүлэн тавих арга хэлбэрийг тодорхойлдог байлаа. Энэ удаад элчин сайдын яамны ахлах түшмэд ёслолын дүрэмт хувцсаа өмсөцгөөж, зальт доктор луу очсонгүй. Харин Английн элчин сайд ноён Рональд Кэмпбэлл Португалийн гадаад явдлын яамны сайд Сампайогийн ажлын тохилог өрөөнд энэ асуудлыг хэлэлцэхэд Сампайо хариултдаа дипломат уян хатан байдлыг багагүй гаргажээ. Эсэргүүцэлд бичсэнээр бол португалчуудын төвийг сахисан байдлыг германчууд хортойгоор ашигласан явдал маш муу байна гэж тэр хэлэв. Гэтэл бид тэр уг сурвалждаа итгэж байсан уу? Тагнуулын газрын мэдээг дүгнэх үедээ Сампайо өөрөө их бэрхшээлтэй тулгардаг байна. Ер нь энэ бүгд тун эмзэг, бэрх хэцүү хэрэг юм. Жишээ нь португалын нутаг дэвсгэрт явуулж байгаа өөрсдийнхөө хууль ёсны бус үйл ажиллагаагаар бусад улсууд ч германчуудаас хол ялгарахгүй байгааг тэр сонссон байлаа. Хэрвээ португалын засгийн газар, германчуудын эсрэг ямар нэг хориг арга хэмжээ авдаг юм аа гэхэд германы засгийн газар ч өөр улсын эсрэг иймэрхүү явууллагыг хийхийг шаардана гэжээ. Ийм асуудлуудын талаар шийдвэртэй арга хэмжээ авах нь португалчуудыг хоёрын нэгийг шилэх аюултай байдалд хүргэх байв. Ноён Рональдын эсэргүүцлийг доктор Салазарт тэр аль болохоор хурдан дамжуулах нь гарцаагүй ч гэсэн энэ олон талт чухал асуудлыг өөрөө нарийн судлахгүйгээр доктор Салазар ямар нэг арга хэмжээ авах уу, үгүй юу? гэж Сампайо эргэлзэж эхлэв. Ийм уран аргаар Сампайо өөрийнхөө анхааруулгыг илэрхийлснээ, «Яах гэж дайтаж байгаа гүрнүүд тагнуул хийж байна вэ? Хэрвээ тэд бүх хүчээ сөрөг тагнуулын ажилд зориулбал хэн ч татгалзахгүй нь мэдээж» гэсэн гоц үгээр тэр дипломат яриагаа санаа алдан төгсгөв.

	Лиссабон дахь английн сөрөг тагнуулын байгууллагын удирдагч үнэхээрийн чадвартай, зальтайхан хүн байсан боловч Португалид бидний хийсэн олон хэрэг явдал тодорхой үр дүнгүй болов. Португалид олон жил сууж байсан английн худалдаачин Стилуэллийн сонин хэргийг жишээ болгон авч үзье. Португали дахь германы тагнуулын ажиллагааг бид маш их бага мэддэг байсан тэр үед СИС түүний нэрийг ихэд сонирхож байв. Тэр үед бид германы тагнуулын нэлээд хүнийг өндөр цолтой хүмүүс гэж бодож байсан боловч хэрэг дээрээ тийм биш байсныг хожим сүүлд мэдсэн юм. Тэдний дунд германы худалдаачин Вельтцин гэгчийг нэлээд томоохон этгээд байгаа байх гэж бид бодож байв. Бид их ажил болж байж нэгэн удаа түүний өрөөний картын сангаас картыг хулгайлан авсан юм.

	Бид яг л голыг нь онолоо гэж бодоцгоов. Стилуэлл сүүлийн үед Вельтцинээс байнга мөнгө авч байсан нь тэр карт дээр тодорхой тэмдэглэгдсэн байв. Тэгэхдээ зорилгоо биелүүлсэн гэж үзэж нэг л болохгүй байв. Учир нь тэр картыг хуурамч үйлдсэн байж болох юм. Энэ картыг Вельтциний картын сангаас хулгайлснаар бид хийх гэсэн зүйлээ яг хийлээ гэдэгт зарим хүмүүс эргэлзэж байв. Хэдэн жил өнгөрч, СИС-т нэлээд туршлага хуримтлагдсан бол бид энэ хэргийг шийдвэрлэхийг яарахгүй байсан юм. Харин тэгэхэд англичуудын хувьд тагнуул дутагдалтай байсан учир аль болохоор олон хүн олж авахыг эрмэлзэж байв. Тэр үед нөгөөх нууцлагдсан Вельтцин бидний сонирхлыг ихэд татсан учир тавдугаар тасаг хангалттай баримт цуглуулахын тулд азаа үзэхэд бэлэн байсан юм.

	Стилуэллийг Англид эргэж ирэхийг сануулж, дөнгөж ирэнгүүт нь л түүнийг баривчилж, маргааш өглөө нь байцаасан бөгөөд байцаалтын үед биеэ зохих ёсоор авч, жигшин зэвүүцэж байгаагаа илэрхийлжээ. Нөгөөх улигт карт түүний сэтгэлийг огтхон ч зовоосонгүй. Стилуэлл ямар ч гэм зэмгүй хүн шиг байлаа. Бид ичгүүртэйгээр уучлалт гуйж, түүнийг сулласан юм. Ингээд л Стилуэллийн картын нууцыг бид тайлж чадаагүй юм. Тэгээд Вельтциний картын санг тэр чигээр нь хулгайлахаар англичууд түүний байшинд дайрч орсон боловч Вельтцинийг огт гэндүүлж чадаагүй учир энэ хэрэг яг л Стилуэллийг баривчилсантай адил ямар ч үр дүнгүй болов. Удалгүй тагнуулын ул суурьтай үй олон мэдээгээр Вельтцин бол шатрын бод биш, харин хүү болох нь батлагдсан юм.

	Португалийн тухай яриагаа дуусгахын өмнө нэг үлгэр жишээч байцаалтын талаар ярих нь зүйтэй юм. Нэг эмэгтэй Португалиас Англид ирсэн юм. Тэр эмэгтэй германчуудтай, тэр тусмаа бүр германы тагнуулын офицеруудтай холбоотой байсан нь бидэнд тодорхой байв. Хувийн нэгжлэг, ачаа тээшний үзлэгийн үеэр яг л оньсого адил хураангуйлан бичсэн тэмдэглэлийн дэвтрийг бид тэр эмэгтэйгээс олов. Мөрдөн байцаагч бичиг бүрийг тайлбарлахыг шаардахад маш авхаалжтай тэр бүсгүй энэ бичиг түүний германы танилтай холбоотой болохыг эрс үгүйсгэсэн юм. Ихэд уурласан мөрдөн байцаагч эцсийн аргыг хэрэглэхээр завдаж: «Хатагтай таны анхаарлыг би... төдний өдрийн бичиг дээр хандуулахыг хүсэж байна: «Өөрийнхөө fanny23 дээр сууж, бүхэл өдрийг өнгөрөөв». Нэлээд чимээгүй байж байгаад «Фэнни гэж хэн бэ? Ямар учраас тэр таных байдаг бил ээ? Та яагаад түүн дээр сууж байсан юм бэ?» гэжээ. Тэр бүсгүй маш балай тэнэг хавчлагад орж, юм бүхнээ илэн далангүй ярьж өгчээ. Эсторильд германчуудтай холбогдсон тэр бүсгүйн харилцаа үнэхээр янаг амрагийнх байсан бөгөөд гэтэл Английн цэргийн үйл ажиллагаанд ямар ч хохирол үзүүлээгүй нь нотолгоогоор батлагдсан юм.

	Барагцаалбал энэ үед би өөрийгөө аюултай эвгүй байдалд оруулчих шахсан юм. СИС-ийн бүх материал хадгалагдаж байсан төв архив, манай хажуугийн Гленалмондын байшинд байсныг би дээр өгүүлсэн билээ. Архивын дарга Билл Вудфилдтэй би удалгүй нөхөрлөв. Миний хундагалж өгсөн улаан дарсанд дуртай, бас дэмий балай хошин ярианд ичингүйрэн зовох боловч хорхойтой хүн байлаа. Ямар ч хамаагүй албаны нууц явууллагын тухай дэмий ярихаар би түүнтэй байнга уулздаг байсан бөгөөд энэ талаар тэр багагүй туршлага хуримтлуулсан байлаа. Энэ нөхөрлөл удалгүй ач тусаа өгсөн бөгөөд ажил нэгт бусад нөхдөө бодох нь ээ би архиваас данс бичгийг тун түргэн, төвөггүй авдаг болов. Архивд ажилтнууд хомс байсны зэрэгцээ ихэвчлэн мэргэшил их дутагддаг байлаа.

	Тэнд янз бүрийн уг сурвалжийн ном гэж алдаршсан хэргүүд хадгалагдана. Тэр номд хилийн чанадад ажилладаг СИС-ийн тагнуулуудын нэрс, тодорхойлолт байдаг байв. Пиренейн хойгт ажилладаг тагнуулуудын тухай мэдээг би олж авах гэж байсан нь тодорхой боловч Испани болон Португалийн тагнуулын мэдээний уг сурвалжийн номыг судалсан явдал миний хорхойг улам хүргэсэн билээ. СИС-ийн үйл ажиллагааны тухай бүгдийг нь мэдэж авахыг эрмэлзэн, би шаргуу ажиллав. Зөвлөлт Холбоот Улсын талаарх уг сурвалжийн номыг унших үедээ л хоёр боть байдгийг нь мэдсэн юм. Сэтгэлээ ханатал судалж аваад би энэ хоёр ботийг архивд ердийн ёс журмаар нь эргүүлж өгөв.

	Бараг долоо хоног өнгөрсний дараа Билл над руу утасдаж, орос уг сурвалжийн номын хоёрдугаар ботийг асуув. Нарийн бичгийн даргаасаа лавлаад, манай бүртгэлийн дагуу тэдэн сарын тэдний өдөр уг ботийг архивд эргүүлж өгчээ гэдгийг би утсаар түүнд мэдэгдэв. Уг ботийг архивдаа дэмий эрснийхээ дараа бидний гаргасан тооцоонд эргэлзсэн Билл дахин шалгаж үзэхийг надаас шаардав. Би бүх юмаа онгичиж үзсэн боловч ямар ч үр дүн гарсангүй. Энэ нууц битүү будилааныг хэлэлцэх зорилгоор би оройн цагаар Биллтэй хундага дарс хуваалцаж, хэд хэдэн удаа уулзав. Одоогийн мөрдөж байгаа дүрмийн дагуу эх сурвалжийн ном үгүй болсон тухай албаныхаа даргад яаралтай мэдэгдэх үүрэгтэй гэж Билл над хэлэв. Хэд хоног хүлээзнэхийг би Биллийг ятгаж амжсан боловч миний сэтгэл улам түгшсээр байв. Мэдээний уг сурвалжийг судлах гэсэн миний хичээнгүй зүтгэлийг дарга зохих ёсоор үнэлнэ гэдэгт би эргэлзэж байсан бөгөөд ялангуяа миний ажлын хүрээнд огт хамаарахгүй боть үгүй болсон явдлыг минь уучилна гэж бүр ч санахгүй байлаа.

	Бөөгнөрч байсан хар үүл гэнэт сарнив. Билл утасдаж, надаас «гүн уучлал хүсэв». Энэ номыг эрхэлж байсан түүний нэг нарийн бичгийн дарга номын тавиурт зай гаргах зорилгоор уг хоёр ботийг нэг боть болгож нэгтгэсэн юм байжээ. Дараахан нь тэр нарийн бичгийн даргад ханиад хүрч, хэд хоног ажилдаа ирээгүй ажээ. Тэр бүсгүйг ажилдаа ормогц Вудфилд уг номын тухай асуухад нь бүгдийг тайлбарлан өгсөн гэнэ. Би уучлалтыг эелдгээр хүлээн авч, Биллийг орой уулзъя гэсэн, тэр ч ёсоор бид уулзаж уйтгартай явдлыг мартагнах гэж улаан дарс баахан уув.

	
IV БҮЛЭГ : АНГЛИ БОЛОН ХОЛБООТНУУДЫН ТАГНУУЛЫН ЦОГЦОЛБОР

	Каугилл гэр бүлсэг байдалд дуртай байсан учраас манай тавдугаар тасгийн ажил, амьдрал тун элэгсэг халуун дотно байв. Офицерууд болон нарийн бичгийн дарга нар энэ тасагт дөнгөж ажилд оронгуут л бие биеэ нэрээр нь дуудаж эхэлнэ. Зав зай олдвол цөмөөрөө хөзөр тоглохоөр сууна. Хэдийгээр энэ нь хааяа хүнийг хашраадаг талтай ч гэсэн бас ч ажил мэргэжлийн ашигтай тал байсан юм. Нөхдийнхөө юу хийж байгааг мэдэхэд тийм ч их хүнд бэрх биш байв. Яагаад гэвэл нэг нь л мэдвэл бусад нь мэддэг байлаа. Ийм нөхцөл байдал нь над бүрэн чөлөөтэй ажиллах бололцоо олгож байв. Хүмүүс ажлаа хэзээ, яаж хийж гүйцэтгэж байгааг Каугилл сонирхдоггүй байлаа. Хамгийн гол нь ажлаа биелүүлсэн л байх хэрэгтэй. Боловсруулж бэлтгэсэн үй олон бичиг баримтын тоо зэрэгтэй холбогдсон аар саар асуудлаар тэр хөөцөлддөггүй байв. Энэ бололцоог ашиглан Бродвей-билдингс дахь СИС-ийн тасгууд, МИ-5 болон манай ажил төрөлд холбогдолтой төрийн бусад байгууллагатай холбоо барих нэрээр би дуртай үедээ Лондон руу явдаг байлаа. Долоо хоногт нэг удаа ийнхүү явах нь над ердийн хэрэг болов. Очих газрын жагсаалт болон бичиг баримтаар дүүргэсэн цүнхээ аваад л би гарч өгнө. Түүнчлэн би сард нэгээс хоёр удаа Бродвейд шөнийн жижүүрт гарч байхаар сайн дураараа тохиролцсон байлаа. Энэ маш ашигтай ажил байлаа. Учир нь дэлхийн бүх өнцөг булан бүрээс шөнийн цагт хөврөн ирж байгаа цахилгаан мэдээ тус байгууллагын үйл ажиллагааг улам ч ойлгомжтой болгож байв24.

	Бродвей бол олон тооны модон ханан хашлагатай, бүдэг шилэн цонхтой бүүдгэрдүү байшин байлаа. Бүхэл найман давхар байранд ганцхан хуучин цагийн цахилгаан шат үйлчилнэ. Эхлээд ирж байх үед минь надтай тааралдсан нэг хүнийг цахилгаан шатчин их л хүндэтгэж байв. Танихгүй тэр хүн над дээр харцаа хурдан тусгаснаа өөр тийш буруулав. Чийрэг биетэй, сайхан хувцасласан хүн байсан боловч түүний цайвар царай, цэнхэр нүд, толгойн оройноос шингэрч байгаа мөнгөн сортой үс нь намайг цочирдуулав. Дөрөвдүгээр давхарт түүнийг шатнаас гарахад нь хэн болохыг нь лавлахад: «Ноёнтон минь, юу гэсэн үг вэ? Манай дарга шүү дээ!» гэж цахилгаан шатчин их л гайхаж хариулсан юм.

	Тэр үед энэ даргын тухай би тун бага юм мэддэг байв. Түүний нэр нь Стюарт Мензис25, хурандаа цолтой. Түүний ажлын өрөө дөрөвдүгээр давхарт байлаа. Хурц цэнхэр өнгийн цаасан дээр тэр зөвхөн ногоон бэхээр хачин муухай бичдэг байв. СИС-ийн дарга болохоосоо өмнө тэр цэргийн тагнуул эрхэлсэн дөрөвдүгээр тасгийн дарга байсан юм. Түүний албан ёсны тэмдэг нь «CSS» үсэг байсан, харин Бродвей болон гадаадын тагнуулын газруудтай харилцахдаа цагаан толгойн дарааллын дагуу ямар ч хамаагүй гурван үсгээр «АВС», «XYZ» гэх мэтээр харилцана. СИС-ээс гадна засгийн газрын хэмжээгээр түүнийг үргэлж «С» гэж нэрлэнэ. Энэ тэмдэг нь орчин үеийн хэлбэртэй нууц албаны анхны дарга байсан 1-р зэргийн ахмад Мэнсфилд Каммингсын үеэс уламжлан ирсэн юм. Цахилгаан шатанд тэр үед анх учирсан даргын тухай миний мэдэх зүйл зөвхөн энэ л байв. Цаашдаа би энэ хүнийг улам сайн мэдэх болсон юм. Өнгөрснийг эргэн харахад хэдийгээр түүний өөрийн нь бахархдаг тэр шинж чанараар нь биш ч гэсэн би түүнийг талархан хүндэтгэж байснаа давын өмнө хэлэх гэсэн юм.

	Бродвейд миний хамгийн анх харилцаа тогтоосон хүн бол Мадрид, Лиссабон, Танжер болон Гибралтарт байсан өөрийн тагнуулын байгууллагыг идэвхгүй удирдаж байсан, харахад аятайхан боловч назгай, ашиг хонжоо хөөцөлдөгч Фенвик байв. Үүний зэрэгцээ даргын ойр дотнын нөхдийн нэг Дэвид Бойлтой би бас танилцав. Тэр дипломат шууданг задалж, олж авсан мэдээг хэрэгжүүлэх ажлыг эрхлэхийн зэрэгцээ уг мэдээн дээр ажиллах үед түүний нууцыг хадгалах ажлыг хангаж байв. Бойл бол даргатай маш дотно, тус албаны бодлогод нөлөө үзүүлдэг хүн гэж хүмүүс ярилцдаг байв. Би Бойлын тухай муу юм их сонссон болохоор түүнийг таашаадаггүй байв. «Бялдууч Есүс» гэж түүнийг хочилно. Миний анхны сэтгэгдэл энэ хүний тухай цуурхлыг батлах шиг санагдав. Над таалагддаггүй бүх шинж чанарыг Бойл дээд зэргээр шингээсэн байв. Түүнийг зөвхөн хувиа бодсон, ихэмсэг, дээдсийг дуурайсан этгээд гэхэд шударга биш санагдана. Бойл гадаад явдлын яамны хариуцлагатай ажилтны талархлыг авч чадсанд би удалгүй гайхах болов. Үүнээс гадна түүний гараар дамжин өнгөрч байгаа тагнуулын олон мэдээг үнэлж чаддаггүй дутагдал нь над их ашигтай байв. Хэдийгээр Бойл надаас хоёр дахин ах боловч миний саналыг их бодолцож үздэг байв. Үүний нь хариуд би юуны өмнө түүнийг хүндэтгэдгээ гадаад байдлаараа харуулахыг оролдов. Зөрчилтэй тал байвч бидний хувийн харилцаа муугүй байв. Энэ харилцаа над маш үнэ цэнтэй байв, яагаад гэвэл дипломат баримт бичгийг бүрдүүлдэг янз бүрийн хов живэн дунд сувд шиг ховор мэдээ явдаг байв. Бойл заавал ногоон бэхээр бичих гэж хэзээ ч өрсөлдөж байгаагүй, ягаан бэхээр ч бичдэг байв.

	Бойлын ачаар алдартай хурандаа Клод Дэнситэй би танилцав. Дайнаас өмнө тэр Швейцар дахь төвөөсөө Германд нэвтрэх зорилготой «Z» нэртэй байгууллагыг байгуулсан бөгөөд Франц улс унасны дараа «Z» байгууллагын харилцааны систем сүрхий их хохирсон юм. Ариун Ромын эзэнт улсын гүнгийн удмын хүн гэцгээдэг, авьяаслаг офицер Ван дер Хойфелийг ажлаа үргэлжлүүлэхээр Дэнси Швейцарт үлдээжээ. Хэрвээ би Ван дер Хойфелийн овгийг бичиг болон дуудлагын хувьд буруу бичсэн бол тэр намайг уучилна биз, гэхдээ үүнд ганцхан би буруутай биш гэдгээ л батлан хэлье. Нэг удаа бид хоёр «Гаррик» ресторанд үдийн хоол идэхээр тохиролцож, тэнд намайг очиход хаалгач нь миний уулзах хүнийг мэдэхгүй мунгинаж байснаа гэнэт, «Өө! гэж дуун алдаж, — Та ноён Ванувлыг асууж байна уу?» гэж хэлээд, байгаа газрыг нь зааж өгсөн билээ.

	Дэнси сөрөг тагнуулын ажлын зорилгод хэт шүүмжлэлтэй ханддаг, дайчин чанараараа алдаршсан хүн байсныг би дээр өгүүлсэн билээ. Би түүний эелдэг занг гайхдаг байв. Гэхдээ Дэнсийн эелдэг зан бол зөвхөн өнгөн талынх бөгөөд өөрийнхөө шар хорыг холхноос, өөрөөр хэлбэл утсаар юм уу, цаасан дээр бичиж гаргахыг эрхэмд үздэгийг удалгүй ойлгосон юм. Түүнтэй ажлынх нь өрөөнд тулалдах нь юу юунаас илүү байдаг байв. Биеэрээ уулзахад түүний дайчин занг дардаг тэр үед л түүнтэй ухаалгаар ярилцаж болдог байв. Энэ чанарыг мэдэж авснаасаа хойш, миний даргын дарга Вивьенийг Дэнсийн шоолон инээхэд, зэвхий царайлан суудаг тэр үеэс бусад цагт Дэнситэй харилцахад төвөггүй байдаг билээ. Өөрийн дайсны нэрсийн жагсаалтаас миний нэрийг эелдгээр дарсан тэр үеэс эхлэн бид хоёр ховор уулзалдах болсон юм.

	Вивьентэй аль болохоор олон уулзахыг би эрмэлзэж байв. Шууд практик зорилгын үүднээс энэ хүн ашиггүй байсан юм, учир нь Дэнси болон өөрт нь захирагддаг Каугилл хоёроос үхтлээ айдаг байв. Харин Вивьен тэр хоёроос хамаагүй ухаантай, юмыг их эргэцүүлэн боддог хүн байсан бөгөөд СИС-ийн түүх, түүний бодлого, хувь хүмүүс, түүнчлэн СИС, МИ-5 хоёрын харилцааны талаарх бүх асуудлыг удаан нухацтай бодож ярьдаг байсан юм. Вивьен бол ажлын зөв арга барилтай хүн байсан бөгөөд төрийн машины нарийн төвөгтэй зүйлийг «хурдан амжилт» олох гэж яарсан тэвчээр муутай Дэнси, Каугилл гэх мэтийн хүмүүсээс олж авахаас илүү зүйлийг түүний «номлолоос» би мэдэж авсан билээ. СИС-т нэг албан тушаал олж авах гэж бүхнээс илүү хүсэж явсан эрмэлзэлд минь Вивьен ямаршуухан туслалцаа үзүүлэхийг эхэндээ би төсөөлж чаддаггүй байв. Вивьен бол шалихгүй хүн гэж урьдаас хийсэн үнэлэлтдээ Каугилл хожим ихэд харамсдаг байв.

	Бродвей-билдингсээс Сент-Жеймс-паркийг дайран Сент-Жеймс-стрит дахь МИ-5-ын байшин хүрэхэд тун ойрхон боловч энэ хоёр байгууллагын ажлын арга барил нэлээд ялгаатай байлаа. МИ-5-ын байшингийн гол хаалга Бродвейн бүүдгэр орцноос хамаагүй аятайхан санагддаг байсан бөгөөд дээд давхар өөд явах тусам тэгж бодогдоно. Ажлын өрөөнүүд нь хүртэл цэлгэр сайхан, миний л мэдэж байгаагаар тэнд Бродвейг гутаасан «туулайн сараалж» шиг өрөө тасалгаа огт байдаггүй байв. Ширээнүүд нь ч цаасанд дарагдаагүй, хийхэд бэлэн нэг, хоёр хэргээс өөр юм байхгүй. Энд өөрийн дутагдал байсан нь мэдээж. МИ-5-ынхан хэт дэлгэрэнгүй урт захиа бичдэгт тавдугаар тасгийнхан бид ямагт гомдол гаргадаг байв. Наад зах нь зарим тодорхойлолт нь баримтын агуулгыг хангаж чадахгүй байсан юм. Ямар ч гэсэн МИ-5-ын мэргэжлийн идэвх чадвартай Бродвей эн зэрэгцэж чадахгүй байв. Каугиллийн харамсан гомддогоор МИ-5 хэт их орон тоотой байсан байж ч болох юм, гэхдээ тэндхийн офицерууд юу хийх, яаж хийхээ мэддэг байсан бол Бродвейн олонх ажилтан тийм биш байлаа.

	Гэвч үргэлж ийм байгаагүй билээ. Франц улс унасны дараа МИ-5 огт шинэ нөхцөл байдалтай тулгарав. Англи дахь германы «тавдугаар цувааны» тухай цуурхал тарж дэлгэрсэн тэр үеийн тухай ярьж байна. Дюнкеркт болсон хэрэг явдлын дараа хэдэн сарын турш гэрлийн дохио, танихгүй нууц хүн, бяцхан гуанзанд сэм сонссон гадаадын дуудлагатай үг яриа гэх мэтчилэн олон мэдээнд цагдаагийн газар, МИ-5 хоёр дарагддаг байв. Энэ нь хамаг ажлыг эмх замбараагүй болгов. Би анх МИ-5 дээр гуравдугаар зэргийн ахмад Питерсийн хамт 1940 оны намар очсон юм. Тэгэхэд МИ-5 Уормвуд-Скрабст26 түр байрлаж байв. Ажил төрөл нь үнэхээр замбараагүй байлаа. Уншиж амжаагүй овоолоостой бичиг захидал шалан дээр хөглөрч, хариу өгөх байтугай арван хувийг нь уншиж чадахгүй байгаадаа ажилтнууд нь сэтгэл зовж байв. Аз болоход энэ бүх захидал нь Англид байгаагүй германы «тавдугаар цувааны» тухай ямар ч хэрэггүй зүйлс байжээ.

	Энэ эмх цэгцгүй байдлыг журамлах үүргийг Хоррокст өгчээ. Энэ зорилгоор түүнийг тусгайлан (Ситиэс байх аа) авчирсан юм. Нэг жил ажилласны дараа тэр амжилт оллоо гэж батлан хэлж чадсан юм. Хоррокс ерөнхийдөө захиргааны ажлаа хөөцөлдөж байсан, би архивыг л нэн их сонирхож байв. Тэр үед МИ-5-ын архив Бленхеймийн ордны ихэнх хэсгийг эзэлсэн шинэ байранд ирээд байсан бөгөөд Сент-Олбанс дахь Вудфилд даргын бохир өөдгүй өрөөнүүдийг бодвол тэнд тааламжтай сайхан байлаа. Дуртай мэдээгээ нямбайлан цэгцэлсэн хэрэг, зохих картаас амархан олж болох байв. Ажлыг арга зүйн хувьд түргэн шуурхай биелүүлэх архивын ажилтнууд ч хангалттай байв. Энэ архивд ажиллаж байсан ихэнх эмэгтэйчүүд яг л Сент-Жеймс-стритэд ажиллаж байсан ажилтнууд шиг хариуцсан хэргүүдийнхээ агуулгыг сайн мэдэж байсанд би бишрэн атаархаж байв. Энэ асуудлыг би их л эелдгээр Вудфилдэд хөндөхөд тэдний орон тоог бодлогогүйгээр хорогдуулж, зарим зүйлд их анхаарал тавих хэрэггүй гэж тэр хэлж билээ.

	Ажлынхаа төрлөөр би МИ-5-ын «В» нэртэй хэлтэстэй бүхнээс илүү холбоотой байв. Энэ хэлтэс тагнуулын мэдээг хүлээн авч, дүгнэхийн зэрэгцээ цаашид зохиох ажлыг төлөвлөнө. Ийм утгаар «үйл ажиллагаа» гэж би хүлээж авсан мэдээг боловсруулж ашиглах арга хэмжээг л ярьж байгаа бөгөөд баривчлах мэтийн тийм арга хэмжээний тухай яриагүй юм, учир нь СИС болон МИ-5-ын нэг адил ямар ч гүйцэтгэх эрх мэдэлгүй байв. МИ-5 сэжиглэж байгаа этгээдээ шууд баривчлах эрхгүй байсан, харин тэднийг баривчлах талаар нутгийн захиргаанд санал болгодог байв. Хэдийгээр МИ-5-ын саналыг гуйвалтгүй хүлээн авдаг байсан учраас практик дээр энэ нь нэг их ялгаагүй бөгөөд ёс төдий, онолын хувьд энэ ялгааг хатуу сахиж байв.

	СИС-тэй харьцуулахад МИ-5 нь өндөр мэргэжилтэй байсны нэг чухал шалтгаан үүнд байсан гэж над санагдав. МИ-5 британийн нутаг дэвсгэрт ажиллаж байсан учраас тус орны хуулийг хатуу сахих ёстой байв. Хааяа тодорхой зүйл дээр хуулийг гажуудуулах явдал гарч болох бөгөөд тэгдэг ч байна. Гэхдээ тийм үе бүрд засгийн газрын шууд батламж, ихэвчлэн дотоод явдлын яамны зөвшөөрөл бичиг авах ёстой. Чухам ийм л зөвшөөрлийн үндсэн дээр жишээлбэл хувь хүн буюу мөн түүнчлэн гадаадын элчин сайдын яам болон коммунист намын хороо мэт албан байгууллагын утсан харилцааны яриаг сонсох ажиллагааг МИ-5 зохион байгуулж болох юм. Гэхдээ МИ-5 маш болгоомжтой ажиллах хэрэгтэй. Хэрвээ МИ-5 алдаа гаргавал засгийн газарт эсэргүүцэл илэрхийлэх, хэвлэлийн шуугиан дэгдээж, «ичимтгий» нууц байгууллагад байж боломгүй элдэв ил яриа үүсэж гарна.

	СИС-ийн хувьд иймэрхүү бэрхшээл тохиолддоггүй бөгөөд гадаад улсуудын хуулийг зөрчиж тусгай ажиллагаа зохиоход нь юу ч саад болдоггүй юм. Хэрвээ ийм ажиллагаа нь илэрвэл гадаадын засгийн газрын өмнө өөрийгөө зөвтгөх, ихэвчлэн үнэн баримтыг зүгээр үгүйсгэхэд зөвхөн дипломат алба л эрсдэж хохирдог байна.

	Дайны үед МИ-5-ын ажлын чанар түр зуурын ажилтан нараас ихээхэн хамаарч байв. Их сургууль төгссөн Харт, Блант, Ротшильд, Мастермен болон бусад ажилтан нараар тус байгууллагыг бүрдүүлсэн явдал маш чухал байлаа. Мөн хуульчид ихээхэн хувь нэмэр оруулсан юм. Энэ саруул ухаантнуудын ихэнх нь дайны дараа хуучин ажилдаа эргэж очсон билээ. Энэ ном нэгэнт л түүхийн судалгааны бүтээл биш учраас тэр хүмүүсийн сайн талыг ярихгүй юм.

	Хоёр мэргэжлийн тагнуулч «В» хэлтсийг толгойлж, бүхий л дайны турш өөрсдийнхөө харьяанд ажилладаг авьяаслаг хүмүүсийн дунд нэр хүндээ хадгалж чаджээ. Энэ хоёр хоёулаа миний хувь заяанд тодорхой үүрэг гүйцэтгэсэн учраас дэлгэрэнгүй өгүүлэх нь зүйтэй юм.

	«В» хэлтсийн даргаар Гай Лидделл ажиллаж байв. «Ирландын манан дунд би төрсөн, гэхдээ тэндээс ер нь гарч чадаагүй юм шиг заримдаа надад санагддаг юм» гэж над нэгэн удаа ярьсан билээ. Өөрийнхөө сайн талыг тэгж хамаагүй басамжилсан хүн ховор биз. Үнэндээ Лидделл эхлээд ухаан муутай хүн юм даа гэсэн бодол над төрүүлчихсэн юм. Тэр дандаа нүүрээ үрчийлгэж, тайван, зүгээр инээмсэглэж байгаад л, үнэнд хүрэх арга замыг эрж хайж байгаа юм шиг л өөрийнхөө санааг сонсогдохуйцаар бувтнаж гарна. Харин Лидделлийн удаан хөдөлгөөнтэй дүрийн цаана уяхан бодлогоширсон ухаан нуугдаж байсан бөгөөд ой нь гэвэл тов тодорхой бодит баримтыг тусгасан бүхэл бүтэн хадгаламжтай төстэй байлаа. Авьяастай дарга Лидделлээс залуучууд л юм сурч болох байлаа. Бидний үгийг сонсож, шинэ асуудлыг тунгаан бодохын тулд тэр өөрийнхөө ажлыг ямар ч үед хойш тавьж чаддаг байлаа.

	Гэхдээ л Лидделлийн албан тушаал дэвших зам ямар ч үр дүнгүй хаагдчихсан юм. Энэтхэгийн цагдаагийн газар ажиллаж байгаад ирсэн ноён Чарльз Петри дайны үед МИ-5-ын дарга байсан бөгөөд их нэр хүндтэй, сэтгэл татам хүн байв. Түүнийг огцроход «В» хэлтсийн хамт олон Петрийн залгамжлагчаар Лидделлийг нэгэн дуугаар сонгоход бэлэн байлаа. Лидделлийн талын олон хүн бусад албан тушаалыг эзэлж байв. Гэтэл Петригээс нэр хүнд, зан аашны хувьд доогуур, бас л цагдаагийн газрын ажилтан, ялгаатай нь гэвэл Англид ажиллаж байсан Перси Силлитоуг энэ албан тушаалд засгийн газар томилсон юм.

	Лидделлийн урам зориг хугарсан боловч ганцхан түүний хувийн зан чанараас шалтгаалсангүй. МИ-5-ын ихэнх ажилтнуудын нэгэн адил МИ-5 тагнуулын байгууллага болохоос цагдаагийн газар биш гэж Лидделл боддог байжээ. Тагнуулуудтай хийх тэмцлийн арга барил эрүүгийн гэмт хэрэгтнүүдтэй тэмцэх арга барилаас өөр юм. Гадаадын засгийн газар техник, эдийн засгийн нөөцөөр тагнуулуудаа дэмжиж байдаг, гэтэл эрүүгийн гэмт хэрэгтнүүдэд тийм боломж байхгүй билээ. Лидделлийн үзлийг дэмжин тун их юм ярьж болох бололтой. Гэтэл Уайтхоллын шаардлагын журмын дагуу хүмүүжсэн, цагдаагийн газрын хариуцлагатай ажилтныг энэ албан тушаалд томилох нь арай л аюул багатай гэж засгийн газар үзжээ. Лидделлд арай л эргэлзээтэй хандаж, МИ-5-ын орлогч даргаар тавьсан нь түүнийг ихэд гомдоожээ. Хэрвээ үүнийг гадаадын тагнуулууд мэдсэн бол Лидделлийн ялагдалд зайлшгүй баярлах байлаа. Тэдний нэг нь мэдсэн л дээ...

	Лидделлийн «В» хэлтэс дэх гол туслагч нь Дик Уайт байв. Багшийн мэргэжилтэй энэ хүн хоёр дайны хооронд МИ-5-д оржээ. Уайт ямар ч гойд чанар эзэмшээгүйгээ хамгийн түрүүнд зөвшөөрөхөд бэлэн уяхан, даруухан хүн байлаа. Тэр ярилцсан хүнийхээ үгэнд л орох явдал түүний хамгийн том дутагдал байв. Түүний яс маханд шингэсэн нэг сайн чанар нь захирагдагсдадаа үндсэн ажлаа харамгүй өгч, өөрийгөө хэлтсийн ажлыг ерөнхийд нь зохицуулагч удирдлагын хэмжээнд тавьж чаддаг арга барил байв. Каугиллтай эцсээ хүртэл сайн харилцаатай явж ирсэн МИ-5-ын цөөхөн офицеруудын нэгэнд Уайт орж байв. Албаны маргаанаас зайлсхийж чаддаг түүний чанар эцсийн эцэст амжилтад хүргэв. МИ-5-ын орлогч даргаар Лидделлийг дэвшихэд, түүний оронд Уайт «В» хэлтсийн даргаар очив. Түүний албан тушаал дэвших явдал үүгээр зогссонгүй, Мензисийг тэтгэвэрт гарсны дараа Уайт СИС-ийн даргаар дэвшив. Сөрөг тагнуулын албаны мэргэжилтэн Бродвейд эелдэг зөөлөн ч гэсэн хэрхэн ноёрхож байгааг завшаанаар Дэнси үзэж чадсангүй. Энүүхэндээ гэхэд хэрвээ Дэнси үхээгүй байлаа ч гэсэн үүнийг мэдээд үхэх байсан биз.

	Би МИ-5-д харилцаагаа сайжруулах гэж мэрийсний үр дүнд дайны шувтаргаар Сент-Жеймс-стритэд олон танил нөхөдтэй болсон билээ. Каугилл болон МИ-5-ын нөхдийн хооронд гарсан маргааныг хэн нэгэн хүн зөөлрүүлэх хэрэгтэй байсан боловч тийм санаачилгыг гаргах хүн цөөхөн учраас түүнийг би гартаа авсан юм. Би ажлын эрчийг дээшлүүлэхийг бодохын зэрэгцээ алсын төлөвлөгөөг толгойдоо боловсруулж, түүнийг биелүүлэхийн тулд МИ-5-ын зүгээс бидэнд үзүүлэх тусламж ашигтай байв. Тэдэнд хэрэгтэй мэдээг Каугиллийн зөвшөөрөлгүйгээр, албан ёсны биш ч МИ-5-ын нөхдөдөө өгч байх нь зүйтэй гэж би үзэж байлаа. Ийм буруу хэрэг үйлдсэнийхээ төлөө би томоохон шагнал олонтоо хүртсэн юм.

	Би Каугиллийн эсрэг МИ-5-ын талд хянуур болгоомжтой зогссон 1943 онд гол тэмцэл үүсэж гарав. Тавдугаар тасгийг хаана байрлуулах тухай асуудал гарч ирлээ. Бродвей дэх байрны багтаамж муу байсан учраас тэр тасаг Сент-Олбанст байрласан, бас нэг шалтгаан гэвэл германчуудын бөмбөгдөгч онгоцнууд хүрч боломгүй газарт архивыг хадгалах хэрэгтэй байлаа. Вудфилд архиваа Сент-Олбанст нүүлгэж ирсэн тэр үед Каугилл бас нүүж ирлээ. Үүнийгээ тэр «сөрөг тагнуулын байгууллага өөрийн архивын ойролцоо байрлах ёстой» гэж ёс төдийн тайлбарлана. Жинхэнэ шалтгаан бол сэтгэлийг нь аль болохоор бага түгшээх, албан байгууллагын ямар нэгэн далд явууллагаас далдлагдсан жижигхэн эзэнт улс энд байгуулахыг тэр эрмэлзэж байв. Харин германчууд бөмбөгдөлтөө удаан завсарласан явдал Каугиллийн үнэмшилтэй нотолгоог үгүйсгэв. Түүнчлэн Лондонд олон сул байшин байсан бөгөөд түүнийг эзэгнэхээс татгалзах ямар ч шалтгаан бидэнд байгаагүй билээ.

	МИ-5 тэр үед тавдугаар тасагтай улам нягт хамтран ажиллахыг шаардав. Түүний удирдлага «ойр байхын» давуутайг шуурхай нотолж байлаа. Петри, Мензис нар хоорондоо захидлаар харилцахад ч энэ санаа байнга цухалзаж байв. Телефон утас ач тустай хэрэгсэл боловч хэрвээ энэ хоёр байгууллагын хоорондох зайг багасгавал хамтын ажиллагаа нь улам үр дүнтэй болох сон байлаа. МИ-5-ын удирдлагын дурдсан шалтгаанаар Каугилл чухамхүү үүнд л дургүй байв. Хэрвээ Лондонд эргэж очвол өөрөө болон түүний тасгийнхан далд явууллагын эсрэг тэмцэж хамаг хүчээ баран Лидделл болон түүний хань хамсаатны мэхэнд орж, ивээлд нь багтахад хүрнэ гэж Каугилл бодож байв. Хяналтыг өөрийнхөө гараас алдчих вий гэж Каугилл юу юунаас илүү айж байв. Лондонд буцаж очихын төлөө би хатуу зогсож байв. Миний бодлоор МИ-5, Бродвей болон төрийн бусад байгууллагатай тогтоосон миний нягт харилцаа тагнуулын ажиллагаатай цаашид улам гүнзгий танилцахад тус дөхөм үзүүлнэ гэдэгт би итгэж байв. Энэ л миний хамгийн гол зорилго байлаа!

	Ийм нөхцөлд Каугилл өөрийн хүчийг хэтрүүлэн үнэлсэн юм. Сент-Олбанст ажиллаж байсан ажилтнуудын дунд Лондонд нүүж очих эсэх талаар чөлөөтэй санал хураалт явуулахаар тэр шийджээ. Каугиллийн гаргасан өөр нэг алдаа нь энэ тухайгаа тэр гаднын хүнд хэлчихсэн учраас санал хураалтын дүнг нуух аргагүй байв. Чөлөөтэй санал хураах асуудал нь хүмүүсийг урьдчилан ятгах бололцоо над олгосон бөгөөд энэхүү ажлаа би нарийн бичгийн даргыг оролцуулан сэмхэн хийв. Ихэнх нь албаны байранд сүм хийдийн амьдралаас залхаж эхлэв. Сонгуулийн үр дүн Каугиллийг хэрдхийн цочоов. Ажилтан нарын гуравны хоёр гаруй нь Лондонд шилжин явахын төлөө байлаа. Хэдийгээр энэ сонгууль шийдвэрлэх ач холбогдол үзүүлээгүй ч гэсэн Каугиллийн мохошгүй чанарыг ихэд гуйвуулсан юм. Хэдхэн долоо хоногийн дараа бид МИ-5 хүрэхэд хоёрхон минут, Бродвейд очиход арван тавхан минут явах зайтай Райдер-стрит дахь байранд нүүн ирэв. Өглөө бид ажилдаа дөнгөж ирэнгүүт цонхоор харахад «Кваглино» гэдэг Лондоны том ресторан өчигдөр оройныхоо аймаар их хогноос салж байгааг хардаг билээ. Германчууд Лондоныг улам хүчтэй бөмбөгдөж байсан 1943 онд бид хүрэлцэн ирэв.

	Английн тагнуулын байгууллагын цаашдын бүхий л үйл ажиллагаанд гүнзгий нөлөө үзүүлсэн нэгэн үйл явдлыг өгүүлэхийн тулд би хэдэн сар ухрах ёстой болж байна. Америкчууд тодрон гарч ирснийг би хэлж байна. Дайнаас өмнө Америкийн Нэгдсэн Улсад гадаад улсуудад хийх тагнуулын байнгын алба байсангүй. Холбооны мөрдөн байцаах товчоо (ХМБТ) зөвхөн дотоодын аюулгүй байдлыг л эрхэлж байлаа. Байнгын тагнуулын байгууллагатай улсуудын бузар даалгаврыг биелүүлэгч бусад орны төлөөлөгчдийг бодвол өөрсдийгөө ийм ажилд төдий л их холбогдолгүй гэж боддог америкийн цэргийн атташе болон дипломат зарим ажилтны үйл ажиллагааны ачаар «төлөвлөгөөнөөс гадуур» цөөн тооны тагнуулын мэдээ бусад орноос ирдэг байжээ. Одоо хэвлэгдсэн мэдээнүүдээс үзэхэд Уильям Стивенсоноор удирдуулсан аюулгүй байдлын асуудал эрхэлсэн Британийн зохицуулах төв 1940 онд Нью-Йоркт байгуулагдсан нь бүр тодорхой байна. Тэр үед Америкийн Нэгдсэн Улсад герман гаралтай нэлээд олон тооны хүн хорлон сүйтгэх ажиллагаа өргөнөөр явуулах бололтой гэж үзээд Америкийн Нэгдсэн Улсаас Англид нийлүүлэх барааг хамгаалах зорилгоор энэ төвийг албан ёсоор байгуулсан юм. Харин энэ санал батлагдаагүй бөгөөд урьд өмнө английн тагнуулд хэн ч эдлээгүй улс төрийн эрх эдэлж байсан Черчиллийн найз Стивенсон өөрийнхөө барагдашгүй эрч хүчийг өөр шинэ зорилгод ашиглахаар шийдсэн билээ. Юуны өмнө тэнхлэгийн орнуудад нийлүүлэх барааг төвийг сахисан орны хөлөг онгоцоор тээвэрлэхэд саад хийх ажлыг зохион байгуулж эхлэв. Америкийн Нэгдсэн Улс дахь Германы хүмүүсийн сууриас ч илүү их хорлон сүйтгэх ажиллагааг энэ зохицуулах төв үйлдсэн байж болох юм. АНУ өөрийн тагнуулын байгууллагатай болох цаг болсныг америкчуудад ятгах шал өөр үзлийг хэрэгжүүлэхэд Стивенсон гол хүчээ чиглүүлсэн юм.

	АНУ-д ийм алба байгуулах нь зайлшгүй гэж Стивенсон болон бусад хүмүүс ойлгож байв. Ойрын ирээдүйн талаар тунгааж бодсоны эцэст ийм байгууллагын суурийг тавих ажилд оролцох нь англичуудад ашигтай гэсэн дүгнэлтэд Стивенсон хүрчээ. Англичууд өөрийн зүгээс тусламж үзүүлсний хариуд АНУ-ын баян нөөцийн ачаар гол мэт урсаж байгаа тагнуулын мэдээ сэлтийг авах эрхийг олно гэжээ. Энэ нь тэр үед Английн өөрийн нь төлөөлөгчдийн газар огтхон ч байгаагүй вишийн Франц, Балканы улсууд болон бүр Герман өөрт нь байсан АНУ-ын элчин сайдын яамаар дамжуулан тагнуулын мэдээ авах бололцоог англичуудад олгов. Дээгүүр тушаалын жинхэнэ зүтгэлтэн Стивенсон жижиг сажиг арилжаа хийж дадаагүй байв. Тэр Рузвельтийн сонирхлыг энэ хэрэгтээ татсанаар барахгүй, Стивенсоныг дэмжиж байгаа ТАУГ, МИ-5 болон СИС-т тэдний зайлшгүй солилцож болох ихээхэн туршлага хуримтлагдсан талаар Стивенсон ерөнхийлөгчийг ятгаж амжив. Иймэрхүү маягаар генерал Доновеноор толгойлуулсан Стратегийн албаныг удирдах газар (САУГ) байгуулагдаж, юуны түрүүнд англичуудтай дээд хэмжээнд хамтран ажиллахаар төлөвлөж байв. Америкийн нөөцөд тулгуурласан английн туршлага солилцох явдал дайны үед ач үр нь гарсан эсэх нь таг чиг үлдэв. Энэ хамтын ажиллагаа эцсийн эцэст английн тагнуулын албыг бага хоршоо түншийн байдалд оруулсан нь ямар ч эргэлзээгүй билээ. Энэ байдал нь олон жилийн турш харамсалтай баримт болж байв.

	АНУ-д Стивенсоны үйл ажиллагааг Эдгар Гувер жигшин үзэж байв. Америкийн нутаг дэвсгэрт дэгдэж байгаа үймээнийг ХМБТ зохицуулах ямар ч чадваргүй гэсэн Стивенсоны нууц дохио сануулга дэндүү дээрэлхүү зантай Гуверийн сэтгэлийг ихэд гонсойлгов. Стивенсоны яргачид тэнхлэгийн орнуудад бараа хүргэдэг хөлөг онгоцны багийг зодох юм уу, эсвэл согтоох явдал Гуверийн хилэнг улам бадраав. АНУ-д Стивенсон америкийн эзэмшилд улс төрийн тоглоом нэлээд чадмаг зохион байгуулсан явдал Гуверийн хардлага, сэрдлэгийн жинхэнэ шалтгаан боллоо.

	САУГ байгуулсан явдал Гуверийг хуулийн эцэс төгсгөлгүй хэрүүл маргаанд татан оролцуулсныг тэр ойлгов. Холбооны фондыг хуваарилахад САУГ ХМБТ-той өрсөлдөх нь гарцаагүй байсан бөгөөд мөрдөн байцаах ажиллагаанд ХМБТ-ны эзэлсэн бүрэн эрхийг устгах шинжтэй байжээ. Энэ байгууллага бий болсон нь улс төрийн хувьд албан тушаал дэвших гэсэн Гуверийн хэнээрхлийг ноцтой ялагдалд хүргэв. САУГ-ыг бий болоход эх баригч, асрагчийн үүрэг гүйцэтгэсэн Стивенсоныг тэр хэзээ ч өршөөхгүй байлаа.

	Дээд хэмжээнд батлан гаргасан шийдвэр Сент-Олбанст аажмаар хүрдэг байв. АНУ-аас СИС-ийн тавдугаар тасагт айлчлах анхны зочин ХМБТ-ны Кимболл гэгч этгээд Пирл-Харборт болсон үйл явдлын дараахан хүрэлцэн ирэв. Тэр пулемёт шиг тачигнуулан хурдан ярьдаг хүн байсан бөгөөд япончуудын бэлтгэж байгаа довтолгооны тухай ХМБТ-ны анхааруулгыг хэрэгсэж үзээгүй тэнгисийн цэргийн флот, арми, төрийн департамент болон Цагаан ордныг зэмлэж байлаа. Түүний айлчлалын гол зорилго нь (хэнд ч хэрэггүй ярианы зэрэгцээ) МИ-5 болон СИС-тэй холбоо бариулахаар АНУ-ын элчин сайдын яаманд хуулийн асуудал эрхэлсэн зөвлөгч нэг офицерыг Лондонд суулгахаар Гувер шийдвэрлэснийг мэдэгдэх явдал байв. Кимболлыг явсны дараа Гувер Стивенсоныг залилах гэж байгаа бололтой гэж Каугилл дооглож хэлэв. Өөрийн улс төрийн зорилгыг биелүүлэхийн тулд Гувер тагнуулыг яг л шат шиг хэрэглэдэг хүн гэж Каугилл ердийнхөөсөө арай л илүү үндэслэлтэйгээр бодов. Гуверийн тавьсан бүх саналд тун сэжиглэнгүй, эсвэл түүнийг нь бараг л хүлээж авахгүйгээр хандах хэрэгтэй гэж Каугилл анхааруулав. Гуверийн анхны төлөөлөгч ирсэн тэр үед Каугиллд үнэнч хэвээр байх гэж би их зовов. Артур Тёрстон нэртэй тэр төлөөлөгчийг маш сайн мэдэх хүн байсан бөгөөд түүнтэй ажиллахад ашигтай байв. Түүнтэй сайн байх бүхий л үндэслэл над байсан учир бид хоёр хил сэм давуулан гаргасан мэдээг баяртай солилцдог байлаа. Тёрстон ухаалаг хүн байсан учраас Гуверийн дэргэд удаан ажиллаж чадаагүй, удалгүй Индианы27 улс төрийн битүү шугуйг дээр гэж үзжээ.

	 

	 

	ХМБТ-ноос САУГ хол хоцрохгүй байлаа. Доновен, Брюс болон бусад нөхөдтэй дээд хэмжээнд урьдчилсан хэлэлцээ хийсний дараахан холбоо барих жижиг хэсгийг бидэнд ирүүлэв. Йейлиэс ирсэн яруу найрагч Норман Пирсон түүнийг толгойлж байв. Хошин шог ярианы барагдашгүй нөөцтэй, эвлэг энэ хүн өөрийнхөө байгууллагыг «Самуун Албаныг Удирдах Газар» (САУГ) хэмээн илэрхий ёжлон нэрлэдэг сэн. Ирсэн хүн бүгд манай мэргэжлийн тухай бүдэг бадаг төсөөлөлтэй байсан бөгөөд суралцахаар ирсэн гэдэг үгээ ямар ч үед хэлэхээ мартдаггүй байв. Байгууллага хоорондын бодлогын нууцыг би дэндүү удаан ойлгодог байсан бололтой. Ийм ч учраас америкчуудад Каугилл хэчнээн их итгэж байгааг би үзээд маш их гайхсан юм. Радио мэдээнээс барьж авсан мэдээ сэлтийг оролцуулан тасгийн бүхий л ажилтай чөлөөтэй танилцах бололцоог тэдэнд олгосон байв. Харин ХМБТ-нд энэ мэдээ сэлтээ өгөхдөө дургүй, нарийн тодорхой хариуцах эзэнгүй юм шиг байдлаар үзүүлдэг байлаа. Тэр үед Пирсоны өөрийн нь хэлснээр «хэсэг өнгөц сонирхогчид, зүгээр суугчид» гэж нэрлэж байсан тэр хүмүүст мэдээ сэлтээ харамгүй танилцуулсан атлаа нарийн мэргэжлийн байгууллага болох ХМБТ-нд үзүүлэхээсээ татгалзаж байсны учрыг ойлгоход бэрх байв.

	Харин энэ асуултын хариуг хожим сүүлд тодорхой болсон юм. «Стивенсоныг залилахыг» Гувер үнэхээр хүсэж байжээ. Тэр Британийн зохицуулах төвийг үзэн ядаж, зоригийг нь дарахыг зорьсон байна. Стивенсоны төвийг дамжуулахгүй, харин Лондон дахь тавдугаар тасагтай шууд харилцаа тогтоож энэ зорилгоо биелүүлж болох байв. Түүнээс гадна Гувер МИ-5-тай ойртохыг тэсгэлгүй хүсэж байв. ХМБТ-ны аюулгүй байдлыг эрхэлсэн тасгийн адил МИ-5 цэвэр сөрөг тагнуулын байгууллага байв. МИ-5, СИС-ийн хооронд зөрчилдөөн гарч байхад Гувер мөн САУГ-тайгаа зөрчилдөж байв. Хамгийн гол нь Британийн нутаг дэвсгэр дээр явуулдаг МИ-5 байгууллагын үйл ажиллагаа нь ертөнцийн Баруун хагаст шүүн таслах эрхээ дэлгэрүүлсэн ХМБТ-ны эрх ашигтай харшлахгүй гэдэгт Гувер итгэж байв. Товчоор хэлэхэд хамтын ажиллагааны төвийг АНУ-аас Англид шилжүүлэх, мөн МИ-5-тай ойртон нягтрах гэсэн хоёр зорилгыг Гувер баримталж байлаа.

	Энэ бүхэн Каугиллд огт таашаагдахгүй байжээ. Америкчуудтай сөрөг тагнуулын бүх мэдээ солилцох ажлыг гартаа авахыг тэр хүсэж байв. Энэ зорилгоо биелүүлж чадаагүй болохоор тэр ХМБТ, МИ-5-ын хооронд мэдээ солилцоог туйлын бага хэмжээтэй болгохоор шийдэв. СИС-ийн уг сурвалжийн нууцыг хадгалахгүйгээр МИ-5 СИС-ээс авсан мэдээгээ ХМБТ-д дамжуулж болно гэж Каугилл албан ёсоор тайлбарлав. Чухам иймэрхүү явдал гарлаа гэж би огт дуулаагүй юм, харин дайны нөхцөлд ямар нэгэн нотолгоог жинтэй үндэслэл гэж олонтоо үзсэн учраас Каугиллийн нотолгоо үнэмшилтэй байв. Үнэн хэрэг дээр энэ бүх нотолгоо ямар ч үндэслэлгүй байсан юм. САУГ-ыг хүлцэнгүй үздэгээрээ Каугилл үүнийг өөрөө гойд сайхан харуулсан юм. Хэрвээ энэ мэдээнүүд нь МИ-5 болон ХМБТ-д дамжуулахад дэндүү төвөгтэй байсан бол Пирсоны «хэсэг зүгээр суугчдад» хүргэх хэрэггүй байсан боловч үүнийг хийсээр байлаа. Каугилл ХМБТ болон МИ-5-ын эсрэг тэмцэлдээ ашиглаж, өөрийн байр суурийг бэхжүүлж болох уяхан зэвсэг гэж САУГ-ыг үзэж байжээ. Энэ удаа Каугиллийн байр суурь баттай нь тодорхой байсан бөгөөд Гувер л ямар ч шуугиан дэгдээлээ ч гэсэн САУГ-тай Каугиллийн тогтоох хэлхээ холбоо хэрэгтэй гэдэгт эргэлзэх хүн Англид гарахгүй билээ. Хэрвээ ийм оролдлогыг МИ-5 хийдэг юм аа ч гэсэн САУГ-ын тухай Пирсоны өгсөн үнэлэлттэй тэр зайлшгүй санал нийлэх байв. Албан байгууллагуудын хоорондын дипломат ёсны уян хатан байдал үнэний замд давшгүй саад болж байв.

	САУГ байгуулагдсан явдал нь Пиренейн хойгийн талаарх миний ажилд шинэ асуудал үүсжээ. Шинээр ирсэн хүмүүст мэдээг дамжуулах гэж бид их цаг алдав. Лиссабон дахь САУГ-ын төлөөлөгчдийг томилохтой холбогдуулан бид энд үлэмж бэрхшээлтэй тулгарав. Үүний эхнийх нь удалгүй өөдгүй явдлаар алдаршсан Рей Оливера байлаа. Тэр нэг өдөр ямар ч урьдаас мэдэгдэлгүйгээр СИС-ийн төлөөлөгч дээр ирж, хамтран ажиллахаа илэрхийлжээ. Тэр төлөөлөгч танихгүй хүнээс бичиг баримтаа үзүүлэхийг шаардах нь мэдээж хэрэг. Энэ шаардлагын хариу болгож Оливера аяны савыг нээж тэнд байгаа юмыг ичгүүргүй үзүүлжээ. Хэчнээн боодол доллар тэнд байсныг бурхан л мэднэ!

	Оливерагийн ирсэн явдал нь Америкийн Нэгдсэн Улсын элчин сайдын яамыг ихэд самгардуулсан билээ. АНУ дайнд дөнгөж л оролцож эхлэнгүүт Лиссабонд байсан цэргийн атташе хурандаа Солборг эзлэгдсэн Европт Испаниар дамжуулан тагнуулаа оруулж эхлэв. Тэнгисийн цэргийн зөвлөгч далайн хөлөг онгоцонд, бас хэн нэг хүн эдийн засгийн тагнуулын ажиллагаанд өөрийнхөө анхаарлыг хандуулав. Оливераг ирэхэд тагнуулын энэ бүх салбар хариуцсан хүмүүсийн атгад ороод байсан бөгөөд тэдний хэн нь ч Оливерад зайлж өгөхийг хүссэнгүй. Тэр үед Лиссабон дахь элчин сайдын яамны зөвлөгч байсан Жорж Кеннан энэ бүх сунжирсан замбараагүй байдлыг зохицуулсан билээ. Вашингтон дахь хуулийн маргаанд сэтгэл зоволгүйгээр тагнуулын мэдээг нэмэгдүүлэх явдал хамгийн чухал гэж тэр шийдвэрлэв. Ингээд Солборг болон бусад хүмүүс өөрсдийнхөө дипломат бус үйл ажиллагааг бататгасан бөгөөд харин өөр хэн ч оролдоогүй байгаа сөрөг тагнуулын ажлыг Оливерад тэд даалгасан юм.

	Харин өөрийнхөө хязгаарлагдмал үйл ажиллагааны хүрээг тэлэхэд хөөрхий Оливерад цаг бага байв. Тэр Лиссабон дахь бүх нийтийн зэвүүцлийг төрүүлсэн учраас түүнийг солих хэрэгтэй болов. Удалгүй СИС-т ихээхэн чирэгдэл учруулсан Ди Лючия гэгчийг түүний оронд томилсон юм. Маш богино хугацаанд тэр өөрийнхөө баталгааны дагуу олон мянган сэжигтэй этгээд дээр хяналтын карт хөтөлсөн боловч энэ хөдөлмөр нь ямар ч нааштай үр дүнд хүрээгүй билээ. Харин гол гай нь өөр зүйл байв. Ди Лючиягийн авсан үндсэн мэдээний уг сурвалж бол Португалид Александер гэдэг нэрээр ажиллаж байсан нэг үл танигдах аюултай этгээд болохыг тавдугаар тасаг тогтоосон юм. Тэр этгээд абверт мэдээ дамжуулж байсан нь барьж авсан радио мэдээгээр нотлогдов. Чехийн дипломат шууданг задалж үзээд, тэр үед чехийн тагнуулын төлөөлөгчөөр Лиссабонд ажиллаж байсан хурандаа Паны төлөө Александер ажиллаж байсныг англичууд бас л тогтоов. Мэдээний уг сурвалжийг илрүүлэхгүйгээр Паныг урьдаас сануулах аргыг боловсруулах гэж хэдэн сарыг үрэхэд хүрэв. Энэ чин үнэнээсээ урьдаас сануулсан зүйлийг хүлээн авахаас Пан гайхалтай мунхгаар татгалзсан юм. Нэг удаа амжилтгүй болсон ээлжит уулзалтын дараа «ээ, мунхаг амьтан!» гэж цухалдсан дуугаар Дик Уайт хэлэв. Абверын тагнуул Александерын нэрийг Ди Лючия өөрийнхөө хөлсний тагнуулуудын нэрсийн жагсаалтад биччихсэн учраас тэснэ гэхэд яаж тэсэх вэ. Манай олон сануулгыг хүлээж авсны эцэст САУГ Ди Лючияг Оливерагийн араас явуулсан юм. САУГ Лиссабонд суугаа СИС-ийн төлөөлөгчид хандаж, САУГ-ын төлөөлөгчдийн шаламгай байр суурин дээр чухамхүү ямар зан чанартай хүн тавиулах тухай өөрийн бодлыг бичиж өгөхийг хүссэн байв. «Смит овогтой хүнийг ирүүлж үзээрэй» гэсэн хариу удалгүй ирэв. Каугилл дургүй байсан боловч би энэ цахилгааныг Пирсонд үзүүлсэн юм. Тэгэхэд тэр уг цахилгаанд их баярласан хүний дүр үзүүлж билээ.

	Умард Африкт халдан довтлох тухай шийдвэр зарчмын хувьд зөвшөөрөгдсөн тухай мэдээ 1942 оны хоёрдугаар хагаст ирэв. Довтолгоонд бэлтгэж байгаа армийн штабыг мэдээгээр яаралтай хангах үүргийг тавдугаар тасагт өгчээ. Өмнөд Африк дахь италийн цэргийн тагнуулын алба болон абверын үйл ажиллагаатай холбогдсон, түүгээр ч барахгүй тэднийг дэмждэг вишийн дэглэмийн тусгай албадын ажилтнуудын тухай мэдээ сэлтийг илгээх ёстой байв.

	Энэ үүргийг биелүүлэхэд бэрхшээлийн зэрэгцээ шинэ бололцоо байгааг Каугилл олж харав. Тус тасгийн мэдээг армийн штабт дамжуулахад уг сурвалжийн нууц, тэр дундаа барьж авсан радио мэдээний нууцыг хадгалахад бэрхшээл тулгарч байв. Тавдугаар тасгаас хэсэг хүмүүс армийн штабт шилжүүлэх юм уу, эсвэл тусгайлан бэлтгэсэн хүмүүс явуулах арга замаар энэ бэрхшээлийг давж болно гэдгийг Каугилл баттай нотлов. Энэ зүйлд дийлснийхээ дараа Каугилл шинэ үүргийг биелүүлэхэд төсөвт зардлыг ихээхэн нэмэгдүүлэх шаардлагатайг амархан батлав. Энэ тэмцэлдээ тэр бас л ялж гарав. Үүний үр дүнд Каугилл орон тоог өргөтгөөд зогсоогүй, мөн түүнчлэн олон ажилтны цалинг нэмэгдүүлсэн юм.

	Дашрамд хэлэхэд тус тасгийг өргөтгөсөн явдал хоёр сайн хүнтэй танилцах бололцоог над олгов. Тавдугаар тасгийг хүч нэмэгдүүлэх үед вишийн Францын нууц явууллагыг мөрдөх ажиллагааг эрхэлж байсан Грэм Грин Фритаунаас бидэн дээр эргэж ирэв. Намайг ний нуугүй хэлснийг минь тэр уучилна биз, Баруун Африкт Грин чухам ямар гялалзсан амжилт гаргасныг би санахгүй байна. Магадгүй францчууд нууц явууллага үйлдээгүй ч юм бил үү? Францчуудыг завхруулах ажиллагаанд нэг нүүдлийн янхны газрыг ашиглах, мөн португалын Гвинейд орж гарах английн хөлөг онгоцыг тагнах ажил үйлсэд сэжиглэж байсан германы хоёр гань хүнийг ашиглах гэсэн Гринийн саналыг хэлэлцсэн нэгэн зөвлөгөөнийг би санаж байна. Энэ саналыг тун ул суурьтай хэлэлцсэн юм. Тагнуулын чухал мэдээг олж авахад туслалцаа үзүүлж чадахгүй юм байна гэж үзсэн учраас энэ саналыг хүлээж аваагүй билээ. Аз болоход Гринийг миний салбар тасагт хуваарилж, би түүнд Португалийг хариуцуулсан юм. САУГ-ыг өөлөх дуртай түүний бахыг хангасан бөгөөд авч байгаа захидал бичгүүдийн талаар түүний зохиосон ёжтой тайлбар бүх ажилтнуудын өдөр бүрийн зугаа болдог байлаа.

	Барагцаалбал энэ л үед Малькольм Маггериж гэгч этгээд ирсэн юм. Тэр үргэлж л эгдүүцэж сандарсан байдалтай явна. Эхлээд, миний бодлоор, түүнийг хэт хол Лоренс-Маркиш руу явуулсан юм. Английн хөлөг онгоцнуудын хөдөлгөөний тухай хичээнгүйлэн мэдээлдэг Италийн консул Кампини түүний гол дайсан болов. Тасгийн сонирхлыг Кампини татахаа больсон тэр үед Маггерижийг эргүүлж авчирч, францчуудын хэргийн янз бүрийн асуудлыг авч үзэх ажилд томилов. Тухайн бодлогыг ямагт (ямар ч байсан ялгаагүй) шаргуу эсэргүүцдэг чанар нь бидний амьдралд ямар нэг энэрэнгүй зүйл нэвтрүүлсэн юм.

	Умард Африк руу довтлохоос хэдхэн долоо хоногийн өмнө Каугилл намайг дуудаж, энэ районыг хариуцаж авах эсэхийг минь асуув. Хэдийгээр Умард Африк францын чиглэлд хамаарагдах байсан боловч үл ойлгогдох шалтгаанаар миний мэдэлд шилжүүлж байгаа нь ашигтай л болох юм гэж шийдэв. Би огт эргэлзэлгүй уг саналыг хүлээж авав. Тэр үед Испани болон Португалид абверыг нэлээд хүчтэй хавчиж чадсан бөгөөд германы тагнуулуудыг бид байнга барьж байсан учир нэмэгдэл үүргээс татгалзах үндэс над байгаагүй билээ. Идэвхтэй байлдааны ажиллагаанд ойр байх бололцоо миний хувьд таатай байв. Тэр эгзэгтэй үед миний үйл ажиллагааны хүрээг тэлсэн нь цаашид холбоотны армийн урагш давшихын хэрээр миний үүрэг хариуцлага улам өргөжнө гэсэн найдлагыг над төрүүлэв. Энэ найдлага минь яваандаа биелсэн юм.

	Миний шинэ үүрэг тагнуулын ажлыг бодвол улс төрийн бодлоготой илүү холбоотой байлаа. Чухал шаардлагын дагуу байгуулагдаж, армийн штабт шилжүүлсэн дээр дурдсан тусгай хэсэг, сөрөг тагнуулын тусгай анги (СТТА) гэсэн нэртэй болов. Энэ нэр томьёо яах аргагүй америк гаралтай байсан бөгөөд учир нь дээд командлалын газрыг америк хүн толгойлж байлаа. Бидэнд бас «Мост Сикрет» гэдгийн оронд «Топ Сикрет28» гэсэн сийлмэл үсэгтэй тамгыг тарааж өгсөн юм. Энэ бүхэн нь дараагийн үйл явдлын удиртгал байсан бөгөөд тэр үед англичууд гэнэхэн зангаараа өөрийн «хайрт Эйзенхауэрт» бахархдаг байв.

	Ингэж хэлж болох юм бол манай үндсэн ажил бол францчуудтай харилцах явдал байлаа. Ямар ч тодорхой үүрэггүй сөрөг тагнуулын деГоллийн этгээдийг тавдугаар тасагт нэлээд хугацаагаар хамааруулж өгсөн байв. Франц хэл мэддэг болохоор нь хамгийн гоолиг сайхан нарийн бичгийн дарга эмэгтэйг тэнд томилсноос өөр юмгүй, ерөнхийдөө түүнийг ажлаас хөндий байлгаж байв. Мэдээлэл болон үйл явдлын төв товчоо нэртэй энэхүү деголлийн тагнуулын байгууллагыг толгойлж байсан Пасситай харилцахдаа Каугилл яагаад төлөв зан гаргадаг байсны учрыг одоо хэлэхэд хэцүү байна. Тэгэхдээ улс төрийн нөхцөл байдал өөрчлөгдсөний улмаас саявтархан өстөн байсан Дарлан, Жиро хоёр анд нөхөд болоход вишийн сөрөг тагнуулч хошууч Пайолийг Каугилл их халуун дотно угтав. Үнэн хэрэг дээрээ энэ хошууч аятайхан хүн байсан атлаа тэнхлэгийн орнуудад дайсагнасан түүний хандлага ямар ч эргэлзээ төрүүлээгүй байв. Пайолийг юм бүхнээс өмгөөлдөг байсан Каугиллийн үүрэг тагнуулын байгууллагын сонирхолд чухам ямаршуухан ашиг авчрах байсныг би ойлгож чадаагүй юм. Зүгээр л Каугилл түүнд үүнээс өөрөөр хандаж чаддаггүй ч байсан байж болох юм. Эцсийн эцэст энэ бүхнээс чухам юу болсныг би мэдэхгүй. Харин энэ асуудал шийдэгдэхээс өмнө (хэрвээ энэ асуудал ер нь шийдэгдсэн бол) би италийн кампанийн ажиллагааны асуудал дээр шаргуу ажилласан юм.

	1942—1943 онд Каугилл миний үүргийн хүрээг өргөтгөж, эхлээд Умард Африк, дараа нь Италийг нэмж өгсөн нь нууц ажиллагаанд албан тушаал дэвших зам маань нээгдлээ гэсэн бодлыг над төрүүлэв. Биднийг Лондонд ирсний дараахан энэ бодол маань батлагдсан юм. Үүнээс өмнө Каугилл албан ажлаар юм уу, амралтаараа ийш тийшээ хааяа явахдаа өөрийнхөө ажлыг орлогч Фергюсондоо эрхлүүлдэг байлаа. Фергюсон бас л энэтхэгийн цагдаагийн газраас тус тасагт ирсэн бөгөөд голдуу хэтэрхий шийдэмгий биш шинж нь миний сэтгэлд хоногшин үлдсэн юм.

	Нэг удаа Каугилл Америкийн Нэгдсэн Улсад хоёр гурван долоо хоногийн хугацаагаар албан ёсны айлчлал хийхээр болов. Явахынхаа өмнөхөн Каугилл өөрийг нь гадагш явах хугацаанд Фергюсон зөвхөн захиргааны асуудлыг эрхлэх бөгөөд намайг бүхий л тагнуулын ажлыг нэгэн адил орлон эрхэлнэ гэсэн тушаалыг тавдугаар тасгийн бүх ажилтанд танилцуулсан юм. Ингэж л би албан тушаал дэвших эхний гишгүүр дээр өөрийнхөө зогсож байгааг албан ёсоор ухаарав. Ээ хөөрхий, Каугилл минь!

	
V БҮЛЭГ : УЛАМ БҮР ДЭЭШЭЭ

	МИ-5-ын нэг ухаантай ажилтан «Энэ ажил онц чухал учраас түүнийг жирийн ажилтанд даалгах нь зүйтэй» гэж албан бичиг дээр бичсэн байв. Каугиллийг Америкийн Нэгдсэн Улсад хоёр - гурван долоо хоног айлчлах үед нь түүний түшлэгтэй зөөлөн сандал дээр сууж байхдаа би дээрх мэргэн үгийг тунгаан бодсон билээ. Одоо өндөр тушаалд дэвшсэн үедээ харахад өдөр тутмын ажлын ихэнх хэсэг нь нэлээд жирийн байдалтай байв. Бусад салбар тасгийн дарга нар ажлаа бараг л бүрэн зохицуулж чадаж байсан учраас миний удирдлага онц хэрэггүй байв. Харин Каугиллийн хувийн тусгай ажил хэргийг хийж эхэлтэл би айхавтар будилаантай тулгарч, тагнуулын ажлыг явуулахад албан газрын нууц явууллага хэчнээн тусгүй их нөлөөтэй болохын биетэй сургамж болсон юм. Ийм эмх замбараагүй байдал ихээхэн эвгүй явдалд хүргэж болохыг би тааварлаж байв.

	Явахаасаа хэдэн долоо хоногийн өмнө Каугилл салбар тасгийн дарга нарын тусгай зөвлөгөөнийг хийлгэсэн билээ. Клод Дэнсийн хамт тэр нэг чухал хэрэг дээр ажиллаж байгаагаа бидэнд мэдээлсэн юм. Улс төрийн ноцтой ийм чухал ач холбогдолтой хэрэг дээр өөрөө биечлэн ажиллах нь дээр гэж Каугилл бодож байв. Хэрвээ бидний ажилд үүнтэй холбогдсон ямар нэгэн илрэл гарсан үед тэр хэргийн тухай ерөнхий төсөөлөлтэй байх ёстой гэж Каугилл үзэж байв. Ийм учраас тэр бидэнд энэ хэргийн талаар маш тодорхойгүй зүйл мэдээлсэн юм. Тэр маш их ядарсан бололтой, ямар ч холбоогүй ярьсан учраас бид юу ч ойлгож авалгүй үлдсэн билээ. Ямар нэгэн дайсагнасан хүчин лут том төлөвлөгөө боловсруулж байгаа юм уу, боловсруулчхаад байгаа юм уу? гэдгийг л бид ойлгов. Энэ төлөвлөгөөний зорилго, шинж чанар бидэнд арай л тодорхойгүй байв. «Энэ төлөвлөгөө нь арабчуудад ямар нэгэн хэмжээгээр хамаарагдана гэж би бодож байна. Энэ хэргийг сөхөх бүрийдээ би арабчуудыг харж байна» гэж Каугилл ярианыхаа төгсгөлд хэлээд гэнэт сэргэн хөгжөөнтэй болов. Дахиад л Ричард Хэнни29 бидний хамт байв.

	Нэг, хоёр цагийн дараа би энэ тухай мартсан боловч Каугилл яг явахынхаа өмнөхөн над зааварчилгаа өгч байхдаа энэ талаар сануулсан юм. Тэр хувийнхаа төмөр авдраас нэг цүндгэр хавтастай зүйл гаргаж, над өгөөд байхгүй байх хугацаанд нь эл хэрэг дээр ажиллахыг хүсэв. «Энд би юу хийснийг үзээрэй» гэж тэр нэмж өгүүлэв. Энэ хэргийн талаар маш сонирхож байгаа Дэнситэй би холбоо барих ёстой гэж тэр хэллээ. Сөрөг тагнуулын ажилд Дэнси их л хайхрамжгүй ханддаг байсныг би мэддэг учраас маш их гайхав. Энэ хэрэгт Дэнси, Каугиллтай яагаад хамтран ажиллах болсон нь над нэн хачин санагдаж байсан боловч энэ тухай асуухгүй байсан нь дээр гэж би шийдэв. Каугилл маш ганцаардсанаа мэдэж эхэлсэн бөгөөд ийм нөхцөлд Дэнси ч түүнд тааламжтай холбоотон болж ч болох юм. Харин тэд нар Вивьен болон МИ-5-ын эсрэг нэгдсэн ч байж болох юм биш үү? Албан байгууллагын нууц явууллагын үүднээс ч ийм арга мэх үүссэн байж ч болно. Энэ хэргийг нээнгүүт л чухам юунаас болоод Дэнси үүнийг сонирхох болсон нь над тэр дорхноо тодорхой болсон юм. Би улам их сонирхолтойгоор энэ хэргийг уншив. Би энэ хэргийн түүхийг баримт сэлтийн дагуу биш, харин он дарааллын журмаар өгүүлье. Үнэндээ энэ хэргийн нууцыг нээж, учир утгыг тайлахад би их цаг зарлаа.

	1943 оны эцэс гэхэд тэнхлэгийн орнууд сүйрэлд ойртож байгаа нь тодорхой болж, Гитлерт үнэнч байхын хэрэг байна уу гэдгийг олон германчууд бодох болов. Ийм ч учраас холбоотнуудын төлөөлөгчдийн газрын үүдэнд хамтран ажиллахыг хүсэж, улс төрийн орогнол гуйсан урвагчид олноор үзэгдэх болов. Хэд хэдэн шалтгааны улмаас тэдгээр санал, хүсэлтэд маш болгоомжтой хандах ёстой байв. Тухайлбал, урвагчийн нэрийдлээр Гиммлер ч өөрийнхөө тагнуулыг явуулж болох л байлаа. Германчуудтай хэлэлцээ хийх гэж байна гэсэн санааг зөвлөлтийн удирдагчдад өгөхийг англичууд хүсэхгүй байв. Холбоотнуудын аль нэг нь германчуудтай салангид найрамдал тогтоочих вий гэж бие биеэ хардаж сэжиглэсэн харилцаа холбоотнуудын дотор ноёрхож байв. Сүүлчийн мөчид цэргийн шүүхээс ямар нэгэн аргаар мултарч болно гэж итгэж байсан хүмүүсийг өөгшүүлэх хэрэггүй байлаа. Лондоны урьдчилсан зааваргүйгээр нэг ч герман хүнд ямар ч амлалт өгч болохгүй гэсэн хатуу даалгаврыг английн төлөөлөгчдийн газруудад өгсөн юм.

	Нэг өдөр Германы гадаад явдлын яамны хариуцлагатай ажилтан гэж өөрийгөө нэрлэсэн нэг герман хүн Бернд суугаа английн төлөөлөгчдийн газар ирж, цэргийн атташетай уулзуулж өгөхийг хүсжээ. Өөрийнхөө яамны бичиг баримтаар дүүргэсэн нэг чемоданыг Берлинээс авчирсан гэж тэр герман хүн бас хэлсэн байна. Ийм толгой эргэмээр хүсэлтийг сонссон атташе тэрхүү этгээдийг хаалганы цаана хурдхан шиг л гаргажээ. Төлөөлөгчдийн газрын тэргүүнтэй уулзах гэсэн тэрхүү этгээдийн хэд хэдэн оролдлогыг бас л иймэрхүү аргаар няцаасан юм. Тэр үед хууль ёсны зөвшөөрөлгүй албан ёсны бичиг баримтаар дүүргэсэн чемоданыг хэн нэг хүн германы хилийн байцаан өнгөрүүлэхийг зоригтойгоор даван гарч чадна гэж хэн ч итгээгүй учраас английн төлөөлөгчдийн газар энэхүү бодлогыг буруушааж болохгүй билээ.

	Харин тэр герман хүн зорьсондоо хүрнэ гэж итгэл төгс байжээ. Английн төлөөлөгчдийн газраас ялагдал хүлээсэн тэр этгээд, азаа үзэхээр америкчууд руу явжээ. Тэдний дүрэм манайхаас арай л уян хатан байсан бололтой. Энэхүү хэргийг «цувтай, хутга зүүсэн чин зоригт эр» хийж чадна гэж бодсон төлөөлөгчдийн газрын нарийн бичгийн дарга «Хонгилоор зүүн тийшээ эргээд дөрөвдүгээр хаалга», Аллен Даллес дээр ор гэж ирсэн этгээдэд хэлэв. Тэр үед Даллес Швейцар дахь САУГ-ын товчооны тэргүүн байлаа. Танихгүй этгээдийн яриаг сонссоноо тэр чемодан доторх зүйлийг үзүүлэхийг хүсэж, уг материал ямар ч эргэлзээгүй жинхэнэ эх бичиг болохыг хэрсүү ухаанаар тогтоожээ. Энэ бүхэн Даллест сайхан сэтгэл төрүүлж Вашингтонд явуулах албан ёсны мэдээг шууд л бэлтгэж эхлэв. «Хэрвээ та нар энэ баримтыг үзэх л юм бол, энэ нь жинхэнэ баримт бичиг юм шүү!» гэж тэр бичжээ. Энэ баримтаас хуулбар авч, Вашингтон руу илгээжээ. САУГ энэ олзоо СИС-тэй харамгүй хуваалцав. Швейцараас энэ баримтуудыг авсан болохоор тэдгээрийг эхлээд Дэнсид өгчээ. Бүр дайны өмнөх үеэс эхлээд Дэнси Швейцарыг ихэд сонирхох болсныг би дээр өгүүлсэн билээ. Энэ сонирхол нь яваандаа хувийн өмчтөний галзуу хэнээрхэл болон хувирчээ. САУГ-ын төлөөний газар Швейцарт байрлахад зэвүүцсэн Дэнси Даллесын ажлыг доогуур үзэх боломжийг алддаггүй байв. Даллес Берлиний баримтуудыг олж авсныг Дэнси мэдэнгүүт л хүнд бэрх байдалд орсон нь мэдээж. Үүнийг түүний бичсэн тэмдэглэл гэрчилнэ. Гэвч Дэнси донсолгооноос маш хурдан бултаж чаддаг ажээ. Дэнсийн харсаар байтал нь Даллес ийм их шуугиан дэгдээсэн баримтууд булаан авсныг өршөөж болохгүй байв. Энэ баримтууд илэрхий хуурч төөрөлдүүлсэн зүйл байсан учир Даллес өөрөө яг л хүүхэд адил урхинд орчихжээ.

	Хуурч төөрөлдүүлсэн мэдээгээр оролддог дайсны тагнуулын байгууллагуудтай тэмцэх үүрэг сөрөг тагнуулын албанд оногддог учраас Дэнси энэ хэргийг авч хэлэлцэхийн тулд Каугиллийг урьжээ. Тэр хоёрын хийсэн зөвлөгөөний талаар дэлгэрэнгүй бичсэн ямар ч зүйл байхгүй боловч Даллесын энэ баримтуудын хуурамч шинж чанарыг өөрийн сонирхлын дагуу нотлохоор Каугилл бодож явсан нь илэрхий. Энэ баримт бичгийг авах үед ч, авсныхаа дараа ч Каугилл судалж үзээгүй нь мэдээж юм. Каугилл даанч завгүй, хэт ядарсан байсан бөгөөд Дэнсийн тусын тулд ажиллахыг албан байгууллагын нууц явууллага түүнийг албаджээ. Вивьенээс Каугилл бараг л бүрмөсөн холджээ. Даргатайгаа харилцах харилцаа хэдийгээр нэг их муу биш ч гэсэн Каугиллийн санаанд хүрэхээр тийм ойр дотно байгаагүй юм. Харин Дэнси, дарга хоёрын харилцаа маш дотно байсан учраас Даллесын энэ баримт хуурамч болохыг тогтоогоод өөртөө ч багагүй ашиг олно гэж Каугилл найдаж байв.

	Дэнси, Каугилл хоёрын харилцсан ямар ч эмх замбараагүй бичгүүдийг үзээд би иймэрхүү дүгнэлт гаргав. Энэ хэргээс болж би толгойгоо багагүй зовоов. Барагцаалбал энэ үед миний толгойд нэг бодол орж ирсэн боловч түүнд тун хянуур хандах хэрэгтэй байлаа. Удахгүй ор гарах нэг албан тушаалыг олж авахыг хүсэж байсан учраас би энэ мөрөөдлөө биелүүлэхэд туслах бүх хүмүүстэй харилцаагаа муутгах ёсгүй байв. Нэг зангилааны хэсэг болсон Каугилл, Вивьен, Дэнси, МИ-5 болон гадаад явдлын яам энэ ажлыг намайг хийж эхлэх үед ямар янзаар хандах бол гэж өөрийнхөө харьцангуй жижигхэн албан тушаалын үүднээс төсөөлж бодоход хэцүү байлаа. Үнэндээ улс төрийн энэ арга мэх маш хурдан үр дүнд хүрдэг юм аа ч гэсэн, тэр нь үнэн шударга томоохон ажилд үндэслэсэн байх юм бол бат бэх үр дүн байх ёстой гэсэн дүгнэлтийг би аль хэдий нь хийчхээд байсан юм. Ийм ч учраас би Даллесын баримтуудыг сайн судалж зохих ёсоор нь үнэлэх хэрэгтэй гэж шийдсэн билээ. Хэрвээ энэ баримтууд нь хуурмаг байлаа ч гэсэн, эсвэл маргаангүй жинхэнэ эх бичиг байлаа ч гэсэн яг л үнэнээр нь хэлье гэж би бодлоо. Энэ материалыг судалж дуусангуут л шууд тодорхой дүгнэлт хийж болохгүй бол хэний нь талд зогсохоо шийдэхээсээ өмнө энэ хэргийн улс төрийн талыг дахин авч үзэх ёстой гэдгийг би сайн мэдэж байв.

	Энэ баримтуудын дийлэнх олонхыг хилийн чанад дахь төлөөлөгчдийнхөө газруудаас Германы гадаад явдлын яам авсан цахилгаан мэдээ эзэлж байлаа. Ингэхлээр юуны өмнө Даллесын баримтуудтай адилхан цахилгаан мэдээ манайд орж ирсэн эсэхийг нууц түлхүүр тайлагч мэргэжилтэн нараар шалгуулах хэрэгтэй болов. Энэ жирийн арга хэмжээг хэрэглэсэн нь уг хэргээс мэдэгдэхгүй байв. Энэ баримтууд хуурамч болох тухай таамаглалаа батлахын тулд зөвхөн эргэлзээтэй, зөрчилтэй зүйлсийг Дэнси, Каугилл хоёр гүйлгэн үзэхээр ажлаа хязгаарлажээ. Дэнситэй нягт холбоотой байгаарай гэсэн Каугиллийн зааврыг баримтлан, нууц түлхүүр тайлагчдаас тусламж авах тухайгаа Дэнситэй зөвлөх хэрэг байгаа эсэхээ би удтал бодов. Энэ саналыг Дэнси эсэргүүцнэ гэж би бодож байсан учир түүнтэй зөвлөхгүй нь дээр гэж би шийдлээ. Энэ хэргийг би дахин үзэж байхдаа Дэнсигээс Каугиллд бичсэн "Хийвэл зохих зүйлээ хийх эрхийг танд олгов" гэсэн цохолттой бичгийг олов. Ингээд л би өөрийнхөө үзэмжээр ажиллах хангалттай үндэслэлтэй боллоо.

	Тэр үед томьёолох болон нууц түлхүүр тайлах улсын сургуулийг ажил хэрэг дээрээ хоёр хэсэгт хуваагдаад байв. Нэг нь гуравдугаар зэргийн ахмад Трейвисийн удирдсан тагнуулын албадын мэдээ эрхлэх хэсэг, нөгөө нь гуравдугаар зэргийн ахмад Деннистоны удирдсан дипломат баримт бичгийг шалгах хэсэг юм. Даллесын баримтууд Германы гадаад явдлын яамных байсан учраас би Деннистонтой уулзах хэрэгтэй байв. Токиод сууж байсан германы цэргийн атташе Германы ерөнхий штабт дамжуулсан хэд хэдэн нууц радио мэдээг би шилж авлаа. Эдгээр мэдээнд Японы зэвсэгт хүчний байлдааны бүрэлдэхүүний тухай тодорхой мэдээ баримтууд болон Японы ирээдүйн төлөвлөгөөг үнэлсэн зүйл байлаа. Цахилгаан мэдээ бүгд арав шахам байв. Энэ мэдээнүүд жинхэнэ эх бичиг байвал онцгой чухал баримтууд болох нь мэдээж хэрэг.

	Хоёр өдрийн дараа Деннистон над руу утасдав. Дууг нь сонсвол сандарсан байдал илэрхий байлаа. Барьж аван аль эрт тайлсан мэдээнүүдтэй гурав нь яг тохирсон байна. Харин бусад нь германы дипломат томьёолборыг тайлахад онц чухал зүйл байжээ. Дахиад хэд хэдэн ийм баримтууд өгч болохгүй юу гэж Деннистон надаас асуув. Би энэ баримтуудаасаа тэд нар боловсруулж чадах чинээгээр нь өгсөн юм. Бүх баримт бичгийн гуравны нэг нь боловсруулагдаж дуусахад нэг ч хуурамч мэдээ гараагүй тул би тэдгээрийг зохих газруудад нь тараах үүрэгтэй байв. Ямар нэг эвгүй юм болж байгааг Дэнсид мэдэгдүүлэхгүйн тулд би уг баримтуудын ач холбогдлыг албаар бууруулж, цэргийн яамд болон гадаад явдлын яамтай ажил төрлийн холбоо бүхий өөрийнхөө тасагт шууд шилжүүлэв.

	Цэргийн яамд яаралтай хариу өгөв. Агаарын болон тэнгисийн цэргийн хүчний төлөөлөгчид цөм ийм мэдээ улам их ирүүлж байхыг гуйж байлаа. Харин гадаад явдлын яам л арай төлөв даруу хариу өгөв. Энэ баримтуудын тухай үнэлэлтийг яамдаас бичгээр авахыг зохих тасагт нь би даалгав. Харин уг баримтууд жинхэнэ эх бичиг болохыг нууц бичлэгийн шинжилгээний аргаар гэрчилсэн илтгэх хуудсыг бичихийг би Деннистоноос хүсэв. Дэнситэй хийх зайлшгүй мөргөлдөөндөө би бэлтгэв. Энэ хэргийн тухай Дэнси өөр уг сурвалжаас сонсчихоос өмнө уг үйл явдал эхэлбэл дээр байв. Эхлээд би уг хэрэгтэй холбогдол бүхий баримтуудыг Дэнсид өгч уншуулан цохилтод урьдчилан бэлтгүүлэх гэж бодсон боловч Дэнси уг баримтуудыг уншихгүй гэдгийг би мэдэж байсан учир тэдгээрийг явуулсангүй. Ингээд би айснаасаа дагжин чичирч, хэзээ намайг хүлээн авах боломжтойг Дэнсигээс асуусан билээ.

	Бид хоёрын уулзалт хагас цаг үргэлжлэхдээ тун эвгүй байдалд болов. Миний бодсоноор ч Дэнси уурлаж эхэлсэн билээ. Энэ баримтуудыг би судалсан, тэр уншиж судлаагүй байсан нь түүний уурыг тэр дорхноо гаргасан билээ. Деннистоны илтгэх хуудас түүнийг нэлээд тайвшруулав. Гэвч яамдын магтсан тодорхойлолтыг үзээд, түүний уур дахиад л дүрсхийв. Их л зовж байж биеэ барьж, Дэнси намайг зэмлэв. Жинхэнэ баримт бичгүүд байлаа ч гэсэн үүнээс юу болох юм бэ? Швейцарт хийж байгаа тагнуулын ажиллагаанд нь төөрөгдөл учруулах гэсэн САУГ-ыг би өөгшүүлдэг юм. Энэ явууллага чухам ямар хохирол учруулахыг ганц бурхан л мэдэх биз. Ямар ч урхинаас мултарч чаддаг, туршлагатай тагнуул л энэ ажлыг гүйцэтгэж чадна гэж Дэнси над хэлэв. САУГ-ыг ингэж өөгшүүлээд байвал тоотой хэдэн өдөр дотор Дэнсийн тагнуулын бүх салбарыг дэлбэлж чадах юм.

	Дэнси өөрийнхөө нуршуу үгээ хэлчхээд чөлөөтэйгөөр амьсгалахад нь энэ хэрэгт САУГ ямар хамаатай юм бэ? гэж би их л гайхсан байдалтай асуув. Би энэ баримтуудыг САУГ-ын материал гэж тараагаагүй шүү дээ. Яамд, тэр ч байтугай тагнуулын мэдээнүүдийг тараадаг манай тасгууд ч энэ баримт бичгүүд САУГ-тай холбоотойг мэдэхгүй байгаа юм. Энэ баримтуудыг авсан газрууд манайх гэдэгт итгэж, нэмж илгээхийг биднээс хүсэж байв. Сайшаал магтаал ч бидэнд ноогдох бололтой. Намайг хулчгар байдлаар дуугүй болоход Дэнси над руу их л цэгнэсэн маягтай удаан ширтэн харав. Тэгснээ тэр: «Яриагаа үргэлжлүүл, та миний бодож байсан шиг тийм тэнэг хүн биш байна» гэж эцэст нь хэлэв.

	Каугиллийг буцаж ирэхэд би энэ хавтаст хэргийг өгч, хийсэн бүхнээ хэлж өгөв. Дэнси энэ хэрэгт ямаршуу хандлагатай байна гэсэн сэтгэл түгшүүлсэн асуултыг шууд тавив. Энэ талаар Дэнситэй зөвлөсөн, тэр миний ажиллагааг сайшаасан гэж би тайлбарлав. Каугилл сэтгэл уужирсан янзтай амьсгаа авснаа ажлаа үргэлжлүүл гэж хэлээд над хавтастай хэргийг буцааж өглөө. Энэ хэрэг ингээд дуусаагүйд би гайхав. Нөгөө манай герман анд нөхөр аймшиггүй хүн байсан бөгөөд чухал баримт дүүрэн чемоданаа барьсаар л Бернд хэд хэдэн удаа очсон байлаа.

	Энэ үед Пиренейн хойг, Умард Африк болон Итали дахь германчуудын тагнуулын ажиллагаатай тэмцэх ажлыг эрхэлж байсан миний салбар тасгийн ажил их юм мэдсэний ачаар амжилттай байв. Германы ердийн тагнуулуудыг бид байнга барьж байсан бөгөөд миний л мэдэж байгаагаар ганц ч адтай этгээд манай торноос мултарч байгаагүй юм. Энэ бүгдээс гадна тэдний төлөвлөгөөний гол түлхүүр бидний гарт байв. Энэ нь бид германы радио мэдээг барьж авч, тогтмол уншиж байлаа. Хэдийгээр Испанийн засгийн газар германы тагнуулын албанд өргөн бололцоо олгож, португалын Салазар ч тэдэнд нөхөрсөг зочломтгой байсан ч гэсэн фашизмын төлөө хохирол үзэхэд бэлэн гэдгээ цөөн тооны испаничууд, португалчууд илэрхийлж байв. Хэрвээ хэн нэгэн этгээд германчуудын даалгаврыг биелүүлэхээр зөвшөөрлөө гэхэд Европоос ангижран мултарч, Англид очих ганцхан л зам байлаа.

	Үүний тод жишээ болгож Эрнесто Симоесын хэргийг дурдаж болно. Абвер нь Симоесыг Англид ажиллуулах зорилгоор Лиссабонд тагнуулд элсүүлэн авсныг бид германы радио мэдээнээс мэдсэн юм. Гэрэл зургийн бичил хальсан дээр буулгасан ажлын заавраа тэр хувцсандаа нуусан байв. Түүнтэй шуудангаар дамжуулан захидлаар харилцахаар төлөвлөж байлаа. МИ-5-тай зөвлөлдсөнийхөө дараа биднийг тэр германы өөр тагнуулууд дээр хөтлөөд аваачиж магадгүй гэж үзсэн тул Англид нэг хэсэг чөлөөтэй ажиллах бололцоог Симоест олгосон юм. Түүнийг хил даван орж ирэхэд бид ямар ч саад учруулаагүйгээр барахгүй, онгоцны төхөөрөмж үйлдвэрлэдэг Лутон дахь үйлдвэрт ажилд ороход нь хүртэл далдуур туслалцаа үзүүлэв. Тэндээс олж авах мэдээ тагнуулын сонирхлыг бүрэн татаж байсан бөгөөд ямар нэг мэдээг германчууд мэдлээ ч гэсэн ямар ч аюулгүй байлаа. Нэг эр, эм хоёрынд Симоесыг байрлуулав. Нөхөр нь тэр заводод ажилладаг байлаа. Тагнуулын хөдөлгөөнийг хяналтад авч, явуулсан мэдээг нь шалгаж байв.

	Хэдхэн хоног өнгөрсний дараа Симоесын зан байдалд нэг ёсны журам тогтжээ. Яндангийн дуунаар байрныхаа эзний хамт заводоос гарч түүнийг ойрхны пивоны газар хүргэнэ. Дараа нь Симоес хар хурдаар гэртээ яаран харьж маргааш өглөө нь гэрийн эзэнтэй хамт ажилдаа явтал гадагш гардаггүй байв. Тагнуул гэр лүүгээ тэгж их яараад байгаагийн шалтгааныг тогтоох хэрэгтэй болов. Нарийн нягт ажигласны эцэст тун хангалттай зүйл илрүүлэв. Орой болгон яарч ирэнгүүт л тэр гэрийн эзэгтэйтэй хүсэл сэтгэлээ хангаж (яагаад гал тогооны ширээн дор байдаг нь ч юу билээ дээ, итгэмээргүй юм, тагнуулууд л тэгж нотолжээ!) дараа нь оройн хоол амтархан идээд унтахаар явдаг байжээ.

	Хэдэн долоо хоног өнгөрсний дараа эл инээдмийн жүжгийг төгсгөхөөр шийдэж Симоесыг баривчлав. Ямар нэгэн тохиолдлоор оргочхож магадгүй гэж Симоесыг Хэм-Коммон дахь «чанга» дэглэмтэй хорих төв рүү явуулсан бөгөөд түүнийг байцаалгахаар Томми Харрисийг томилов. Зан чанарын хувьд Харрис ямар ч хүнтэй хатуу харьцаж чадахгүй хүн байсан боловч энэ удаад тэр чадах чинээгээрээ ширүүн дүр гаргахыг оролдсон юм. Ямар ч хуульд захирагддаггүй, английн нууц албаны шоронд та сууж байна. Таны энд суугааг танай консулын газар мэдээгүй, мэдэж ч чадахгүй. Амьд үлдвэл энд насаараа сууж ч болох юм. Мөн бид таныг өлсгөж, зодож, бүр цаашилбал алах ч эрхтэй бөгөөд энэ тухай хэн ч мэдэхгүй гэж Симоесыг Харрис ятгажээ. Эндээс гарах ганц найдлага бол германы төлөө ажилласан гэдгээ л хүлээх явдал гэх зэргээр Симоесыг үүнээс өөр зам алга гэдгийг яс маханд нь шингэтэл зөндөө олон зүйл ярьсан байна. Өөрт нь хүртэл толгойтой үс арзасхийх шиг тун аймшигтай зүйлийг Симоест ярьснаа Харрис дараа нь над хэлсэн билээ.

	Энэ бүхнийг сонсоод Симоесын тэсвэр улам алдагдаж, заримдаа хоол идэхийг хүсэж байгаагаа ууртайгаар ярьдаг байв. Гэвч байцаалт эхлээд цаг ч өнгөрөөгүй байхад тэр хэргээ хүлээхээр шийджээ. Үзэг цаас хоёр гуйж аваад Лиссабонд германчуудтай тогтоосон харилцаа, заавар, гэрэл зургийн бичил хальс бүх зүйлийнхээ тухай Симоес юу ч нуулгүй хоёр хуудас мэдүүлэгтээ бичжээ. Тэр өөрийгөө аюулд оруулах өчүүхэн ч хүсэлгүй байснаа дурдаад, бусдын туслалцаагүйгээр Англид ирэх ямар ч бололцоогүй байсан бөгөөд ихээхэн цалинтай ажилд л орох хүсэлтэй байснаа дэлгэрэнгүй тайлбарласан байна. Симоесын мэдүүлэг урьд өмнө бидний авсан мэдээтэй бүх талаараа тохирч байв. Мэдүүлгээ тэр бичиж дуусаад үзгээ чулуудаж, их л эгдүү хүрмээр дуугаар «Одоо над ямар нэгэн идэх юм өгөх үү?» гэж асуужээ.

	Өөр нэг хэрэг бас л португалын иргэнтэй холбоотой байв. Гэхдээ энэ хэрэг, онцгой эмзэг уг сурвалжаас авсан мэдээний дагуу бидний хийсэн алхмын уршгаар заримдаа яаж мултарч байсныг тодорхой харуулж чадах юм. Португалийн гадаад явдлын яаманд алба хааж байсан Регерио Пейксото де Менезес Лондон дахь португалын элчин сайдын яаманд ажиллахаар ирэв. Түүнийг Лиссабонд байхад нь абвер тагнуулд элсүүлэн авсныг барьж авсан германы радио мэдээнээс англичууд мэдсэн байлаа. Түүнд тагнуулын ерөнхий мэдээ цуглуулж, түүнийгээ нууц үсгээр бичсэн захидлыг Лиссабонд тодорхой хаягаар португалын дипломат шуудангаар илгээхийг даалгажээ.

	Португалийн шууданг Англиас явахын нь өмнө тогтмол задалдаг байв. Хэдхэн долоо хоногийн дараа дипломат шуудан дотроос Менезесийн захиа бичих ёстой хүний хаяг бүхий дугтуйг илрүүлэв. Энэ нь жирийн нууц бэхээр бичсэн мэдээ байлаа. Тэр захианд англичуудын санаа сэтгэлийн, Гайд-парк дахь зенитийн их бууны ангийн тухай зэрэг шал тэнэг зүйлс бичжээ. Харин Менезес шиг зааз амьтан, ямар нэг чухал зүйл олж биччихэж болох учраас түүний үйл ажиллагааг таслан зогсоохоор шийджээ.

	Гэхдээ Менезес дипломатын халдашгүй дархан эрхээрээ халхавч хийж болзошгүй тул Менезесийг тэр давуу талгүй болгохыг португалын элчин сайд ноён Монтейрог итгүүлэх хэрэгтэй байв. Менезесийг буруутгах цорын ганц баримт нь дипломат бус аргаар олсон ганцхан захиа байсан бөгөөд энэ нь английн сөрөг тагнуулын албаныг шийдвэртэй алхам хийхэд саад болж байв. Эцэст нь Менезесийн захиаг элчин сайдад үзүүлэхэд үүнийг Лиссабон дахь английн тагнуулаас авсан гэж тайлбарлав. Монтейро захиаг уншиж үзээд, Менезесийн халдашгүй дархан эрхийг үнэндээ хамгаалж чадаагүй тул Менезесийг шүүхэд шилжүүлэв. Менезес өрөвдмөөр харагдаж байсан бөгөөд түүнд ёс төдий цаазлах ял онооно гэж манайхны зарим нь шийтгэх тогтоол гартал дотроо гэмшиж байв. Түүний аз болоход зөөлөн сэтгэлтэй шүүгч тааралдсан юм. Үнэндээ ч англичууд португалчуудын зэвүүг хүргэх бодолгүй байв. Гэтэл уг хэрэг бидний хувьд гэнэт тун эвгүй байдалтай төгсөв. Элчин сайд Монтейро албан ёсоор явуулсан нууц түлхүүрт цахилгаандаа (англичууд бас л тайлан уншсан байв) энэ хэргийн уг захиа англичуудын гар дээр яаж очсоныг англи хувилбарыг тайлбарлахдаа дипломат шуудангийн хувьд тэд нар «зохисгүй явдал» хийсэн байж болох юм гэж бичсэн байлаа.

	Төвийг сахисан орнуудын дипломатууд английн аюулаас хамгаалах байгууллагад байнга түвэг учруулдаг байв. Испанийн элчин сайд ван Альба нэг саад учруулав. Испанийн дипломат шууданг англичууд байнга үздэг байв. Альба Английн улс төрийн байдлын тухай гүнзгий утгатай илтгэлээ Мадридад үе үе явуулдгийг англичууд мэджээ. Испанийн гадаад явдлын яам эдгээр илтгэлтэй германы холбоотнуудаа танилцуулдагт англичууд эргэлздэггүй байсан учир энэ илтгэлүүд нь мэдээллийг гадагш гаргах сүрхий хохирол болж байлаа. Гэвч яаж ч болохгүй байв. Энэ мэдээг Альба хориотой аргаар авсан тухай нотолгоо байгаагүй юм. Альба их юм мэддэг хүмүүстэй харилцдаг, тэдний хэлснийг хэрсүү ухаанаар тунгаан тайлбарлаж бичсэн байв. Нэг үе МИ-5 Альбаг хуурамч мэдээлэл тараах суваг болгон ашиглах санал гаргасан боловч түүний мэдээлэгчид дэндүү өндөр тушаалын хүмүүс байлаа. Эдний тоонд Брендан, Брэкен, Бивербрук болон Черчилль өөрөө ч орж байв. Тэд Испанийн язгууртан дээдсийг хуурч мэхлэх хүртлээ болгооно гэж үү! Миний салбар хэсэг энэ хэргийг аргагүй орхих болов. Альбагийн бичсэн илтгэл Англид найрсаг ханддаг талтай гэж үзэж, англичуудад талархдаг түүнд Гитлер итгэхээ болино гэсэн найдвар төрүүлжээ. Эцсийн эцэст Альба бас л Бервикийн ван байлаа.

	
VI БҮЛЭГ : ЗОРИЛГОДОО ХҮРЛЭЭ

	Над албан тушаал дэвших сайхан боломж олдсоныг би дээр өгүүлсэн билээ. Үүнтэй холбогдуулан бичихэд эвгүй нэг явдал санагдав. СИС-т албан тушаал хөөцөлдөх миний анхны бололцооны зэрэгцээ манай өвөрмөц ажиллагааны салбарт орон тоо гарч ирсэн бөгөөд миний хувьд үүнийг яагаад ч алдаж болохгүй байв.

	Германтай хийсэн дайн дуусахаас бүр өмнө СИС-ийн удирдлага ирээдүйнхээ дайсны тухай бодох болсон юм. Дэлхийн хоёр дайны хоорондох үед нууц албаны ихэнх нөөц хөрөнгийг Зөвлөлт Холбоот Улсад нэвтрэн орох ажлыг зохиох, мөн нийтээрээ «большевизм» гэж нэрлэж байсан аюулаас Английг хамгаалахад зарцуулж байв. Тэнхлэгийн орнуудын сүйрэл зайлшгүй болсон үед СИС-ийн бодлого заншил болсон хуучин замдаа орлоо. Зөвлөлт Холбоот Улс болон коммунистуудын хуучин хэргүүдийг судлах жижигхэн есдүгээр тасгийг байгуулсан нь үйл ажиллагааны төлөв даруу эхлэл болов. Тасгийн эрхлэгчээр МИ-5-ын ажилтан, насны тэтгэвэрт гарахаа шахсан Карри гэгчийг томилов. Тэр хөгшин дүлий, СИС-ийн ажлын өвөрмөц арга барилыг мэддэггүй байв. Түүнээс гадна түүний ажилд шууд хэрэгтэй баримтуудыг авахад ажлын туйлын нууц байдал саад болж байлаа. Тэгэхдээ, Карриг түр томиллоо, Германы эсрэг ажиллагааны хүрээ багасахад түүнийг СИС-ийн мэргэжлийн боловсон хүчнээр солино гэдгийг бүгдээрээ мэдэж байв.

	Дараагийн хэдхэн долоо хоногт нь Москвагаас ирсэн мэргэжил нэгт нөхөртэйгөө есдүгээр тасгийн ирээдүйн тухай хэлэлцсэн юм. Энэ асуудлаар би хэд хэдэн хуудас зүйл бичиж, бид хоёр энэ асуудлыг нарийвчлан авч үзсэн билээ. Бий болсон нөхцөл байдлын талаар би тэр үед хоёр таамаглал дэвшүүлж байв. Нэг бол Карриг огцорсны дараа өөр хүн тавина, эсвэл есдүгээр тасаг тавдугаар тасагтай нэгтгэнэ гэж бодсон юм. Хоёрдугаар таамаглал биелэгдэнэ гэдэгт Каугилл огт эргэлзэхгүй байв. Бид хөгшин Карригаас ангижирна, тэр үед коммунизмын эсрэг ажиллагааг жинхэнэ ёсоор нь өрнүүлнэ гэж тэр их л сэтгэл хөдлөн ярьж байлаа. Үүнд итгэх үндэслэл Каугиллд байсан юм. Тэнхлэгийн орнууд сүйрсний дараа, арвилан хэмнэх ёс эхэлж, СИС-ийн орон тоог эрс хорогдуулна. Шинэ нөхцөлд сөрөг тагнуулын хоёр тасгийг л үлдээнэ гэхэд үнэндээ итгэмээргүй л байв. Нэг нь маш чухал, зөвлөлтийн асуудлыг шийдвэрлэнэ, нөгөө нь ямар нэгэн шалихгүй хэргийг шийдвэрлэнэ. Энэ хоёр тасгийг нэгтгэх нь эргэлзээгүй бөгөөд энэ албаны ахмад ажилтан Каугиллийг нэгдсэн тасгийн даргаар зайлшгүй дэвшүүлэх болно.

	Энэ нэгдсэн тасгийн даргаар чиний нэрийг дэвшүүлэх юм биш биз гэж миний нөхөр сонирхон асуув. Магадгүй л юм гэж би хариуллаа, «Үүнийг баттай хэлж болох уу?» гэж тэр зүтгэв. Ийм баттай хариултыг би үнэндээ өгч чадсангүй. Дайны дараа тус байгууллагыг шинэчлэх тухай цуу яриа Бродвейн хонгилоор дүүрэн тархав. Энэ цуу яриа нь их бага ямар нэгэн хэмжээгээр үндэслэлтэй байсан боловч, энх цагт тус албаны орон тоонд ямар өөрчлөлт гарахыг тааж болохгүй байв. Жишээлбэл газар дээр нь ажлын туршлага олохоор намайг гадаадад явуулж болох байлаа. Энэ тулгамдсан асуудлыг бид хэд хэдэн удаа хэлэлцсэн билээ. Эцэст нь зөвлөлтийн нөхөр надаас нэгдсэн тасгийн даргаар Каугиллийг биш, харин таныг дэвшүүлбэл яах вэ? гэж шууд асуув. Албаны хувьд ингэж сүрхий дэвшвэл, үйл явдлын явцад, тэр дундаа ирээдүйн миний томилолтод улам их нөлөөлөх бололцоо над олгоно гэж хариулав. Зөвлөлтийн тагнуулын төвтэй холбоо баригч миний хариултад сэтгэл хангалуун байсан, дараа уулзах хүртэл танд өгөх тодорхой зааврыг төвөөс авна гэдэгт итгэж байна гэж над хэлсэн юм.

	Зааврыг авав. Тавдугаар тасагтай нэгдсэн, нэгдээгүй хамаагүй, есдүгээр тасгийн дарга болохын төлөө бүхнийг хий, бүхий л чадлаараа оролд гэсэн даалгаврыг би төвөөс авлаа. Каугилл албан тушаалаасаа зайлах ёстой болов. Албан байгууллагын нууц явууллагад оролцохоос аль болохоор зайлсхийж явсан маань тус албаны аль нандин нууц газар ажиллах эрхийг над олгосон байлаа. Харин энэ бүхэн үнэмшмээргүй баримт байжээ. Шинэ албан тушаал чухал боловч миний нэр алдрыг түр алдагдуулж болох байв. Түүнээс гадна хэдэн сарын дараа Каугиллийн тухай, мөн албан тушаалаасаа тэр хэрхэн зайлсан тухай бүгд мартана гэдгийг миний нөхөр туйлын шударга хэлсэн байлаа. Түүний зөв байсан боловч би үүнийг дотроо гэмшсээр байв. Каугиллийг би хүндэтгэдэг байсан, түүний ачийг санаж явдаг билээ. Гэтэл миний ирээдүйн замд саад болсон учраас тэр замаас минь зайлах хэрэгтэй болжээ. Тэр үлдлээ гэхэд есдүгээр тасгийн эрхлэгчийн албан тушаалын төлөө тэмцэхэд нь түүнд хүчтэй өрсөлдөгч байхгүй бөгөөд хэрвээ тэр явбал над ч гол тэмцэлдэгч байхгүй болохыг би үгүйсгэж чадаагүй.

	Албан байгууллагын нууц явууллагад оролцохгүй гэсэн хүслийг минь шийдвэрлэх хүчин зүйл гэж найз нөхөд үзээгүй боловч миний бодлын талаар тэд анхаарахгүй өнгөрч чадахгүй байв. Каугиллийн эсрэг кампанийг маш болгоомжтой явуулахыг над зөвлөсөн юм. Ерөнхий заалтыг өгөөд нарийн ширийн зүйлийг өөрийн үзэмжээр хийх хэрэгтэй байлаа. Зорьсондоо хүрэхийн тулд ямар нэг илэрхий явууллага үйлдэх бололцоо над байгаагүй бөгөөд бүтэлгүй явдал гарвал энэхүү албан тушаалд намайг томилсон гэдгийг харуулж болох байв. Уг кампанийн алхам бүрийг аль болохоор өөр хүнээр хийлгэх хэрэгтэй юм. Өөрөөр хэлбэл үйл хэргээ биелүүлэхийн төлөө тэмцлийнхээ холбоотныг би Каугиллийн дайснууд дундаас эрэх хэрэгтэй байсан, тийм хүмүүс маш олон байв. Ялангуяа Каугилл албан тушаалд шунасан, биеэ тоосон хүн байсан учраас миний энэ найдлага баттай болохыг би ойлгож байлаа. Хэрвээ тэр зайлах л юм бол үүрд зайлах байлаа.

	Би эхлээд хурандаа Вивьенийг шилж авсан бөгөөд зориггүй хүн байлаа. Вивьен нууц албаны орлогч даргын албан тушаалд байсан бөгөөд Каугиллийг шууд захирах дарга байлаа. СИС-ийн сөрөг тагнуулын бүхий л ажиллагааг Вивьен ёс төдий хариуцаж байв. Каугилл л Вивьенийг басамжилж, түүнийг тоодоггүй байсан, шууд л даргатай харилцахыг эрхэмлэж байсан тухай би өгүүлсэн билээ. Ийм хайхрамжгүй хандах явдал Вивьений сэтгэлд гүн сэв суулгасан юм. Урьд өмнө Каугиллаас болж нөлөө маань буурч байна гэж тэр хэд хэдэн удаа гомдсон явдал намайг эвгүй байдалд оруулж байсан удаатай. Харин одоо би энэхүү уяхан сэтгэлийн явдлыг талархан угтсан бөгөөд тун удалгүй Каугиллийг яах вэ гэж Вивьен надаас асуудаг боллоо. Миний хувьд түүний гомдлыг авч хэлэлцэх эрхгүй байсан нь тодорхой бөгөөд харин энэ асуудлыг эрх мэдэл бүхий хүмүүсээр шийдвэрлүүлж болно гэдгийг түүнд зөвлөж болох байлаа. Гэхдээ энэ асуудлыг даргад тавь гэж түүнд хэлээд ашиггүй байв. Вивьен даргаас ч, Каугиллаас ч айдаг байлаа. Харин даргад маш их таалагдсан, түүнтэй шууд ярьж чадах өөр хүмүүс байлаа.

	Тэднээс хамгийн зохимжтой нь Кристофер Арнольд-Форстер байв. Намайг анх СИС-т ороход тэр тэнгисийн цэргийн тасагт, тэнгисийн цэргийн жанжин штабт өгөх тагнуулын мэдээ боловсруулдаг байлаа. Дарга тэгэхэд түүнд штабын ахлах офицер цол олгож, өөрийнхөө ажлын өрөөний эсрэг талын өрөөнд байрлуулсан байв. Хожим нь түүнд ийм албан тушаал өгч байсандаа дарга харамссан ч байж магадгүй, гэхдээ энэ нь хамгийн онож өгсөн томилолтуудын нэг байсан юм. Арнольд-Форстер саруул ухаантай хүн байсан бөгөөд хүнд сурталт эмх замбараагүй байдал дундаас хэргийн гол сэжмийг олж чаддаг ер бусын авьяастан байв. Үүнээс гадна тэр гоё хэл найруулгатай бичиж, ярьдгаараа бусдаас гойд ялгардаг байлаа. Миний танилцсан хүмүүсийн дотроос хамгийн зоригтой хүний нэг байв. Тэр ажлынхаа ихэнх цагийг ходоодны янз бүрийн эм дүүргэсэн гожгор шил тавьсан ширээний ард зовуурьтайгаар амьсгаадан өнгөрөөнө. Хэрвээ тэр өөрийнхөө ухаанаар манай асуудлыг тунгаах юм бол СИС-ийн сөрөг тагнуулын тасгийн дарга МИ-5-тай байнга дайсагналцаж байхын хэрэггүйг дорхноо ойлгох болно гэж би боддог байв. Энэ бүхнийг дайны хүнд бэрх нөхцөлд түр тэсвэрлэнэ гэдэг нэг хэрэг, харин ийм байдлыг энх цагт сунжруулна гэдэг шал өөр хэрэг юм. Хэрвээ Арнольд-Форстер уг хэргийн мөн чанарыг ойлгож авах юм бол түүнийг зөв тийш нь эргүүлнэ гэдэгт би бараг л эргэлзэхгүй байв.

	Харин юунаас эхлэх вэ? Хэрвээ Каугиллийн тухай МИ-5-ын саналыг Арнольд-Форстер сонсвол юу юунаас илүү байлаа. Харин хэнээр дамжуулах вэ? Дик Уайтыг би голов. Учир нь хүн бүхний таалалд тэр хэт тохируулах дуртай байв. Уайт зөвхөн цохилтыг л зөөлрүүлж чадна. Харин энэ зорилгод Гай Лидделл хавьгүй илүү тохирох байв. Тэр Уайтын дарга байсан бөгөөд МИ-5-д удаан жил ажилласан болохоор бараг л биеэрээ МИ-5 байгаа юм гэдэг байлаа. Лидделл бол хэлэх юмаа шууд хэлдэг, гуйвамтгай зангүй хүн. Дараа нь Вивьен Каугиллийн тухай дахиад ярьж эхлэхэд нь одоо над ярих юм алга, харин энэ талаар Арнольд-Форстертэй зөвлөсөн нь хамаагүй дээр гэж би бодож байна гэлээ. Түүнчлэн Арнольд-Форстер Гай Лидделлтэй уулзвал бүр ч сайн гэж би нэмж захилаа. Вивьен энэ санааг удаан эргэцүүлэн бодсон бөгөөд түүнийг үнэлэн цэгнэж, «Мэднэ шүү дээ, Ким ээ, би яг л ингэж хийе!» гэж хэлсэн юм.

	Энэ уулзалтыг тэд хэрхэн зохион байгуулсныг би мэдэхгүй. Вивьен «Дорнод Энэтхэг ба спорт» клубийн гишүүн байсан ч тэнд тэд хооллоогүй биз. Учир нь дайны үед тэр клубт хийдэг байсан халуун ногоотой төмстэй хуургаар Арнольд-Форстерийн дотрыг баллаж болох л байв. Дараа нь би Вивьентэй уулзахдаа бүх юм сайн байгааг мэдэв. Вивьен зальтайхан инээж: «Уулзалт үнэхээр л Крисийн нүдийг нээчихсэн шиг л над санагддаг» гэж хэллээ. Арнольд-Форстер над руу утасдсан нь маш чухал болов. Тэр намайг өөр дээрээ очихыг урьсан юм. Тэр дэндүү эелдэг хүн байсан болохоор асуудлыг эрс тавьдаггүй байв. Ерөнхийдөө СИС-ийн тухай, түүний ирээдүйн ажил үйлсийг сайжруулах нөхцөл бололцоо болон ойртож байгаа энх цагийн шинэ нөхцөлд тохируулан хийх зайлшгүй өөрчлөлтүүдийн талаар бид хоёр дэлгэрэнгүй ярилцсан юм. Арнольд-Форстер намайг үнэлж байх шиг санагдсан юм. Би чадах чинээгээрээ л ухаалаг эрс шулуун байхыг хичээсэн билээ. Каугиллийн нэрийг бид дурсаа ч үгүй билээ.

	Пиренейн хойгт германы тагнуулын ажил явууллагын эсрэг Франко болон Салазарт тавьсан дипломат эсэргүүцэлтэй холбогдуулан хамтран ажиллаж байсан гадаад явдлын яамны ажилтнууд дотроос өөрийн талын хүмүүсийг элсүүлэн авах явдал цаашид миний өмнө тулгарч байв. Тус хоёр албыг харилцан баяжуулах, бие биеийнхээ ажлын арга барил, зорилгыг дээд зэргээр ойлголцохын тулд дайны үед гадаад явдлын яамнаас Бродвейд төлөөлөгчөө томилох явдал зуршил болсон байв. Гадаад явдлын яамны анхны төлөөлөгчөөр Патрик Рейли томилогдсон юм. Төвийг сахисан улсуудад германчуудын зохиож байгаа арга зальтай холбогдуулан би түүнтэй байнга хамтран ажилладаг байсан бөгөөд тэр над муу байсан гэж хэлэх шалтгаан миний л хувьд байхгүй билээ. Каугилл тэр хоёрын хооронд ямар нэгэн ноцтой зөрөлдөөн байсан эсэх, Рейлийг миний холбоотонд тооцоход хангалттай үндэслэл байгаа эсэхийг би мэдэхгүй байв. Гэнэт над аз таарав. Каугилл өөрийгөө сүрхий аюулд заримдаа оруулдаг билээ. Яг л ийм эгзэгтэй үед Эдгар Гувертэй хийсэн ямар ч хэрэггүй хэрүүлд даргыгаа оролцуулахыг Каугилл оролдсон юм. Энэ хэрүүл англи - америкийн харилцаанд бүхэлд нь нөлөөлж ч болох байсан учир Рейли тодрон гарч, Каугиллийн улс төрийн эрүүл биш санааны талаар өөрийнхөө саналыг ил хэлж байв.

	Вивьен намайг дуудсан тэр өдөр би анх удаа энэ тухай сонссон юм. Даргад гарын үсэг зуруулахаар өгсөн Каугиллийн хоёр хуудас төсөл бичгийг тэр над үзүүлэв. Энэ төслийн гол утга нь чухам юу гэж байсныг би одоо санахгүй байна. Каугиллийн амаа барьж чаддаггүй зан миний сэтгэлд үлдэх ёстой байсан тэрхүү бичгийн санааг ч сарниулсан байж магадгүй. Энэ төсөл нь Вашингтонд явуулж байгаа улс төрийнхөө зорилгын тулд тагнуулын ажлын эрх ашгийг хохироох гэсэн Гуверийн хувьд ердийн болсон практик ажиллагааны эсрэг чиглэсэн нуршуу зүйл байлаа. Үнэндээ Каугиллийн бичсэнд үнэн зүйл олон байсан боловч ийм зүйлийг цаасан дээр, тэгэх тусмаа албадын удирдлагын хоорондын бичиг захидал дээр бичдэггүй билээ. Энэ төслийн төгсгөлд Рейли: «Энэхүү төслийг бүрэн хүлээж авшгүй зүйл гэж үзэж байна. Хэрвээ үүнийг илгээвэл английн тагнуулын байгууллагын дарга эвгүй байдалд орно» гэж цохжээ. Рейли уг захидлыг дахин бичихийг Вивьенээс хүсжээ. Харин Вивьен өөрөө намайг хариу төслийг бэлтгэ гэсэн юм. Би уг маргааныг зөөлөн үгээр товч дурдсан хариуг хагас хуудсанд багтааж бичээд, бид хоёр Рейлид аваачиж өгөв. Уг хариуг тэр ямар ч засвар хийлгүйгээр даргын нарийн бичгийн даргад өгөхөд нь би тэднийг орхиж гарсан юм. Маргааш нь Вивьен «Патрик бид хоёрын яриа маш сонирхолтой болсон» гэж над хэлсэн билээ.

	Үндэс суурь бэлэн болов. Вивьен дэмжүүлэх итгэл олж аван, Каугиллаас өшөө авах гэж байв. МИ-5 Каугиллийг дайсагнан үзэж байсан явдалд автагдсан Арнольд-Форстер МИ-5-ын бодлогод даргын зохих анхаарлыг хандуулах гэж эрмэлзэж байлаа. МИ-5 хатуу бодлого баримталж байв. Уяхан сэтгэлтэй Дик Уайтаас гадна МИ-5-ын бусад хүмүүс Каугиллийг байгууллага хоорондын тэмцлийн дайсан гэж үзэцгээж байв. Мөн түүнчлэн түүнийг «хэцүү хүүхэд» гэж Уайт хүртэл зөөлөн сэтгэлээсээ нэрлэжээ. Блетчлийн зүгээс ч хилэнгийн үүл Каугиллийн дээр хуралдаж байв. Барьж авсан радио мэдээнд түүний тавих хяналтыг томьёолох, нууц түлхүүр тайлах улсын сургуулийн удирдагчид булаалдаж байна гэж Каугилл үргэлж бодож байв. Сент-Олбансаас биднийг Лондонд эргэж ирсний дараахан тус сургуулийн хариуцлагатай ажилтан Жонс, Хастингс хоёртой Каугилл хэрэлджээ. Өөрийн нь салбар тасгийн дарга нарын нь байлгаж байгаад Жонс нэг өдөр Каугиллийг тэр аяар нь бут ниргэсэн нь (буюу зад загнасан) тун эвгүй явдал болжээ. Тэр хоёр хэн хэндээ бууж өгөхгүй, эсрэг тэсрэг үзэл санаатай байлаа. Маргаанд Каугиллийг бодвол Жонс илүү сайн бэлтгэсэн байлаа. Нууц түлхүүр тайлах сургуулийнхан Каугиллийн эсрэг тэмцэлд идэвхтэй оролцсон гэж би хэлэхгүй. Энэ сургууль уг хэргээс даанч хол байсан боловч тус сургуулийнхан Каугиллийг ажлаас нь гаргах шийдвэрийг тайван угтаж авахыг энд ажилладаг нөхдөөрөө дамжуулан дарга мэдэж байлаа.

	Эцсийн эцэст Вивьен нэг өдөр намайг дуудаж даргын нэр дээр бичсэн тайлбар бичгийг уншуулав. Энэ сунжирсан урт бичгийг «Гамлет»-ийн эшлэлээр чимэглэсэн байлаа. Энэ бичигт Каугиллийн хэрүүл маргааны уйтгартай түүхийг дурдаад, бид энх цагийн ажилд шилжихийн өмнө эрс шууд өөрчлөлт хийхийн чухлыг нотолсон байв. Карриг залгамжлагчийн хувьд миний нэрийг оруулжээ. Энэ албан тушаалд Каугиллийн нэрийг дэвшүүлэх явдлыг эрс татгалзжээ. Энэ албан тушаалд намайг тохирно гэж тэд сэтгэл тааламжтай тайлбарлаж байлаа. Миний сайн талыг бүгдийг нь тоочсон атлаа, тэрхүү ажилд хамгийн чухал зүйл болох коммунизмын тухай бага сага юм мэддэгийг маань орхигдуулсан нь гайхмаар байв.

	Миний хувьд энэ бүхэн нь тэмцэл дууслаа гэсэн хэрэг билээ. Арнольд-Форстерийн дэмжлэггүйгээр энэ саналыг даргад Вивьен хэлж зүрхлэхгүй байсан билээ. Харин энэ саналыг сайшаан хүлээж авах урьдчилсан нөхцөлийг хангахгүйгээр Арнольд-Форстер дэмжиж чадахгүй байлаа. Каугиллийг огцортол түүнтэй ний нуугүй тодорхой ярихаар дарга шийдсэнийг уг зурвас бичиг цохиж илтгэхэд бэлэн болоод байсан баримт нотолж байв. Удахгүй намайг дарга дуудаж ярина гэдэг эргэлзээгүй байсан тул бэлтгэх хэрэгтэй байв.

	Нууц албанд тушаал дэвшихийг урьдаас хэлдэггүй байсан учраас онц аюултай байв. Ямар нэгэн алдааг хэзээ ч гаргаж болно. Жижиг алдааг өөрөө засаж болох байв. Харин томоохон гай тохиолдоход СИС-ийн нөхдийнхөө зүйг баримталдаг чанараас шалтгаалдгийг л би хүсэхгүй байлаа. МИ-5-ын эдэлдэг онцгой эрхээс болж итгэл эвдсэн, зөрчил гаргасан нууц албаны ажилтнуудыг зэмлэдэг байсан нь бүр ч аюултай байв. Миний шинэ ажилд орох үед ямар нэг эвгүй явдал гарч болох тул намайг томилоход МИ-5-ыг албан ёсоор оролцуулах нь зүйтэй гэж би бодов. Энэ томилолтыг дэмжсэн саналыг МИ-5-аас бичгээр авч чадвал бүр сайн! Энэ бүхнийг би даргад ойлгуулан тайлбарлаж чадна гэж үү. Товчоор хэлэхэд тохирох томьёоллыг олох хэрэгтэй байлаа. Биеэ зовоон удаан бодсоны эцэст байгууллага хоорондын нууц явууллагад дарга хэтэрхий шунадгийг ашиглах нь юу юунаас илүү гэж би үзэв.

	Дарга намайг урив. Нууцын ордонд би урьд нь хэд хэдэн удаа ирсэн ч гэсэн энэ удаад түүний нарийн бичгийн дарга Петтигрю, Жонс хоёр онцгой ялдам угтах шиг санагдав. Ногоон гэрэл асахад би оров. Над руу хандаж, дарга анх удаа намайг Ким гэж нэрлэв. Тэгэхлээр ямар нэг тусгүй юм болоогүй байжээ гэсэн үг. Вивьений бичгийг тэр над үзүүлэхэд нь би уншсан дүр үзүүлэв. Вивьений саналыг зөвшөөрч, намайг Карригийн залгамжлагчаар томилох болсноо дарга мэдэгдэв. Үүнтэй холбогдуулан хэлэх юм байна уу? гэхэд нь би байна гэлээ. «Ноён минь, би нэг их зохисгүй зүйл ярихгүй» гэсэн өвөрмөц хэллэг ашиглан намайг энэ албан тушаалд тавих гэсэн нь Каугиллийн зожиг зан, МИ-5-ын нөхөдтэй эвгүй байснаас болсон нь мэдээж, цаашид би ийм хэрүүл маргаанаас зайлсхийхийг хичээнэ гэдэгт найдаж байгаагаа илэрхийлэв. Тэгэхдээ хэн урьдчилан харж чадах юм бэ? Би цаашид өдөр бүр ажил төрлийн холбоотой байх МИ-5-ын ажилтнууд намайг энэ албан тушаалд томилогдох гэж байгааг эсэргүүцэхгүй байгааг би лавтай мэдвэл энэ ажилд хамгийн азтай хүн гэж бодно. Энэ нь намайг улам итгэл төгс болгож байна. Үүнээс гадна МИ-5 намайг сайшаан дэмжиж байгаагаа албан ёсоор мэдэгдвэл, энэ байгууллагаас цаашид урган гарах шүүмжлэлээс өөрийн тасгийг үр ашигтай хамгаалах бололцоо гарах юм.

	Намайг ярьж дуусаагүй байтал дарга миний санааг ойлгож илэрхий дэмжив. Хүнд суртлын ширэнгэн дундаас гарах арга сүвийг тэр маш гярхай ажиглаж чаддаг байв. Нууц албаны фондыг хянан шалгах олонхын хүсэн мөрөөддөг албан тушаалд удаан байж чадсан нь аливаа ээдрээтэй явдлын арга ухааныг олох түүний их авьяас тусалдаг гэж даргыг шүүмжлэгчид ярьдаг байлаа. Миний саналыг сонсонгуут л дарга ийм ажил зохиох аргагүй хэрэгтэйг нотлов. Тэр надтай маш халуун дотноор салах ёс гүйцэтгэж, удахгүй Девид Петрид (МИ-5-ын даргад) бичиг илгээнэ гэдгээ над амласан билээ. Энэ саналыг дэвшүүлсэн гавьяаг бараг л бүхлээр нь өөрийнх гэж хэлэх байх гэдэгт бүрэн найдаж би даргыг орхиж явсан билээ. Удалгүй Петри тун нөхөрсөг хариу ирүүлсэн юм. Энэ хариуд дарга сэтгэл хангалуун байсан бөгөөд би ч гэсэн мөн адил байлаа.

	Энэ нууц явууллагын үр дүнд Каугилл ажлаасаа огцорно гэдэгт би итгэж байв. Энэ ч ёсоороо л боллоо. Оронд нь намайг томилохыг мэдэнгүүт л даргатай биеэрээ уулзахыг тэр шаардав. Тэд чухам юу ярилцсаныг би нарийн мэдэж чадаагүй, Каугиллийг ч дахиж олж үзээгүй юм. Түүний огцрох тухай бичсэн өргөдлийг хүлээн авчээ. Энэ л Каугиллийн үйлийн үргүй алдаа байв. Энэ явдлаас хойш нэг жил гаруй өнгөрсний дараа тав, есдүгээр тасгийг миний удирдлагын дор нэгтгэв. Миний замд Каугилл дахиад саад болсонгүй. Тэр үед Каугилл түр мөрөөрөө үлдэхийг зөвшөөрсөн л бол, тус албанаас арай нэр төртэй ажил олж болох л байсан юм. Гэтэл тэр өөрөө өндөр тушаалд байж дасчихсан хүн байжээ. Каугилл өөрийн авьяас чадварт хэт итгэсэн, бардан зантай, тэвчээргүй хүн байсныг би дээр өгүүлж чадсан байх гэдэгт итгэж байна.

	Хэдхэн хоногийн дараа би ажил хэргийг Карригаас хүлээж авав. Энэ үед хэт тэвчээргүй зан гаргасан болов уу гэж би айдаг юм. Шинэ есдүгээр тасгийн тухайн байдлыг журамлахын тулд дүрмийн төсөл зохиож гарын үсэг зуруулах хэрэгтэй байна гэж би тэр үед даргад хэлсэн юм. Яг томьёолж бичсэнийг би санахгүй байна, тэгэхдээ дүрмийн дагуу даргын удирдлагын дор би Зөвлөлт Холбоот Улсын тагнуулын ажиллагаа болон Их Британийн хилийн чанад дахь дэлхий дахины коммунистуудын явуулж байгаа үйл ажиллагааны талаарх бүх мэдээг цуглуулж үнэлэлт дүгнэлт хийх үүрэгтэй байв. МИ-5-тай нягт холбоо барьж, энэ асуудлын талаарх мэдээ сэлтийг солилцох үүрэг над оногдсон юм. Америкийн Нэгдсэн Улсын тусгай албатай намайг ямар нэгэн холбоо тогтоохыг хориглосон зүйл ангийг дүрмийн сүүлд дарга нэмж оруулав. Дайн дуусаагүй тэр үед Зөвлөлт Холбоот Улсыг Английн холбоотон гэж үзэж байлаа. Ямар ч арга замаар мэдээ сэлт гаргаж болохгүй байв. Америкийн тусгай албадаас оросуудад ямар нэгэн мэдээ очих бололцоо олгохгүй байх арга замыг дарга ярьж байлаа. Энэ нь үнэхээр гайхалтай тохиолдол байсан юм!

	
VII БҮЛЭГ : ДАЙНААС ЭНХЭД

	Есдүгээр тасагт шилжиж Райдер-стритээс Бродвей-билдингст нүүж очих болов. Би хэд хэдэн шалтгаанаар ингэж нүүхэд дуртай байв. 1943 онд Сент-Олбансаас Лондонд нүүж ирсэн маань СИС-ийн гол хэсэгт орох хялбар замыг нээсэн бол, одоо түүний яг төвд суух арай илүү ашигтай байр эзэлсэн маань тагнуулын бүх сонин мэдээг барих, эндхийн хонгилд дайралдсан хүмүүсийг нарийн судлах бололцоог над олгов. Түүнээс гадна САУГ-ын сөрөг тагнуулын газрын ажилтнуудаас намайг Сент-Жеймс-парк зааглаж байлаа.

	Тавдугаар тасаг Райдер-стритэд нүүж ирэхэд Каугиллийн тусламжаар Пирсон болон түүний нөхөд мөн энэ байшинд байрласан юм. Заримдаа бидний сэтгэлийг зугаацуулдаг байсан ч, өөрсдийнхөө будилаанаар тэд биднийг зовоодог байв. САУГ-т яагаад ч цоожлогддоггүй төмөр авдар байсан тухай нэг сонины өгүүлэлд Грэм Грин дурссан байдаг. Албан байраар үдэш орой үргэлж явж үзлэг хийдэг сонор сэрэмжтэй жижүүрийн офицеруудыг тайтгаруулахын тулд Пирсон бас л Каугиллийн дэмжлэгтэйгээр «Энэ төмөр авдрыг цоожтойд тооцно уу» гэсэн хуудсаар авдрыг чимэглэсэн юм.

	Америкчуудтай ямар нэг холбоо тогтоохыг бүр эхнээсээ хориглосон гэдгийг би дээр нэгэнт тайлбарласан билээ. Пирсон үүнийг бүр сайн мэдэж байв. Гэвч энэ нь анхаарал халамжаараа намайг залхаахад түүнд саад болоогүй юм. Миний хувьд гэвэл түүнээс арай холхон, Бродвей-билдингсийн долоодугаар давхарт байх нь хамаагүй дээр байв.

	Эхлээд хүмүүсээ шилж авах, албаны байр олох, эд хогшил олж авах зэрэг өдөр тутмын ажил намайг бүрэн дарж байлаа. Хэчнээн олон хүн авлаа ч гэсэн тасгийнхаа зорилгыг ямагт өргөтгөх учраас бүх авсан хүмүүсээ ажлаар бүрэн хангах бололцоотой байсанд би эргэлзэхгүй байв. Хамгийн чухал нь сайн хүмүүсийг олох явдал байсан, харин ийм бололцоо тэр үед байсан юм. Учир нь энх цагийн арвилан хэмнэх ёс ойртож байсан тул онгорхой олон сул орон тоонд сайн ажилтан шилж авахаас илүүдэл хүмүүсээс ангижрах нь хамаагүй хялбар болох байв.

	Каррийн есдүгээр тасаг хоёр эмэгтэй болон нэг хагас дутуу ухаантай хүн дээр өөрийг нь нэмбэл ерөөсөө л дөрвөн ажилтнаас бүрдэж байв. Бүсгүйн нэг нь Тэнгисийн цэргийн хүчний эмэгтэйчүүдийн туслах албанаас ирсэн гоц хөөрхөн амьтан байсныг би үлдээв. Хэвлэл хянах газраас манайд ирсэн нөгөө нэг нь хачин бүсгүй байсан юм. Намайг энэ албан тушаалд орсны дараахан тэр бүсгүй нар хиртэлтийг харснаас болж нүднийх нь эвэр бүрхэвч түлэгдсэн бөгөөд биднийг аргагүй орхиж явах болсонд сэтгэл амарсан билээ. Шанхайгаас ирсэн Стептоу гэгч хагас дутуу ухаантай хүн байв. Хоёр дайны хооронд энэ хүн СИС-ийн шугамаар нийт Алс Дорнодыг хариуцаж байсан юм. Яагаад ийм явдал болов гэдэг одоо хүртэл над оньсого мэт үлдсэн билээ. Стептоу ямар ч ажилд ядаж долоо хоног тэсэж байна гэж бодоход бэрх. Эрт дээр үеэ санан дурсаж Стептоуг Вивьений шахалтаар Карри ажилд авсан бололтой. Энэ тохиолдолд би Вивьений эсрэг зогсохоос ч зовоогүй юм, эцсийн эцэст тэр үүргээ гүйцэтгэсэн юм. Аз болоход унах нүхээ Стептоу өөрөө бэлтгэжээ. Вивьений саналаар есдүгээр тасгийн зорилтыг таниулахаар түүнийг Газар дундын тэнгис рүү СИС-ийн нууц байгууллагад явуулав. Энэ явдал бүрэн балран унасан юм. Учир нь их туршлагатай Стептоу хүн бүгдийг харсаар байтал биеэ тун хачин авч явсан учир манай гадаадын зарим төлөөлөгчид хүртэл түүнийг нууц албаны офицер үнэхээр мөн гэдэгт нь эргэлзэж байж арай гэж итгэсэн юм. Түүнийг бүрэн эрхт төлөөлөгч мөн эсэхэд эргэлзсэн ер бусын захидал, цахилгаан Бродвейд олноор ирэв. Ийм мэдээ сэлтийн тусламжтайгаар Стептоуг тэтгэвэрт хурдан гаргавал манай алба их хохирол үзэхгүй гэсэн санаагаа би даргад амархан ойлгуулж чадсан юм. Стептоуг тайвшруулах зорилгоор түүний алба хаасан өнгөрсөн үеийг магтаж, өнөөдөр халагдах болсонд нь харамссан Вивьений гоё сайхан үгтэй захиаг Стептоу аваад биднээс салж одсон билээ.

	Карригийн жижигхэн албаны хоёр хүнийг халсандаа би огт сэтгэл харамсаагүй билээ. Европ дахь холбоотнууд урагш давшихын хэрээр боловсон хүчний байдал өдрөөс өдөрт хөнгөрч байв. Давших тагнуулын тасагт ажиллаж байсан офицерууд өөрсдийнхөө тагнах ёстой дайснууд цөөрсөөр байгааг мэдэж байв. Тэнхлэгийн орнуудын тагнуулын байгууллагуудын эсрэг ажиллаж байсан сөрөг тагнуулын албаны мэргэжилтнүүд удахгүй дайсангүй болно гэдгээ ойлгож байлаа. Би өөрөө ер бусын, атаархмаар байдалд орчхов. Боловсон хүчин олж авахын тулд тэмцэх ёстой миний бие өөрөө авъя гэж бодоогүй ч гэсэн манайд ажилд орох хүсэлтэй хүмүүсийн тал засан бялдуучлах хүн болж хувирав. Товчхон хэлбэл ажиллах хүчний хувьд гэвэл зах зээлийн нөхцөл байдал худалдан авагчид ашигтай байлаа.

	Боловсон хүчнээр шилж авч байсан хүмүүсээ дөрвөн зэрэгт хуваалаа. Цаг үрэхийн хэрэггүй, юунд ч хэрэггүй хүмүүс байлаа. Энх цагийн ажилд хэчнээн хурдан орвол, төчнөөн сайн гэж боддог авьяас билигтэй хүн ч олон байв. Эдний заримыг нь өөрийнхөө албанд үлдээхээр би ятгасан боловч ганцаас бусад нь үр дүнгүй өнгөрснийг санаж байна. Цаашилбал өөрсдийнхөө тэтгэвэрт гарах хугацааг хүртэл түр хугацаанд зөөлөн сандал, өндөр цалин дээр үлдэхийг хүссэн ахмад үеийн туршлагатай хэсэг офицер ч байв. Эцэст нь дайны үед тагнуулын ажлын амтыг авч энэ ажлаар албан тушаал дэвших гэсэн оргилсон хүсэлтэй ерөнхийдөө миний үеийн, сайндаа таван насаар ах буюу дүү хорь гаруй ажилтнууд байв.

	Дөрөвдүгээр зэрэгт багтсан ажилтнууд миний сонирхлыг юу юунаас илүү татаж байсан учраас би тэдэнд гол анхаарлаа хандуулж байв. Манай тасаг мэргэжилтнүүдээ ашгүй нэг бүрэлдүүлж гүйцэхэд ихэнх нь дөчөөс доош насны офицерууд байлаа. Ажилтнуудаа тушаал дэвшихэд асуудалтай болдог учир тасагтаа дан ижил насны хүмүүсийг шилж авах нь нэг их ухаалаг ч хэрэг биш юм. Ийм учраас сүүлд нь удахгүй чөлөөнд гарч, залуучуудад байраа тавьж өгөх ахмад үеийн хэдэн ажилтныг би авсан юм. Эдний дундаас хамгийн алдартай нь Боб Кэрью-Хант байсан бөгөөд би түүнд коммунизмын тухай ерөнхий мэдээ сэлт бэлтгэх үүрэг өгсөн юм. Нэг их уран цэцэн үггүй ч гэсэн боловсролтой хүний хувьд тэр их давуу талтай байв. Хожим сүүлд Боб коммунизмын асуудлаар нийтэд алдаршсан хүн болсон бөгөөд зөвхөн Англид төдийгүй, Америкийн Нэгдсэн Улсад хүртэл зөвлөгч, лектороор олонтоо очдог байв. Дараа нь тэр «Коммунизмын онол, практик» гэдэг анхны номоо над зориулах санаатай байгаагаа хэлсэн юм, тэгэхдээ энэ сайхан хүндэтгэл намайг эвгүй байдалд оруулчих вий гэж тэр бодсон билээ. Үнэн хэрэг дээрээ үүнээс болж намайг хэд хэдэн шалтгаанаар тун эвгүй байдалд оруулчих байсан байжээ.

	Боловсон хүчин шилж сонгож авах кампани ид болж байхад Вивьен намайг дуудаж, Жейн Арчер ажлаасаа чөлөөлөгдсөн, энэ эмэгтэй есдүгээр тасгийн гайхамшигт олбор болно гэж мэдэгдсэн юм. Би түүний хэлснээс татгалзаж огтхон ч болохгүй байсан учраас энэ санал миний хувьд гэнэтийн маш эвгүй байв. МИ-5-ын тагнуулын ажилтнуудаас Гай Лидделлийн дараа орох хамгийн авьяаслаг, мэргэжлийн офицер нь Жейн бүсгүй байлаа. Тэр бүсгүй ухамсарт амьдралынхаа ихэнх хэсгийг коммунист хөдөлгөөнийг бүх талаас нь судлахад зориулсан бөгөөд 1937 онд Өрнөдөд оргон гарсан Улаан Армийн офицер Кривицкийг чухам тэр байцаасан юм. Кривицкий хэдэн жилийн дараа юм бүхнээс уйдаж, Америкийн Нэгдсэн Улсад амиа хорлосон билээ. Иргэний дайны үед зөвлөлтийн тагнуулын алба английн нэг залуу сэтгүүлчийг Испанид тагнуулаар явууллаа гэсэн миний хувьд маш аюултай мэдүүлгийг Кривицкийгээс энэ эмэгтэй авсан юм. Яг л тэр Арчер ингэж миний тасагт ирэв. Аз болоход хурц үгтэй, саруул ухаантай хүний хувьд Жейн над таалагдсан юм. Олон жилийн турш МИ-5-ын орлогч дарга байсан Харкерыг нэг том зөвлөгөөн дээр доромжилсноосоо болж энэ эмэгтэй МИ-5-аас халагджээ. Харкерт ялдамхан зангаас өөр сайн тал огтхон ч байгаагүй юм. Жейнийг манайд ирсний дараахан Грект улам гүнзгийрч байсан хямрал генерал Пластирасын зүгээс шийдвэртэй арга хэмжээ авахыг шаардсан юм. Генералын нэрийг нэг зохимжгүй үгтэй дуудлага тааруулсан шог яриаг Жейн над хэлж инээд хүргэв. Тэгэхэд тэр бид хоёрын дунд төсөөтэй тал ихээхэн байгаа боловч дайсан болох Жейнтэй учрахад бүр ч аюултайг би ойлголоо.

	Тэр үед тус тасагт байсан коммунист хөдөлгөөний тухай хамгийн олон баримт сэлтийг боловсруулахыг би Жейнд даалгав. Дорнод Европт гарсан үндэсний эрх чөлөөний тэмцэлтэй холбогдол бүхий барьж авсан өдий төдий цахилгаан мэдээ энд байсан юм. Энэ мэдээнүүдээс үзвэл тэнхлэгийн орнуудын эсрэг коммунистуудын хийж байгаа эрчимтэй тэмцлийн үнэмшилтэй дүр зураг харагдаж байв. Зөвлөлт Холбоот Улсаас тэдэнд үзүүлж байгаа байнгын тусламж их юм бодогдуулж байлаа. Зэвсэг, мөнгө болон эд материал нийлүүлэх арга замаар Балканы орнуудаас улс төрийн дэмжлэг олж авах гэж САУГ, ТАУГ хэчнээн оролдовч үндэсний эрх чөлөөний хөдөлгөөн эвсэн зохицоогүй юм. Тэд чөтгөрөөс ч гэсэн тусламж авахад бэлэн байсан боловч тэдэнтэй холбоотон болохыг арай завдахгүй байлаа.

	Төрөлжсөн үүрэг бүхий Боб Кэрью-Хант, Жейн Арчерийн зэрэгцээгээр тус тасаг ердийн бүс нутгийн салбар тасгууд болон хуваагдав. Тэр үед бидэнд боловсруулах нууц мэдээ маш бага байлаа. Харин манайд өдөр тутмын материал дутагдалтай ирж байсан нь хэд хэдэн давуу талтай байв. Учир нь тэр үед тус албаны ихэнх ажилтнууд коммунизмын тухай маш бага мэддэг байлаа. Социалист орнуудын радио нэвтрүүлэг сонсох, сонин хэвлэл унших зэрэг ил материал судлах арга замаар цаг үеийн үйл явдлаас хоцрохгүй байж, коммунизмын тухай анхан шатны мэдлэг олж авах явдал манай ажилтнуудын тэргүүн зэргийн зорилт болж байв. Бидний авч байсан цөөн тооны мэдээний ихэнх нь хуурамч мэдээ байсан юм.

	СИС, МИ-5 хоёрын зөрчил есдүгээр тасагт томилогдоход над хэрхэн тус болсныг би дээр өгүүлсэн билээ. Одоо би шинэ нөхөрсөг харилцааны үндсэн дээр МИ-5-тай хамтын ажиллагаагаа цаашид улам нягтруулах хэрэгтэй байв. МИ-5-ын зөвлөлтийн иргэн болон коммунист намын гишүүдийн хэргийг хариуцсан тасгийн эрхлэгч Роджер Холлистэй би ажил төрлийн холбоотой байлаа. Тэр болгоомжтой байхыг эрхэмлэдэг, тун аятайхан хүн байсан юм. Англи-америкийн тамхины пүүсийн төлөөлөгчөөр тэр Хятадад сууж байснаа МИ-5-д ирсэн нь гайхмаар. Харин миний бодлоор бол жирийн хүн болгонд чухал байдаг хөнгөмсөг сэтгэл (зохих хэмжээгээр) түүнд дутагдаж байх шиг санагддаг сан. Гэвч би түүнтэй маш хурдан эвлэрч, хоёр талаасаа мэдээ сэлтээ ямар ч хязгаарлалгүй чөлөөтэй солилцдог болсон юм. Бид хоёр коммунист хөдөлгөөний асуудлыг эрхэлсэн тагнуулын нэгдсэн байгууллагын салбар хорооны гишүүд байв. Бид хоёр ихэнх асуудал дээр санал нэгтэй байдаг, түүнийгээ тус албаны бусад хэлтсийн бага мэдлэгтэй төлөөлөгчдөд аль болохоор мэдэгдэхийг хичээдэг байсан юм.

	Хэдийгээр зөвлөлтийн тагнуулын байгууллагын эсрэг үйл ажиллагаандаа Холлис их юм олж чадаагүй ч гэсэн Английн коммунист намын дотоод ажлын талаар маш энгийн аргаар ихээхэн мэдээ цуглуулж чадсан юм. Энэ нь Кинг-стрит дахь төв штабт олон микрофон байрлуулсан байв. Үүний үрээр сэтгэлд таатай хачин тохиолдол боллоо.

	Дайнд улс орноо ялуулахад туслахын тулд Английн коммунист нам бүх хүчээ зориулж байгааг тэр олон микрофон тууштай нотолж байв. Тийм учраас английн коммунистуудын цусанд шунасан Герберт Моррисон хүртэл тус намын үйл ажиллагааг зогсоох хууль ёсны аргыг олоогүй билээ.

	1945 оны эхээр манай тасаг зохих ёсоор бүрэн бүрэлдэж дууссаны дараа би гадаадад байгаа манай хэд хэдэн нууц байгууллагад очих ёстой болов. Манай ажилд Стептоугийн учруулсан хохирлыг нөхөх, мөн түүнчлэн есдүгээр тасгийн сонирхож байгаа мэдээ сэлтийг олж авах арга хэрэгслийн талаар манай нууц байгууллагуудтай хэлэлцэх явдал миний зорилго байлаа. Миний үүргийн эхний хэсэг амархан бүтэв. Шинэ албан тушаалд ороод би энэ талаар авах арга хэмжээний эхний алхам болгож Стептоуг ажлаас нь халж, энэ тухайгаа холбогдох бүх хүмүүст зүгээр ярьж өгөв. Энэ шинэ мэдээг хүн бүгд сайшаасан билээ. Харин хоёрдугаар хэсгийг биелүүлэхэд хэцүүхэн байлаа. Манай үйл ажиллагааны судлахуун үзэгдэж, сонсогддоггүй юм. СИС-ийн хувьд бол зөвлөлтийн тагнуулын алба гэж байдаггүй юм шиг байна. Олон дахин хэлэлцээ хийсний үр дүнд бид зөвлөлтийн болон дорнод европын дипломат төлөөлөгчдийн газрын ажилтнууд болон орон нутгийн коммунист намын гишүүдийн тухай хов жив ч атугай цуглуулахаар шийдсэн юм. Намайг алба хаах хугацаанд зөвлөлтийн тагнуулын байгууллагын эсрэг үр дүнд хүрсэн ямар нэг дорвитой нууц ажиллагаа огтхон ч зохиогдоогүй билээ. Хувь заяа заримдаа баримжаагаар гар дээр нь хаядаг гэнэтийн өглөгөөр СИС амьдарч байв. Энэ ганц хоёр тохиолдлыг би дараа өгүүлэх болно. Энэ өглөг нь Зөвлөлтөөс хааяа нэг оргогчид маягаар ирдэг байлаа. Тэд Кривицкийн жишээгээр замнасан Кравченко шиг л «эрх чөлөөг шилж» түдэлгүй амьдралд итгэхээ больж, амиа хорлож байв.

	Франц, Герман, Итали болон Грек зэрэг орноор миний хийсэн аялал над сургамж болсноор барахгүй, хилийн чанад дахь СИС-ийн нууц тагнуулын газруудын янз бүрийн хэлбэр, зохион байгуулалттай танилцах бололцоог над олгов. Аялал бүрийнхээ төгсгөлд Зөвлөлтийн эсрэг ажил зохиох ямар нэг үндэслэлийг бий болгоход английн тагнуулд олон жилийн бэлтгэл хэрэгтэй (гэхдээ би сэтгэлээр унаагүй) гэсэн гүнзгий дүгнэлтийг хийдэг байв. Тэгээд над ямар нэг тодорхой амжилтаасаа жижигхэн тохиолдлууд илүү хоногшин үлдсэн байх юм. Жишээлбэл, Берлинд байсан нууц эзэн үнэхээр дарс гэж бодоод зөөсгөрүүлсэн шавж устгагч уусмал шиг зүйлээр намайг дайлж байв. Ромд хийсэн айлчлал маань элчин сайдын яамны паспортод хяналт тавих хэлтсийн эрхлэгчийн унааны тухай эцэс төгсгөлгүй хэрүүл болж, сэтгэл гонсгор төгсөж билээ. Тэр эрхлэгч албаны машин унах эрхтэй эсэхэд л гол учир байсан юм. Барид би нэг маш муухай хүнийг шүхрээр Югославт буулгахад нь тусалсан юм, гэтэл тэр эр алуулчхаагүй эргээд ирсэн юм. Грект шал өөр хоёр аянга нэг дор болж огторгуйн гайхамшигт үзэгдлийг Ларисст би үзсэн билээ. Биднийг Фессалийн хөндийд зогсож байхад эргэн тойрон цэлмэг тэнгэр цэлийж байсан боловч хоёр аянгын нэг нь Оссой уулын оройд, нөгөө нь Олимп уулын оройд цахилж байсан юм.

	Тэр үед уйтгартай Бродвейд хэрэг явдал мандаж, түүнийг би их анхаарах хэрэгтэй боллоо. Дайны шаардлага өнгөрсөн жилүүдийн мэргэжлийн бус албыг аажмаар үгүй хийсэн ч гэсэн үлдэгдэл нь удтал оршсоор л байв. Европт дайн дуусаж, дайны үеийн нүсэр том алба түргэн хумигдаж, түүнээс үлдсэнийг нь өөрчилж шинэчлэхийг шаардав. Тасгийн даргын хувьд би одоо удирдах офицер болсноор барахгүй, манай тасаг бусад тасгуудаас үлэмж их өргөжих ёстой байлаа. Үүнээс болж захиргааны ажлыг шийдвэрлэх болон тус албаны бодлогыг тодорхойлох зэрэг асуудлыг шийдвэрлэхэд намайг олонтоо оролцуулдаг байв. Иймэрхүү асуудлыг хурдан шийдвэрлэх арга байдаг нь эргэлзээгүй боловч бид тэр үед тийм аргыг хараахан олоогүй байв. Өглөө, өдрийн асар их цагийг би янз бүрийн хорооны хуралд сууж, цаасан дээр ямар нэг дүрс зурж, хэн нэгний яриаг сонссон болж өнгөрөөх болов.

	Тус албаны ахмад түшмэд заримдаа урьдчилан мэдэгдэлгүй хөндлөнгөөс оролцох явдал миний ажлыг хөндөж байсныг би одоо хүртэл цухас өнгөцхөн дурдаж байв. Дайны дараа СИС-ийг хэрхэн шинэчлэн байгуулсныг өгүүлэхээсээ өмнө дарга ноён Стюарт Мензисээс эхлээд миний дарга байсан хүмүүсийг тодорхой мэдэх нь чухал гэж би бодож байна.

	Мензис бол жинхэнэ агуу их тагнуулч байгаагүй юм. Тэр их оюун ухаантай бишрэм хүн биш байсан бөгөөд английн нийгмийн дээд ангиар хүмүүжсэн хүний ертөнцийг үзэх үзэл, бодлыг эзэмшсэн байлаа. Сөрөг тагнуулчийн хувьд миний үйл ажиллагааны хүрээний тухай түүний ойлголт маш гэнэхэн байсан бөгөөд энэ нь зуушлах газар, хиймэл сахал, цайвар үстэй хүүхнээс цааш бараг л хэтэрдэггүй байв. Дэлхийн хоёрдугаар дайн түүний мөрөн дээр тохсон их хариуцлага, шөнө дунд сэрээд муу зантай байхдаа дууддаг Черчиллийг дуудах болов уу гэж үргэлж айж байх зэрэг ажлын хүнд дарамтыг үл хайхран одоо хүртэл хадгалсаар ирсэн түүний энэ хүүхдэрхүү зан хүний сонирхлыг өөрийн эрхгүй татна. Уайтхоллын бодлогын чиглэлийг хурц мэдрэх авьяас болон засаг төрийн ээдрээтэй зам дээр чиг шугамаа олж чаддагт л түүний жинхэнэ чадал оршиж байлаа. Надаас илүү мэддэг байсан офицерууд хүртэл түүнийг бараг л эмэгтэй хүн шиг зөн бэлгэтэй гэж ярина. Ингээд түүнийг яс муутай эр байсан гэж хэлэхийг би огт хүсэхгүй байна.

	Тагнуулын нэгдсэн хороонд түүнтэй хамт ажилладаг, зэвсэгт хүчний гурван төрлийн тагнуулын албаны дарга нарын шийдвэрлэх дайралтыг няцаасан даргын авьяас чадварын тухай яриа СИС даяар тархав. СИС-ээс авч байгаа нууц мэдээ хангалтгүй байна, ямар нэгэн арга хэмжээ авах хэрэгтэй гэсэн гомдлыг тэд гаргажээ. Тэдний зэмлэлд үнэний хувь байсан нь эргэлзээгүй. Улам боловсронгуй болгохыг шаарддаггүй тийм тагнуулын албан хэзээ ч байгаагүй билээ. Тэгэхдээ энэ зэмлэлийн санаа бүрийг үгүйсгэн тэмцэх явдал ямар ч ашиггүй гэдгийг дарга мэдэж байв. Мензис хардаж сэрдэж байсан нь түүний гол дутагдал юм. Түүний байрыг эзлэх гэж санаархаж байснаас олон ахлах офицерын дотроос нэг нь тэнгисийн цэргийн хүчний тагнуулын албыг удирдах газрын даргаар нэг үе ажиллаж байсан улаан нүүрт хашир тэнгисчин, далайн цэргийн жанжин, биеэ барьж чаддаггүй Годфри гэж ярьдаг сан. Дарга бүхий л ажлаа зэвсэгт хүчний тагнуулын албаны ая зүйд тааруулан, өөрийн байгууллагыг хөмрүүлчих гэж бодоогүй, харин бий болоод байгаа нөхцөлийн цаана жинхэнэ аюул нуугдаж байгааг тун нэвтэрхий сайн ойлгож байлаа. Энэ аюулыг ил шууд угтахын оронд заль зохиож буулт хийв. Годфри мэргэжил нэгт нөхдийнхөө шүүмжлэлийг бараг бүрэн хүлээж аваад, зэвсэгт хүчний гурван төрлийн тагнуулын албаны дарга нарт ахлах офицеруудаа СИС-т суух төлөөлөгчөөр томилохыг санал болгон дэвшүүлэв. Тэр гурван офицер даргын орлогчийн хэмжээний эрх эдэлж, өөрсдийн байгууллагатай холбоо бүхий СИС-ийн тасаг хэлтсээр орж, хэрэгтэй мэдээгээ авах эрхтэй болох ёстой байлаа. Тэд дуртай зөвлөмжийг өгөх эрхтэй байсан бөгөөд тэр зөвлөмжийг тун анхааралтай авч үзэх ёстой байв. Хуурай замын болон тэнгис, агаарын цэргийн тагнуулын албаныг удирдах газрын мэргэжилтэн — офицеруудыг дэргэдээ байлгаж байгаад (яриангүй тэр ингэж хэлсэн) зэвсэгт хүчний шаардлагыг удахгүй бүрэн хангана гэж тэр үзэж байв.

	Энэ нь цэргийн байгууллага яагаад ч татгалзаж чадахааргүй сайхан санал байлаа. Энд л даргын нэвтэрхий ухаан тодорч гарсан юм. Тагнуулын албаны эрүүл саруул ухаантай нэг ч дарга өөрт нь хэрэгтэй, тэгэх тусмаа бүх нийтийг хамарсан дайны үед хэрэгтэй болох авьяас чадвартай ахлах офицероо өгөхгүй гэдгийг тэр сайн мэдэж байжээ. СИС-т томилогдох офицер нь хоёрдугаар зэргийн буюу ер нь зүгээр суугч хүмүүс ирнэ гэдэгт бүрнээ итгэж болох байв. Бродвей-билдингст дөнгөж ирэнгүүт л тэднийг ямар ч хор хүргэж чадахааргүй нөхцөлд байлгаж болох байлаа. Энэ төлөвлөгөө амжилттай болно гэдэгт дарга хоромхон зуур ч эргэлзээгүй гэж би бодож байна. Түүний зөв байсныг үйл явдал харуулав.

	Тэгээд бид өөрсдийнхөө гурван «комиссарыг» (тэднийг шууд л ингэж нэрлэсэн) зэвсэгт хүчнээс авав.

	Армийг хариуцсан орлогч дарга Беддингтон гэгч болов. Миний л мэдэж байгаагаар тэр цэргийн мэдээ цуглуулж авах ажлыг сайжруулах талаар ганц ч зөвлөмж өгөөгүй билээ.

	СИС-т ажиллаж байгаа армийн офицеруудын зэргийг шалгах, түүнийг хэрхэн бууруулж болох талаар тэр бодлогошрон, хэдэн долоо хоногийн турш завгүй явав. Энгийн хүний хувьд би түүнтэй холбоогүй байсан учраас түүний махлаг царайны цаана чухам юу нуугдаж байсныг хэлж чадахгүй байна. Би түүнтэй нэг удаа уулзаж ярилцсанаас хойш энэ хүнээс холхон явсан нь дээр гэдэг тодорхой болсон юм. Тэр үед нормын хувцас олгодог байсан учир өөрийнхөө хоёр, гурван энгийн костюмынхаа тохойг элэгдэхээс болгоомжилж, бүр цэргийн сурвалжлагч байхаасаа хадгалж ирсэн цэрэг цамцаа ажилдаа өмсдөг байв. Ийм хувцастайгаа явж байгаад би нэг удаа Беддингтонтой цахилгаан шатан дотор тааралдлаа. Тэр үед бид хоёр хоорондоо үг солихоор ч танил байгаагүй (угаасаа тэр дуу цөөнтэй хүн) бөгөөд ямар ч ялгах тэмдэггүй миний цэрэг цамцыг нүдээ бүлтийлгэн харж байгааг би ажиглав. Хагас цаг өнгөрсний дараа Беддингтоны хамсаатан нарын нэг ирж цэргийн алба хааж явсан тухайгаа дэлгэрэнгүй ярьж өгөхийг надаас шаардлаа. Яаж цэргийн цамцтай болсон, түүнийг ялгах тэмдэггүй өмсөж байгаагийн учрыг түүнд би хэлэв. Би Беддингтоноос өөр юу ч олж сонсоогүй юм.

	Нисэх хүчний яамны төлөөлөгч Пейн бүр илүү хэцүү хүн байв. Удалгүй тэр «Муухай Пейн» гэдэг хочтой болж, «Пейний эсрэг тэмцэгчдийн ариун шударга бүлэглэлд» бидний дундаас хамгийн сайн хүмүүс нэгдэв. Дарга өөрөө түүнээс тун аятайхан мултарсан учир бидэнд сэтгэл зовоод байхын хэрэггүй байв. Пейнийг АНУ-д томилолтоор явуулах далим гарсан юм. Бидний аз болоход сунжирсан энэ томилолт түүнийг Калифорнид очих болгосон, зарим хүмүүсийн ярьснаар бүр Холливудад ч очих болгосон сурагтай байв. Пейнд зориулан «Өрнөд - гоо эмэгтэй, Дорнод - ажилтай» гэсэн дөрвөн үгтэй цахилгаан утсыг Клод Дэнси гарын үсэг зуруулахаар даргад өгсөн гэдэг цуу яриа дэлгэрэв. Цахилгаан утсыг явуулаагүй нь мэдээж хэрэг. АНУ-аас Пейнийг татах албаны болон амин хувийн ямар ч шалтаг даргад байгаагүй юм.

	Тэнгисийн цэргийн хүчнээс даргын орлогчоор дэвшсэн хурандаа Кордо бол тэнгисийн явган цэргийн офицер, энэ гурван «комиссар» дундаас хамгийн олигтой нь байв. Тэр хөл бөмбөгчин, дээр үед Гримсби-Тауны төлөө тоглож явжээ. Удалгүй даргын сайшаал дэмжлэгтэйгээр СИС-ээс Скандинавын орнуудад зохиох ажиллагааг нэг их чадамгай биш ч гэсэн тэр үнэнч шударгаар удирджээ. «Комиссаруудын» ядаж нэг нь тус албаны ажлыг аль нэгэн хэмжээгээр сонирхон оролдож байгааг харахад аятайхан байлаа. Умард Европын жижигхэн нутгаар хязгаарлагдсан Кордо СИС-ийн дотор ямар нэг хувьсгал хийж чадахгүйг дарга мэдээд маш сэтгэл хангалуун байлаа.

	Даргын орлогч нар ямар ч хор хүргэхээргүй, хүн ажиглахааргүй газарт ажилд орсны дараа тун удалгүй удирдлагад бас зарим өөрчлөлт гарсан билээ. Вивьений од удалгүй харвасныг би дээр өгүүлсэн билээ. Тус албаны орлогч даргын албан тушаалд цаашид байх нь ямар ч утгагүй болов. Ийм учраас түүнд зориуд зориулан бий болгосон их цалинтай, бага ажилтай, аюулгүй байдлын асуудал эрхэлсэн зөвлөгч гэж доод албан тушаал руу түүнийг түлхэн зайлуулав. Тэр өөрийнхөө бардам занг хайхралгүй олон жилийн турш энэ ажилтай зууралдаж, юу боловч язгууртны хэргэм зэрэгтэй чөлөөнд гарна гэж тэр дэмий л итгэж, хэн ч уншихгүй урт илтгэх хуудас бичиж суулаа. Түүний байрыг Дэнси эзэлсэн бөгөөд харин маш гомдомтгой Вивьений сэтгэлийг тайвшруулахын тулд Дэнсийг орлогч биш, дэд дарга болгов. Ямар нэг үл ойлгогдох арга замаар гаднаас манай албанд орж ирсэн, бяцхан генерал Маршалл-Корнуэл Дэнсийн хуучин эзэлж байсан даргын туслахын албан тушаалд оров. Манайд ирэхээсээ өмнө тэр английн армид генерал цолтой байв. Хэрвээ түүний нөлөө хортой л гэж хэлэхгүй юм бол дэндүү бага байсан учраас Маршалл-Корнуэл миний туужид арай чухал байр эзлээгүй юм. Нэг хувь тавилан муутай авто машинаас болж Ром дахь паспортын хяналтын хэлтсийн эрхлэгчтэй тэр хачин адайр зангаараа удтал шургуу тэмцэлдэн маргасан билээ.

	Энх цаг эхлэхэд олон шинэ хүмүүс гарч ирэв. Манай ажилтнууд огт харамсалгүй, бараг мэдэхгүйгээр Маршалл-Корнуэлийг үдэв. Дэнси язгууртны хэргэм зэрэгтэй чөлөөнд гарч, гэрлэснийхээ дараа удалгүй үхжээ.

	Цэргийн тагнуулын газрын дарга байсан Синклер30 Дэнсийн оронд дэд дарга болов. Энэ хачин томилолттой холбогдон шүүмжлэн сануулсан зүйлийг дарга сонсоод: «Юу гэсэн үг вэ? Би чинь цэргийн яамны шүүмжлэлийг таван жил намжаасан шүү дээ!» гэсэн юм. Маршалл-Корнуэлийн дараа суларсан орон тоог нисэх хүчнээс ирсэн «гаднын» Истон эзлэв.

	Урьд нь байсан хүмүүсийг тоодоггүй байсан атлаа би шинээр ирсэн энэ хоёр ажилтныг удалгүй хүндэтгэх боллоо. Синклер оюуны чадварын хувьд нэг их авьяастай хүн биш ч гэсэн (ухаантай гэгдэхийг хэзээ ч хүсдэггүй) энэрэнгүй сэтгэлтэй, чадалтай, шулуун шударгад нь бахархахаас өөр аргагүй хүн байв. Истон бол огт өөр маягийн хүн байлаа. Анх танилцахад ямар нэг юм ойлгомжгүй бувтнаж байсан, гэтэл тэр нь тийм биш, хуурмаг зүйл байжээ. Тун саруул ухааны зэрэгцээ хар санаа, ов живд түүний чадал оршиж байв. Заримдаа тэр хоёрыг өөрийнхөө дайсан болгон үзэхдээ Синклер, Истон хоёрыг би өөрийн эрхгүй бороохой, туялзуур жад хоёртой зүйрлэдэг юм. Түүнээс амархан бултаж болох тул би бороохойноос огт айхгүй, харин Истоны гялалзсан туялзуур жадыг бодохоос миний ар нуруу руу хүйт оргих шиг болдог. Тэр хоёртой би удаан ажиллаа.

	Энэ томилолтоос өмнө бүх байгууллагыг бат суурин дээр тавих гэсэн буурьтай оролдлогыг хийсэн билээ. Дайнаас өмнө тус алба тохиолдлын, өнгөц сонирхох аюултай зарчим дээр тулгуурлаж байсныг би дээр өгүүлсэн билээ. Боловсон хүчнийг шилж сонгох, бэлтгэх болон ажилд дэвшүүлэх, түүнчлэн тэднийг чөлөөнд гарсны дараа хангах зөв систем байгаагүй юм. Дарга хэнийг ч, хаана ч авдаг байсан бөгөөд ажилд авах хөлсний бүх гэрээг хэзээ дуртай цагтаа тасалж болох байлаа. Ийм нөхцөлд зохих бэлтгэлтэй шинэ боловсон хүчин байнга олноор ирэх явдлыг хангаж чадахгүй байв. Албаны бие бүрэлдэхүүн чанарын хувьд харилцан адилгүй, зарим нь сайн, хайнга хайхрамжгүй, бүр муу ажилтнууд хүртэл байсанд гайхах хэрэггүй.

	Дайн СИС-ийг эрчимтэй сэргээв. Албаны бүрэлдэхүүнийг ихээхэн өргөтгөх шаардлагын хэрээр тус байгууллагын эгнээг олон чадвартай хүмүүс дамжиж, өөрийнхөө ашигтай үзэл санааг үлдээв. Дайны төвөгтэй нөхцөлд хэд хэдэн удаа шууд зохиосон зүйлийн үр дүнд тус албыг бэхжүүлсэн юм. Хэрвээ эргэцүүлэн бодох хугацаа байсан сан бол бараг л хийсэн бүхнээ илүү чанартай биелүүлж болох байв. Одоо тийм цаг ирлээ. Европт дайн дууссан учир яаралтай мэдээний дүн гаргах хэрэгцээ багасав. Тэгэхдээ тагнуулын гавьяаг засгийн газар мартаагүй байлаа. Ийм учраас 1945 оны үлдэж байгаа саруудыг бүрэн ашиглаж, засгийн газар дайны дараах үхширмэл байдалд дахин автагдахаас өмнө тус албаны шинэ бүтцийг бий болгох хэрэгтэй байв. Дарга өөрөө ч эргэлзээгүй ингэж бодож байлаа. Өөрчлөн байгуулах саналыг тус албаны дотор ихэд дэмжиж байгааг даргад мэдэгдэхэд тэр энэ асуудлаар санал бэлтгэх хороог байгуулсан юм. СИС-ийг шинэчлэн байгуулах хороо 1945 оны 9-р сард хуралдаанаа эхэлсэн билээ.

	Шинэчлэн байгуулах хөдөлгөөнийг сэдэгчид нь Арнольд-Форстер болон томьёолох, нууц түлхүүр тайлах улсын сургуулийн хариуцлагатай, нөлөө бүхий ажилтан, 1-р зэргийн ахмад Хастингс хоёр байв. Хэдийгээр Хастингс СИС-ийн ажилтан биш ч гэсэн нууц түлхүүр тайлагчид болон СИС-ийн хороонд нягт харилцаатай байхын чухлыг дайн үзүүлсэн болохоор энэ үйл ажиллагааг тэр хууль ёсоор сонирхож байлаа. Хорооны бүрэлдэхүүнд түүнийг оруулсан нь манай маргаанд тус болсон юм. Хороо дахь тус албаны улс төрийн хэрэгцээг Дэвид Футмен хангах ёстой байсан, харин «Жи» тасгуудыг хурандаа Кордо төлөөлж байв. Намайг энэ хороонд орохыг урьсан учир нь тус хорооны ажилд оролцох ямар нэг онцгой авьяастайд биш (би энэ хороог үзэн ядаж байлаа), харин Вивьенийг оролцуулахгүйгээр би сөрөг тагнуулын ажлын асуудлаар тус албаны хамгийн ахмад офицер байсанд байгаа юм. Манай нарийн бичгийн даргаар хэрвээ хэтэрхий ёсорхуу л гэхгүй юм бол нямбай, шулуун шударга зантай Эльюрид Деннийг томилжээ. Деннийг нефтийн «Шелл» нэгдэлд аятайхан ажил хүлээж байгаа учраас түүний шударга чанарт найдаж болох байв. Бидний ихэнх нь Арнольд-Форстерийг хорооны дарга болгоё гэж байв. Түүний эр зориг, урам зориг, саруул ухаанаас гадна даргын дэргэд ажилладаг ахлах офицерын нь хувьд тус албаны зохион байгуулалтыг бүхэлд нь биднээс илүү мэддэг хүн байлаа. Харин шинэтгэлийн тухай аливаа саналыг ухаалаг хүрээ хязгаарын дотор дэмждэг Арнольд-Форстерийн авьяас чадварт сэжиглэж, бүр санаанд оромгүй хэрэг тарив. 

	Гадаад явдлын яамны паспортын хяналтын хэлтсийн эрхлэгч Морис Жеффсийг тус хорооны даргаар томиллоо гэж даргыг мэдэгдэхэд бид тун их гайхав. Хил нэвтрэх бичиг олгодог хариуцлагатай түшмэл Жеффс манай сөрөг тагнуулын албатай холбоотой байсан юм. Харин нууц албаны бололцоо, хязгаарлалтын тухай түүний ерөнхий мэдлэгт гайхуулаад байх юм байгаагүй. Түүний авьяас чадварын тухайд гэвэл тэр базаахгүй байсан боловч сайн эрхлэгч болох гэснээс илүү юм хүсэж байсан гэж би бодохгүй байна. Тэгэхдээ яах ч арга алга. Дарга хэлдгээ хэлсэн билээ.

	Жеффсийг базаахгүй гэдэг үгийг чухам шилжсэн утгаар хэрэглэснийхээ учрыг би тайлбарлах ёстой. Манай хороо байгуулагдахаас хэдэн жилийн өмнө Жеффс нэг хачин явдлаас болж хохирсон удаатай. Ямар нэг өвчнийг эсэргүүцсэн тарилга хийх ёстой эмч эмээ андуурч тарьснаас түүний царай хөх ягаан өнгөтэй болжээ. Царай нь ийм болсон энэ азгүй явдлыг үнэхээр яаж ч болоогүй учраас ингэж их бууны төмрийн өнгөтэй адил нүүртэй үлджээ. Мань эрийг Вашингтонд байх хугацаанд нь нэгэн зочид буудлын захиргаа өнгөт арьстанд тооцож, байр өгөхгүй гэж доромжилсон гэдэг. Яг үнэнийг хэлэхэд шүүмжлэлд Жеффс бага оролцдог, даргын хувьд бүрэн эрхээ хэзээ ч хортойгоор ашигладаггүй билээ. Түүнийг хайрлахгүй байхын аргагүй байсан бөгөөд бид удалгүй ширээний гол байранд суудаг Жеффст дассан юм.

	Дараачийн хэдэн сарын турш би хороон дээр хамаг цагаа өнгөрөөдөг байв. Бидний шүүмжлэн хэлэлцсэн зүйлүүд нэг л явцгүй, ягшмал болсон болохоор дэлгэрэнгүй бичихийн хэрэггүй биз. 

	Гэвч зарим анхааруулж хэлсэн зүйл тагнуулын байгууллагын өмнө тавигдаж байгаа чухал асуудлыг тодруулж болох байлаа. Юуны өмнө олиггүй, дээр үеийн үлдэгдлээс ангижрах хэрэгтэй байв. Дайны үед санхүүгийн болон захиргааны асуудлыг ямар ч зохицуулалтгүй шийдэж байв. Жишээлбэл: «Жи» тасгуудын Өрнөд Европын орнуудыг эрхэлсэн ажилтнууд Дэнсид захирагдаж байхад бусад нь шууд даргын мэдэлд байсан нь уг тасагт үргэлж л будилаан гардаг байв. Өөрөөр хэлбэл Дэнси хэдийгээр тус албаны дэд дарга нэртэй байсан ч хэрэг дээрээ зөвхөн Өрнөд Европын талаарх тагнуулын мэдээг сонирхдог байв. Үүнээс л үзэхэд тус албаны зохион байгуулалтыг үндсээр нь өөрчлөх хэрэгтэй байсан нь тодорхой.

	Эхний асуудлыг шийдэхээсээ өмнө, юуны түрүүнд мэдээ олох, боловсруулах, дүгнэх, мөн холбогдох районуудад хуваарилах ажлыг хариуцсан, бүс нутгаар нь бүсчлэн ангилсан байгууллагуудтай одоогийн албаны босоо хуваарилалтыг хэвээр нь үлдээх үү, аль эсвэл нэг талаас мэдээ олж авах, нөгөө талаас түүнийг боловсруулах, үнэлэх, хуваарилах ажлын хооронд хэвтээ хуваарилалтыг хийх үү? гэсэн манай зохион байгуулалтын үндсэн зарчмыг тодорхойлох хэрэгтэй болов. Энэ асуултад би одоо болтол зөв хариулт өгч чадаагүйгээ хүлээн зөвшөөрнө. Тэгэхдээ тэр үед энэ асуудалтай миний хувийн сонирхол холбогдсон байлаа. Хэрвээ босоо хуваарилалтыг шилж авахаар шийдсэн бол ЗХУ болон коммунист хөдөлгөөний эсрэг зохиох ажлыг бүхэлд нь бүс нутгийн салбаруудын хооронд хуваах байсан билээ. Ингэж шийдвэл энэ салбарын бүх ажлыг нэг ч хүн төсөөлж чадахгүй байх байсан юм. Ийм учраас зөвлөлтийн эсрэг, коммунист үйл ажиллагааны эсрэг бүхий л ажлыг наад зах нь ямар нэг хугацаанд өөрийнхөө шууд хяналтад байлгах гэж бодож, би хэвтээ хуваарилалтын зарчмыг шилэн авахын төлөө саналаа хэлсэн билээ.

	Энэ асуудал дээр миний талд хүчирхэг холбоотон Дэвид Футмен байв. Үнэн хэрэг дээрээ чухам энэ хүн л манай саналыг улайран нотолж байсан, би чухал үед л түүнийг дэмждэг байв. Товчоор хэлбэл миний гаргах шалтгаан гэвэл сөрөг тагнуулын ажил бол нэгдмэл, хуваагдашгүй юм. Жишээ нь Канадад гарсан хэрэг, Швейцарт болсон өөр хэрэг явдлыг тодруулж болох юм. Ийм ч учраас ажиглалтыг дэлхий нийтийн хэмжээнд хийх нь чухал юм. Түүнчлэн би тагнуулын мэдээ олох, үнэлэх ажлыг зааглан салгах хэрэгтэй, тэгэхгүй бол манай зарим шуурхай албаны офицерууд өөрийнхөө хэрээг шонхор гэж үзэх хандлагатай сүрхий даацтай биш ч гэсэн ул үндэстэй шалтгааныг ашиглав. Эсрэг тэсрэг хоёр саналын аль алин дээр нь ярих юм их байвч босоо хуваарилалтыг дэмжих хүмүүс цөөн байсан тул эцсийн дүнд хэвтээ хуваарилалтын зарчмыг баталсан юм. Тус хорооны шийдвэрийг бидний эсрэг эргүүлчхэж чадах нэг л хүн байсныг би мэдэж байсан болохоор түүнийг л хорооны бүрэлдэхүүнд оруулахгүй байхыг хичээв.

	Зарчмын асуудал нэгэнт шийдэгдсэн болохоор бусад нь хэдийгээр тун жирийн байсан боловч ядаргаатай, чимхүүр ажил байлаа. Тэгш эрхтэй таван удирдах газар байгуулахаар бид санал гаргав. Үүнд:

	1. Захиргаа-санхүүг удирдах газар,

	2. Шуурхай албыг удирдах газар,

	3. Үүрэг даалгавар боловсруулах ажлыг удирдах газар (ингэж нэрлэсний учир нь мэдээнд үнэлэлт өгөх, түүнийг төрийн байгууллагуудад тарааж өгөхийн зэрэгцээ эдгээр байгууллагын «захиалгыг» авч, шуурхай албыг удирдах газар дамжуулах үүрэгтэй байв),

	4. Сургалтын бэлтгэл болон шинжилгээ судалгааг (тагнуулын ажилд хэрэглэж байгаа техникийн хэрэгслийн талаар) удирдах газар,

	5. Цэргийн төлөвлөлтийг удирдах газар.

	Бид албаны дотоод дахь албан тушаалын зэргийг цалин болон чөлөөнд гарахад олгох тэтгэврийн хатуу тогтоосон хэмжээтэйгээр боловсруулав. Төрийн болон бусад байгууллага, аж үйлдвэртэй өрсөлдөн боловсон хүчнийг тогтмол шилэн авах хариуцлагыг захиргаа, санхүүг удирдах газарт хатуу даалгасан бөгөөд их сургуулийг төгсөгчдөд онцгой анхаарахыг зөвлөсөн юм. Даргад танилцуулахад бүрэн төгс боловсруулсан том илтгэл бэлэн болох үед бид тагнуулын алба гэхүйц тийм байгууллагын төслийг боловсруулж, түүндээ авьяаслаг залуу хүмүүсийг ажилдаа татахаар, тэр ажлыг насан туршийн ажил гэж үзэхээр оновчтой зүйл оруулж чадлаа гэж боддог байлаа.

	Дарга бидний гаргасан зарим саналыг аваагүй юм. Өөрөө яавч салж чаддаггүй, манай төлөвлөгөөнд тусгагдаагүй хэрэггүй олон зүйлсийг үлдээсэн юм. Харин бидний дээр тоймлосон бүдүүвчийг ерөнхийд нь тус албыг зохион байгуулах үндэс болгосон юм. Хэдийгээр энэ бүдүүвч дутагдалтай байсан ч гэсэн урьд өмнөх зохион байгуулалтын бүтцээс хавьгүй илүү байв. Миний хувьд гэвэл үүнд дургүйцэх ямар ч шалтаг байгаагүй билээ. Тус хорооны шийдвэрлэсэн хоёрдугаар зэргийн асуудлуудын нэг нь тавдугаар тасгийг устгах явдал байв. Түүний үүргийг есдүгээр тасагт шилжүүлсэн бөгөөд Р-5 гэсэн шинэ нэртэй боллоо. Ингээд шинэчлэн байгуулалтын дараа би улам өндөр цалинтай, английн нууц албаны орлогч дарга нарын нэг болсон бөгөөд СИС-ийн сөрөг тагнуулын бүхий л ажлыг толгойлсон юм.

	
VIII БҮЛЭГ : ВОЛКОВЫН ХЭРЭГ

	Намайг бүр баллачих шахсан, үлэмж их сонирхол татах Волковын хэргийн тухай би одоо нарийвчлан өгүүлье. Уг хэрэг 1945 оны 8-р сард эхэлж, 9-р сард дууссан юм. Миний хувьд энэ зун мартагдашгүй зун байв. Анх удаагаа би Ром, Афин болон Станбулыг үзэв. Станбулд байхдаа миний сэтгэлийг догдлуулсан зүйлийг намайг баярлуулах сүүлчийн зун байж магадгүй гэсэн бодол ямагт гутааж байв. Намайг Босфорын эрэгт авчирсан Волковын хэргээс болоод би үхлийн даваан дээр очоод байв.

	Наймдугаар сарын нэгэн өглөө, намайг бичгийнхээ ширээний ард сууж ч амжилгүй байтал дарга дуудав. Сонгож авсан хэдэн бичиг баримтыг тэр над өгөөд, уншиж танилцаарай гэв. Тэр үед Турк дахь английн элчин сайдын яамны зөвлөгч байсан Нокс Хелмээс гадаад явдлын яаманд бичсэн товч захиа дээр нь байв. Тэр захианд хавсралтыг анхаарч үзэх, мөн заавар өгөхийг хүсжээ. Хавсралтад Турк дахь английн элчин сайдын яам, ерөнхий консулын газрын хооронд солилцсон хэд хэдэн албан зурвас бичиг байв. Энэ бичгийг уншихад дараах байдал тодров.

	Зөвлөлтийн ерөнхий консулын газрын дэд консул Константин Волков гэгч Английн ерөнхий консулын газрын дэд консул Пейжид хандаж өөртөө болон эхнэртээ Англид улс төрийн хэргээр орогнон суулгахыг хүсжээ.

	Өөрийнхөө хүслийг дэмжүүлэх зорилгоор урьд нь алба хааж байсан дотоод явдлын ардын комиссарын газрын тухай мэдээлэхээ Волков амласан байна. Хилийн чанадад ажиллаж байгаа зөвлөлтийн тагнуулуудын тухай мэдээ бий гэж Волков дурдаад, тухайлбал тэднээс Англид суугаа гурван хүний нэрийг мэдэгдье гэжээ. Эдний хоёр нь гадаад явдлын яаманд, гурав дахь нь Лондон дахь сөрөг тагнуулын албыг удирдаж байгааг дурдсан байна. Ийнхүү тэр өөрийнхөө «бараа» хөзрийг ил гаргаж тавиад, урьд нь оросууд английн хэд хэдэн нууц түлхүүрийг тайлан уншсан учир энэ хүсэлтийг Лондонд цахилгаанаар дамжуулахгүй байх хатуу болзол тавьж тун махран гуйсан байв. Бусад баримт нь элчин сайдын яамны энэ тэр ажилтнуудын гүн биш, хөнгөмсөг сэтгэлээр бичсэн сонирхол багатай тайлбарууд байлаа. Эцэст нь Волковын сэрэмжлүүлснийг анхаарч үзээд элчин сайдын яам уг баримт бичгүүдийг удаан боловч найдвартай дипломат шуудангаар явуулсан нь чухал болов. Үүний үр дүнд Пейжид Волков хүсэлт гаргаснаас хойш долоо хоног өнгөрөв. Энэ нь уг баримтуудыг сайн мэдэх хүнд үзүүлж, хэр зэрэг чухал болох зэргийг тогтоолгохоос өмнө болох ёстой байжээ.

	Энэ «сайн мэдэх хүн» нь би болж таарсан бөгөөд энэ баримтуудын чухлыг үнэлж тогтооход үнэхээр миний бие хангалттай сайн мэдэх хүн байсан гэвэл биеэ магтлаа гэж уншигчид намайг зэмлэхгүй биз ээ. 

	 

	Зөвлөлтийн тагнуулын хоёр нь гадаад явдлын яаманд, гурав дахь нь Лондонд сөрөг тагнуулын албаны удирдлагад ажиллаж байна! 

	 

	Би ухаан бодлоо төвлөрүүлэх гэж уг баримтыг нэлээд удаан уншив. Волковын мэдэгдэл нь өдөөн хатгалга учраас маш болгоомжтой ажиллах хэрэгтэй гэсэн санааг дэвшүүлэхээс би эрс татгалзав. Энэ нь удтал тус болохгүй, харин ч цаашдаа миний нэрийг гутааж болох байв. Үүнээс гарах ганцхан зам нь шийдвэртэй ажиллах явдал байлаа. Энэ хэрэг онц чухал байж болох учраас шаардлагатай шалгалт хийх, хэрвээ нэмэгдэл баримт сэлт авбал холбогдох заавар өгөхийн тулд над хэсэг хугацаа хэрэгтэй байна гэдгээ би даргад илтгэв. Дарга энэ саналыг зөвшөөрч, маргааш өглөө саналаа хэлэх хүртлээ уг баримтуудыг өөр дээрээ хадгалж бай гэж над тушаав.

	Өрөөндөө ирэнгүүт дарга л дуудахгүй бол над саад битгий болоорой гэж би нарийн бичгийн даргадаа захилаа. Би ганцаараа суух хэрэгтэй байсан бөгөөд «шалгалт хийх» гэж илүү цаг гуйсан маань заль байв. СИС-т Волковын тухай урьд юу ч мэдэгдээгүй гэдэгт би бат итгэж байв. Биеэ магтуулах гэж Волков «бараагаа» ил тавихдаа яаралтай судалгаа хийх ямар ч гогцоо сэжим олдохооргүй байхаар тун болгоомжтой, будилаантай тавьжээ. Харин цаг хожих явдал амин чухал зүйл гэж бүр эхнээсээ би шийдсэн юм. Волков цахилгаанаар харилцахад хориг тавьсны ачаар уг баримт над иртэл арав хоног өнгөрөв. Волков хэтэрхий болгоомжилжээ гэж би хувьдаа бодож байлаа. Английн нууц түлхүүр нь хүрдийн дарааллаар нэг удаа ашиглахаар зохиогдсон бөгөөд чадамгай ашиглахад ямар ч аюулгүй гэж үздэг байв. Нууц түлхүүрийн албаны сахилга бат маш хатуу чанд байлаа. Хурдан цахилгаан холбоог хэрэглэхгүй гэсэн Волковын саналыг би дуртайяа зөвшөөрсөн юм.

	Удалгүй миний бодол өөрчлөгдөв. Хэрэг ээдрээтэй болох тусам даргын шаардсанаар би л ганцаараа хийх ёстой байлаа. Гэвч Лондонд гаргасан шийдвэрийг Станбулд байгаа манай хүмүүс биелүүлэх ёстой байв. Өдөр хоног өнгөрөх тутам тэдний үйл ажиллагааг удаан дипломат шуудангаар удирдаж би чадахгүй байв. Хэрэг явдал миний хяналтаас гарч, зохисгүй үр дагаварт хүргэж болох байв. Би өөрөө Станбулд очиж, даргад илтгэх төлөвлөгөө ёсоор үйл ажиллагаа явуулах хэрэгтэйд би улам бат итгэх болов. Энэ ажиллагааны төлөвлөгөөг зохиоход онцгой бодол шаардагдаагүй юм. Би Волковтой уулзаад түүнийг эхнэртэй нь Станбулын аль нэг аюулгүй газар нууна. Дараа нь туркчүүдийн зөвшөөрөл байгаа эсэхийг үл харгалзан тэднийг Английн хяналтад байгаа Египетийн нутаг дэвсгэр лүү явуулна гэж бодож байлаа.

	Тэр баримтуудыг хувийнхаа төмөр авдарт цоожлоод, Бродвейгээс явахдаа би уг хэргийг газар дээр нь очиж шийдвэрлэх хэрэгтэй тул намайг Станбул руу явуулж өгөөч гэж даргаас гуйхаар шийдэв. Тэр орой би шөнө дунд хүртэл ажилласан юм. Яаралтай, онцгой арга хэмжээ авахыг нөхцөл байдал шаардаж байв. Ийм арга хэмжээ авч, Москва руу онц чухал яаралтай мэдээ илгээлээ. Маргааш өглөө нь би дарга дээр орж, картын санд Волков нэртэй хэд хэдэн хүний баримтууд байгаа боловч нэг нь ч Станбулын Волковтой төсөөгүй байгааг илтгэв. Хэргийн учир ихээхэн ач холбогдолтойг би давтан хэлэв. Дипломат шуудан шуурхай биш байгааг би дурдаад, энэ хэргийг газар дээр нь шийдвэрлүүлэхийн тулд хэн нэгэн хүнд холбогдох зааврыг өгч, Станбул руу явуулах хэрэгтэй байгааг даргад би нэлээд итгэлгүйгээр саналаа хэлэв. «Яг л энэ тухай би бодож байлаа» гэж дарга хариулав. Тэгээд ингэж над итгэл төрүүлснээ тэр нь дорхноо замхрав. Энэ үед гэртээ ирж амраад бараг дуусаж байгаа МИ-5-ын Каир дахь (Ойрх Дорнодын) бүс нутгийн салбарын дарга Дуглас Робертстэй өчигдөр орой клубт уулзсанаа дарга над хэлэв. Тэр хүн даргад аятайхан сэтгэгдэл төрүүлсэн учраас МИ-5-ын дарга ноён Дэвид Петригээс Волковын хэргийг Робертст хариуцуулан, Станбул руу явуулж өгөхийг гуйхаар дарга шийджээ.

	Энэ саналыг татгалзаж би огт чадахгүй байв. Хэдийгээр би Робертсын авьяасын талаар нэг их өндөр сэтгэгдэлгүй байсан ч гэсэн энэ хэргийг шийдэхэд чухал шаардагдах бүх чанар түүнд байсан юм. Түүний офицерын хамгийн өндөр цол, даргын ёслолын хувцас Волковт юм бодогдуулах байв. Тэр энэ нутгийг мэдэхээс гадна туркийн нууц албатай ажил төрлийн холбоотой байсан нь бас чухал байж болох юм. Үүнээс гадна тэр оросоор чөлөөтэй ярьдаг учир гадаад хэл мэддэггүй Волковоос ашигтай талтай болох нь маргаангүй байв. Сэтгэлээр унасан би, даргатай уг хэргийн өөр талыг юуны өмнө зохиох ажиллагааныхаа төлөвлөгөөг гадаад явдлын яамтай зохицох тухай асуудлыг ярилцав. Дарга өглөө эртхэн Петри, Робертс хоёртой уулзахаар явахдаа үдээс хойш намайг дуудна гэсэн юм.

	Урьд өдөр нь Робертстэй дарга уулзсан тул үдийн завсарлагааны үеэр би хувь заяандаа гомдож суув. Би яах ч аргагүй болсон юм шиг санагдав. Юм мэдэхгүйдээ зовж суухдаа үйл явдлыг аргагүй зөнд нь орхиж, урьд орой миний хийсэн ажил Робертс энэ хэргийг эхлэхээс бүр өмнө үр дүнгээ үзүүлнэ гэж би найдаж байлаа. Харин амьдралын гүн ухаанаас би бас нэг сургамж авав.

	Бродвейд дөнгөж ирэнгүүт аль эрт хүлээж суусан дарга намайг дуудав. Дарга урам нь хугарсан байдалтайгаар болсон явдлаа шууд ярьж эхлэв. Миний зүхээд байсан хувь заяа гэнэт над руу ашигтайгаар эргэснийг би эхний нь үгнээс л ойлгов. Ерөнхийдөө аймшиггүй эр Робертс нисэх онгоцонд суухыг үнэн голоосоо жигшдэг байжээ. Ирэх долоо хоногийн эхээр тэр Ливерпулиэс усан онгоцоор явахаар шийдсэн бөгөөд дарга, Петри хоёр хэчнээн ч ятгаад түүний төлөвлөгөөг өөрчлүүлж чадаагүй ажээ. Ингээд бид хоёр, өглөө эхэлсэн яриандаа эргэж оров.

	Намайг Станбул руу нис гэдэг саналыг даргаар өөрөөр нь хэлүүлэх гэж би найдсан бөгөөд харин Робертсийн дээрх хэрэг явдал намайг улам шийдвэртэй ажиллахыг шаардав. Татгалзсан Робертсийн оронд намайг явуулахгүй юу гэж би даргад хэлэв. Заавал анхаарах чухал асуудлуудын талаар орлогч даргадаа зөвлөгөө өгөхөд над нэг их цаг хэрэггүйгээс гадна ёс журмын дагуу хийх зүйлээ дуусмагц л нисэж болно гэдгээ би даргад тайлбарлав. Дарга зөвшөөрөв. Намайг үүрэг даалгавраа биелүүлэхэд бүхий л туслалцаа үзүүлнэ үү гэсэн Нокс Хелмд гардуулах захиаг авахаар гадаад явдлын яам руу дарга бид хоёр хамт явлаа.

	Би нууц түлхүүр ашиглах хэлтсийн дарга, генерал Хиллтэй бас уулзав. Хувийн нэг хугацааны томьёолборыг тэр над өгсөн бөгөөд түүнийг ашиглах дүрмийг сэргээн цээжлүүлэх зорилгоор нэг бүсгүйг над туслалцуулав. Энэ явдал намайг бага зэрэг саатуулсан, харин тэгэхдээ Станбулд очоод зохиох ажиллагааныхаа төлөвлөгөөг дахин бодох бололцоог над олгов. Туркээс Бродвейд илгээсэн баримт бичиг ирээд гурав хоносны дараа би Каираар дайран Станбулд очих нисэх онгоцонд суудлаа эзэлчихсэн байлаа.

	Миний хажууд дуу муутай хүн суужээ. Замын хань хэдэн хүн өөрсдийнхөө чалчаа яриагаар миний анхаарлыг удаан татаж чадсангүй. Нислэгийн үед хүн ихэвчлэн бодолд дарагддаг, над ч гэсэн эргэцүүлэн бодох юм байлаа. Тэр үед над ойлгогдохгүй байсан, өнөөдрийг хүртэл ойлгогдохгүй хэвээр байгаа нэг асуудал миний сэтгэлийг эзэмдэж байлаа, тухайлбал, цахилгаан харилцааг хэрэглэх талаар Волковын болгоомжилсонд Турк дахь английн элчин сайдын яам, гадаад явдлын яам, дарга болон ноён Дэвид Петри нар итгээд юунд тийм хачин хандав? гэсэн асуулт юм. Маш нууц олон баримт сэлтийг цахилгаан холбоогоор урьдын адил дамжуулаад байсан атлаа зөвхөн Волковтой холбогдсон асуудлыг тэд яагаад дамжуулахаасаа татгалзаад байсан юм бэ? Хэрвээ Волковын болгоомжилсон зүйлд итгэсэн л юм бол бүх цахилгаан харилцаа аюултай боллоо гэсэн дүгнэлт хийж болох байлаа. Хэрвээ итгээгүй юм бол Волковын хэргээр яаралтай арга хэмжээ авбал зохих тухай нууц түлхүүрт цахилгаанаар Станбул дахь тагнуулын нууц байгууллагад илгээж болох л байсан. Волковын болгоомжлол, өөрийн нь сонирхож байсан хэрэг явдлыг шийдэхэд хоёр гурван долоо хоног саад болсон билээ. Энэ асуултын хариулт логик биш сэтгэхүйн сэтгэцийн цаана далдлагдаж байсан байж магадгүй юм. Нэгэнт томьёолбор, нууц түлхүүрийн мэргэжилтэн болоогүй миний хувьд СИС-ийн ажилд байгаа илэрхий тууштай биш явдалд анхаарлаа хандуулах ёсгүй гэж би шийдэв. Тэгэх тусмаа миний өмнө хойшлуулшгүй чухал асуудал тавигдаж байлаа.

	Волковтой дахиж холбоо тогтоох, түүнтэй уулзахдаа Пейжийг ашиглах зөвшөөрлийг би гадаад явдлын яамнаас авсан юм. Дээр үед Москвад ажиллаж байсан, оросоор ярьдаг, одоо элчин сайдын яамны 1-р нарийн бичгийн дарга Жон Ридийг би уулзалтад очихдоо дагуулж явах ёстой байв. Испанид байх үеэс нь би сайн мэдэх, элчин сайд, ноён Морис Питерсон энэ төлөвлөгөөг батлах ёстой байлаа. Тэгэхдээ эхлээд намайг зөвлөгч Хелмтэй уулзахыг гадаад явдлын яам шургуу шаардсан юм. Хелм консулын газар алба хааж эхэлсэн, одоо болтол хууль зүйн үндэслэл болон протоколын асуудалд нягт нямбай хандсан хэвээрээ Хелмтэй ажиллахад бэрхшээл гарахгүй гэж бодож байсан боловч энэ талаар би эндүүрчээ. Волковтой уулзахдаа заавал Ридтэй хамт байх явдалд асуудлын хамаг учир оршиж байлаа гэж би бодов. Хэрвээ уулзалт болдог юм аа гэхэд английн төрийн байгууллагад ажиллаж байгаа зөвлөлтийн тагнуулуудыг Волков нэрлэх юм бол Рид ихэд сандрах болно. Хэрвээ түүнийг энэ санамсаргүй сонин явдлаас би аварч чадвал сайхан сэтгэлийн баталгаа болох байв. Харин үүнийг яаж хийх вэ?

	Амжилтдаа бүрэн найдаж болохгүй нь мэдээж. Тэгэхдээ хэрвээ би тоглоомоо зөв тоглож чадвал зарим боломж байна гэж үзэв. Эхлээд миний даалгавар маш хязгаарлагдмал зорилготой гэдэгт Ридийг итгүүлэх; би Волковтой хамт түүний мэдээний нарийн ширийн зүйлсийг хэлэлцэх бүрэн эрхгүй; хэрвээ тэр цаг нь болоогүй байхад тухайлбал английн нутаг дэвсгэр дээр ирэхээсээ өмнө нэрсийг нь илчилбэл, гарцаагүй түүнд аюултай болно; ийм учраас харилцан яриаг өөр тийш юу боловч хандуулахыг над даалгасан; Волковыг эрх мэдэл бүхий хүн байцааж болох аюулгүй газар аваачих зорилгоор би Станбулд ирсэн гэдгээ Ридэд ойлгуулах ёстой байлаа. Волков хорлон сүйтгэгч ч байж магадгүй гэсэн битүү ойлгоцыг Ридэд өгч, түүний мэдээний үнэн зөвд бат итгээгүй байж түүнийг нэвтрүүлбэл зохисгүй зүйл болно гэж Ридийг төөрөлдүүлэх хэрэгтэй байв. Үүнээс илүү сайн арга сүвэгчилж би огтхон ч чадахгүй гэж над санагдав. Миний «нотолгооноос» мэргэжилтэн хүн бол юу ч үлдээхгүй байлгүй. Гэвч Рид мэргэжилтэн биш учраас миний эл урхинд орчхож болох л юм. Мальтын дээгүүр аянга, их салхитай байгаа учраас манай нислэг чиглэлээ өөрчилж, Тунист бууна. Хэрвээ агаар сайжирвал Мальтын чиглэлээр маргааш Каир луу ниснэ гэж онгоцны жолоочийг зарлаж, оройхон тийшээ миний сэтгэл улам их сэргэв. Би дахиад хорин дөрвөн цаг хожив! Амжилт олсоор байлаа.

	Маргааш нь бид Каирт нисэж ирсэн боловч Станбулын онгоцноос хожимджээ. Томилогдсон газраа миний бие дахиад нэг хоногийн дараа, баасан гарагт нисэж ирэхэд Станбул дахь СИС-ийн тагнуулын нууц газрын удирдагч Сирил Макрэй намайг угтлаа. Өөрийнхөө даалгаврыг би түүнд цухас дурдав. Тэр үед дипломат алба болон СИС-ийн харилцаа маш уялдаагүй байсан юм. Элчин сайдын яам, ерөнхий консулын газрын ажилтнуудын хэн ч Волковын тухай Макрэйд хэлээгүй, бид ч гэсэн Лондоноос түүнд цахилгаан өгөхийг зориглоогүй билээ. Тэр өдрөө бид хоёр Нокс Хелмтэй уулзаж, гадаад явдлын яамны захиаг гардуулав. Манай төлөвлөгөөг тэр халуунаар дэмжинэ гэдэгт би итгэж байсан, гэтэл миний энэ төөрөгдөл удалгүй замхарлаа. Хэдэн жилийн дараа түүнийг Будапештад элчнээр суусан үед бүх элчнүүдээс хамгийн эелдэг, юм ойлгодог нь Хелм байв гэж миний нэг танил над ярьсан юм. Харин Станбулд надтай уулзах үедээ тэр зөвлөгчийн албан тушаалтай, яг л лошгын бут шиг өргөстэй амьтан байлаа. Хелм эргэлзсэн янз бүрийн шалтаг тоочиж эхлэв. Манай энэ ажиллагаа нь элчин сайдын яаманд эвгүй явдал бий болгож болох тул намайг уг ажлыг эхлэхээс өмнө элчинтэй заавал зөвлөх хэрэгтэй байна гэж тэр над хэлсэн юм. Хелм маргааш өглөө намайг ир гэж хэлснээ (бас нэг өдөр алдав!) их л уриалгахнаар гэртээ зочлохыг урив.

	Маргааш өглөө нь намайг ирэхэд Хелм их л зэмлэнгүй ширтсэнээ: «Элчин сайдтай танил гэдгээ та яагаад над хэлээгүй юм бэ?» гэв. Үүнээс хойш бид хоёрын яриа илэрхий нийлэхээ больсон билээ. Хелмийн зан байдлыг харж байхад манай ажилд Питерсон ч гэсэн эргэлзэх юм байна гэсэн бодол над төрөв. «Макоук» гэсэн дарвуулт усан онгоцоор хийх зугаалгад элчин сайд намайг урьсныг тэр их дурамжхан дамжуулж хэллээ. Өдрийн арван нэгэн цагт би Кабаташ зогсоол дээр очих ёстой байсан бөгөөд энэ хүртэл юу ч хийх эрхгүй байлаа. Долоо хоногийн сүүлчийн өдөр ингээд л өнгөрөв.

	Анх эхлээд египетийн Аббас Хильми гэдэг хүнд зориулан бүтээсэн элчний дарвуулт онгоц «Макоук»-ийг Станбулд ирсэн ихэнх хүмүүс сайн мэднэ. Хавтгай ёроолтой энэ том хөлөг Нил мөрний тогтуун усанд хөвөхөд зориулагдсан бөгөөд харин Гантиг тэнгисийн давлагаан дээр онгоцыг ихэд дайвалзуулж байв. Энэ онгоцон дээр хэдэн зочид байсан, биднийг Принкипогийн дэргэд зангуу хаян зогсож байхад тэд далайн гахайнуудын тоглохыг сонирхоцгоож байлаа. Энэ хооронд Питерсонтой хоёулхнаа ярив. Миний сонирхсон асуудлыг тэр хөндөөгүй байгаа болохоор Лондоноос миний авчирсан төлөвлөгөөг татгалзаж байгааг би сонссон гэж хэлээд өөрөө яриагаа эхлэв. «Юун төлөвлөгөө?» гэж тэр асуулаа. Энэ асуулт Хелмийг өөр талаас нь над харуулав. Элчин сайд миний яриаг их анхааралтай сонссоноо "та гадаад явдлын яамтай зөвлөсөн үү?" гэж надаас асуулаа. «Тэгэлгүй яах вэ, гадаад явдлын яам манай төлөвлөгөөг батлаад, бүхий л туслалцаа үзүүл э үү гэсэн захиаг Хелмд би гардуулсан» гэж би хариулав. «Тэгвэл яриад байх юм алга, ажлаа эхэл» гэж элчин сайд хариулав. Саад болох сүүлчийн шалтаг үгүй болов.

	Орой нь Макрэй бид хоёр уг ажлыг хийх төлөвлөгөөг улам нарийвчлан ярилцав. Туркийн засгийн газрын тусламжтай, тусламжгүйгээр Волковыг оргуулан гаргах янз бүрийн арга замыг бид бодсон боловч Волковтой ярилцахгүйгээр шийдэж болохгүй гэж тохиролцлоо. Түүний ажлын цаг, явах эрх гэх мэтчилэн маш олон зүйлсээс энэ явдал хамаарах байв. Хамгийн чухал нь түүнтэй холбоо тогтоох асуудал байсан бөгөөд Волков өөрийн нь чухам уулзаж байсан ерөнхий консулын газрын Пейжээр дамжуулан үүнийг гүйцэтгэх нь ашигтай юм шиг санагдлаа. Маргааш өглөө нь Макрэй өөрийнхөө өрөөнд Пейжийг урьсан бөгөөд үдийн хоолны дараа (дээр өгүүлсэн ёсоор өглөө би Жон Ридийг ятгаж эрхэндээ оруулах хэрэгтэй байв) маш нууц аргаар Волковтой уулзуулж өгөхийг би түүнээс гуйв. Эхлээд бид хэд хэдэн аятайхан газар уулзахаар төлөвлөсөн боловч эцсийн эцэст хамгийн энгийн газар уулзах нь зүйтэй гэж тохиролцов. Би Волковтой консулын өдөр тутмын хэргээр үргэлж уулздаг, хэрэв ажил төрөл ярилцахаар түүнийг өөр дээрээ урьж авчирвал үнэн болохоо бүрэн нотолсон хэрэг болно гэж Пейж ярив. Эцэст нь Пейж утасны харилцуур авч Волков руу залгав. Харилцуураас эрэгтэй хүний сулхан дуу сонсогдож байсан, тэд оросоор ярилцсан учир би юу ч ойлгосонгүй. Пейжийн нүүр хувьсхийхэд бас өөр саад бэрхшээл тулгарсныг би ойлгов. Тэр харилцуурыг тавиад толгойгоо сэгсэрлээ. «Тэр ирж чадахгүй гэнэ үү?» гэж би асуув. «Гайхалтай юм, таны бодсоноос бүр хачин гайхалтай юм байна. Намайг Волковыг асуухад нэг эрэгтэй хүн, Волков сонсож байна гэж хариулав. Харин дуу нь Волковынх биш. Би түүнтэй их олон удаа ярьсан болохоор дууг нь маш сайн танина» гэж тэр хэлэв. Пейж дахиад утасдсан боловч энэ удаа залгагч эмэгтэйгээс цааш хэтэрсэнгүй. «Тэр эмэгтэй "Волков байхгүй байна" гэнэ. Нэг минутын өмнө тэр эмэгтэй намайг Волковтой яриулсан шүү дээ!» гэж Пейж зэвүүцэж хэлэв. Бие биеэ гайхан харахаас цааш бид хэтэрсэнгүй. Зөвлөлтийн ерөнхий консулын газар жаахан эндүүрч будилсан шиг байна. Маргааш өглөө дахин нэг оролдоод үзье, арай амжилттай ч болж магадгүй гэж эцэст нь би хэллээ.

	Ямар нэг сүрхий явдал болсныг би гадарлав. Үдийн хоолны дараа даргад явуулах мэдээгээ томьёолов. Маргааш өглөө Макрэй, Пейж бид гурав уулзаж, Пейж дахиад л зөвлөлтийн ерөнхий консулын газар луу утасдав. Эхлээд эмэгтэй хүний сулавтар дуу гарснаа, дараа нь чимээ гарч утас тасарсныг сонсож байв. Пейж их л цөхөрсөн янзтай чимээгүй болсон харилцуурыг ширтсэнээ: «Та нар үүнийг сонсоод юу гэх вэ? Волковыг асуухад, Москвад байгаа гэж тэр эмэгтэй хариулав. Дараа нь хачин чимээ гарч утас тасарлаа» гэж тэр хэллээ. Үүнийг сонсоод л би хэрэг балран унажээ гэдгийг ойлгов. Гэвч бичих илтгэлээ даргад аятайхан санагдуулахын тулд уг хэргийг эцэст нь тултал хийхээр би шийдлээ. Ийм учраас эцсийн аргаа барсан мэхийг хийж, зөвлөлтийн консулын газар биеэрээ очиж Волковыг сураглахыг Пейжээс би гуйв. Энэ явдлыг дуусгах гэж нэгэнт эрс шийдсэн Пейж, оросууд руу очихоо дуртай зөвшөөрлөө. Нэг цагийн дараа тэр их ууртай, эргэлзсэн янзтай эргэж ирэв. «Юу ч бүтэхгүй байна! Учрыг нь олохгүй юм. Волковын тухай хэн ч, юу ч сонсоогүй байх юм!» гэж хэлэв. Ингээд бид хоёр салж, даргад явуулах шинэ цахилгаан мэдээгээ би томьёолов. Энэ цахилгаандаа ажил амжилтгүй байгааг дурдаад, уг хэргийг орхиж, Лондон руу буцахыг зөвшөөрнө үү гэсэн юм.

	Буцах замдаа даалгавар хэрхэн биелээгүйн шалтгааныг тодорхой нотолсон илтгэх хуудсыг би ноороглов. Волков хэрхэн алга болсон тухай өөрийнхөө таамаглалыг энд өгүүлсэн юм. Зөвхөн дипломат шуудангаар харилцахыг шаардсан Волковын албадлагаас болж уг хэрэг баларсныг энэ таамаглалдаа би нотлов. Волков Пейжид хүсэлт тавьснаас хойш, түүнтэй харилцаа тогтоохыг оролдсон тэр өдрийг хүртэл бараг л гурван долоо хоног өнгөрсөн байсныг онцлон дурдсан юм. Энэ хугацаанд оросууд түүнийг илчлэх бололцоотой байв. Волков, түүний эхнэр тун их тавгүй байгааг ажиглаж мэдсэн ч байж болох юм. Тэр болгоомжгүй явж, архи ууж, илүү дутуу зүйл чалчсан ч байж магадгүй. Эцэст нь өөрийнхөө бодож санасныг хамт ажилладаг бүх хүмүүстээ ярьсныг үгүй гэх газаргүй юм. Мэдээжээр, энэ бүхнийг би төсөөлөн бодсон бөгөөд үнэн зөвийг нь хэзээ ч тогтоож чадахгүй биз ээ гэдгийг би илтгэх хуудсандаа бичиж байв. Англичуудад Волковын тавьсан хүсэлтийг оросууд мэдсэн тухай өөр тайлбар нь үндэслэлгүй байсан тул үүнийг илтгэх хуудсандаа бичих хэрэггүй байв.

	
IX БҮЛЭГ : ТУРК ДАХЬ СИС-ИЙН НУУЦ ЭЗЭН

	Стратегийн үзлийн үүднээс авч үзвэл Р-5 тасгийн даргын ашигтай байдал минь мөнхийн биш байлаа. СИС-ийг шинэчлэн байгуулах хороо бие бүрэлдэхүүнийг хэрхэн бүрдүүлэх асуудлаар саналаа өгөхдөө боловсон хүчнийг явцуу мэргэжүүлэхэд биш, харин өв тэгш бэлтгэхийг эрхэмлэсэн юм. Төв аппарат болон гадаад дахь нууц тагнуулын газар, түүнчлэн тагнуулын болон сөрөг тагнуулын газрын алинд нь ч адилхан ажиллаж чадах ажилтнуудыг бололцооныхоо хэрээр бэлтгэх асуудлыг заан дурдсан билээ. Офицеруудыг нэг ажлаас нөгөө ажилд байнга шилжүүлж байсан учраас энэ хандлага нь боловсон хүчнийг мэргэжүүлэхэд зарим алдагдал гарч болох байв. Гэхдээ багцаалан бодож байснаар энэ алдагдлыг маш олон янзын ажилтнуудаас бүрдэж байгаа аппаратын уян хатан чанарыг дээшлүүлснээр нөхөж чадах байлаа. Боловсон хүчнийг бүрдүүлэх шинэ системийг нэвтрүүлж байсан үед тус албаны дарга, түүний орлогч болон туслах гэсэн гурван удирдагч нь сөрөг тагнуулын ажлын ямар ч туршлагагүй, нууц тагнуулын газрын ажлын талаар бодит төсөөлөлгүй хүмүүс байсныг энд ярихын хэрэггүй биз ээ. Харин тэр үед миний албан тушаал нэг их өндөр биш байсан учраас энэ шаардлага намайг ч хамарч байсан юм. Нэгэнт л энэ үе хүртэл СИС-т миний эрхэлж байсан бүх үйл ажиллагаа төв аппаратын сөрөг тагнуулын ажилтай шууд холбоотой байсан учраас удахгүй шинэ албан тушаалд намайг томилох бололтой.

	Ийм учраас 1946 оны сүүлчээр генерал Синклер намайг дуудаж, хилийн чанад дахь нууц тагнуулын газар ажиллах ээлж чинь боллоо гэж хэлэхэд нь би сандарч цочмогдоогүй билээ. Нууц тагнуулын газарт ажиллахаас ямар нэг аргаар татгалзах нь английн тагнуулын албанд миний эзэлсэн албан тушаалд муугаар нөлөөлөөд зогсохгүй, эцсийн дүнд маш чухал мэдээ сэлт олох бололцоог минь хааж ч болох юм гэсэн дүгнэлтийг би аль эрт хийсэн юм. Төв нь Станбулд байх Турк дахь СИС-ийн нууц тагнуулын газрыг толгойлох болсныг минь Синклер над мэдэгдэхэд тийм ч муу хувилбар биш гэдгийг дор нь би ойлгов. Тэр үед Зөвлөлт Холбоот Улс, Дорнод Европ болон Балканы хойгт оршдог социалист орнуудын эсрэг зохиох тагнуулын ажиллагааны өмнөд гол бааз нь Станбул болж байв. Энэ үеэс эхлээд сонирхлыг минь маш их татдаг мэдээг шууд авдаг бололцооноосоо би холдсон ч гэлээ, төв аппаратаасаа урьдын адил нэг их холдоогүй ажээ.

	Миний оронд Волковын хэргийн үеэр танилцсан чухам нөгөөх Робертс, Р-5 тасгийн дарга болно гэж Синклер над мэдэгдэв. Тэр Ойрх Дорнод дахь МИ-5-ын бүс нутгийн салбарын бүрэн эрхт удирдагч байхаа больж, төв аппаратад албан тушаал эзлэхэд бэлтгэж байв. Робертс надаас ажил хэргээ яаралгүй хүлээж авах үедээ тасгийнхаа ажлыг сонирхохоосоо Лондоны клубүүдийн тухай илүү сонирхож байлаа. Зөвхөн МИ-5-ын тун авьяаслаг ажилтан Морис Олдфилдийг СИС-т ирэхийг ятгаж чадсанаараа л Р-5 тасгийн даргаар ажиллахдаа алдаршсан юм. Олдфилдийг Робертсийн орлогч болоод хоёр гурван ч долоо хоног өнгөрөөгүй байхад хүмүүс түүнийг «Робертсийн тархи» гэж хочлох болсон юм.

	Хилийн чанадад алба хаахад бэлтгэх зорилгоор намайг офицерын түр сургуульд явуулав. Удирдах газрын шинэ дарга, миний хуучин танил Жон Манны байгуулсан хоёр дахь бил үү, гурав дахь сургууль нь энэ байлаа. Тэр үеэс хойш энэ сургуулийн сургалтын программ маш их өөрчлөгджээ. Багш нарын ихэнх нь ТАУГ-т ажиллаж байсан хүмүүсээс шилэгдэн бүрэлдсэн бөгөөд хичээлийн агуулга нь дайны жилүүдэд ТАУГ ажиллаж олсон тэдний туршлагаар тодорхойлогдож байв. Хэдийгээр миний хувьд шууд ашиг тусаа өгөөгүй ч гэсэн түр сургуулийн хичээл ихээхэн сонирхолтой байлаа. Дайны жилүүдэд Европын эзлэгдсэн дэвсгэр нутаг дээр зохиож байсан ТАУГ-ын байнгын аюултай ажлаас Станбул дахь энх цагийн тагнуулын үйл ажиллагааны нөхцөл байдал ихээхэн ялгаатай байв. Зөвлөлтийн тагнуулын үйл ажиллагааны тухай лекцийн ихэнх хэсгийг арга буюу өөрөө бичих болдог байсан, заримдаа лекц уншиж зааж байгаа багшид танхимаас шууд хэлж өгөхөөс өөр аргагүй үе тохиолдоход над тун эвгүй байдаг байлаа. Харамсалтай нь өөрийнхөө туршлагаар олж авсан бүх мэдлэгээ энэ уншсан олон лекцэдээ бүрэн ашиглаж би чадаагүй юм. Ихэнх цагаа би Р-5 тасгийн ажилд зориулж байсан учраас заавал өгөх ёстой байсан хэд хэдэн шүүлэг, шалгалтыг тасалсан билээ. Энэ нь дээр байсан ч байж магадгүй. Яагаад гэвэл надтай адил тушаалын удирдах ажилтан хоцрогсдын тоонд байнга ороод байсан бол эвгүй байх байсан билээ.

	1947 оны нэгдүгээр сард би сургуулийн хичээл болон Робертст ажил хэргээ нэг зэрэг хүлээлгэн өглөө. Мөн сарын сүүлчээр нэг өдөр өглөө эрт нисэх онгоцны буудал дээр, кофе гэж өгч байсан зүйлийг нь би ууж суулаа. Ингээд тэнд арван өдөр саатан хүлээв. Их цас, хүйтэн жаварт улс орон автагдлаа. Цаг агаарын болон техникийн саатал нислэгийг дараалан хойшлуулсаар байлаа. Харин миний хувьд аз таарсан ч гэж хэлж болох юм. Энэ үед «Дакота» онгоц удаа дараа сүйрч байлаа. Бараг өглөө бүрийн сонинд золгүй явдлын тухай шинэ мэдээ хэвлэгдэнэ. Булавайо орохоор нисэж явсан хэсэг гэлэнмаа нартай хэдэн өдрийн турш би хүлээж суулаа. Нэгэн бүрхэг өглөө тэдний онгоц нисэх болсныг зарлалаа. Энэ өглөө үнэхээрийн гунигтай байсан юм. Тэд цөмөөрөө нас барсан билээ. Каирын нисэх онгоцны буудал дээр цөл нутгийн бүлээн агаараар амьсгалан зогсохдоо би баяртай байлаа.

	Английн тагнуулын газар ороод зургаан жил болсны дараа би арваадхан хоног амарч үзлээ. Шургуу их ажил түр зуур багассан учир Станбул орох замдаа би Саудын Арабд суугаа эцэгтэйгээ уулзахаар шийдсэн юм. Эцэг минь намайг Жидда хотод угтсан бөгөөд бид Эр-Рияд болон Альхаржид түр очив. Эцэг минь өөрийнхөө амьдралын ихэнхийг зориулсан тэр орныг би анх ингэж үзэж танилцсан юм. Эцгийнхээ жишээгээр амьдрах бодол тэр үед ч, хожим сүүлд ч над төрөөгүй юм. Хязгааргүй уудам тал, цэв цэлмэг шөнийн тэнгэр зэрэг гоо үзэсгэлэн зүйлс, ер нь юм бүгдэд хэмжээ хязгаар байх нь чухал юм. Цог жавхлантай боловч, сэтгэл татахгүй байгальтай энэ оронд цог жавхлан, сэтгэл татамгүй хүмүүсийн дунд амьдарна гэдэг байж боломгүй мэт санагдав.

	Намайг эцгийнхээ нөлөөгөөр л амьдралын ер бусын замаар замнасан мэт дүрслэн харуулахыг оролддог зарим зохиогчдод хариу өгөхийн тулд би ийнхүү өөр зүйл ярьж байгаа юм. Одоогоос дөч гаруй жилийн өмнөөс мөрдөгдөж байсан английн хүмүүжүүлэх ёс дэглэмийн зарим дэндүү бүдүүлэг заншлыг бага залуугаас эсэргүүцэх боломжийг эцгийн минь онцгой өвөрмөц зан араншин над олгосон бололтой. Түүгээр ч барахгүй миний амьдралд гарсан бүх шийдвэрлэх эргэлтийн үед эцэг маань мянган бээрийн алсад сууж байсан гэсэн үнэн баримтыг өнгөцхөн үзэхэд л харуулж байгаа юм. Хэрвээ эцэг минь арай ахиухан насалж, жинхэнэ үнэнийг мэдсэн сэн бол хачирхах нь мэдээж ч гэсэн үл ойшоосон үг хэлэхгүй байсан нь лавтай. Эцгийг маань хүрээлж байсан олон хүмүүсийн дундаас түүний хэзээ ч ширүүн загнадаггүй цорын ганц хүн нь би байлаа. Түүнчлэн миний санал түүний хамгийн их хүндэтгэдэг араб ертөнцийн асуудлыг хөндсөн байлаа ч гэсэн эцэг минь ямагт анхаарч үздэг байв. Тэгэхдээ би эцэгтээ ямагт шүүмжлэлтэй ханддаг байлаа. Өөрийн хүү Рандольфын саналыг Уинстон Черчилль бодолцож үздэг байсан гэж би сонссон юм. Энэ үнэн эсэхийн аль нь болохыг хэлэхэд хэцүү.

	Шуугиант Станбулын төгс гайхамшиг дунд очихоор элсэн цөлийг би огт харамсах сэтгэлгүй орхин одов. Нууц тагнуулын газар надтай хамт ажилладаг хүмүүс Перийн районы дүнсгэр сууцуудад энд тэнд тарж сууж байсан, тэднээс үлгэр жишээ авахыг би хүсээгүй юм. Хэд хоногийн дараа Босфорын хоолойн Азийн эрэг дэх Бейлербейд гайхамшигтай сэрүүн лавринг би олов. Энэ лавринг гойд сайхан газар барьсан учраас асар их түрээс төлөхийг би шууд зөвшөөрсөн билээ. Сэрүүн лавран усан онгоцны буудлын дэргэд байсан тул би өдөр бүр Ази, Европ хоёрын хооронд татлага онгоцоор явж, дүр байдлаа цаг үргэлж өөрчлөх манан, урсгал усны түлхэлт, татрал болон тэнгисийн дээгүүр элэн халих цахлай, салхич шувуудыг бишрэн ширтдэг байлаа. Олон жил Туркт суусан манай хүмүүс гайхалгүй яах вэ. Харин хаа байлаа ч гэсэн нутагшсан хүмүүсийн яриаг бүү анхаар гэсэн ажил амьдралын сайхан зарчим байдаг юм. Ийм онцгой сууц шилж авсандаа гомдох юм над өчүүхэн ч байсангүй. Дашрамд хэлэхэд юм их ургуулан бодох авьяаслаг зарим ажилтан удалгүй миний жишээг дагасан юм.

	СИС-ийн нууц тагнуулын газар дахь миний албан ёсны халхавч бол элчин сайдын яамны нэгдүгээр нарийн бичгийн дарга гэсэн албан тушаал байв. Энд би бага зэрэг өөр зүйл ярья. СИС-ийн ажилтнуудын ашиглаж байсан паспорт хянаж шалгах хэлтэс гэдэг халхавч аль эрт бүр дайнаас өмнө ч, дайны үед ч нийтэд илэрхий болсон тухай би дээр өгүүлсэн билээ. Ийм ч учраас СИС-ийн шинэчлэн байгуулах хороо энэ маягийн халхавчийг солихыг зөвлөсөн билээ. Тэр үеэс эхлэн СИС-ийн дийлэнх олонх ажилтнууд гадаадад ажиллахаар томилогдохдоо тагнуулын газар өөрсдийн эзлэх албан тушаалын дагуу элчин сайдын яамд нэг, хоёр юм уу, гуравдугаар нарийн бичгийн даргын албан тушаалыг эзлэх болсон юм. Миний үед ганц хоёр маш чухал нууц тагнуулын газар, өөрөөр хэлбэл Парис болон Вашингтонд СИС-ийн төлөөлөгч зөвлөгчийн албан тушаалаар ажиллаж байв. Зарим тагнуулчид элчний зүгээр нэг атташе буюу референтээр ажиллаж байлаа. Мөн түүнчлэн нэрээ гутаасан паспорт хянан шалгах хэлтсийн хил нэвтрэх зөвшөөрөл бүрдүүлэх ажил хийж байсан олонх ажилтныг хил нэвтрэх зөвшөөрөл олгох ажилтан гэж өөрчлөн нэрлэх болсон юм. Одоо тэдний ихэнх нь тагнуулын даалгаврыг биелүүлэх явдлаас ёс төдий чөлөөлөгдсөн боловч үнэн хэрэг дээрээ энэ хэлтэс СИС-ийн төлөөлөгчдийн хоорондох харилцаа одоо хүртэл тасраагүй байгаа юм.

	Халхавчийн хэлбэрийг өөрчилсний дараа хилийн чанад дахь нууц тагнуулын газар ажиллаж байсан ажилтнуудыг тэмдэглэхэд хэрэглэж байсан тэмдгийн системийг бас сольсон юм. Шинэчлэн байгуулалтаас өмнө бүх улс орныг хоёр оронтой тоогоор тэмдэглэж байлаа. Жишээлбэл: Германыг «12», Испанийг «23» гэх мэт. Энэ орнуудад байгаа СИС-ийн төлөөлөгчдийг таван оронтой тоогоор: Германд байгаа нууц тагнуулын газрын удирдагчийг 12 000, Испанид байгааг 23 000 гэж тэмдэглэж байв. Тэдэнд захирагдаж байсан ажилтнууд болон тагнуулууд 12 000 болон 23 000 гэсэн тооны хүрээнд өөр таван оронтой тоог сонгож авна. Паспорт хянан шалгах хэлтсийн халхавч адил энэ систем мөн өөрийнхөө нэрийг гутаасан бололтой. Үүнтэй уялдан Станбулд байсан абверын офицерууд «Zwölfland, Zwölfland über alles31» гэж дуулж явсан гэсэн домог яриа хүртэл дэлгэрсэн удаатай.

	Ямар ч гэсэн уг системийг бүрэн өөрчлөв. Улс орон бүрийг цагаан толгойн гурван үсгээр тэмдэглэх болсон бөгөөд яагаад эхнийх нь үсэг заавал «В» байдгийг би мэддэггүй байлаа. Үлгэрлэвэл, АНУ-ыг «ВЕЕ-ийн орон», Туркийг «ВРХ-ийн орон» гэж томьёолбороор тэмдэглэх боллоо. Орон тус бүрд байгаа СИС-ийн нууц гол тагнуулыг тэр орны үсгээр тэмдэглэсэн томьёолбор дээр «51» гэсэн тоог нэмж бичих ёстой байв. Түүнд захирагдагсдыг хоёр оронтой тэмдгээр тухайлбал, «01», «07» гэх мэтчилэн тэмдэглэх ёстой болов. Ингээд л Турк дахь СИС-ийн нууц тагнуулын газрын удирдагч болсон миний бие «ВРХ-51» гэсэн нэлээд хачин сонсогдох нэртэй боллоо. Гарын үсэг зурахад ч, машинаар бичихэд ч энэ тэмдэг над жигтэйхэн муухай санагддаг байлаа.

	Ингэж л би дипломат төлөөлөгчдийн газрын шугамаар ямар ч хариуцсан үүрэггүй, элчин сайдын яамны нэгдүгээр нарийн бичгийн дарга, өөрөөр хэлбэл «ВРХ-51» болсон юм. Манай алба бүхэлдээ таван хүнээс бүрдэж байсан бөгөөд бас нарийн бичгийн дарга нар байсан юм. Хүнтэй нийцтэй харьцдаг авьяаслаг орлогчоос минь гадна үргэлж л урам зоригтой явдаг туслах ажилтан (хоёр, гуравдугаар нарийн бичгийн дарга нар), түүнчлэн манай нууц тагнуулын газрын бүрэлдэхүүнд тун сүрхий чадалтай, хөгжилтэй хуучин цагаантны орос офицер орж байлаа. Эцэст нь хил нэвтрэх зөвшөөрөл олгох ажлын талаар Лондонд суугаа Морис Жеффст, харин тагнуулын ажлын талаар над захирагддаг, паспорт хянаж шалгах хэлтсийн эрхлэгч орж байв. Миний шугамаар бол тэр Туркийн тагнуулын албатай холбоо барих офицер байв. Уиттол гэсэн сурвалжит нэртэй энэ хүн, туркийн хувьд туршлагатай мэргэжилтэнд тооцогдож байсан бөгөөд туркээр түгдрэхгүй ярьдаг байв. Харин туркчүүдтэй холбоо барихын хувьд тэр дэндүү зөөлдөх хүн байлаа. Муурт маш их хайртай, хэрэг хадгалах тун өвөрмөц журмыг тогтоосон Уиттолын нарийн бичгийн дарга эмэгтэйн тухай хэдэн үг хэлье. Тэр эмэгтэйгээс ямар нэгэн баримт бичиг сураглахад «Дээр нь цагаан муур сууж байх шив дээ» гэж гэмгүй царайлан хариулдаг сан. Үнэндээ л тийм байдаг сан.

	Туркийн тусгай албыг тэр үед аюулгүй байдлыг шалган байцаах газар гэж нэрлэж байсан бөгөөд Турк дахь манай тагнуулын үйл ажиллагаа энэ байгууллагатай хэрхэн харилцдагаас л хамаардаг байв. Туркчүүд биднийг мэддэг, манай ажиллагаа Туркийн эсрэг биш, харин Зөвлөлт Холбоот Улс болон Балканы бусад орны эсрэг чиглэж байгаа нөхцөлд л тэд тэвчин өнгөрүүлдэг байлаа. Энэ нөхцөл байнга зөрчигдөж байсныг та нар мэдэх болно. Шалган байцаах газартай сайн харилцаатай байхын тулд түүний Станбул дахь салбарт манай хүсэлтээр хийсэн лавлах баримтуудын хөлсийг төлөх нэрээр сар бүр бид татаас тэтгэлгийн мөнгө олгодог байв. Тагнуулын мэдээний хувьд гэвэл мөнгөний оронд бид бараг юу ч авч чаддаггүй байсан бөгөөд харин татаас тэтгэлэг нь Станбул дахь ахлах байцаагчийн пүнлүүг нэмэгдүүлэхээс цааш хэтэрдэггүй нь маш тодорхой байв. Харин энэ нь туркчүүдийг дуугүй байлгасан болохоор дэмий зүйл болоогүй юм.

	Шалган байцаах газрын төв штаб нь Анкарад байсан бөгөөд хүнд сурталт бах мэлхийтэй тун төстэй, хавагнасан эр тэр үед уг штабыг толгойлж «Нед авга ах» гэж түүнийг бид нэрлэж байв. Харамсалтай нь бараг сар бүр түүнтэй ажил төрлийн талаар уулзах хэрэг над гардаг байлаа. Бидний уулзалт удалгүй хоёр талын аль алинд нь ямар ч ашиггүй болоход хүрэв. Ямар нэг ажил зохиоход, жишээлбэл дорнод Туркээс Зөвлөлт Арменид тагнуул оруулах гэх мэтэд тусламж гуйхаас л бидний яриа эхэлдэг байв. Тэр ханиалгаж, орчуулагчтай шивнэлдэж, түшлэгтэй сандал дээрээ холбилзон, кофе захиална. Дараа нь над тагнуул, мөнгө өг, тэгвэл бид тэр ажиллагааг тань зохиож, үр дүнг нь та нарт илтгэе гэж хэлнэ. Цаг хугацаа өнгөрөх тутам би турк хэл сурч, тэдний юу ярьж байгааг ойлгодог болов. Би орчуулагчаа хатуухан яриулж чаддаггүй учраас энэ уулзалт ихэвчлэн би орчуулагчтай хэрэлдэж төгсдөг байлаа. Нэр нь дипломатуудын нэрсийн жагсаалтад ороогүй, «Нед авга ахын» таалалгүй байдлаас болгоомжлох үндэс түүнд байсан учраас орчуулагчийг зөвтгөх тал байв.

	Аюулгүй байдлыг шалган байцаах газрын Станбул дахь тасгийн даргыг «Жейн авга эгч» гэж бид нэрлэнэ. Энэ хүний хариуцсан районд миний ихэнх нууц ажиллагаа болдог байсан учраас сонирхлыг минь зохих ёсоор татдаг байв. Гэхдээ тэр миний сэтгэлийг хэзээ ч зовоодоггүй байлаа.

	Тэр, сайхан сэтгэлтэй, алиа наргианч, цөсний өвчнөөс гадна мөнгийг юу юунаас илүү анхаардаг хүн байв. Хэдхэн долоо хоног өнгөрсний дараа «Жейн авга эгчтэй» өдөр бүр харилцаж байх бололцоог Уиттолд би дуртайяа олгож онцгой чухал үед л өөрөө биечлэн оролцдог болсон юм. Жилд хоёр удаа би түүнд зориулан дайллага хийдэг байв. Тэр туйлын сайн зочин байлаа. Голцуу болзсон цагаас хагас цагийн өмнө цагдаагийн газрын хөнгөн онгоцоор яаруухан ирж, хоёр, гурван хундага виски уугаад, чухал ажилтай гэж шалтгаалан бусад зочид ирж эхлэх үеэр алга болно.

	Их биш орны аюулгүй байдлын алба хөрөнгө хэрэгсэл, туршлага дутагдсанаас үр ашигтай ажил зохиож чадахгүй байна гэсэн миний эртний сэжгийг «Нед авга ах», «Жейн авга эгч» болон тэдний ажилтнуудтай тогтоосон харилцаа баталсан юм. Аюулгүй байдлыг шалган байцаах газрын шилдэг офицеруудын нэг, Эрзурум хотын Тефик-бей хүртэл миний итгэж хариуцуулсан ганц ажиллагааг арчаагүй унагасан билээ. Гэтэл туркийг хамгийн сайн тагнуулын байгууллагатай орны нэг гэж тооцдог ажээ.

	Гол төлөв дамын панзчид болон тохиолдлын оргодлуудаас олж авдаг болгарын хомс, чанар муутай мэдээ нийлүүлдэг «Жейн авга эгч»-ийн тасаг Адрианополь дахь шалган байцаах газрын тасагт хяналт тавьдаг байлаа. Харин Станбул бол хөл хөдөлгөөнтэй, дамжин нэвтрэх газар болж байсанд л юуны өмнө энэ тасгийн чухал зорилго оршиж байв. Балкан болон Дорнод Европт гарсан хувьсгалаас оргогчдын үлэмж хэсэг нь эцсийн эцэст Станбулд ирж байлаа. Энд тэднийг «Жейн авга эгчийн» тасаг, түүний офицерууд мөрдөн шалгаж, тэдэнд байгаа бүх мэдээг олж авдаг байв. Ийм уг сурвалжаас авсан мэдээнийхээ заримыг  туркчүүд бидэнд өгдөг байсан боловч ямагт урам хугалахаар муу чанартай байдаг байв. Үүний шалтгаан бол зарим талаар оргогчдын мэдлэг чадвар муутайд, зарим талаар тэднийг байцаахдаа хэрэгтэй асуултаа тавьж чаддаггүй офицеруудын туршлагагүйд байгаа юм. Оргодлуудыг зүг бүр тийш тарж алга болчихоос өмнө тэдэн дээр албан ёсоор шууд очих гэж манай талаас хийсэн хэдэн удаагийн оролдлого нь  туркчүүдийн хайхрамжгүй татгалзах явдалтай ямагт тулгардаг байв. Тэдний хойноос бид өөрсдөө аргагүй хөөцөлдөх болсон нь тун их цаг үрдэг байлаа.

	Балканы орнуудын тухай манай мэдээний ихэнхийг эдгээр орноос Станбулд оргож ирээд тэндээ амьдардаг хүмүүсээс авдаг байлаа. Тэд эх орноо орхиж явахын өмнө улс орондоо тагнуулын салбар байгуулсан бөгөөд тэндэх үйл ажиллагаагаа явуулахад чухал шаардагдах хөрөнгө хэрэгслээр хангасан нөхцөлд л СИС-ийн мэдэлд ажиллахад бэлэн байгаагаа Болгар, Югослав болон Румынаас ирсэн олон оргодлууд хэлдэг байв. Тагнуул хийж, мөнгө олж болно гэдгийг бүх Европ даяар дайн харуулсан бөгөөд Станбул хотын гортиг дотор дөчөөд онд хуурамчаар зохиосон мэдээний төлөө сэрэмжгүй худалдан авагч сая хөрөнгөө ч зарж чадах байлаа. Худал мэдээний үнийг дэвэргэсэн гол буруутан нь америкчууд бөгөөд 1947 онд СИС хуурмаг зүйлдээ ханажээ. Зүсэн бүрийн завшаан эрэгчдийн үйлдсэн ажлын үнэ зодгийг тодорхойлох зорилгоор тэдний хар цагааныг ялгах гэж бид маш их цагаа үрсэн билээ. Гэвч энэ ажил бараг бүтдэггүй байв. Бид хэчнээн сонор сэрэмжтэй байлаа ч гэсэн зарим дүрвэгсэд биднийг байнга мэхэлж байсныг би мэднэ.

	Балканы орнуудыг дэндүү анхаарсны хэрэггүй, харин миний нэгдүгээр зорилго бол Зөвлөлт Холбоот Улс байх ёстой гэдгийг бүр Лондонд байхад над зааварласан билээ. Тухайлбал оросын хар тэнгисийн боомтуудад Одесса, Николаев, Новороссийск зэрэг хотууд руу явах худалдааны хөлөг онгоцнуудыг ашиглан түр хугацаагаар тагнуулчид илгээх ёстой байв. Тэгэхдээ СИС-ийн саналаар Зөвлөлт Холбоот Улсад өргөн хэмжээгээр тагнуул оруулж болох дорнод хил дээр гол анхаарлаа хандуулахаар би шийдэв. Ийм учраас ямар тусламж  туркчүүд бидэнд үзүүлж чадах вэ, ямар бэрхшээл бидний өмнө тулгарах вэ гэдгийг биечлэн тагнаж тодорхойлох зорилгоор 1947 оны зуны ихэнх сарыг би хилийн ойролцоо өнгөрөөв. Энэ тагнуулын ажил нь английн зэвсэгт хүчинд чухал хэрэгтэй туркийн хилийн районы байрзүйн зургийг авах өөр нэг зорилготой байлаа. Америкчууд Туркт бат суурьшихаас өмнө авсан арга хэмжээний дотор тус орны бүх нутаг дэвсгэрийн зургийг агаараас авсан юм. Харин тэр үед Евфратаас дорнод зүгийн асар уудам нутгийн зам харилцааны байдлыг бид маш муу мэддэг байжээ.

	Байрзүйн зураг зохиох явдал СИС-ийн анхаарлыг янз бүрийн шалтгаанаар татаж байв. Зөвлөлт Холбоот Улсын эсрэг дэлхийг хамарсан дайн өдөөхийг цэргийн төлөвлөлтийн удирдах газар санаархаж байв. Английн засгийн газрын бодож байснаар дайны эхний үед Улаан Арми түрэмгийлэн эзэлж авах районуудад эсэргүүцлийн төв байгуулж, энэ районы төсөл зургийг үйлдэхээр улайран зүтгэж байлаа. Энэ төлөвлөгөөнд тусгах ёстой гол улсуудын нэг нь Турк байв. Дорнодоос баруун зүгт үргэлжилсэн түм буман хөндий Анатолийн уулсыг хэрчсэн байлаа. Зөвлөлтийн агаарын десантын цэргүүд буулгахад энэ хөндийнүүд тохиромжтой байр болж ч болох байв. Анкарагаас дорно зүг эсэргүүцлийг амжилттай зохион байгуулах хэтийн төлөвгүй байлаа. Ийм учраас СИС-ийн хувьд хамгийн ашигтай зүйл бол Туркт олон хөндийг даган орж ирэх зөвлөлтийн ангиудыг бут цохих тусгай бааз байгуулах явдал юм. Дорнод Туркийн газар нутгийн тухай маш тодорхой мэдээг төлөвлөлтийн газар шаардаж байлаа. Хэр зэрэг бартаатай, ямар ой модоор бүрхэгдсэн, ус болон хоол хүнсээр цэргүүдийг хэрхэн хангаж болох талаар тодорхой саналаа өгөхийг тэд шаардаж байсан юм.

	Ийм судалгаа хийх нь хэт ээдрээтэй асуудлыг гаргаж байв. Энэ нь дайн дөнгөж эхлэнгүүт л англичууд болон америкчууд Туркийг гаргуунд нь хаяна гэдэг тодорхой байлаа. Цэргийн сэтгэлгээний зарчим ямар ч гэсэн  туркчүүдэд л лав таалагдахгүй байсан биз ээ. Хэрвээ тэд ийм төлөвлөгөө байгаа тухай ямар нэг сэжиг авбал Өрнөдийн талаар тэдний хоосон санаархлыг дургүйцлийн хилэн үгүй болгож Зөвлөлт Холбоот Улстай аль болохоор ойртохыг шаардах болно гэдгийг Англи улс гарцаагүй сайн мэдэж байв. Ийм ч учраас байрзүйн зургийг маш болгоомжтой хийх ёстой байлаа. Энэ талаар миний хийж байгаа ажлыг аз болоход  туркчүүд мэдэлгүй өнгөрсөн билээ. Хэрвээ тэд энэхүү ажилд анхаарлаа хандуулсан бол миний бие эцсийн ганц мэхээ хийж, Гүрж рүү довтлох холбоотны армийн зам харилцааг сонирхож яваагаа илтгэн биеэ цагаатгах байсан тайлбарт маань тэд итгэх ч үгүй байсан биз.

	Ямар байлаа ч гэсэн багаас нь эхлэх нь зүйтэй гэж би шийдэв. Би 1947 оны зун анх тагнуул хийж, 1948 онд арай өргөн хүрээтэй программ биелүүлэх сайн бэлтгэлтэй болж авав. Эрзурум руу явах гэсэн миний хүсэлтийг «Нед авга ах» урьдын нэг адил дур муутай зөвшөөрснөөр эхний саад арилав. Дорнод нутгийг бүхэлд нь хамрах аюулгүй байдлыг шалган байцаах ажиллагааг нөгөөх Тефик-бей удирдаж байсан юм. Байрзүйн зургийн бүх зорилтыг биелүүлэхийн тулд автомашин тун их хэрэгтэй байв. Анкарагаас зүүн тийш хөтөлсөн болхи муу зам, харгуйн донсолгоог ажиггүй туулж чадах «доож» маягийн ачааны машин аз болоход миний тээврийн албанд байсан юм. «Нед авга ахтай» салах ёс гүйцэтгээд би нийслэлээс Кайсерийг дайран Сивасыг хүртэл гол замаар явахын оронд шууд зүүн тийшээ явлаа. Энэ аяллаа ямар нэг соёлын чиглэлтэй болгох зорилгоор би эртний эзэнт улсын нийслэл байсан Богазкёйг дайрч өнгөрсөн юм. Үүнээс гадна Йозгат, Сивасын хооронд байдаг хүн ховор очдог нутгийг сонирхож үзлээ.

	Роуз Маколейн бичсэн «Туркийн тухай номуудын» аль нэгэнд миний тэмдэглэлийн дэвтэр сайхан эх сурвалж болох сон билээ. Евфратаас зүүн тийш оршдог Турк улс арван есдүгээр зуунаас дөнгөж гарсан шиг над санагдав. Армянчууд болон нэлээд тооны курдчүүдийг үгүй хийсэн нь үнэн л дээ. Хэрвээ Паландекен уулын дэвсгээс Эрзурумийн талыг дайруулж Гүржийн хоолой хийгээд Тэмээний Хүзүүний зүг харвал дорно зүгийн дайснуудаа тулалдан шахаж байгаа Паскевичийн үхэр бууны нүргээн сонсогдох шиг болно. Харин энэ бүхэн үгүй болох ёстой. Америкчууд пуужин болон У-2 нисэх онгоцныхоо гарааны талбайтай хамт тус орны нутаг дэвсгэр лүү орохоор бэлтгэж байлаа.

	Эрзурумд ирэнгүүт би юуны өмнө Тефик-бейтэй уулзав. Энэ бол «Нед авга ах», «Жейн авга эгч» хоёрыг бодох нь ээ ажилдаа их сонирхолтой, тун аятайхан хүн байлаа. Харин зөвлөлтийн хилийг давуулан Гүрж юм уу, Арменид тагнуулаа явуулах гэсэн миний найдлага амжилтад хүрэх үндэс багатайг бидний яриа харуулав. Адрианопольд байгаа өөрийнхөө ажил нэгт нөхдийн нэгэн адил тохиолдлын түр тагнуул, оргодол болон мэргэжлийн дамын худалдаачдад Тефик найдлага тавьжээ. Оросууд хилээ хэрхэн соргог, нягт хамгаалж байгаа тухай, олон тооны харуулын цамхаг болон мөрөө үлдээхгүйгээр хил нэвтрэх ямар ч аргагүй хилийн хагалан тэгшилсэн зурвасын талаар тэр урам муухан ярив. Тефикийн тагнуулын зураг түүний нөөц маш ядуу болохыг харуулав. Хилийн ойролцоо байгаа зөвлөлтийн цэргийн хэдхэн ангийн дугаарыг нь тогтоосон боловч нарийн биш байлаа. Түүгээр барахгүй хилийн гүнд нэвтрэх гэж оролдоо ч үгүй байлаа. Чухам энэ нь л сэтгэл зовоосон, хөндөгдөөгүй атар газар мэт санагдав.

	Тефиктэй хийсэн ярианаас би хэд хэдэн тодорхой дүгнэлт хийв. «Гүнд нэвтрэхийн» тулд Ереван, Тбилиси болон Хар тэнгисийн дорнод боомтууд руу явуулах тагнуулыг энэ нутгаас эрсний хэрэггүй гэдгийг би ойлгож байв. Туркийн хилийн орчим суугаа иргэд тун бүдүүлэг байсан учир хэрэгтэй хүмүүс олдохгүй байлаа. Түүнээс гадна энэ нутгийг олон жил самнасан туршлагатай Тефикийн олж чадаагүй зүйлсийг мөн тэр газраас нь олж авна гэвэл тэнэг хэрэг болох байлаа. Сайн тагнуулчдыг олж, тэднийг СИС-ийн шаардлагыг биелүүлэхээр бэлтгэе гэвэл гүрж, армяны цагаачдад анхаарлаа төвлөрүүлэх хэрэгтэй байгаа нь тодорхой байв. Ийм учраас Лондон руу илгээсэн анхныхаа илтгэлд Парис, Бейрут, Вашингтон болон бусад газар байгаа СИС-ийн нууц тагнуулын газарт даалгавар өгч, цагаачид цугларсан газраас зохих эрэл хийж эхлэхийг би хүссэн юм.

	Харин Тефикийн анхааруулж хэлсэн зүйл над өөр санаа төрүүлэв. Туркийн хил дээрээс илхэн харагддаг Ереван хотын гойд сайхан дүр зургийн талаар тэр над ярьсан билээ. Хэрвээ Лондон дахь зэвсэгт хүчний штабт туркийн нутаг дэвсгэрийн байрзүйн зураг хэрэгтэй юм бол хил орчмын зөвлөлтийн нутагт гэрэл зургийн тагнуул хийх явдлыг тэд бас л сайшаах ёстой гэж би бодов. Ийм ажиллагаа зохиох тухай илтгэх хуудас бичих санаагаа би Эрзурумаас явахын өмнө боловсрууллаа. Энэ ажиллагааг «Спайгласс»32 гэж би нэрлэсэн юм. Ядаж л шинэ гэрэл зургийн хэрэгслээ турших бололцоог СИС-ийн техникийн мэргэжилтнүүдэд олгох учраас энэ ажиллагааг дэмжинэ гэдэгт би огт эргэлзэхгүй байв.

	Явсан ажлынхаа үр дүнд сэтгэл хангалуун байдалтай би Станбулд буцаж ирэв. Зөвлөлт Холбоот Улсад нэвтрэх төлөвлөгөөний талаар маш бага зүйл бүтээсэн боловч Лондоны анхаарлыг тодорхой хугацаагаар татах зарим нэг санаа над төрөв. Дээрх санааг хэрэгжүүлбэл Их Британийн зэвсэгт хүчинд ямар нэг ашиг өгнө гэдэгт би их эргэлзэж байсан, тэгэхдээ миний хувьд энэ ажил нь туркийн хил орчмын газрыг удаан хугацаагаар анхааралтай судлах сайхан шалтаг боллоо.

	Миний саналыг Лондонд тааламжтай хүлээж авсан билээ. Үүнээс өмнө бүр «Таймс» сонинд ажиллаж байхдаа эргэлзээтэй санааг итгүүлэн үнэмшүүлэх хэд хэдэн аргыг би сурч авсан бөгөөд энэ санаагаа «Атенеум»33-ын хамгийн өө сэв эрэмтгий гишүүний сэтгэлд ч нийцүүлж чаддаг байлаа. Аугаа их Октябрийн хувьсгалын нөлөөгөөр гарсан үймээний үед удаан тогтнож чадаагүй «Тусгаар тогтносон Гүрж улс» хэмээх зөвлөлтийн эсрэг байгууллагын толгойлогч байсан, меньшевик Жорданиятай энэ асуудлыг хэлэлцэхээр нууц даалгаварт элч Парис руу явуулсан байв. Жордания гүржийн цагаачдын хамгийн нэрд гарсан толгойлогч байсан бөгөөд түүний зөвшөөрөлгүйгээр гүрж тагнуул элсүүлэхэд СИС-т маш хүнд байдаг байлаа. Англичуудын хүсэлт түүнийг хүнд байдалд оруулжээ. Яагаад гэвэл төрсөн нутагт нь түүний элчийг хэрхэн хүлээж авахыг тэр сайн мэдэж байлаа.

	Түүний санааг өөрчлөх эрх бидэнд байхгүй учир тохирох хүмүүсийг шилж олъё гэсэн амлалтыг нь бид дуртайяа хүлээн авсан юм. Манай нууц даалгаварт элч ямар нэгэн хэмжээгээр болгоомжилсон бололтой. Тэр үүрэг даалгаврынхаа биелэлтийн талаар над ирүүлсэн цахилгаандаа өндөр настай төрийн энэ зүтгэлтнийг «тэнэг хөгшин ухна» гэж нэрлэсэн байв. Үнэндээ ч бид Жорданиятай үгээ ололцох гэж үйл тамаа цайсан билээ.

	Тэр үед хэтийнхээ үйл ажиллагааны талаар би бүрэн тодорхой ойлголттой байв. Эхлээд би хэдэн тагнуул богино хугацаагаар, өөрөөр хэлбэл хэдэн өдөр ч юм уу, долоо хоногоор явуулж, Гүржид нууц байх бололцоо байгаа эсэхийг судлуулна. Аюулгүй байх сууц олдох уу? Бичиг баримт худалдан авах юм уу, аль эсвэл өөр ямар нэг аргаар ил гарч болох уу? Найдвартай холбоог яаж барих вэ? Хэрвээ энэ туршилтын оролдлого ажиггүй өнгөрвөл удалгүй тагнуулын байнгын салбар байгуулж, түүний зохион байгуулалт, ажиллах арга барилыг урьдчилан тагнах ажиллагааны үр дүнд тулгуурлан боловсруулна гэж бид төлөвлөж байв.

	Жордания чухам юу сэдэж байсныг мэдэхэд амар биш байлаа. Эхлээд хүмүүсээ өдөөн хатгасан ухуулах хуудсаар дарах вий гэж би сэжиглэж байсан бөгөөд хэрвээ ингэвэл гадаад явдлын яаманд таалагдахгүй нь мэдээж байв. Тагнуулын ажилд элсүүлэх хүмүүсийг бидэнд өгөхгүй байж болох учир бид Жорданиятай эелдэгхэн харилцах ёстой байв. Түүнчлэн тэр өөрөө ч гэсэн бидний тусламжгүйгээр Гүржид хүмүүсээ явуулж чадахгүй байлаа. СИС-ийн нууц даалгаварт элч удалгүй Лондон, Парисын хооронд онгоцны нислэгийн хуваарийг цээжилснээр барахгүй, Парисын дүр байдалд зэвүүрхэх болов. Ингээд төлөвлөсөн арга хэмжээг хэрэгжүүлэх явдал бие биеэ ихэд хардаж сэрдсэн байдалтай эхэлсэн юм.

	«Спайгласс» гэж нэрлэсэн миний төлөвлөгөөг «маш сонирхолтой» болжээ гэж үнэлсэн юм. Энэ нь миний санаанд нийцсэн учир дипломат төлөөлөгчдийн газар Анкараас Станбулд нүүж ирэх тэр үед би ирэх зуны ихэнх сарыг Туркийн нөгөө хязгаарт өнгөрүүлэх юм байна даа гэж бодлоо.

	Миний төлөвлөгөөг хүлээн авснаар төрөл бүрийн төхөөрөмжийг дуртай хэмжээгээрээ захиалан авч болох болов. Гол зэвсэг бол гэрэл зургийн аппарат байлаа. Гэрэл зургийн техникийн мэдлэг эзэмшээгүй байсан болохоор чухам ямар маягийн гэрэл зургийн аппарат захиалахаа би тодорхой мэдэхгүй байв. Ийм учраас тэр аппарат юу юу хийх ёстойг тодорхой тайлбарлаж, чухам ямар хэрэгсэл явуулахыг нь Лондонд даатгасан билээ. Үүнээс гадна хоёр машин, хөнгөн майхан, тал хээрийн янз бүрийн тоног төхөөрөмж, луужин болон бас бус зүйлсийг хүссэн юм. Авьяасаа бүрэн ашиглаж чадахгүй байна гэж ямагт бодох дуртай техникийн мэргэжилтнүүд эрчимтэй ажиллаж эхэлсэн бөгөөд миний хүсээгүй олон зүйлсийг ирүүлээд «турших гэсэн юм» гэцгээж байлаа. Өвлийн турш манай хадгаламжийн газар том том хайрцагтай зүйл чихсээр л байв. Гэрэл зургийн аппарат анхаарал татлаа. Зуун метрийн газраас зураг авахад зөвлөлтийн хилийн харуулын цэрэгт ажиглагдамгүй жижигхэн, нарийн хийцтэй гэрэл зургийн аппарат ирнэ гэж би төсөөлж байсан билээ. Гэтэл түүнийг харахад бараг л трамвай шиг том санагдав. Арарат, Аладаг уулын халуун төөнөсөн энгэрээр би л лав энэ тамын эдийг чирч явж чадахгүй гэж над юуны түрүүнд бодогдов. Гэтэл яг л ийм хүнд ажилд тохирсон, чадалтай нэг залуу туслагч над байсан юм.

	Станбулд байсан мэдээний мөхөс эх сурвалжтай дахиад л өвөл, хаврын турш би ажиллах болов. Улиг болсон журмыг баримталж англи хүмүүсийн бүлгэмийн гишүүдийг шалган туршиж эхэллээ. Энэ ч тийм олигтой ажил биш байв. Мэдээжээр гадаадад сууж байгаа ашиг хонжоо хайгчид, сэтгүүлчид гэх зэргийн янз бүрийн ажил, мэргэжлийн хүмүүсийн дунд тагнуулын албаны зууш болох этгээдүүд байсан, тэгэхдээ бололцоо нь хязгаарлагдмал, жижигхэн амьтад байлаа. Амьдрах бололцоо бүхий хүмүүс бараг СИС-т ажиллахаар ирэхгүй байсан, учир нь тэд өөртөө болон гэрийнхэндээ халамж анхаарал тавих, бүр цаашилбал хараал идсэн нөгөөх хувь нийлүүлэгчтэйгээ харилцах талаар хүлээсэн хариуцлагатай хүмүүс юм. Тэд «юу үзсэн, дуулснаа» мэдээлнэ гэж амлах боловч тэр нь ихэнхдээ ямар ч ашиггүй хов жив байдаг байлаа. Мэдээ тогтмол олох даалгавар биелүүлэхэд тэдэнд эх оронч үзэл дутагдаж байсан бөгөөд харин нефтийн нэгдэл ч юм уу, барилгын пүүсээс тэдний авдаг шиг ашиг хонжоо би амлаж чадахгүй байв. Дашрамд хэлэхэд английн үйлдвэрүүдийн нэгдлийн байгуулсан туркийн боомтын талаар мэдээ олохыг Лондоноос ирсэн шаардлага намайг зовоосон юм.

	Станбулд амжилт олоогүй явдал Гүржийн талаарх манай төлөвлөгөөний ач холбогдлыг улам өндөржүүлэв. Харин энэ ажил дээр хэд хэдэн дэвшил гарлаа. Жордания амлалтаа биелүүлж, Лондонд хоёр тагнуул бэлтгэл хийж байгаа тухай удалгүй мэдэгдсэнд би их гайхав. Туркчүүдтэй харилцан тохиролцох явдал над оногдсон бөгөөд «Нед авга ахтай» хэд хэд маргалдсаны эцэст тагнуулуудыг Станбулд хүлээн авч, дараа нь Эрзурум руу явуулахаар боллоо. Харин нэг шийдвэрлэх зүйл дээр «Нед авга ах» гуйвалтгүй байв. Эрзурумд явуулах бүхий л ажиллагааг Тефик-бей удирдаж, хил нэвтрүүлэх бэлтгэлийг өөрөө хариуцна гэж хэлэв. Миний аюулгүй байдлыг хангана гэдэг нэрийдлээр «Нед авга ах» намайг уг ажилд оролцуулахгүй байхыг тулгав. Ингээд би тэднийг дагаж явах эрхгүй боллоо. Харин энэ байдлыг харгалзан үзэж «Спайгласс» ажиллагаатай уялдуулан бүх хилийн дагуу бүсээр явахыг тэр над зөвшөөрсөн, түүний шалтаг нь шал утга учиргүй байсан юм. Тэд тагнуулуудыг мэдэлдээ авсан зорилго нь сүүлийн дөчин найман цагт тэдэнд өөрсдийнхөө даалгаврыг өгөх гэсэн бололтой. Эцсийн эцэст хөөрхий хоёр гүрж хүнд нэгд, Жорданиягийн, хоёрт, бидний, гуравт,  туркчүүдийн даалгавартайгаар хил нэвтрэх үүрэг оногдов. Хэн хүнгүй л тэднийг өөрийнхөө тал руу татахыг оролдож байлаа. Миний явуулах гэж бодсон ажиллагааг таслахад ч бэлэн байгаа нь илэрхий болмогц «Нед авга ахад» би их л дургүй бууж өгсөн юм.

	Эцэст нь Тефик-бей, хоёр гүрж, бид дөрвүүлээ Эрзурумд уулзав. Тэр хоёр гүрж хоёулаа боловсролтой, идэвх санаачилгатай байсан агаад харин тэр хоёрын өнгөрсөн амьдрал амжилтад хүрнэ гэсэн найдвар төрүүлэхгүй байлаа. Хоёулаа хорь гаруй настай, Парист төрсөн, Гүржийг дам сонсож л мэдсэн бөгөөд тус орны амьдралын талаарх цагаачдын ярьдаг худал үгэнд итгэсэн залуус байв. Нэг нь илэрхий сүрдэж сэтгэлээр унасан байлаа. Зөвлөлтийн Ахалцихе хотын өмнө талд байрласан Позов гэдэг турк тосгоны хавьцаагаар тэднийг хил нэвтрүүлэх саналтай байгаагаа Тефик-бей газрын зураг дээр зааж тайлбарлав. Хил нэвтрүүлэх цагийг бид сарны баримжаагаар тогтоож, тэднийг Лондонд зэвсэглэсэн буу, зэвсгийг шалгалаа. Алт мөнгөтэй хүүдийг оросууд,  туркчүүд хоёрын аль нь түрүүлж авах бол доо гэж би бодож байв. Би Тефиктэй хоёулхнаа үлдмэгц хоёр гүржийг цэргийн ангитай хотын харалдаа газар хил нэвтрүүлэх нь зорилгод нийцэх эсэхэд эргэлзэж байгаагаа хэлэв. Тэр татгалзаж, энэ хэсэг маш зохистой газар гэж хариуллаа. «Харин зохистой болохоор л энэ газрыг сайн хамгаалсан байна биз дээ?» гэж би тайвшралгүй хэлэв. Тэр мөрөө хавчихаас өөр юм хэлсэнгүй. Хилийн энэ хэсгийг би мэдэхгүй болохоор маргахад хэцүүхэн байв. Тефикийн зөв ч байж болох юм. Ямар ч гэсэн энэ ажиллагааг «амжилтад» хүргэхийн тулд бололцоотой бүхнээ хийх нь над чухал байлаа.

	Ингээд хоёр гүржийг турк офицер дагуулж, Ардаган орж, цаашаа хойд зүг явлаа. Эрзурумд миний бие хийх ч юмгүй гиюүрэн суух болов. Тефикийн хүмүүсийн нэг нь намайг харгалзан нэлээд хол, барагцаалбал тавин метрийн зайтай салахгүй дагана. Би тэр хүнээр даажин хийхээр шийдэж, үдийн ид халуунд хотоос гарч, хар хурдаараа алхахад тэр турк эхлээд малгайгаа, дараа нь зангиагаа, эцэст нь гадуур цамцаа тайлахыг нь харж, бахаа ханаж явлаа.

	Ардаганаас хүлээж авах ёстой байсан цахилгаан ирэхэд би Тефикийнд сууж байлаа. «Хоёр тагнуулыг төдөн цагт хил давуулав. Төдөн минутын дараа автоматын ээлжийн гал тачигнахад нэг нь унав. Нөгөөхийг нь армаг тармаг модон дундуур том том алхаж явахыг нь сүүлчийн удаа харсан бөгөөд туркийн хилээс гарсан» гэж уг цахилгаанд дурджээ. Түүний тухай ахиад юу ч олж сонсоогүй билээ.

	Энэ явдлаас хойш удалгүй «Спайгласс» ажиллагааг хэрэгжүүлж эхлэв. Зөвлөлт Холбоот Улс, Турк болон Ираны хил нийлж байсан тус орны хилийн хамгийн дорнод хэсгээс баруун тийш аажуухан ахих маягаар бид Тефикийн офицеруудын нэг, хошууч Февзитэй хамт явж, ажлаа эхэллээ. Бидний хэрэглэсэн арга маш энгийн байв. Хэдэн бээр тутамд бид явсан замаа газрын зураг дээр тэмдэглэж зөвлөлтийн газрын зургийг өргөн хагас дугуй маягаар авч явав. Эхний нэг, хоёр өдөр минут тутам би пулемётын ээлжийн галд өртөгдөж болох байлаа. Манай гэрэл зургийн аппаратыг хөнгөн миномёт гэж бодож болох учраас зөвлөлтийн хилчдийг уучилж болох сон билээ.

	Намгийн шувууд язганасан Араксын хөндийг бид явган туулж Түзлужи хүрэв. Араратын уулс зүүн талд хоцорч, Алагёз баруун талд харагдана. Дараа нь бид эртний армяны нийслэл Ани хот сүндэрлэж байсан Арпачайн хөндийгөөр өгсөн, Ленинакан хотын өөдөөс харсан Дигор хүрэв. Энэ үед миний амралт хэтэрхий сунжирч байна, үлдсэн баруун хэсгийн зургийг ирэх жил авъя гэж би шийдсэн юм. Эрзурум руу бид буцах замдаа Карс хотод хонох болж, янхны газар очъё гэсэн Февзийн санал намайг хирдхийлгэн цочоосон билээ.

	
X БҮЛЭГ : АРСЛАНГИЙН ИЧЭЭ

	«Спайглас» ажиллагааны хоёрдугаар хэсгийг би дуусгаж чадсангүй. 1949 оны зун миний анхаарлыг огт өөр зүйл дээр татсан цахилгааныг би Лондоноос авав. Америкийн Нэгдсэн Улсад СИС-ийн төлөөлөгчдийн албан тушаалд ажиллахыг надаас хүсжээ. Тэнд би ТТГ болон ХМБТ-тэй холбоо барих ёстой байв. Энэ томилолтын цаана нэг чухал шалтгаан далдлагдаж байлаа. Тэр үед ТТГ болон СИС-ийн хамтын ажиллагаа (хэдийгээр хязгаар нутгийн салбарын хэмжээнд хүрээгүй ч гэсэн) төв байгууллагуудын хэмжээнд маш нягт болсон нь удирдах өндөр албан тушаалд дэвшүүлэхээр төлөвлөж байсан тагнуулын газрын ажилтан бүр америкийн тусгай албаны ажил байдалтай танилцах ёстой байв. Энэ саналыг хүлээж авахад би ердөө л хагас цаг зарцуулсан юм.

	Станбулыг орхиход гунигтай байлаа. Энэ сайхан хот, түүнээс гадна тэн хагасаас илүүг нь хийчихсэн ажлаа арга буюу орхих болов. Харин Америкт очих гэж ихэд шохоорхсон минь хоёр шалтгаантай юм, үүнд: нэгдүгээрт, тагнуулын байгууллагын бодлого бүрэлдэн тогтнож байсан тэр орчинд эргэн орох, хоёрдугаарт, Америкийн тагнуулын албаны ажиллагаатай танилцах явдал байсан юм. Ажил төрлийн хувьд ойролцоо английн байгууллагаас энэ алба хамаагүй давуу талтай болохыг би тэр үеэс ойлгож эхэлсэн билээ. Би бүр Москвагаас ирэх зөвшөөрлийг ч хүлээлгүй явсан бөгөөд ингэж шийдсэн нь зөв байсныг хожмын үйл хэрэг баталсан юм. Миний шинэ томилолтын цаашдын хязгааргүй боломжид хэн ч эргэлзээгүй билээ. Есдүгээр сарын сүүлчээр Англид очиж нэг сарын бэлтгэл хийгээд, аравдугаар сарын сүүлчээр Америкт очихыг минь аль эрт шийдчихсэн байв.

	Лондон дахь Америкийн алба болон СИС-ийн хоорондох харилцааг ерөнхийд нь Жек Истон хянаж байсан бөгөөд чухамхүү энэ хүнээс би заавар зөвлөгөөнийхөө ихэнхийг авдаг байлаа. Хэдийгээр би зарим нэг тайлбар хэллээ ч гэсэн англи-америкийн харилцааны бүхий л нарийн ширийн зүйлийг мэддэгийг нь өндөр үнэлсэн юм. Энэ хамтын ажиллагааны цар хүрээ туйлын их өргөжиж, түүнд оролцоогүй нэг ч хариуцлагатай ажилтныг тус албанаас олно гэж үү. Ийм ч учраас миний томилолттой ямар нэг хэмжээгээр холбогдсон хувийн сонирхол ажилтан бүрд байсан тул тэд төрөл бүрийн шалтгаанаар намайг янз бүрийн клубт үдийн хоолонд урьцгааж байлаа. Аяга кофе, хундага дарсны ард сууж дэлгэсэн яриа олон зүйлийг хамарч байсан ч гэсэн Америк руу үнэ төлбөргүй явах гэсэн миний бүх «нөхдийн» нэг хүсэл байв. Тэдний урмыг би хугалаагүй юм. Учир нь Вашингтон хэчнээн олон зочин манайд ирвэл төчнөөн олон тооны тагнуулыг би мэдэх болно, энэ нь эцсийн эцэст миний амьдралын зорилго билээ.

	Вашингтонд хүрэх миний зам бартаатай байх нь Истоны өгсөн товч тайлбараас илэрхий байв. Америкийн Нэгдсэн Улсад хэдэн жил суусан Питер Дуайерээс би ажил хэрэг хүлээн авах ёстой байлаа. Энэ хүн хурц ухаантай болохыг би мэдэж байсан боловч түүнээс өөр олон зүйлийг мэдэж болох байв. Дайны үед ХМБТ-ны олон нэрт удирдагчтай хувийн дотно харилцаа тогтоосноор чухал эмзэг зорилтыг тэр биелүүлж чадсан билээ. Дайны дараа ч хэвээрээ үлдсэн энэ харилцааны ачаар ТТГ-ын ашгийг хөсөрдүүлэн (зарим нь ингэж бодож байсан) ХМБТ-г Вашингтон дахь СИС-ийн төлөөлөгчдийн газар эрхэмлэн хүндэтгэх болсон юм. Тэр үед ХМБТ Гуверийн бодлогыг баримтлахад ТТГ-ын талаарх бүх зүйлд хүүхдийн уяхан сэтгэлээр ханддаг байсан бөгөөд Дуайерийг хоёр нүүртэн гэж зэмлэдэг хуучин нөхдийнхөө дайралтад эрсдэхгүйгээр хоёр байгууллагад ав адилхан хандана гэдэг түүний хувьд маш хүнд байв.

	Миний нэг шинэ зорилт нь энэ тэнцвэрийг алдагдуулах явдал байлаа. Өргөн хүрээтэй асуудлаар хамтран ажиллахаар ТТГ, СИС хоёр хэлэлцэн тохиролцсон нь ХМБТ-той ердийн харилцаж байснаасаа илүү өдөр тутмын нягт холбоог Тагнуулын төв газартай тогтоох явдал СИС-ийн хувьд зайлшгүй болсон юм. Чиглэлээ ингэж өөрчлөгдсөнийг илт зөвшөөрч болохгүй байсан нь мэдээж юм. Ингэхлээр ТТГ-тай холбоогоо бэхжүүлж, ХМБТ-той сулруулах, тэгэхдээ үүнийг ХМБТ-д мэдэгдэхгүй байхад миний зорилт оршиж байв. Энэ зүйл биелэгдэшгүй, шал дэмий гэдгийг ойлгох гэж олон цаг эргэцүүлэн бодох хэрэггүй байлаа. Харилцан сонирхсон асуудлаар ТТГ-тай нягт хамтран ажиллаж, харин Гуверийн ажилтнуудын зайлшгүй цухалдах явдалд санаа зовохгүй байх явдал л цорын ганц ухаалаг чиг бодлого байсан юм. Үүний тулд өөрийгөө хэтэрхий ухаантай болгон үзүүлэхгүй, учир нь ажил хэрэг над ашиггүй байв. Заримдаа тэнэг хүний дүр үзүүлж, алдсан, эндсэндээ уучлал гуйж явах нь над дээр байлаа.

	Сөрөг тагнуулын асуудлаар өгсөн заавар бас л миний сэтгэлийг сүрхий түгшүүлэв. Хамгийн чухал зүйл над мэдэгдсэн Морис Олдфилд энэ зааврыг хийж байсан юм. АНУ-д явуулсан Зөвлөлт Холбоот Улсын тагнуулын үйл ажиллагааны талаар англи-америкийн хамтарсан мөрдөн байцаалт дараах үр дүнд хүрсэн юм, үүнд: 1944—1945 онуудад Вашингтон дахь английн элчин сайдын яам, мөн түүнчлэн Лос-Аламос дахь атомын төвөөс мэдээ гадагш гардаг байжээ. Лос-Аламосын талаар би юу ч мэдээгүй байв. Тэр үед байсан гадаад явдлын яамны ажилтнуудыг нэрсийн нь жагсаалтаар яаралтай шалгаж үзсэнийхээ дараа английн элчин сайдын яамны уг сурвалжийн хувьд над ямар ч сэжиглэх зүйл үлдээгүй билээ.

	Миний сэтгэл бага зэрэг тайвширч эхлэв. Учир нь хэдэн сарын турш миний сэтгэлийг түгшүүлсэн нэг асуултыг над зөвлөлтийн ажил нэгт нөхөр Станбулд тавьсан юм. ХМБТ илрүүлсэн Вашингтон дахь английн элчин сайдын яамтай холбоо бүхий нэг хэргээр англичууд хэрхэн оролдож эхэлснийг та тодруулж чадах уу? гэж тэр надаас асуусан билээ. Тэр үед би энэ талаар юу ч хийж чадахгүй байсан бөгөөд харин Олдфилдтэй ярилцсаныхаа дараа энэ асуултын утга учрыг нэлээд гадарлах болсон юм. Хэдэн өдрийн дараа энэ асуудлыг Лондонд байсан миний орос найз баталж өгсөн билээ. ХМБТ-ны мэдээний талаар бидний Станбулд хийсэн яриа, миний олсон шинэ мэдээ нэг хэрэг явдалтай холбоотой гэдгийг Төвд хийсэн шалгалт эргэлзээгүй харуулсан юм.

	Уг баримт бичгүүдийг нягтлан үзсэнийхээ дараа би хэсэг хугацаанд сэтгэл тайвширсан юм. СИС сөрөг тагнуулын ажлыг АНУ-д ёс төдий ч зохиож чадахгүй байсан болохоор алдагдсан мэдээний уг сурвалжийг тогтоох бүхий л баримт сэлт ХМБТ-ны мэдэлд байлаа. Энэ талаар тус товчоо ихээхэн ажил хийсэн боловч амжилт нь тоо томшгүй олон эрээчсэн цааснаас цааш хэтрээгүй байсныг хэлэх хэрэгтэй. Энэ хэрэгт дипломат ажилтан, тэр тусмаа бүр томоохон албан тушаалтай хүн оролцсон гэсэн бодол ХМБТ-ны ажилтнууд болон англичуудын хэний нь ч толгойд төрөөгүй байв. Тэд дипломат ажилд ямар ч хамаагүй цэвэрлэгч, хаалгач болон жижиг албан тушаалтныг байцаасан байлаа. Жишээлбэл, Латви гаралтай эмэг эхтэй нэг цэвэрлэгч эмэгтэйг байцаасан мэдүүлэг 15 хуудас болж, түүндээ тэр эмэгтэй өөрийн нь тухай, түүний гэр бүлийнхэн, найз нөхөд, хувийн амьдрал, зан чанарын нь талаар огт хэрэггүй зүйлийг дэлгэрэнгүй бичжээ. Энэ нь ХМБТ асар их нөөцтэйг харуулж, мөн түүнийг хэрхэн дэмий үрэгдүүлж байсныг баталж байв. Яаралтай ажиллагаа шаардагдахгүй байлаа ч гэсэн ажил төрлийг байнга анхаарч байх хэрэгтэй гэсэн дүгнэлтийг би хийв. Юу ч гэсэн Вашингтоноос намайг явахаас өмнө ямар нэг шийдвэрлэх арга хэмжээ заавал авах хэрэгтэй. Дараа нь намайг хаашаа томилохыг зөвхөн бурхан л мэдэх биз ээ.

	Лондоноос явахын өмнө намайг дарга дуудав. Тэр жигтэйхэн сайхан зантай байлаа, тэгээд дайны үеийн англи, америкийн тагнуулын газрын харилцааны талаар хамгийн эгзэгтэй үеийн тухай ярилаа. Энэ яриа зүгээр нэг дэмий хоосон дурсамж биш байлаа. Намайг АНУ-д томилсон тухай мэдээ Гуверийн урмыг хугалсан бололтой байгааг тэр өгүүлэв. Тэр үед намайг тус албаны нэлээд өндөр тушаалын ажилтанд тооцож байлаа. Харин Дуайерийг шал өөрөөр (маш хангалтгүй) үзэж байв. Энэ албан тушаалд намайг томилсон нь СИС-ээс АНУ-д зохиох зохисгүй үйл ажиллагааны дохио гэж Гувер сэжиглэсэн бололтой. Түүнийг айж болгоомжлохгүй болгохын тулд СИС бодлогоо өөрчлөх ямар ч санаагүй гэдгийг баталсан цахилгааныг дарга түүнд илгээв. Америкийн албадтай холбоо барих явдал миний үүрэг байлаа. Дарга над уг цахилгааныг үзүүлж, намайг эгц ширтэв. «Энэ бол Гуверт явуулах миний албан ёсны илгээлт» гэж тэр хэлээд түр дуугүй байснаа «— Харин албан ёсны биш... Уайтынд үдийн хоолон дээр ярилцана» гэж нэмж хэлэв.

	Есдүгээр сарын сүүлчээр миний бэлтгэл үндсэндээ дуусахад «Карония» хөлөг онгоцоор би замд гарав. Мартагдашгүй сайхан үдэж гаргалаа. Ватерлоо буудлын манант тавцан дээр юуны түрүүнд лут том сахал, цаашилбал Осберт Ланкастерийн толгойг би олж харлаа. Замд сайн нөхөртэй яваагаа одоо л ойлголоо. Биднийг хөдөлчихөөс өмнөхөн намайг утсаар дуудав. Жек Истон утасджээ. Дуайер огцорсон тухайгаа дөнгөж сая цахилгаан өгснийг тэр над дуулгалаа. Ийнхүү огцорсны учрыг би олсонгүй. Эцэст нь нэг баян танилын маань нэрийн хуудас бүхий хайрцаг дүүрэн шампан дарс миний өрөөнд оруулж ирэв. Атлантын далайгаар хийх анхны аялал минь аятайхан болох нь байна гэж над бодогдов.

	АНУ-ын нутаг дэвсгэрийн харьяа усанд орж ирэнгүүт л би эхнийхээ алдааг гаргав. ХМБТ-ны төлөөлөгч над баяр хүргэхээр усан онгоцны замчны хөнгөн онгоцоор иржээ. Жирийн юм хөөрөлдөж суух зуураа би түүнийг хундага шампанаар дайлахад тэр дурамжхан шимж суулаа. ХМБТ-ны бараг л бүх ажилтнууд саланги тусдаа байх байдал, өөрсдийнхөө харц гаралд үндэслэсэн дадал заншлаараа бахархдаг байсныг би хожим мэдсэн билээ. Гуверийн өндөр албан тушаалтнуудын нэгтэй би анх Вашингтонд танилцсан юм. Тэр хүний өвөг эцэг Миссурийн Хорс-Крик дахь бяцхан мухлагийн эзэн байсан гэж хэлдэг сэн. Тийм ч учраас тэд бүгдээрээ виски уудаг, хөнгөн ундаанд пиво уудаг ажээ. Эднийг бодвол ТТГ-ын ажилтнууд огт өөр хүмүүс байсан бөгөөд өөрсдийгөө ертөнцийн иргэн гэцгээдэг байлаа. Тэд гашуун архийг амтархан шимэх, харин дарсыг бол тасалгааны дулаанаас арай дээгүүр, бүлээсгэн уух дуртай ажээ. Энэ бол зүгээр нэг хоосон яриа биш. Энэ нь хоёр байгууллагын нийгмийн үзэлд гүн гүнзгий ялгаа байгаагийн нэг гэрч бөгөөд тэр нь заримдаа харилцаанд гарах хагарлын шалтгаан болж байлаа.

	ХМБТ-оос ирсэн миний нөхөр ёс журмыг гүйцэтгэхэд минь тусалж, Төв цэцэрлэг харагддаг нэг зочид буудалд намайг байрлуулав. Маргааш би Пенсильвания-стейшн буудлаас галт тэргэнд сууж, Вашингтоныг зорив. Шорлог жимс цэцгээ арай гөвөөгүй байгаа нь Америкийн цөөхөн гайхамшгийн нэг болсон гайхамшигт намрыг над санагдууллаа. Энэ гайхамшгийг ер нь зүгээр хэтрүүлж болохгүй учраас америкчууд түүнийг хэзээ ч хэтрүүлдэггүй билээ.

	Питер Дуайер намайг угтаж, виски архины эхний хундагыг уухдаа түүний огцорсон явдал миний томилолттой ямар ч холбогдолгүйг тайлбарлав. Аль хэзээнээс Канадад суухыг тэр хүсэж байсан, одоо тэнд төрийн нэг байгууллагад ажиллах сайхан албан тушаал өөрийг нь хүлээж байгаа гэж ярив. Намайг Вашингтонд ажиллуулахаар томилсон мэдээ түүний Оттав руу очих цагийг тодруулжээ. Ийнхүү бидний хооронд сайхан харилцаа шууд тогтов. Дуайер бол ажлаа сайн мэддэг учраас Вашингтоны улс төрийн бодлогын чиг баримжаатай намайг маш их анхааралтай танилцуулсан юм.

	Америкийн Нэгдсэн Улсад байхдаа эрхэлж байсан ажлынхаа талаар эвтэйхэн найруулан хэлэхэд над хэцүүхэн байна. Ажил төрөл даанч олон янз, тодорхой биш байсан учраас энгийн үгээр тайлбарлахад тун хэцүү юм. Зөвхөн ХМБТ-той тогтоосон үүргээ зохих журмаар нь гүйцэтгэхэд л миний хамаг цагийг барах байсан билээ. Энэ үе бол Маккартийн муу ёрын үе ид цэцэглэж байв. Аль эрт сураг чимээ нь тасарсан бусад хүмүүсийн тухай ярихаа больё гэхэд энэ үед Хисс, Коплон, Фукс, Гоулд, Гринглас болон эрэлхэг эр эм хоёр Розенберг нарын хэрэг гараад байлаа. Дорнод Европын зарим улсад тогтнож байсан дэглэмүүдийн нэгийг түлхэн унагах гэсэн аюултай оролдлогоос эхлээд генерал Власовын тухай германы баримт бичгүүдийг ашигласан хэргийг хүртэлх ТТГ-тай тогтоосон хэлхээ холбоо үйл ажиллагааны улам өргөн хүрээг хамарсан юм. Ямар ч хэрэг дээр нэг талыг нь барьж, нөгөө талыг нь гомдоохгүй ажиллах хэрэгтэй байв. Мөн түүнчлэн Канадын аюулаас хамгаалах алба болон тусгаар тогтносон канадын нууц албыг байгуулах гэсэн канадын гадаад явдлын яамны зарим хүмүүстэй би холбоо тогтоож байсныг үүн дээр нэмж хэлэх байна.

	Юунаас эхлэх вэ? Энэ өгүүллэгийн эцэст гол төлөв ХМБТ-ны талаар хөндөж ярих учраас эхний хэсгийг нь би ТТГ-т зориулъя. Америкийн тагнуулын байгууллагын түүхэнд мэдэгдэхүйц ул мөрөө үлдээлгүй удалгүй генерал Беделл-Смитэд байраа тавьж өгсөн бодь сэтгэлтэй адмирал Хилленкоттер34 намайг АНУ-д ирэхэд энэ байгууллагыг толгойлж байв. Стратегийн албаныг удирдах газар (САУГ) болон Улс төрийн бодлогыг зохицуулах газартай (УТБЗГ) би ихэвчлэн ажил төрлийн холбоотой байлаа. Энгийн үгээр хэлэхэд САУГ тагнуулын мэдээг цуглуулж байсан, харин УТБЗГ хорлон сүйтгэх ажиллагааг эрхэлж байсан ажээ. Саяхан адмирал Рейборын оронд ТТГ-ын захирал болоод удалгүй сенаттай маргалдсан Дик Хелмсын35 нэртэй холбогдсон төлөвлөлтийн газартай би ажил төрлийн ямар нэг холбоотой байв.

	Тэр үед САУГ-ын гол хөдөлгөгч хүч нь Жим Энглтон байлаа. Урьд нь тэр Лондонд алба хааж байсан бөгөөд шинэхэн байгуулагдсан стратегийн албаныг удирдах газрын нүүрийг хөөдөж байсан английг шүтэгчдийг илэрхий няцаадаг Энглтоны хандлагыг би ихэд хүндэтгэдэг байсан юм. Бид долоо хоногт нэг удаа «Харвей» зочид буудалд хооллодог байсан бөгөөд ажилд учиргүй их чармайн зүтгэдэг нь түүний ганц дутагдал биш байсныг Энглтон үзүүлдэг байв. Хаяа нэг надтай дайралддаг байсан хамгийн туранхай хүмүүсийн нэг нь тэр байсан, тэгэхдээ хоолонд жигтэйхэн дуртай байлаа. Жим азтай хүн! Энглтонтой хамт нэг жил өглөөний хоол идсэнийхээ дараа би нэг танил авгайн зөвлөснөөр цагаан хоол идэж, гурван сард арван хоёр килограмм турсан юм.

	Бидний харилцаа хоёр талын жинхэнэ нөхөрсөг байдалд тулгуурлаж байсанд би итгэж байв. Харин бид хоёрын аль алинд маань нууц учир шалтгаан байсан юм. ТТГ, СИС-ийн хоорондох солилцооны ихэнхийг Лондон дахь ТТГ-ын төлөөлөгчдийн газарт шилжүүлэхийг Энглтон хүсэж байлаа. Тэр байгууллага минийхээс арав дахин том байлаа. Хэрвээ түүний энэ санал биелсэн бол өөрийн нь ажилд СИС нэвтрэн орох боломжийг ихээхэн багасгахаар ч барахгүй, СИС-ийн төв байгууллагад тун их шахалт үзүүлж ч болох байв. Үндэсний эрх ашгийн үүднээс энэ санал шударга байлаа. Надтай тэр дотно холбоо тогтоосноороо намайг хяналтдаа улам их барьж чадах байлаа. Би ч гэсэн түүний урхинд орчихсон юм шиг дүр үзүүлэхийг дуртайяа оролдож байв. Бид хоёр бие биедээ хэчнээн их итгэх тусам миний нууц ажиллагааг төчнөөн бага сэжиглэх болно. Энэ нарийн төвөгтэй тоглоомд бид хоёрын чухам хэн нь илүү хожсоныг хэлэхэд бэрх, гэвч тэр ТТГ-ын төлөө, би СИС-ийн төлөө юу хийж байгааг бид хоёр хоёулаа мэдэж байсан ч гэсэн миний сонирхлын жинхэнэ чанарыг Энглтон хэзээ ч таньж чадаагүйд л миний ганц том давуу тал байсан юм.

	Хэдийгээр бидний маргаан бүх дэлхийг хамардаг байсан боловч ихэвчлэн Франц, Германы тухай (хэрэв л энэ хоёроор эхлээгүй бол) яриагаар дуусдаг байлаа. Франц дахь коммунизмаас америкчууд ухаан алдталаа айж байсан бөгөөд францын өдөр тутмын сониноос Энглтон олон зүйл уншдагт нь би хачирхдаг байв. Дараа нь оросуудын тухай их биш нууц мэдээг францчуудтай хуваалцах гэсэн англичуудын саналыг Беделл-Смит өөрөө эрс тас хориглохыг би үзээд, Францын талаарх Энглтоны сонирхол зөвхөн хувийн зүйл биш болохыг тодорхой ойлгосон юм. Францын нэг ч түшмэлд нууц мэдээг итгэж өгч болохгүйг Беделл-Смит над шулуухан хэлсэн юм.

	Герман улсаас Энглтон төдий л их болгоомжилдоггүй байв. Зөвлөлт Холбоот Улс болон Дорнод Европын социалист орнуудын эсрэг ажиллагааны бааз болох Герман улс түүний анхаарлыг гол төлөв татаж байв. ЗСБНХУ-ын эсрэг ажиллаж байсан генерал Геленээр толгойлуулсан абверын хэлтсийг ТТГ цаг алдалгүй эрх мэдэлдээ авч амжсан байлаа. Энглтон «Харвей» ресторанд далайн хавч амтархан зооглож суухдаа Гелений байгууллагын өнгөрсөн, эдүгээгийн үйл ажиллагааг амандаа хөөс сахруулан өмгөөлж байв.

	Эзлэгдсэн нутагт СИС, ТТГ хоёр үйл ажиллагаагаа чөлөөтэй өрнүүлэх бололцоотой байсан учраас Германтай холбогдсон өөр олон маргаан бидэнд гардаг байлаа. Германы эрх баригчдын эсрэг чиглэгдсэн явууллагыг оролцуулан бүх төрлийн нууц ажиллагааг германчууд түрэмгийллийн зардлыг нөхөхөөр санхүүжүүлдэг байсан юм.

	Оросын цагаачдын янз бүрийн байгууллагын талаар ихээхэн маргаан бидний дунд гардаг байсан, энэ тухай дор дурдана. Жишээлбэл, саяхан Жеральд Брукийн36 өдүүлсэн хэргээс болж нэрээ гутаасан ардын хөдөлмөрийн холбооны (АХХ) талаар гарсан яриаг авч үзье. СИС Жорданияг хэрхэн ашигласан шигээ цагаачдын нэлээд хэтийн төлөвтэй бүлэглэлийг ажиллуулахыг ТТГ СИС-ийн адил амиа тавьж байлаа. Хэдийгээр энэ бүлэглэлүүдтэй аль эртнээс явуулж ирсэн хамтын ажиллагаагаа хэвээр байлгах гэж хичээж байгаа англичууд арын тулалдааныг шургуу хийсэн боловч америкчууд тэднийг үйл ажиллагааны энэ хүрээнээс аажмаар хавчсаар л байв. Доллар даанч хүчирхэг байлаа. Жишээлбэл, хэдийгээр англичууд АХХ-г их сонирхож байсан боловч санхүүгийн гачигдлаас болж СИС өөрийн үйл ажиллагааны удирдлагыг ТТГ-ын мэдэлд шилжүүлэхээс өөр аргагүй болсон юм. Хэдийгээр үүнийг хоёр байгууллагын албан ёсны хэлэлцээрээр гүйцэтгэсэн боловч америкчуудын ар хударгаар АХХ-той нууц заль мэх СИС хэрэглэж байсныг английн иргэн Брукийн хэрэг харуулж байна. Нууц албаны ёс зүй ийм л байгаа юм!

	Энглтоны зэрэгцээ САУГ-т байсан миний бас нэг нөхөр гэвэл сөрөг тагнуулын тасгийн дарга Билл Харви байв. Урьд ХМБТ-д ажиллаж байхад нь албан ажлын цагаар согтуурлаа гэж Гувер түүнийг хөөжээ. Түүнийг би гэртээ үдийн хоол идэхийг анх урихад түүний заншил өөрчлөгдөөгүй байгааг мэдэв. Кофе уусныхаа дараа Харви суугаагаараа унтаж, шөнийн арван хоёр цаг хүртэл зөөлөн хурхирсан билээ. Тэгээд түүний эхнэр: «Алив харья, өвгөн минь, унтах цаг чинь аль хэдийн болчхоод байна» гэж хэлээд авч явсан юм. Зохисгүй зүйл ярьсныг минь зэмлэж болох л юм. Харин Харви намайг яаж зохисгүй шоглосныг удахгүй та нар мэднэ. Өдөөн хатгасан хүнийг шийтгэлгүй өнгөрөөхдөө би хэзээний дургүй билээ. Харвийг ихэд сэжиглэсэнд хүлээлгэсэн зэмлэлийг зөвшөөрч берлиний зартай хонгилыг37 байгуулахад СИС-тэй тэр хамтран ажилласныг би шударга ёсыг баримтлан нэмж хэлэх гэсэн юм.

	Улс төрийн бодлогыг зохицуулах газар дэлхийн хэмжээний хорлон сүйтгэх ажиллагааг эрхэлдэг байсныг би дээр дурдсан билээ. Ийм хариуцлагатай ажил эрхлэхэд арай залуудмаар санагдавч дух нь халзарч, гэдэс нь суначихсан Фрэнк Уизнер энэ газрын дарга байв. Гоёмсог маягаар хэлэх дуртай байсан учраас эвгүй сэтгэгдэл төрүүлдэг байлаа. Хоёр байгууллагын харилцан сонирхож байгаа асуудлыг СИС-тэй хэлэлцэхээр Лондонд зочилсон Уизнер тэргүүтэй төлөөлөгчдийг би дагалдан явсан юм. Олон улсын ач холбогдолтой асуудлыг хэлэлцэж эхлэх үед түүний явцыг ажиглах төлөөлөгчдөө гадаад явдлын яам явуулсан билээ. Гадаад явдлын яамнаас Тони Рамболд оролцож байсан нэг уулзалт дээр Уизнер өөрийнхөө номлох дуртай сэдвийн нэгийг хөндөж, нууц фондуудын уг сурвалжийг гадаад байдлаараа нямбай, бидний сонирхлыг татсан байгууллагын нэрээр өнгөлөн далдлах тухай асуудлыг ярьж эхлэв. «Мэдэлд нь байгаа баялагт бүхэнд илэрхий аргаар нэвтрэн орох зөвшөөрөлтэй хүмүүсийг шууд тусалж дэмжих нь маш чухал» гэж тэр ердийнхөө гоёмсог маягаар хэлэхэд Рамболд ямар нэгэн зүйл тэмдэглэж бичив. Түүний мөрөн дээгүүр сэмээрхэн ажиглахад: «Мэдэлд нь байгаа баялагт бүхэнд илэрхий аргаар нэвтрэн орох зөвшөөрөлтэй хүмүүс бол баян хүмүүс» гэж бичжээ.

	Улс төрийн бодлогыг зохицуулах газартай миний тогтоосон харилцаа САУГ-ынхаас илүү идэвхтэй байв. САУГ-ын зөвхөн төлөвлөгөө л миний анхаарлыг татаж байлаа. Вашингтонд намайг ирсний дараахан америк, английн засгийн газар дорнод европын аль нэг орныг социалист эвслээс таслах зорилгоор нууц ажиллагаа зохиохыг зарчмын хувьд зөвшөөрсөн юм. Хэд хэдэн шалтгаанаар Албанийг сонгож авсан юм. Энэ нь социалист орнуудын дотроос хамгийн бага, хамгийн хүч муутай нь байлаа. Англи, АНУ-ын холбоотон Грек улс Албанийн өмнөд хэсгээр хиллэсэн бөгөөд бас Албанитай ёс төдий дайны байдалтай байсан юм. Тэр үед Албани бусдаасаа тусгаарлагдсан төдийгүй, Мальта арлаас агаараар болон усаар дайрахад хялбар байв. Энэ төсөлтэй холбогдуулан улс төрийн чанартай олон тооны хүндрэл гарч болох учраас төрийн департамент болон гадаад явдлын яам энэ ажиллагааг хатуу хяналтдаа авахыг шаардсан байлаа. Энэ төлөвлөгөөг хэрэгжүүлэх үүрэг СИС болон улс төрийн бодлогыг зохицуулах газарт оногдов. Америкчууд болон англичууд албанийн цагаачдын бүлгүүдтэй холбоотой байсан учир тус орны дотор хувьсгалын эсэргүү эргэлт хийхэд харилцаа холбоогоо дайчлахыг хоёр тал зорьж байлаа. Англичууд уг ажиллагааг явуулах гол бааз болох Мальта арал болон тагнуул буулгах жижиг хөлөг онгоцнууд өгсөн юм. Америкчууд энэ ажиллагааг хөрөнгө мөнгө, эд материалаар хангахын зэрэгцээ ар талын бааз, хангах газар болгох зорилгоор Ливийн Уиллус-филд нисэх онгоцны буудлыг гаргаж өгсөн билээ. Хаан Идрис тэр үед зөвхөн эмир байсан болохоор нууц ажиллагаагаа таниулсангүй. Цаашид удаан үргэлжилсэн англи, америк хоёрын маргааны явцад Мальта арал зөвхөн гол хөзрийн үүргийг л гүйцэтгэж байв. «Аль нэг газар хорлон сүйтгэх ажиллагаа зохиохыг бодоход англичуудад хаа нэг газар ойрхон арал байгаа гэдгийг бид олж мэдсэн билээ» гэж Уизнер нэг өдөр над үнэнээ хэлсэн юм.

	Хувьсгалын эсэргүү явдлыг улс төрийн талаар удирдах асуудлаар бид маргалдаж байв. Тэр үед Даллесын эрин үе хараахан эхлээгүй байсан, хэт харгис дэглэмийг илэрхий дэмжиж эхлэхээсээ АНУ болгоомжилж байлаа. Ийм учраас хувьсгалын эсэргүү явдлыг «ардчилсан» шинжтэй болгохыг төрийн департамент чармайж байсан юм. Энэ зорилгоор департамент биднээс түрүүлж Нью-Йоркт Албанийн хэсэг оргодлуудыг цуглуулж үндэсний хороо байгуулахыг албадаж, толгойлогчоор нь Хасан Достийг сонгохыг шаарджээ. Улс төрийн бодлогыг зохицуулах газрын мэдээнээс үзэхэд Дости бол залуу хуульч, ардчилсан нэр зүүлгэхэд өө сэвгүй хүн байжээ. Харин энэ нотолгооны үнэн зөвийг баталсан ямар нэгэн баримт сэлт би олж чадаагүй юм. Би уулзъя гэж хүссэн боловч Доститой уулзаж чадаагүй билээ. Хүмүүсийн ярьдгаар тэр их аймхай хүн учраас улс төрийн бодлогыг зохицуулах газар түүнтэй эелдгээр харилцах ёстой байжээ. Удирдагчийн тушаалд ёстой тохирох хүн!

	Хэрвээ Нью-Йорк дахь үндэсний хороо миний эргэлзээг төрүүлж байсан бол удирдагчдад нэр дэвшсэн английн тэр этгээд бүр цөхрөнг минь барав. Энэ бол нэг жижиг овгийн удирдагч Аббас Купи гэгч этгээд байсан бөгөөд Жулиан Эмерийн хуучин анд нөхөр байв. Гэрэл зургаас нь үзэхэд энэ хүн хууз сахалтай, бүрэн зэвсэглэсэн, британийн асрамжийн ердийн нэг бүтээгдэхүүн байлаа. Тэр эр өвөг дээдсийнхээ нэгэн адил зэвсэглээгүй жингийн цуваа руу дайрах буюу эсвэл халуунд залхаж, аль нэг хавцал даган гиюүрэн алхах ядарсан турк цэргийг сэмхэн буудаж чадна гэдэгт би эргэлзэхгүй байна. Гэхдээ зэрлэг омгийн төлөөлөгчдийг харахад британийн энэ ёсорхог хүний хөөрсөн сэтгэлийг би хэзээ ч хуваалцаж чадахгүй байв.

	Товчоор хэлэхэд хэрвээ Дости турь муутай, залуухан эр байсан бол харин Аббас Купи бол шившигт хөгшин этгээд байв. Уг хэргийн бусад талыг хаяж, хувьсгалын эсэргүү засгийн газар хэзээ нэгэн цагт байгуулагддаг юм аа гэхэд тэр засгийн газрын бодлогыг англи, америкчуудын чухам аль нь шийдвэрлэх ёстой тэмцээн л гэж авч үзэх юм бол хоёр өрсөлдөгчийнхөө давуу талын тухай маргасан англичууд, америкчуудын эцэс төгсгөлгүй маргааныг ойлгож болох юм. Эцэст нь маргалдаж байсан хоёр тал хоёулаа залхаж, эвлэрэх арга зам эрж эхлэхэд ивээн тэтгэгчдийнхээ нөлөөгөөр Дости, Купи хоёр маш харгис байр суурь эзэлсэн учир тэр хоёрын нэгийг нь ч нөгөөгийнхөө удирдлагаар ажилла гэж ятгаж болохгүй байв.

	Вашингтонд цугларсан тусгай улс төрийн бодлогын хороо энэ ажиллагаанд өдөр тутмын хяналт тавьж байв. Төрийн департамент, гадаад явдлын яам, улс төрийн бодлогыг зохицуулах газар болон СИС-ийг төлөөлсөн дөрвөн төлөөлөгчөөс энэ хороо бүрдэж байлаа. Төрийн департаментаас балканы орнуудын талаар туршлагажсан Боб Жойс гэгч эвлэг залууг томилжээ. Английн элчин сайдын яамны мөн эвлэг залуу Эрл Желико гадаад явдлын яамыг төлөөлнө; гурав дахь эвлэг залуу Фрэнк Линдсей улс төрийн бодлогыг зохицуулах газрыг төлөөлсөн бөгөөд, тус хорооны дөрөв дэх гишүүн нь би байв. Ийм бүрэлдэхүүний ачаар манай уулзалт огт ёс төдий шинжтэй болдоггүйг төсөөлөхөд бэрх биш биз ээ. Манай анхны уулзалт дээр миний үзсэн анхны албани хүн савлуур дээр толгой нь уруугаа харан дүүжлэгдсэн байлаа гэж Линдсей их захирангуй ярьж билээ. Манай тагнуулууд дөнгөж сая л модон дээрээс буусан гэдгийг хамгийн хүнд үед ч англичууд бид мартдаггүй байв. Тусгай бодлогын хороо энэ ажиллагаанд хяналт тавьдаг байсан гэж би хэлсэн билээ, гэвч бид чөлөөтэй хүмүүс шиг ажиллаж хэзээ ч чадахгүй байв. Аббас Купитэй холбогдсон СИС-ийн үүргийг мартахгүй байхыг Лондон дахь удирдлага над сануулдаг байв. Ямар нэгэн юмыг хориглох гэсэн үедээ Бевиний «Би үүнийг тэсвэрлэж чадахгүй» гэсэн томьёоллоор миний дарга нар халхавчилдаг байлаа. Фрэнк Линдсей ч гэсэн иймэрхүү хязгаарлагдсан зүйлээр боогдуулж байсан нь эргэлзээгүй байлаа.

	Ийм нөхцөлд уг ажиллагааг эхэлсэн нь бүр ч гайхалтай байж магадгүй. Албанийн гүнд нэвтэрч, чухал хэрэгтэй мэдээ цуглуулж аваад, Грекийн нутаг руу хөдлөх даалгавартай хэсэг тагнуулыг СИС эцэст нь тус орны эрэгт байрлуулжээ. Тагнуулчдын замдаа цуглуулсан мэдээ арай илүү өргөн хүрээтэй төлөвлөгөөг хожим хэрэгжүүлэхэд тусална байх гэж англичууд итгэж байв. Энэ ажиллагаа бүр эхнээсээ аваад л найдваргүй байлаа. Зөвхөн хотуудад орсон үед л СИС-ийн тагнуулууд ямар нэгэн мэдээ олж авч чадах байв. Гэтэл хотууд Албанийн эрх баригчдын хатуу хяналтад байлаа. Ийм учраас тэд амьд гарахын тулд ууланд бүгэхээс өөр аргагүй байв. Улс орон бослогод хамрагдчихвал ууландаа байхад ямар нэг тус хүргэж чадах байсан билээ. Манай балмад явдлын үндэс бол бослого гаргах л хүсэл найдвар байлаа. Нэлээд хожуухан (ухаан орвол орохоор болсон үед) Кочиносын буланд хорлон сүйтгэгчдийг буулгаснаар Кубад түймэр дэгдээнэ гэж зарим хүн яг л ингэж тооцоолж байлаа.

	Эцсийн дүнд нэлээд хэдэн тагнуул Грект хүрч очиж чадсан бөгөөд харин зүгээр л алчхаж болох грекийн аюулаас хамгаалахынхнаас бид туйлын их хүч чармайлт гаргасны үрээр тэднийг аварсан юм. Харин тэдний олж авчирсан мэдээ бараг л бүгдээрээ хэрэггүй байв. Ямар ч гэсэн тэднийг хаана ч талархан угтаагүй нь тодорхой билээ.

	Цаг хугацаа өнгөрөх тутам энэ ажиллагаа Албанийн улс төрийн байдалд өчүүхэн төдий ч нөлөө үзүүлэлгүйгээр мартагдав. Тэдний оролдлого ямар ч үр дүнд хүрээгүй сүйрсэн нь англи, америкийн засгийн газруудад бүр сайн болсон ч байж болох юм. Энэ ажиллагаа амжилттай болсон бол тэд Грек, Югослав, түүгээр ч барахгүй Италитай харилцахдаа учрах их бэрхшээлийг дурдахгүйгээр шинэ ивээгчдэд санаа тавих ёстой байв.

	Улс төрийн эрх ашгийн зөрөлдөөн нь Албанийн балмад явдлаас англи - америкийн илүү чухал ач холбогдолтой төлөвлөгөөг, тухайлбал ЗХУ-д нэвтэрч, хорлон сүйтгэх ажиллагаа хийх төлөвлөгөөг баллав. Хүсэл сонирхлын хувьд хэзээ ч эвлэршгүй байдаг Балтийн тэнгис орчмын улсын тоглоомын этгээд СИС-т төдийгүй, ТТГ-т ч байлаа. Хоорондоо тэмцэж байгаа энэ бүлэглэлүүд хэмлэлдэн мэрэлцэж, заримдаа мухардалд орж байсныг би сэтгэл хангамжтай ажиглан харж байв. Нэг үе байдал маш хурцадсан учир СИС-ийн Өрнөд Европыг хариуцсан шинжлэн магадлагч Гарри Карр шившигт явдал гаргуулахгүй гэж Вашингтонд томилогдон ирсэн юм. Карр, ТТГ-ын ажилтнууд хэлэлцээрийн ширээний ард суухдаа бие биеэ мэхэлж явснаа шударгаар зэмлэн буруушаасан тул түүний үүрэг даалгавар баларсан байв.

	Украины талаарх зөрөлдөөн аль эрт эхэлсэн боловч эвлэрэхгүй хэвээрээ байв. СИС фашизмыг баримтлагч украины үндсэрхэх үзэлтэн Степан Бандератай бүр дайнаас өмнө холбоо тогтоосон юм. Дайны дараа энэ хамтын ажиллагаа улам даамжирсан юм. Хэдийгээр Бандера цагаачдын дунд сүрхий «нөлөөтэй хүн» байсан боловч Зөвлөлт Холбоот Улсад түүний талыг баримтлагч олон тооны хүмүүс бий гэж түүний батлан хэлснийг бодитойгоор шалгаж үзээгүйд л энэ хэргийн хамаг гай байгаа юм. Зөвхөн үгүйсгэсэн жишээ л байсан, өөрөөр хэлбэл түүний талыг баримтлагч хүмүүс байхгүй гэдгийг нотолсон жишээ л байсан юм. Англичууд тагнуулын анхны хэсгийг радио нэвтрүүлэг, холбооны бусад хэрэгслээр хангаж, 1949 онд Украинд оруулсан боловч ор сураггүй алга болжээ. Дараа жил нь дахиад л өөр хоёр хэсгийг явуулсан боловч мөн л таг чиг болжээ. Тэр үед л Бандерагийн Өрнөдөд ашиг тус үзүүлэхэд америкчууд эргэлзэж эхэлсэн юм. Англичуудын явуулсан тагнуулын хэсгийн урагшгүй явдал үнэхээр энэ эргэлзээг арилгаж чадаагүй билээ.

	Бандера, СИС-ийн хооронд тогтоосон хамтын ажиллагааг америкчууд дайрч давшлах явдал ялангуяа 1950 онд улам хурцдав. Би АНУ-д ажиллаж байхдаа Вашингтон Лондоны хооронд нааш цаашаа цагаачдын нэрд төдий л гараагүй янз бүрийн бүлэглэлийн шинжийг дүгнэсэн ёжтой илгээлтүүдийг дамжуулахад их цаг зарцуулсан юм. Холбоотны хувьд Бандераг эсэргүүцсэн гурван жинтэйхэн саналыг ТТГ тавьсан юм. Нэгдүгээрт, түүний фашизмыг баримталсан хэт харгис үндсэрхэх үзэл нь ЗХУ-д хорлон сүйтгэх ажиллагаа явуулахад тухайлбал орос зэрэг бусад үндэстнийг ашиглахад өрнөдийнхөнд саад учруулж байна. Хоёрдугаарт, Бандера хуучин цагаачдын дунд ажилладаг учраас одоохондоо америкчуудын сонирхлыг татаж байгаа шинэ, «арай бодитой» цагаачидтай ямар ч холбоогүй байгааг баталсан юм. Эцэст нь түүнийг америкийн эсрэг үзэлтэн гэж шууд зэмлэж байлаа. Бандераг зөвхөн тагнуулын мэдээг цуглуулахад л ашиглаж байгаа бөгөөд энэ нь улс төрийн талаар ямар ч ач холбогдолгүй юм байна гэсэн англичуудын нотолгоог америкчууд огтхон ч хүлээж аваагүй билээ. СИС Бандератай тогтоосон холбоо ямар ч байлаа гэсэн энэ явдал Бандера Украинд нэр хүнд олж болох тул америкчуудын дургүйцлийг хүргэж байв. Бандерагийн талынхны хүчийг нэмэгдүүлэх явдал Украин дахь «эсэргүүцлийн хөдөлгөөн»-ийг (америкчууд өөрсдөө энэ хөдөлгөөнтэй холбоотой байсан) хагалан бутаргах аюулд хүргэж магадгүй гэж америкчууд болгоомжилж байсан юм.

	Америкийн нотолгооны сул тал нь зөвхөн баримтгүй мэдэгдлээс өөр юунд ч тулгуурлаагүйд байсан юм. Украин дахь «эсэргүүцлийн хөдөлгөөн» болон цагаачдын байгууллагын «арай бодитой» хэсгийн ажиллагааны үр дүн нь англичууд болон Бандерагийн хоорондох хамтын ажиллагааны үр дүнтэй зэрэгцүүлэхэд бас муу байлаа. Үнэндээ 1949-1950 оны өвөл Украинаас ирсэн хэдэн элчээс нэлээд «мэдээ» хүлээж авсан гэж ТТГ мэдээлсэн боловч түүний чанар маш муу байлаа.

	Хэдэн жилийн шургуу ажилласныхаа дараа 1951 онд «эсэргүүцлийн хөдөлгөөн»-тэй холбоо тогтоох зорилготойгоор «улс төрийн төлөөлөгчөө» гурван туслагчийн хамт явуулахдаа ТТГ бас найдсаар л байв. Харин эхний хэсэг ор сураггүй алга болчихвол ТТГ дөрвөн хүнтэй бэлтгэл хэсгийг явуулах гэж арай ядан цуглуулсан байлаа.

	Украины талаарх англи, америкийн хоорондох зөрөлдөөнийг зохицуулахын тулд СИС-тэй хамтран өргөн хэмжээний бага хурал зохиохыг ТТГ шаардав. Энэ бага хурал 1951 оны дөрөвдүгээр сард Лондонд боллоо. Харин английн тал тогтвортой чиглэлийг баримталж, Бандераг авч хаяхаас эрс татгалзсан явдалд би гайхсан юм. Америкийн төлөөлөгчдийг уурлуулан байж олсон зүйл, баталсан бүхэн нь энэ онд шүхэрчдийг буулгахад хамгийн тохиромжтой улирлын сүүлчээр энэ асуудлыг дахин хянаж үзэхээр уг бага хурал тогтсон юм. Энэ үед хоёр талын мэдэлд ихээхэн хэмжээний баримт сэлт хуримтлагдах байх гэж тэд итгэжээ. Тус бүр зургаан хүний бүрэлдэхүүнтэй гурван бүлгийг англичууд нэг сарын хугацаанд нисэх онгоцоор буулгав. Кипр арал дахь буудлаас онгоц нисэж байв. Эхний бүлэг Львов, Тернополь хоёрын дунд, хоёр дахь нь Прут голын эхээс холгүй, Коломыягийн ойролцоо, гурав дахь нь Польшид, Сана голын эх орчимд буулгасан ажээ. Шүхэрчдийг нэг газар дахин буулгахгүйн тулд англи, америкчууд өөрсдийнхөө зохиох ажиллагааны цаг, газарзүйн солбилцлын талаар нарийн тодорхой мэдээг урьдчилан солилцсон юм. Энэ бүлгүүдтэй чухам юу тохиолдсоныг би мэдэхгүй, тэгэхдээ үүнийг тааж мэдэхэд бэрх биш.

	Мюнхен дахь америкийн эзэмшлийн бүсэд Бандераг алсан оньсого шиг явдлын талаар найман жилийн дараа би сониноос уншсан юм. Англичууд түүнийг зоригтойгоор өмгөөлсөн боловч энэ хэргийн талаар ТТГ эцсийн шийдвэр гаргасан юм.

	
XI БҮЛЭГ : АЯНГА

	Намайг Вашингтонд ирэхэд ХМБТ цөхөрсөн байдалтай байв. Шүүх яаманд ажилладаг, жижигхэн биетэй, авьяаслаг залуу бүсгүй Жудит Коплоны нууц ажиллагааг илрүүлж, барж идэхгүй олз олжээ. Энэ бүсгүйд тагнуул хийсэн ял тулгахаар ХМБТ чармайж байлаа. Утасны яриаг хууль бусаар чагнаж нотлох баримтууд хангалттай цуглуулаад Гувер зохих арга хэмжээ авч, Коплоныг баривчилжээ. Тэр бүсгүйг өөрийн холбоочинд баримт бичиг өгөх яг тэр үед нь эд мөрийн баримттай баривчилсан учраас уг хэрэг тодорхой мэт байв. Гэвч ХМБТ Коплоныг баривчлах зөвшөөрөл авалгүй түүнийг яаравчлан баривчилсан нь хууль бус явдал байжээ. Сэжигтэй этгээд оргож зугтах гэж байгаа нь бүх талаар батлагдсан ганцхан нөхцөлд ХМБТ хэрэгтнийг зөвшөөрөлгүй баривчлах эрхтэй байсан байна. Гэтэл Коплоныг Нью-Йоркийн гудамжинд, газар дээрх төмөр замын буудлаас дөнгөж гараад явж байхад нь баривчилсан болохоор яаж ч бодлоо гэсэн түүнийг зугтахаар завдаж байсан гэх үндэсгүй байжээ. Хууль бусаар баривчилсныг шүүхэд зохих ёсоор нь нотолжээ. Гэтэл ХМБТ муугаа үзэх цаг бас болоогүй байжээ. Нэгэнт л түүнийг эд мөрийн баримттай барьсан учраас Коплон эцсээ хүртэл тэмцэхээр шийджээ. Түүнийг яллахад хэтэрхий эвлэрэнгүй байдлаар хандаж байсан учраас эхний өмгөөлөгчөөс Коплон татгалзжээ. Энэ өмгөөлөгч цагаатгах ямар ч найдваргүй гэж үзэж, зөвхөн хэргийг хөнгөрүүлэх талаас нь оролдохоор шийдсэн бололтой. Коплон үүнийг зөвшөөрсөнгүй. Хоёр дахь өмгөөлөгчийнхөө тусламжтайгаар тэр шууд л сөрөх давшилтад орж, ХМБТ-ны гэрчийн олон нотолгоог няцааж эхлэв. Коплон тэднийг зөвхөн өөрийн нь утасны яриаг хууль бусаар чагнасныг зөвшөөрүүлээд зогсохгүй, бүр НҮБ-ын гол байранд болсон яриаг сонсож байснаа ч хүлээхээс өөр аргагүй хүнд байдалд оруулжээ. Шүүн таслах ажиллагаа ХМБТ-ны нэрийг олон түмний нүдний өмнө гутааж эхлэхэд Коплоны ялыг хэрэгсэхгүй болгохоор Гувер тэр даруй шийдэв. Ялагдлынхаа золиосонд хүнээ тэр олсон нь мэдээжийн хэрэг. ХМБТ-ны гол гэрч Говард Флитчерийг Гувер ажлаас нь халж, Коплоныг суллав. Энэ нь зоригт эмэгтэйн ялгуусан баяр байлаа. Тэр үеэс хойш шүүх яаман дээр энэ бүсгүйн нэрийг дурдах болгонд л хараалын үг сонстох болжээ.

	Коплоны хэрэг дээр ХМБТ ялагдсан нь ердийн зүйл байлаа. Үүнийг ер бусын зүйл ч гэхгүй. АНУ дахь гэмт хэрэгтэй хийх тэмцэлд ХМБТ-ны байгуулсан гавьяаны талаар би юу ч хэлж чадахгүй. Түүний үйл ажиллагааны энэ талыг би мэдэхгүй байв. Харин ХМБТ-ны амжилтаасаа алдаагаараа илүү алдаршиж байсан сөрөг тагнуулын албаны ажилтай би нягт холбоотой байв. Маклин, Бержесс хоёрыг Гувер барьж чадсангүй; тэр Фуксийг ч барьж чадахгүй байсан, хэрвээ Фуксийг англичууд барьж аваагүй бол түүнийг зальтайхан мэхэлж чадаагүй бол Гувер бусдыг нь ч илрүүлж чадахгүй байх сан; Лонсдейлийг тэр барьж чадаагүй; олон жилийн турш Гувер Абелийг барьж чадаагүй бөгөөд харин Хаянен урвасны дараа л барьсан билээ; түүгээр ч барахгүй тэр намайг барьж чадаагүй билээ. Ер нь хуурмаг нэр алдар байдаг юм аа гэхэд тэр нь Гуверийн нэр алдар байдаг байлаа.

	Харин Гувер бол улс төрийн мөхөс бодлоготон байв. Түүний бүдүүлэг арга барил, хатуу эзэрхэг ааш зан нь тагнуулын эгзэгтэй ажилд тохирохгүй зэвсэг байлаа. Гувер тэр зэвсгийг өөр зорилгоор хэрэглэж, тэдгээрийн тусламжаар эх орон нэгт сая сая хүний хувийн амьдралын тухай үлэмж тооны мэдээг цуглуулсан юм. Энэ нь хүн бүгдэд тодорхой тул америкийн татвар төлөгчдийн өврөөс ихээхэн хэмжээний ашгийг Гуверт өгдөг байв. Хэзээ ч задлахгүйг эрхэмлэсэн хувийн нууцгүй хүн энэ дэлхийд цөөхөн биз ээ. Жишээлбэл америкийн конгрессын гишүүдийн урьдын амьдралыг уудлан үзүүлэхийн хэрэггүйг энд хадгалагдсан нууц хэргүүд баталж байна. Гуверийн мэдэлд байгаа мэдээ сэлтийн үнэ цэнэ нь чухам үүнд л оршиж байгаа юм. ХМБТ-ны томоохон архив Гуверийн эзэнт улсыг дайрахад саад болдог юм.

	Маккартийн үеийн талаар өгүүлье. Коммунистууд төрийн департамент болон АНУ-ын бусад байгууллагын үйл ажиллагааны гүнд нэвтрэн орсныг ганцаараа олж илрүүлсэн гэж ярьдаг сенатын гишүүнийг өөрийн онц эрхэнд халдлаа гэж Гувер зэвүүрхэж байна гэж бодож болох байв. Огт тийм биш байгаа юм. Нэг хэлэхэд л нэр алдар горилсон Маккартийн хүсэл эрмэлзэл үүрд алга болно гэдгийг Гувер сайн мэдэж байлаа. Тэр яах гэж ингэж байна вэ? Тагнуулыг шохоорхох явдлыг үндэстний хэмжээнд хүртэл өрнүүлж чадсанаараа ХМБТ-нд төлөвлөсөн зардлыг нэмэгдүүлэхэд конгрессын нэг ч гишүүн татгалзаж чадахааргүй нөхцөлийг Маккарти бүрдүүлсэн юм. Маккартийн тухай Гувер үнэндээ юу бодож байдгийг би анх удаагаа түүнтэй уулзахдаа шууд асуусан билээ. Тэгэхэд Гувер «Морин тойруулга дээр Жотой би байнга тааралддаг юм, харамсалтай нь тэр чухам ямар морь түрүүлэхийг нэг ч удаа тааж чадаагүй юм» гэж хариулсан билээ.

	Коннектикут-авенюгаас холгүй ХМБТ-ны аюулаас хамгаалах асуудал эрхэлсэн орлогч захирал Микки Лэддийн байшингийн өөдөөс харсан байранд би анх сууж байв. Арслангийн ичээний амсрын дэргэд түр суух над ашигтай мэт санагдаж байсан, тэгэхдээ хугацаа нь тун богино байх нь зүйтэй гэж би бодож байв. Миний байшин бага байсан учраас арай л томоохон, ийм хөршөөсөө бүр аюулгүй байхаар зайд нүүх нь зүйтэй гэж би шийдэв. Эцэст нь эндээс хагас бээрийн зайтай Небраска-авеню хэмээх газар би нүүн суурьшсан юм. Би ХМБТ-ны ажилтнууд дундаас Лэддтэй ажил төрлийн нягт холбоотой байсан, долоо хоногт хэд хэдэн удаа албан тасалгаанд нь юм уу, гэрт нь очиж уулздаг байв. Тэр хэдэн жилийн өмнө Гуверийн Чикаго дахь яргачдын нэг байсан бөгөөд хүн буудах хэрэг гарвал «хамгийн түрүүнд ухасхийдэг залуу» байж билээ. Одоо ч гэсэн яргачинтай төсөөтэй байна. Намхан тагдгар биетэй, цахиур шиг хатуу чийрэг энэ хүн одоо гүзээ нь унжиж, хацар нь сэлхэрч, давхар эрүү сууж, нүүр нь мэнэн өвчин тусах өнгөтэй харагдаж байлаа. Түүнд оюун санааны ямар ч сонирхол байсангүй. Гэртээ анх ирсэн бүсгүйгээ балиар дуу бүхий пянз тавьж зугаацуулах нь түүний хамгийн дуртай зугаа цэнгээ байжээ. Ухамсаргүй зэрлэг зан төрхийн хажуугаар «хүүхдэрхүү» өөр ааш зан түүнд бас байв. Чухам үнэндээ энэ аймаар хүн байсан боловч над таалагдаж эхэлсэн билээ.

	ТТГ-тай миний тогтоосон нягт харилцааг дэмжихгүй байгаагаа Лэдд цаг алдалгүй над хэлэв. Энэ байгууллагын ертөнцийн иргэн гэсэн үзэл түүний үнэнхүү зэвүүцлийг төрүүлсэн бололтой. «ТТГ тэднийг юунд сургаж байна вэ? гэж нэг орой тэр асуугаад,— Хутга, сэрээг яаж хэрэглэх, баян хүүхэнтэй хэрхэн гэрлэхийг л заана» гэж өөрөө хариулсан юм. Америкийн тэнгисийн цэргийн язгууртны уламжлалыг тэр тун зэвүүцэн үздэг байв. Бүр Лондонд байхдаа мэдсэн болохоор хэтэрхий ухаантайгаа үзүүлэхгүй байж, ТТГ-т ажилладаг миний «нөхдийг» Лэдд бүдүүлгээр элэг доог болгох үед ч би тэсвэр гаргаж, түүнтэй эвлэрч чадсан билээ. Аз болоход Питер Дуайерийг Оттав хот руу яг явахын өмнөхөн түүнийг ямар бүдүүлэг хүн болохыг би анх ойлгосон юм. Ийм хэрэг болсон юм. ХМБТ-нд нэг асуудлыг тодруулах үүргийг Лондоноос МИ-5-ын Вашингтон дахь төлөөлөгч Жоффри Патерсон бид хоёр зэрэг хүлээн авав. Үүнийг Патерсон надаас түрүүлж биелүүлэхээр оролдсон боловч чадсангүй. Энэ хэрэг Лондонд хамаагүй гэж түүнд хэлжээ. Дараахан нь Дуайер бид хоёр энэ асуултыг дахин хөндөхөд Лэдд биднийг их ууртай харав. «Тэгэхлээр та нар ийм юм оролдож байдаг байжээ гээд янжуураа тавиад нүүр нь чинэртлээ улайж, — Жоффрийг ирэхэд би хаалгаа мөргүүлсэн. Үүний дараа юу болж байна вэ? Та хоёр ирж, дахиад л оролдох нь шив...» гэснээ арав орчим минут хараал урсгалаа. Бид яаж ч эсэргүүцээд нэмэр болсонгүй. Тэр үнэн голоосоо уурлаж байсан бөгөөд бидний хэлэлцэхээр ирсэн тэр асуудлын ач холбогдолтой огт нийцэхгүй байв. Хоёр байгууллага нийлж залилах оролдлого хийж байна гэсэн бодол түүний уурыг хүргэсэн байв. Тэр МИ-5, СИС-ийн хооронд яс хаяж, тэдгээрийн харилцаанд гарсан зөрөлдөөнийг өөртөө авч ашиглах ёстой байв. Гэтэл одоо бид хоёр түүний эсрэг нэгдчихсэн байж байдаг. Ямар байлаа ч гэсэн Лэдд тэр оройгоо над руу утасдаж, гэртээ ирж, виски хувааж уухыг урилаа. Бид хоёр шөнө дүл болтол суув. Өглөө эвгүй уулзсан тухайгаа бид ганц ч үг дуугараагүй билээ.

	Элчин сайдын яамнаас алдагдсан мэдээний тухай баримт сэлт бидэнд ирсээр байв. Удалгүй явсан Дуайераас гадна зөвхөн английн элчин сайдын гурван ажилтан тухайлбал Патерсон, элчин сайдын яамны аюулаас хамгаалах албаны офицер, бүр тавдугаар тасагт байхын миний ажил нэгт хуучин танил Бобби Маккензи бид гурав энэ хэргийг мөрдөж байлаа. ХМБТ-нд Лэдд, тэр үед коммунизмын эсрэг тасгийн дарга байсан Лишмен, мөн америкийн талаас баримтуудыг шинжлэн судлах ажлыг хариуцсан, Огайо муж улсаас ирсэн жаахан тэнэгдүү боловч сайхан залуу Боб Лэмфер нар энэ хэрэг дээр ажиллаж байсан юм. Английн элчин сайдын яамнаас мэдээ алдагдах эх үүсвэрийг тогтоох ажлыг СИС хийж дуусах явдал яагаа ч үгүй байсан боловч 1949-1950 оны өвлийн турш уг хэргийг шийдвэрлэх хүрээ Лос-Аламос дахь эх булаг дээр төвлөрч эхлэв. Атом судлаач нэрт эрдэмтэн, доктор Пейерлс, доктор Фукс хоёрын аль нэгийг сонгож авах хэрэгтэй боллоо. Дуайер энэ хоёр эрдэмтэнтэй холбоотой баримтуудыг нарийвчлан задлан шинжлээд Пейерлсийг сэжигтэй этгээдийн эгнээнээс шууд хасаж, СИС-т эцсийн тусламж үзүүлсэн юм. Үүний дараа герман гаралтай, английн иргэн Фукс тагнуул болохыг бүх зүйл мадаггүй нотолж байлаа.

	Хууль зүйн үүднээс авч үзвэл хүчин төгөлдөр биш нотолгооны баримтуудаас болж ердийн бэрхшээлүүд гарч ирлээ. Харин Жудит Коплоныг бодвол Фукс өөрийгөө илчлэх бүх нотолгоог өөрийн эрхгүй гаргасан юм. Үүний дараахан тэр үед Англид ажиллаж байсан Фуксийг Лос-Аламосоос алдагдсан мэдээний гол эзэн гэдгийг Дуайер тогтоож, түүнийг баривчлан авч, МИ-5-ын ажилтан Жон Скардонд байцаалгахаар шилжүүлэв. Скардон түүний итгэлийг олж чадсан тул энэ хэрэгт оролцсоноо Фукс хүлээсэн билээ.

	Фуксийн хэргээс болж өөр нэг хүн хохиров. Фуксийг илчлэхэд Гувер юу ч хийгээгүй боловч улс төрийн эрх ашгийн ихэнхийг өөртөө авах шийдвэр төгс байлаа. Гувер энэ зорилгоо биелүүлэхийн тулд Фуксийн хэрэгтэй холбогдсон хувийн баримт өөрт нь байгаа дүр үзүүлэх ёстой байсан, харин энэ материалыг олохын тулд түүний ажилтнууд Фуксийг өөрөө байцаах хэрэгтэй байв. Хоригдож байгаа өрөөнд нь Фуксийг байцаалгахаар Лишменийг Лондон руу явуулахад бэлэн байгаагаа тэр мэдэгдсэн юм. Энэ зорилго биелшгүй гэдгийг Гуверт дамжуулан хэлэх зааврыг Лондоноос Патерсон бид хоёр авлаа. Тэр үед Фукс хэргээ таслах өдрийг хүлээж байсан учир түүнийг байцаахыг, тэр тусмаа харь гүрний төлөөлөгч байцаахыг хууль ёсоор бүрэн хориглосон байв. Гувер маш цухалдан уурлаж, британийн хуулийг сахих хүсэлгүй, өөрийнхөө бодлоос няцахгүй байхаар шийдэв. Нэг бол Фукстай нүүр учрах, эсвэл... хатуу тушаал авч Лишмен Лондон руу явжээ. Үр дүн нь ч «эсвэл...» болжээ. Лишменийг буцаж ирснийг дуулаад уулзахаар битүү хивс дэвссэн түүний ажлын тасалгаанд намайг ороход ширээний ард өөр хүн сууж байлаа. Байшингийн хонгилын хэд хэдэн хаалганы цаана бага тушаалын дөрвөн ажилтан суудаг жижигхэн өрөөнөөс Лишменийг би оллоо. Ширээний буланд тэр юм бичиж суух нь дүүрсэн хүний царайтай хөөрхийлөлтэй харагдав. Ингэж баларсанд нь би л буруутан болсон юм шиг намайг харсан юм. Гуверийн удирдлагаар ажиллах нөхцөл байдал гэвэл ийм л байлаа.

	1950 оны зун би Гай Бержессээс захиа авав. «Би чамд сонин мэдээтэй, намайг Вашингтонд томилсон» гэж тэр бичээд, байр олтлоо түр гэртээ суулгахыг надаас хүсжээ. Энэ хүнд асуудал байв. Ердийн нөхцөлд тагнуулууд нэгэн байранд суух нь үнэхээр байж боломгүй явдал юм. Гэвч энэ нөхцөл ер бусын байлаа. Бидний тушаал дэвших явдал бүр эхнийхээ өдрөөс авхуулаад л сүлжилдэн ороолдож эхэлсэн билээ. Энэ хүн зөвлөлтийн тагнуулын ажилд туслагч байж болмоор юм гэдгийг би зөвлөв. Хожим нь английн нууц албанд намайг ажилд ороход тэр тусалсан билээ. Испанид тэр миний холбоочин байв. 1940 онд бид СИС-т хамт ажиллаж байлаа. 1948 онд тэр Туркт ажил төрлийн талаар надтай уулзсан юм. Ийм учраас бидний дотно харилцааг бүгд сайн мэдэж байсан бөгөөд хэн нэгний маань үйл ажиллагааг нарийн мөрдөн мөшгөхөд бид дээр үеэс харилцаатай байсныг тодруулж болох байв. Мэргэжлийн үүднээс авч үзвэл, тэр манайд сууж болмооргүй санагдлаа. Бержессийн хүсэлтийг зөвшөөрөх өөр бас нэг учир байв. Архивд хадгалагдаж байсан түүний хувийн хэргээс үзэхэд улс төрийн шинж чанарын хувьд ямар нэгэн нэр гутаасан баримт байхгүй, цэвэр ариун нэртэй хүн байсан юм. Тэр хувийн чанартай ямар нэгэн зохисгүй хэрэг явдлаас болж хэлмэгддэг байв. Одоо элчин сайд болсон, гадаад явдлын яамны ажилтан нэг удаа «Гаргойл» клубийн шатан дээрээс түүнийг түлхэж унагаснаас толгойгоо хагалжээ. Дублин, Танжерт түүнд түвэг ургуулсан явдлууд мөн тохиолдож л байжээ. Орой болгон өөрийгөө зоргоор нь тавьж болох ганц бие хүний өрөөнд суусанд орох нь ээ манайд суувал, Вашингтонд ажиг сэжиггүй үлдэхэд нь ихээхэн бололцоо олгоно гэж би бодож байв. Бержесст хариуг нь бичсэн даруйд л Бержессийг ирэх тухай Маккензид урьдчилан анхааруулсан захиа гадаад явдлын яамны аюулаас хамгаалах хэлтсийн дарга байсан Кэри-Фостераас авснаа Маккензи над үзүүлсэн юм. Жижигхэн газрыг бодвол том элчин сайдын яаманд түүний хачин занг барихад хялбар гэж Кэри-Фостер боджээ. Тэр Бержессийн өнгөрсөн бүх нүглийг тоочоод, цаашид улам ч муу юм болж магадгүй гэдгийг эцэст нь анхааруулсан байв. «Энэ муу юм гэдэг юу вэ?» гэж тэр амандаа бувтналаа. Тэгэхэд нь би, Гайг сайн мэддэгээ тайлбарлаад, түүнийг гэртээ суулгаж, харж халамжилж байхаа илэрхийлсэн юм. Түүний хариуцлагыг хуваалцах хүн байгаа болохоор тэр маш их сэтгэл ханамжтай байлаа.

	Бержессийн саналыг тэр үед хүлээж авах гэсэн миний шийдвэр маш том алдаа байсныг хожмын үйл явдал нотолсон юм. Сүүлийн арван таван жилийн турш үүнийг би ихээхэн тунгааж бодсон билээ. Хэдэн сарын дараа болох юмыг хүн яаж урьдчилан мэдэх вэ? гэж биеэ зөвтгөсний хэрэггүй юм. Тааварлан харж болохгүй тохиолдолд ч аюулгүй байдлыг хангах арга хэмжээг урьдчилан авах ёстой юм. Бержессийг гэртээ суулгах гэсэн миний шийдвэр, тэр балгаар над дээр хүмүүсийн анхаарал туссан тэр үйл явдал болох хугацааг наад зах нь хэдэн долоо хоногоор наашлуулсан гэдгийг бодох тусам би улам их ойлгож байв. Гэнэт гарсан дээрх хэрэгт сэтгэл түгшсэн Беделл-Смит, даргын нэр дээр явуулсан захидалд Вашингтоноос намайг татахыг хатуу шаардсан юм.

	 

	 

	Бержессийн ирсэнтэй холбогдон би бие даан шийдэж чадахааргүй нэг асуудал гарч ирэв. Тэр үед мөрдөж шалгах ажиллагаа нь үргэлжилсээр байсан английн элчин сайдын яамнаас алдагдсан мэдээний нууцтай түүнийг танилцуулах уу, үгүй юу гэдгийг би мэдэхгүй байлаа. Түүнийг энэ хэрэгтэй танилцуулах асуудлыг би Вашингтон хотын зах руу ганцаараа хоёр удаа машинаар явсныхаа дараа шийдэв. Тэгэхэд зөвлөлтийн нөхөд маань Гайг энэ хэрэгтэй танилцуулах нь ашигтай ч байж болох юм гэж хэлсэн юм. Ийм учраас энэ хэрэгтэй түүнийг танилцуулж, нарийн ширийн зүйлийг нэг бүрчлэн түүнд тайлбарласан билээ. Үүнээс хойш бид хоёр энэ хэргийг байнга хэлэлцэх болов. Арван дөрвөн жилийн хугацаанд Маклиныг38 би хоёрхон удаа дөнгөж халти хараад өнгөрсөнд л бэрхшээл байлаа. Тэр ер нь хаана, яаж амьдардгийг би мэдэхгүй байсан, товчхон хэлбэл би түүний тухай үнэндээ юу ч мэдэхгүй байлаа.

	Одоо уг хэрэгтээ эргэж ороод ямар байдалтай байсныг тодруулъя. Хэргийн явц миний сэтгэлийг ихээхэн зовоож байв. Тодорхой бус олон баримтаас бүрдсэн энэ хэргийг тааварлахаас өөрөөр үнэлж болохгүй байлаа. Алдагдсан мэдээний эх үүсвэртэй холбогдуулан СИС-т арваад мэдээлэл ирж, түүнийг «Гомер» гэсэн нууц нэрээр нэрлэсэн байв. Харин эзнийг нь тогтооход л удаан хугацаа зарцуулсан юм. ХМБТ элчин сайдын яамны цэвэрлэгчдийн тухай бичсэн бөөн баримт цаас бидэнд илгээхийнхээ зэрэгцээ манай үйлчилгээний хүмүүсийг судалсаар л байлаа. Чухам энэ нь уг хэргийн хамгийн тайлагдашгүй зүйл болж байв. Үүнээс өмнө Их Британийн гадаад явдлын яаманд ямар нэг тагнуул шургалжээ гэсэн мэдээ байлаа. Харин энэ мэдээ ганц л хүнтэй холбоотой гэдэг талаар үнэндээ юу ч дурдаагүй байв. Одоо ч гэсэн тэгж бодох үндэс алга байна. Тэгэхдээ хэрэв ийм таамаглал нэгэнт хийсэн бол ялангуяа хуучин мэдээг Вашингтоны баримтуудтай жишиж үзсэн бол цаг алдалгүй бүр намайг Вашингтонд ирэхээс өмнө дипломат ажилтнуудыг мөрдөн байцааж эхлэх ёстой байсан юм.

	Гэтэл энэ хэргийн нөгөө тал улам хачин санагдав. Бүр анхнаасаа энэ хэрэгт чухам хэн холбогдохыг би бараг л тааварлаж байсанд миний давуу тал оршиж байлаа. Энэ давуу талыг ярилгүйгээр уг хэргийг хогийн сав ухаж, хортой цаас цуглуулдаг жижигхэн тагнуул үйлдээгүй болох нь уг мэдээний агуулгаас тодорхой байв. «Гомер» хэргийн зарим мэдээ нэлээд ээдрээтэй улс төрийн асуудлыг хөндсөн бөгөөд түүний тухай хүндэтгэлтэйгээр ярьдаг билээ. Өндөр тушаалтай хүний тухай яригдаж байгаа нь эргэлзээгүй болов. Мөрдөн шүүх ажлыг зохих чиглэлээр эхэлье гэж бодохгүй байгаа явдлыг сэтгэл зүйн ямар нэг хаалт байснаар л тайлбарлаж болох юм. Өөрсдийн нь доторх эрхэм хүндэт хүн ийм юм хийнэ гэдэгт итгэхэд сонирхогч хүмүүст саад болж байв.

	Маклин, Бержесс хоёрын алга болсон хийгээд миний оргосны дараагаар гарч ирсэн олон тайлбар мэдээ ийм хаалт байгааг бүрэн нотолсон юм. Маргаангүй үнэнийг хүлээхийнхээ оронд тэд шал тэнэг тайлбар хийх байлаа.

	Энэ хачин байдал үүрд мөнх үргэлжилж чадахгүйг би ойлгож байв. Хэзээ нэгэн цагт хэн нэгэн хүн Лондонд юм уу, Вашингтонд ямар ч гэсэн уг оньсого тайлагдана. Эрт, орой аль нэгэн цагт дипломат ажилтнуудыг судалж эхлэхэд уг хэрэг тодорхой болно. «Эрт, орой аль нэгэн цагт» гэдэг хэзээ болох юм бэ гэдэгт л гол асуудал байлаа.

	Вашингтон хотын дүүрэгт уулздаг миний нөхдийн ярианаас хоёр үндсэн санаа цухалздаг байв.

	Нэгдүгээрт, Маклиныг торонд орчихоос өмнө заавал сануулах.

	Хоёрдугаарт, Маклиныг албан тушаал дээрээ аль болохоор удаан байлгамаар байлаа. Түүнийг оргосны дараа Маклин зөвхөн гадаад явдлын яамны америкийн асуудал хариуцсан хэлтсийн эрхлэгч байсан учраас онц чухал мэдээг чөлөөтэй үзэх эрхгүй гэсэн тайвшруулсан мэдэгдэл хийх юм. Гэвч гадаад явдлын яаманд хариуцлагатай чухал албан тушаал эзэлж байсан туршлагатай тагнуул зөвхөн өдөр тутмын албан үүргийн дагуу ширээн дээр нь тавигддаг тийм баримт бичгийг л үздэг гэж бодвол тэнэг хэрэг. Испани дахь германы тагнуулуудын хойноос л намайг хөөцөлдөж байдаг гэж үзэж байсан үед Зөвлөлт Холбоот Улс дахь английн тагнуулын хэргийг үздэг болсноо би дээр өгүүлсэн билээ. Товчхон хэлбэл яг цаг нь болсон үед нь Маклиныг аюулгүй газар хүргэж өгөх явдал бидний үүрэг байлаа.

	Бас хоёр бэрхшээл тулгараад байв. Нэг нь намайг Америкийн Нэгдсэн Улсад хоёр жилийн хугацаатай томилсон болохоор 1951 оны намар ирэх халаагаа би хүлээж байлаа. Дараа нь намайг хаашаа томилохыг би мэдэхгүй байв. Маклины хэрэг явдлаас хол Каир юм уу, Сингапурт ч намайг ажиллуулж болох байлаа. Ийм учраас аюулгүй байлгахын тулд Маклиныг аврах ажиллагааг цаад зах нь 1951 оны дундуур хийх хэрэгтэй гэж бид шийдэв.

	Хоёр дахь бэрхшээл нь Бержессийн байдалтай холбогдон гарч ирлээ. Гадаад явдлын яаманд тэр сэтгэл тогтворгүй байдаг байв. Түүний зан чанар, хүсэл эрмэлзэл энэ ажилд үнэндээ тэнцэхгүй байлаа. Нэг үе тэр ийм ажлыг орхихоор завдаж, Флит-стритэд39 очихоор бэлтгэл хийжээ. Санаа сэтгэл ийм байсан нь түүний ажилд нөлөөлж, түүнийг халахад хүргэж болох байлаа. Ямар ч гэсэн тэр Англи руу буцахыг л хүсэж байсан юм.

	Бержессийг Лондон руу буцаах, мөн Маклиныг аврах энэ хоёр зорилтыг нэгтгэх санаа гарчээ. Вашингтон дахь Английн элчин сайдын яамнаас Лондонд буцаж очсоныхоо дараа Бержесс америкийн асуудлыг хариуцсан хэлтсийн эрхлэгчтэй заавал уулзах ёстой байв. Иймд тэр уулзалтынхаа үед Маклиныг аврах ажиллагааны талаар Бержесс ярих сайхан боломжтой болох юм. Тэр Вашингтонд байхдаа огцорч болох байсан бөгөөд Лондонд ямар ч чимээ шуугиангүйгээр очиж болох л байсан юм. Харин Бержессийг сайн дураараа Лондонд буцаж ирсний дараа удалгүй Маклин алга болбол гайхалтай тохиолдол болох байв. Ийм учраас ямар ч гэсэн түүнийг Англи руу өөрийн нь хүслээс хамаарахгүй шалтгаанаар буцаах хэрэгтэй боллоо.

	Энэ санаа Бержесст их л таалагдаж, хамгийн энгийн аргаар тэр үүнийг биелүүлэв. Нэг өдөр хурд хэтрүүлж, хөдөлгөөний дүрэм ноцтой зөрчсөн хэргээр Виржини муж улсад тэр гурван удаа баригдлаа. Мужийн захирагч яг л бидний бодсоноор бүхнийг гүйцэтгэв. Дипломат онцгой эрхийг зэрлэгээр хэтрүүлэн хэрэглэсэн тухай төрийн департаментад тэр эрс эсэргүүцэл илэрхийлэв. Тэр эсэргүүцэл элчин сайдад хүрсэн бөгөөд хэдэн өдрийн дараа АНУ-ыг орхиж явах хэрэгтэй болсныг Бержесст харамсалтайгаар мэдэгдсэн билээ.

	Маклиныг аврах ажиллагаанд Бержессийг ашиглаж болох нь тодорхой болмогц миний хувийн аюулгүй байдлыг хангах талаар ихээхэн анхаарлаа хандуулж эхлэв. Хэдийгээр урьдчилан болгоомжлох арга хэмжээг авсан боловч Бержесс, Маклин хоёрын холбоо илэрч, Бержессийг мөрдөн мөшгөх бүхий л үйл ажиллагаа над муугаар нөлөөлж болох байлаа. Энд ямар нэг зүйл хийж болох байсан гэж үү? гэмээр санагдавч английн элчин сайдын яамнаас алдагдсан мэдээний хэргийг мөрдөх явдалд олигтой хувь нэмэр би оруулбал өөрийгөө сэжиглэхгүй болгож чадна гэж би бодсон юм. Одоо хүртэл би ХМБТ, МИ-5 хоёрт хийж чадах бүхнээ хийх бололцоо олгож, өөрөө уг хэргээс хөндий байв. Гэтэл аврах төлөвлөгөө бараг бэлэн болсон энэ нөхцөлд уг хэргийг зохих чиглэлээр мөрдөхөд би туслалцаа үзүүлэв.

	Энэ зорилгоор элчин сайдын яамны үйлчилгээний хүмүүсийг нарийн судлах гэж бид цаг дэмий алдаж байгаа бололтой гэсэн утгатай илтгэх хуудсыг би бичиж, Лондонд явуулав. Өрнөд Европыг эрхлэх зөвлөлтийн тагнуулын газрын хэлтсийн дарга гучаад оны үед гадаад явдлын яаманд дөнгөж ажиллаж эхэлсэн нэгэн залууг тагнуулд элсүүлсэн тухай хуучин баримтыг би цээжээр бичив. Энэ залуу чинээлэг гэр бүлээс гаралтай, Итон болон Оксфордын их сургууль төгссөн хүн байв. Эл залуу мөнгөний төлөө биш, харин үзэл санааныхаа үүднээс зөвлөлтийн тагнуулчид тусалдаг байсан юм. 1944—1945 онд буюу уг мэдээ алдагдах үед Вашингтонд ажиллаж байсан дипломат ажилтнуудын тухай мэдээтэй дээрх баримтыг жишиж үзэх талаар би Лондонд саналаа бичсэн юм. Хэргийн энэ талыг аль хэдийн шалгаж үзэж байна гэж намайг итгүүлсэн хариуг Вивьенээс би авлаа. Харин энэ талаар юу ч хийгээгүй нь байгаа баримт бичгээс тодорхой байлаа. Түүнээс гадна дараах үйл явдлууд гайхалтай хурдан өрнөж эхэлсэн нь уг санал харьцангуй шинэ санал байсныг харуулав.

	Хуучин баримтуудыг элчин сайдын яамнаас мэдээ алдагдах тухай баримттай харьцуулж үзсэний ачаар зургаан хүний нэр гаргаж, энэ талаар эрчимтэй мөрдөн шалгаж байна гэсэн мэдээтэй хамт нэрсийн жагсаалтыг Лондоноос нааш нь ирүүлжээ. Үүнд Рожер Мейкинс40, Поль Гор-Бут41, Майкл Райт болон Дональд Маклин нар байв. Итон, Оксфордод Маклин сурч байгаагүй болохоор түүний нэрийг оруулахгүй байж болох байлаа. Чинээлэг гэр бүлээс гаралтай хүн бүхэн Итон, Оксфордод хоёрын аль нэгэнд сурах ёстой гэсэн гадаадынхны үзэж байсныг үндэс болгож МИ-5-ынхан ийм жижиг сажиг зүйлсийг онцгой ач холбогдолтойд үзээгүй ажээ. Энэ жагсаалт Бобби Маккензийн амьдралын хамгийн жаргалтай мөч болжээ. Боббийн анхаарлыг Гор-Бут татав. Яагаад? Тэр Итон, Оксфорд хоёрын аль алинд нь суралцаж байсан, гучаад оны дундуур гадаад явдлын яаманд орсон, тэр сонгодог уран зохиолд үнэн голоосоо дуртай учраас «Гомер» гэдэг нууц нэр түүнд тохирч болох байлаа. Түүнээс гадна оросоор Гомер гэсэн нэр Гор гэсэн нэртэй дуудлага дүйж байв. Мөн түүнчлэн Гор - Бут христосын шашинтан, архи амсдаггүй хүн байлаа. Үүнээс өөр юу хэрэгтэй юм бэ? Энэ ч муугүй л санаа байв. Энэ санал Лондоны анхаарлыг хэдэн өдрийн турш татна гэж би найдаж байв.

	Бержесс өөрийнхөө ачаа барааг цуглуулаад явсан билээ. Сүүлчийн оройг бид хоёр хятад ресторанд сууж өнгөрөөсөн бөгөөд өрөө болгонд тавьсан чанга яригчаар хөгжим дуугарч, бид хоёрын ярианы дууг дарж байлаа. Төлөвлөгөөгөө бид хоёр зүйл бүрээр нь хэлэлцэж ярив. Бержесс, Лондонд дөнгөж очингуут л зөвлөлтийн нэг хүнтэй уулзаж, бүх явдлыг мэдэгдэхээр тохиролцлоо. Дараа нь уулзах цаг, газрыг тодорхой дурдсан бичгийг Маклины ажлын өрөөнд нь орж уулзахдаа түүнд өгөх ёстой байв. Тэгээд тэр Маклинтай зохих газар уулзаж, уг хэрэгтэй танилцуулах ёстой байлаа. Энэ үеэс эхлэн би уг ажиллагаанд оролцохоо больсон юм. Бержесс тун уруу царайтай байсан, сэтгэлд нь чухам ямар байгааг би тааварлаж байв. Маргааш өглөө нь би түүнийг буудалд хүргэж өгөв. Салахдаа би: «За, чи өөрөө зугтуузай!» гэж тоглоом маягаар хэлсэн билээ.

	Гор-Бутын тухай Маккензийн сэдсэн санал МИ-5-д онцгой сэтгэгдэл төрүүлж чадсангүй. Зохиосон цомхон нэрсийн жагсаалтаасаа жирийн дипломат ажилтнаас ялгагдах онцгой хүнийг тэд эрж байв. Энэ ч ухаалаг арга байсан бөгөөд үр дүнд нь Маклины нэрийг нэрсийн жагсаалтын эхэнд тэд тавьсан байлаа. Дипломат корпусын дээдсийн наргиан, цэнгээнд огт оролцдоггүй, биеэ даасан ухаантнуудыг эрхэмлэдэг хүн байжээ. Нэрсийн жагсаалтад орсон бусад хүмүүс нь өөрийнхөө хүрээний хэм хэмжээнд гойд тохирсон байв. МИ-5 дүгнэлтээ бидэнд мэдэгдэхийн зэрэгцээ Маклины эсрэг хэрэг дуусахад уг хэргийг авч үзэх бололтой байв. Энэ хугацаанд гадаад явдлын яамны зарим баримт бичгийг түүнд үзүүлэлгүй, өөрийг нь хянаж байхаар тогтсон байлаа. Америкчуудын сэтгэлийг тайвшруулах зорилгоор гаргасан сүүлийн хоёр шийдвэр ухаалаг биш байсан. Гэхдээ тэднийг шүүмжлэх шалтгаан алга гэж би үзсэн юм. Хожим сүүлд ямар нэг эвгүй юм болоход над тус болох болов уу гэж би бодсон юм. Энэ нь ч тэр ёсоор болсон билээ.

	Хэрэг явдал хурдан өрнөсөн нь намайг зовоож байлаа. Би зөвлөлтийн ажил нэгт нөхөртэй дараа нь уулзахдаа түргэлэх хэрэгтэйг сануулав. Үүнээс гадна Бержесст шууд захиа бичих шалтаг над гарав. Энд гараашинд Бержессийн тавьсан «Линкольн» машиныг яах вэ? гэж элчин сайдын яамны тээврийн асуудал эрхэлсэн хүн надаас хоёр дахин асуусан юм. Энэ шалтгийг далимдуулан яаралтай арга хэмжээ авахгүй бол хожимдоно шүү, машиныг чинь хог дээр хаяна гэсэн захиаг би түүнд явуулав. Үүнээс өөр юм би хийж чадахгүй байлаа.

	Нэг өдөр өглөө над руу Жоффри Патерсон утасдаж, «Маш яаралтай» гэсэн тэмдэгтэй аймаар урт цахилгаан мэдээ Лондоноос дөнгөж сая авснаа мэдэгдэв. Тэр өөрийнхөө нарийн бичгийн даргад долоо хоногийн чөлөө өгчихсөн тул ганцаараа цахилгаан утсыг тайлахад бүтэн өдөр хэрэгтэй болох байжээ. Тэгээд өөрийнхөө нарийн бичгийн даргыг явуулж тусална уу гэсэн юм. Би зохих захирамжийг өгөөд сэтгэлээ тайвшруулахаар суув. Яг л нөгөөх зүйл байж таарна. Маклин баригдсан уу, эсвэл зайлж амжсан уу? гэсэн асуулт миний сэтгэлийг шаналгаж байлаа. Элчин сайдын яам руу хурдан очиж, уг цахилгаан утас тайлахад нь биечлэн туслах гэж би тэсгэлгүй их хүсэж байв. Гэвч юу ч болоогүй юм шиг хийдэг ажлаа хийж суух нь над өлзийтэй байлаа. Элчин сайдын яаманд очингуут л би Патерсоны ажлын өрөөнд оров. Түүний царай хувхай цайжээ. «Ким ээ, шувуу нисчихжээ» гэж шивнэн хэлэв. Би айсан царай гаргаж (амжилттай болсон гэдэгт би итгэж байв) «Ямар шувуу вэ? Маклин биш биз дээ?» гэж асуув. «Тийм» гэж хариулснаа «Түүнээс ч илүү муу юм болжээ, Гай Бержесс хамт оргочихжээ» гэлээ. Энэ үед би үнэхээр их айсан юм.

	
XII БҮЛЭГ : СОРИЛТ

	Бержесс, Маклины хамт оргосон нь намайг аюултай байдалд оруулав. Бүр эхлээд Маклиныг оргуулах төлөвлөгөөг хэлэлцэж суухдаа зөвлөлтийн ажил нэгт нөхөд маань урьдчилан хараагүй ямар нэгэн нөхцөлөөс болж над ч аюултай байдал тохиолдож болохыг сануулсан юм. Ийм ч учраас миний зугтаах төлөвлөгөөг хийсэн билээ. Гэхдээ тун аргагүй болсон үед энэ аргыг би хэрэглэх ёстой байв. Бержессийн алга болсон явдал аргагүй ийм байдалд намайг оруулсан нь тодорхой байсан юм, тэгэхдээ энэ нь тун аргагүй болчихсон юм уу? Би шийдвэрээ хэдэн цагаар хойшлуулж, юуны өмнө хоёр яаралтай ажил амжуулах хэрэгтэй байв. Нэгд, намайг гутаах юм бүхнээс ангижрах. Хоёрт, ХМБТ-ны бодлогыг туршиж мэдэх, учир нь миний зугтах нарийн арга зам үүнээс л шалтгаалах байв. Давын түрүүнд миний ажилтай холбогдсон зарим зүйлээс би ангижран салах хэрэгтэй байв. Гэвч Бержесс, Маклин хоёрын тухай мэдээг сонсмогц л шууд ажлаа хаяад явсан мэт хачин сэтгэгдэл төрүүлэхгүйн тулд үүнийг хойшлуулахаар шийдэв. Үүнээс гадна Патерсоны цахилгаан ХМБТ-ны сэтгэл санааг яаралтай олж мэдэх боломжийг над олгов. Цахилгааны агуулгыг Лэддэд мэдэгд гэж төгсгөлд нь дурджээ. Патерсон өөрөө арга буюу олонтоо нүүр улайх нь гэдгээ тааварлан мэдээд ганцаараа улайж байснаас хоёулаа улайсан нь дээр биз гэж үзэж ярианыхаа төгсгөлд намайг хамт явъя гэсэн бололтой. Миний царай улайхаасаа хөхрөх нь илүү болохоор зарчмын хувьд юу ч өөрчилж чадахгүй байв.

	Энэ сонин мэдээг Лэдд гайхмаар тайван сонсов. Хараал идсэн англичууд ашгүй шившгээ тарьжээ дээ гэж тавласан шинж түүний нүдний харцнаас илхэн байлаа. Гэвч энэ тайван байдал нь түгшиж байгаа сэтгэлээ нуух гэсэн оролдлого гэдгийг би тааварлав. Лэдд Бержесстэй манайд ч, гэртээ ч олонтоо уулзаж учирч байсан юм. Ямар ч гэсэн энэ хоёр хоорондоо муугүй харилцаатай байв. Хоёулаа цочмог ууртай хүмүүс байсан учраас бие биеэ хараах доромжлох явдал хааяа гардаг байлаа. Бержесс түүнтэй анх уулзахдаа хээл хахууль авдаг явдал руу дайраад, үүнээс болоод Индианаполис дахь авто машины уралдаан аливаа утга учраа алдчихсан гэдгийг нотолсон юм. Ингээд тэр америк маягийн амьдралыг бүхэлд нь харааж муулсан нь Лэддэд тун таалагдсан янзтай байв. Ёсорхог англи хүн ингэж ярьж байхыг тэр хэзээ ч сонсоогүй биз ээ.

	Бержесстэй урьд харилцаатай байсан болохоор Лэдд ийм эгзэгтэй үед ихэд зовж байсан юм. Лэддийн хувийн сонирхол над ашиг тус болох юм гэж би бодлоо. Түүний өрөөнөөс гараад бид хоёр Лэмфертэй уулзсан бөгөөд тэр шинэ мэдээг зохих ёсоор хүлээж авсан юм. Дипломатууд оргосон тухай бид авч хэлэлцсэн бөгөөд Лэмфер их л буурьтай маяг үзүүлэн үнэнээс хөндий хэд хэдэн онол дэвшүүлэв. ХМБТ-ны байшингаас гарч явахад миний сэтгэл нэлээд тайвширсан байлаа. Лэдд, Лэмфер хоёр авьяаслаг жүжигчид байгаад намайг малласан юм биш биз гэж бодсон юм, гэхдээ салхин тээрэмтэй байлдах нь утга учиргүй байв. ХМБТ одоохондоо юу ч мэдэхгүй байгааг эш үндэс болгож ажиллах хэрэгтэй байлаа.

	МИ-5 намайг хяналтдаа авах хүсэлтээ ХМБТ-нд дуртай үедээ тавьж болох байв. Вашингтонтой шууд холбоо тогтоохын тулд Лондонд байгаа ХМБТ-ны төлөөлөгчийг ашиглан МИ-5 миний зөвшөөрөлгүй үүнийг хялбархан хийчхэж болох байлаа. Гэхдээ л над ямар ч гэсэн түр амсхийх хэд хоног гарна гэж би бодов. МИ-6-тай урьдчилсан зөвлөлгүйгээр МИ-5 намайг шууд гадаадын аюулаас хамгаалах албаны хяналтад өгч чадахгүй байлаа. Нэг ахлах офицерынхоо нэр хүндийг гутаахын өмнө МИ-6 сайн бодох ёстой байв гэж би бодов. Энэ бол зөвхөн миний таавар байсан, өнөөдрийг хүртэл таавар хэвээрээ үлдсэн юм. Нэлээд хэдэн өдөр болоход намайг хэн ч оролдохгүй байгаа нь үүнийг нотолсон юм.

	Патерсон бид хоёрыг элчин сайдын яаманд буцаж ирэхэд үд хэвийсэн байсан учир гэртээ харьж хундага виски уух юм сан гэж би хэлэх бүрэн үндэстэй байв. Би гараашиндаа орж жижиг хүрз авч, цүнхэндээ хийгээд, зоориноос гэрэл зургийн аппарат, гурван салаа хөл болон бусад зүйлсийг авч ус нэвтрэхгүй даавуунд боож, цөмийг нь машин дотроо хийв. Би чухал ажлыг ямагт санаандаа давтан боловсруулж, дарааллын дагуу гүйцэтгэж дадсан байлаа. ХМБТ, ТТГ-т очих зуур гаргадаг байсан хагас цагийг тайван өнгөрүүлэхийн тулд би Грейт-Фолс руу очиж хэвшсэн юм. Замдаа тэр үед хэрэгтэй болсон тийм тохиромжтой газрыг харж явлаа. Зүүн талд Потомак гол урсаж, баруун талд өндөр ширэнгэ бүхий ой мод ургасан газар хоосон зам дээр би машинаа орхив. Бутан дундуур хоёр зуу орчим ярд газар явж, авчирсан зүйлээ нуулаа. Хэдэн минутын дараа би ойгоос гарч, хувцсаа янзалж засав. Би гэртээ эргэж ирээд хүрз барьж цэцэрлэгт бага зэрэг ажиллав. Ингэж намайг гутааж болох амьгүй зүйлсийг далдлан, өндөг шиг өөгүй амьтан болов.

	Одоо оргох асуудалд анхаарлаа төвлөрүүлж чадахуйц боллоо. Сүүлийн долоо хоногийн турш энэ асуудлыг үе үе бодож, энэ өдрийн орой би эндээ үлдэхээр шийдэв. Нэгэнт л миний үүрэг эцсээ хүртэл тэмцэх явдал учраас боломж байгаа цагт ажиллах хэрэгтэй байлаа. Гэвч хэсэг хугацаанд бүхий л үйл ажиллагаагаа зогсоох явдал зайлшгүй болов. Хэдийгээр энэ нь сунжирч болох авч миний хувьд хүнд бэрх байх нь илэрхий юм. Тэгэхдээ энэ хугацаа дуусвал миний цаашид ажиллах бололцоо гарч болох юм. Миний бодсон зөв болохыг цаашдын хэрэг явдал нотолсон билээ.

	Хэрвээ би энд үлдвэл амьд мэнд байх боломж байгаа эсэхийг зөв тооцох хэрэгтэй байв. Тэдний тооцоо над үлэмж ашигтайгаар эргэж байх шиг санагдаж байлаа. Тагнуулын ажлыг бараг мэдэхгүй Фукс гэх мэтийн хүмүүсээс би давуу бололцоотойг бодолцож үзэх хэрэгтэй юм. Нууц албанд арван нэгэн жил зүтгэхдээ, долоон жилийг нь нэлээд өндөр албан тушаалд өнгөрөөснөөс гадна МИ-5-тай найман жил нягт хамтран ажилласан байна. Хэдийгээр тогтмол биш ч гэсэн найман жилийн турш америкийн нууц албадтай харилцаатай байснаас сүүлийн хоёр жилд нь нягт хамтран ажиллав. Ийм ч учраас би дайснаа хангалттай сайн мэдэж байснаар барахгүй, ямар арга хэмжээ авах гэж байгааг нь хүртэл ерөнхийд нь тааварлаж байлаа. Би дайсны гол зэвсэг болсон архиваар барахгүй, түүний үйл ажиллагааг хязгаарладаг хуулийн болон ёс төдийн саадыг хүртэл би мэдэж байв. Мөн түүнчлэн Лондоны өндөр тушаалын олон хүн над ямар ч буруугүйг дуртайяа батлах нь илэрхий байлаа. Миний ашиг тусын тулд тэд ямар ч эргэлзээтэй зүйлийг тайлбарлана, би ч гэсэн өөрийн зүгээс тэр эргэлзээг төрүүлэх нөхцөлийг улам их болгох хэрэгтэй байв.

	Тодорхой чухам ямар нотолгоог тэд миний өөдөөс тавьж чадах вэ?

	Бүр Кембрижид суралцаж байх идэр үедээ зүүний хөдөлгөөнтэй холбоотой байсныг минь хөндөж болох л юм. Энэ асуудал бүхэнд илэрхий байсан болохоор түүнийг нуух хэрэг алга байв. Харин би Англид хэзээ ч коммунист намд элсээгүй билээ. Австрид байхдаа би нууц ажилд оролцож явсан боловч арван найман жил өнгөрсний дараа үүнийг нотлоход хэцүү байж болох юм. Яагаад гэвэл даанч харамсалтай нь үүнийг мэдэх австрийн анд нөхдийн ихэнх нь амь үрэгдсэн биз ээ. Намайг илчилж чадах ноцтой хуучин баримт гэвэл иргэний дайны үед улсын улс төрийн нэгдсэн удирдах газар Испанид английн залуу сурвалжлагчийг томилогдсон юм. Үүнийг тогтоолоо ч гэсэн тэр үед Флит-стритийн олонх залуучууд Испанид очсон болохоор тэр сэтгүүлчийн нэрийг тогтооход ямар ч тодорхой баримт сэлт байгаагүй юм. Түүнчлэн тагнуулын албанд ороход минь Бержесс тусалсан явдал ч миний тусын тулд биш байлаа. Гэвч намайг уг албанд ороход хариуцсан хүн гэж үзэж болох нэг нэрд гарсан хатагтайн нэр хэлээд энэ баримтыг дурдахаа байхаар би шийдэв. Харин тэр эмэгтэй үүнийг хүлээвэл бүр ч сайн байх сан билээ. Хэрвээ зөвшөөрөхгүй бол тэр эмэгтэй намайг нууц албанд оруулж өгсөн юм гэдгийг нотолж зүтгэх хэрэгтэй байлаа.

	Бүр тун төвөгтэй байдалд ч хүрч болох байв. Учир нь төв аппаратад ажиллаж байхдаа өөрийнхөө албан тушаал, ажлын хүрээнээс хальсан баримт сэлтүүдийг архиваас авч үзэж байсныг минь аюулгүйн алба тогтоовол би балрах байлаа. Тус албаны ажлыг би зүгээр ихэд сонирхож байсан юм гэсэн үнэмшил багатай зүйлээр өөрийгөө хамгаалах ганц байж болох үндэслэл байв. Гэтэл баримт бичиг олгох тооцооны дэвтрүүдийг үе үе устгадаг бөгөөд дайны дараа хийсэн нийтийн цэвэрлэгээгээр тэдгээрийг хэрэггүй цаас гэж үзээд устгасан бололтой гэж би бодов. Үүнээс гадна ямар нэгэн тодорхой бус шалтгаанаар, СИС-ийн хувьд амжилтгүй шийдвэрлэсэн хэд хэдэн хэрэг байв. Гэвч миний гүйцэтгэсэн жинхэнэ үүргийг илрүүлэхгүйгээр хэрэг бүрийн амжилтгүй болсныг тайлбарлаж болох байлаа. Би ихэд чармайсан боловч миний хүссэнээр шийдэгдээгүй өөр хоёр чухал хэрэг байв. Амжилттай шийдвэрлэсэн хэргүүд бүхэлд нь намайг зөвтгөхгүй ч гэсэн өөр үед амжилтгүй дууссан хэргийн төлөө хүлээх хариуцлагыг ямар нэгэн хэмжээгээр хөнгөлж чадах байсан юм.

	Бержесс бид хоёрын харилцааг тайлбарлах явдал үнэхээр хүнд бэрх зорилт байв. Бид хоёрт нийтийн сонирхол үгүй, дундын дотнын нөхөд ч цөөхөн, тэр байтугай дур сонирхол ч өөр байлаа. Харин бид хоёрыг холбож байсан гол зүйл бол улс төрийн үзэл бодол байсан бөгөөд чухам үүнийг л аль болохоор нуухыг хичээх хэрэгтэй байлаа. Энэ талаар бидэнд газарзүйн байрлал зарим нэгэн хэмжээгээр тусалж байв. Намайг Австрид байхад Бержесс Кембрижид, би Испанид байхад тэр Лондонд байсан бөгөөд дайны ихэнх үеийг тэр Лондонд өнгөрөөхөд би Франц, Хэмпшир, Хартфордширдэд байсан билээ. Дараа нь би Турк руу явсан бөгөөд нэг жилийн дараа бид Вашингтонд дахин учирсан юм. Ийм учраас бид хоёрын хооронд ямар ч ойр дотнын харилцаа байгаагүй, харин тэр зүгээр нэг сонирхолтой бөгөөд тохиолдлоор учирсан нөхөр байсан юм гэж нотолж болох байв. Бержессийг Вашингтонд гэртээ суулгасан баримтыг өөртөө ашигтайгаар эргүүлж болох байв. Хэрвээ бид хоёрын дунд ямар нэг нууц харилцаа байсан бол би Бержесстэй холбоотой байдгаа зарлахаар тийм тэнэг хүн гэж үү!

	Миний албан тушаал дэвшсэн байдалтай уялдсан өөр нэг бэрхшээл байв. Энэ талаар бодох тутам л сэтгэл минь улам хямарч байлаа. Энэ явдал бүр хүн бүгдийн мэдэх Кембрижийн зүүний байгууллагатай холбоотой байх үеэс буюу Вена дахь коммунист үйл ажиллагаанаас ч эхэлсэн юм. Дараа нь би өөрийн коммунист нөхдөөсөө бүрэн «тасарч», Лондон, Берлиний нацистуудтай маш хурдан нөхөрлөсөн, дараа нь би сэтгүүлч болох зорилгоор боломжтой бүх газраас франкист Испанийг сонгож авсан юм. Ингээд Бержессийн туслалцаатайгаар нууц албанд орж, зөвлөлт болон коммунизмын эсрэг үйл ажиллагаанд мэргэжсэн, эцэст нь би Маклины эсрэг явуулахаар төлөвлөсөн үйл ажиллагааг сайн мэддэг байсан, мөн түүний оргосон явдал байлаа. Нөхцөл байдал хүнд хэцүү байв. Эцсийн эцэст өөрийнхөө гэм буруугүйг нотлох ямар ч найдвар над алга гэсэн гарцаагүй дүгнэлтэд би хүрэв.

	Гэхдээ энэ дүгнэлт миний сэтгэлийг төдий л их зовоогоогүй билээ. Миний гэм буруугүйг үнэнд тооцох баримт тагнуулын ажилтнуудад хангалттай байсан боловч хуульчид тийм баримт дутагдаж байлаа. Хуульч хүнд гэрчлэх баримт хэрэгтэй. Миний эсрэг гаргах далимын гэрч баримтын гинж хэдийгээр урт байсан ч гэсэн энэ гинжний холбоос нэг бүрийг нь нарийвчлан ажиглаж, нэг нэгээр нь тас цохиж болно гэж боддог байв. Хэрвээ холбоосыг нь тас цохивол гинжнээс юу үлдэх бил ээ? Ийм учраас өнгөн талын тааламжгүй шинж тэмдэг байвч энэ хэргээс мултарч болох муугүй боломж над байна гэж би үзсэн юм. Дараагийн зорилго нь бусдыг илэрхий няцааж эргэлзээний үрийг газар сайгүй цацах явдал байсан юм.

	Үүнийг гүйцэтгэх ихээхэн бололцоог сүүлийн хэдэн өдөр над олгов. Патерсон бид хоёр ажил дээрээ зөвхөн Маклины тухай л ярьдаг байлаа. Заримдаа бидний ярианд Маккензи оролцдог байлаа. Тэр үед Патерсон ямар нэг зүйл тааварлаж байсан гэж би бодохгүй байна, харин Маккензид би эргэлзэж байв. Хэдийгээр маш залхуу хүн байсан боловч тэнэг хүн биш бөгөөд намайг сэжиглэдэг бололтой гэж над санагдав. Би ярианыхаа явцад бодит баримт дээр тулгуурлан өөрийнхөө таамаглалыг тэдэнд аль болохоор итгүүлэхийг чармайдаг байлаа. Энэ зорилтыг биелүүлэхэд миний дээр өгүүлсэн хэд хэдэн баримт бичгийг Маклинд олгохгүй, түүнийг хяналтдаа авсан гэсэн МИ-5-ын ухаалаг бус шийдвэр над тусалсан билээ. Энэ сайхан боломжийг үндэс болгож, яавч няцааж чадахааргүй дараах тайлбарыг би зохиосон юм. Үүнд: Маклин арван зургаагаас доошгүй жил ажиллаж байсныг хуучин баримтууд нотолж байна. Ингэхлээр тэр туршлагатай, мэдлэгтэй, сайн тагнуул байжээ. Ийм хүн үргэлж сэрэмжтэй байдаг тул түүнээс зарим баримт бичгийг нуух болсныг дорхноо ажиглаж мэдэх нь зүйн хэрэг билээ. Үүнээс болж сэтгэл нь түгшсэн Маклин, өөрийгөө мөрдөж байгаа эсэхийг тэр дор нь шалгасан байх ёстой байсан нь эргэлзээгүй юм. Түүнийг мөрдөн мөшгөж байгаа нь илэрхий болмогц хоёрын нэгийг сонгож авах шаардлага түүнд тулгарав. Түүнийг мөрдөн мөшгөж байгаа зорилго нь зөвлөлтийн төлөөлөгчтэй уулзахад нь түүнийг барих явдал бөгөөд харин зөвлөлтийн нөхрийн туслалцаагүйгээр түүний оргох боломж багасна. Яг ингэж ацан шалаанд орчихсон үед нь түүний хуучин нөхөр Бержесс ирсэн байна. (Бержесс, Маклин хоёр эртний харилцаатай байсны нотолгоог гаргах гээгүй юм. Тэр хоёр хамт оргосон баримт миний таамаглалд зохих нөлөө үзүүлсэн юм.) Бержесс ирсэн явдал Маклины асуудлыг шийдсэн бөгөөд чухал бэлтгэлээ Бержесс болон түүний зөвлөлтийн нөхрөөр дамжуулан гүйцэтгэсэн байж болох юм. Машин хөлслөхөөс эхлээд л Бержессийн хийсэн ажлаар энэ нь батлагдаж байлаа. Харин Бержесс өөрөө яагаад зугтаасан бэ? Гадаад явдлын яам Бержессийг хайхрахаа больсон учраас түүний албан тушаал дэвших явдал уруудсаныг Патерсон, Маккензи хоёр тодорхой мэдэж байв. Бержессийг албан ажлаасаа зайлж явсан нь дээр, эндээ байвал бусдадаа аюултай байж болох юм гэдгийг хэлж шийдвэрлээд бүх эргэлзээг зөвлөлтийн нөхөд арилгасан юм.

	Миний гаргасан бөгөөд хатуу дэмжиж байсан хувилбар ийм л байв. Бараг л лавшруулан шалгах шаардлагатай бодит баримт дээр тулгуурлаж байсанд энэ хувилбарын давуу тал оршиж байлаа. Энэ таамаглалыг няцааж чадах хүмүүс бол оргосон хоёр, бид гурав байсан юм.

	Энэ бол ХМБТ-нд бүрэн тохирсон хувилбар байлаа гэж би сэтгэл хангалуун тэмдэглэв. Лэдд, Лэмфер хоёрт энэ хувилбар таалагджээ. Гувер өөрөө хүртэл надтай түр уулзахдаа энэ хувилбарыг хүлээн зөвшөөрөв. Хамаг бурууг МИ-5 руу түлхэж болох нь чухал гэж Гувер үзэв. Энэ хэргээр далимдуулан Капитолид, дараа нь МИ-5-тай хийсэн хэлэлцээнийхээ үед улс төрийн ихээхэн ашиг тэр олж чадсанд би эргэлзэхгүй байна. Гувер өөрийнхөө эр чадлаар өчүүхэн төдий гавьяа байгуулсан бөгөөд бэлгийг багад үздэг хүмүүстэй адилгүй хүн байлаа.

	ТТГ-ын хувьд гэвэл уг байдал бүр ч тодорхойгүй байв. Энэ хэрэг ХМБТ-ны онцгой эрхэнд хамаарч байсан учраас зарим нарийн ширийн зүйлсийг нь ТТГ-тай ярилцах гээд чадаагүй билээ. Тэгээд ч би уурыг нь хүрэхгүй гэж бүх чадлаараа чармайдаг Гувер, Лэдд хоёрын хилэнг бадраах гээгүй юм. Үүнээс үндэслэн хэвлэлд гуйвуулж хожуухан нийтлэгдсэн хэрэг явдлын ерөнхий зүйлсээр би ТТГ-ын ажилтнуудтай ярих яриагаа хязгаарладаг байв. Хэлбэрдэгч Даллесаас би айдаггүй байлаа. Хэдэн жилийн дараа Кочиносын буланд түрэмгийлэл үйлдэхэд бэлтгэх Даллесын төлөвлөгөөг үнэмшин хүлээж авсан ерөнхийлөгч Кеннедийн алдаанд би маш их гайхсан юм. Беделл-Смит өөр хүн байлаа. Тэр загасны нүд шиг хүйтэн харцтай, хамгийн нарийн багаж шиг мэдрэмтгий хурц ухаантай хүн байв. Би түүнтэй анх уулзахдаа англи-америкийн цэргийн төлөвлөгөөнд хамаарах хорь гаруй зүйлтэй баримт үзүүлж, саналыг нь авахаар өгсөн юм. Тэр хуудас бүрийг гүйлгэн харснаа баримтыг цааш нь шидэж, түүнд дурдсан асуудлыг зүйл зүйлийн дугаарыг цээжээр хэлж нарийвчлан ярилцсан билээ. Бүхэл өглөөжин энэ баримт бичгийг цээжилснийхээ хүчинд л би түүнтэй арай ядан амжиж ярилцав. Хоёр, хоёрын тав биш, дөрөв гэдгийг Беделл-Смит ойлгоно гэж тэгэхэд би зүрх сэтгэлээрээ мэдсэн юм...

	Ядаргаатай бас хэдэн өдөр өнгөрөв. Оргогсдын тухай мэдээ сонин хэвлэлд ердийнхөөрөө хачир чимэгтэйгээр хэвлэгдэн гарч ирэхэд нийт олны дунд байхад эвгүй санагдах боллоо. Элчин сайдын хийсэн нэг хүлээн авалт дээр нэг ажилтны гэргий тоомсоргүй хүйтэн харцаар намайг харсан юм. Лондоноос сураг чимээ алга, нэг л биш. «Бодох үндэс байна», Бержессийг сайн мэддэгийн хувьд түүний зан байдлыг тодруулж чадахгүй юу гэсэн утгатай ганцхан цахилгаан ирлээ. Гэвч намайг Лондонд очихыг дуудсан «Яаралтай, өөрөө тайл» гэсэн тэмдэгтэй цахилгаан даргаас ирэхийг би хүлээж суув. Эцэст нь бодол төрүүлэхээр тун сонин хэлбэрээр бичсэн дуудлага ирлээ. Хуурамч мэдээ зохиох талаар мэргэжсэн тагнуулын байгууллагын нэг ажилтан жирийн ажлаар Вашингтонд нисэн ирэв. Тэр над дээр хүрч ирээд Жек Истоны захиаг над гардууллаа. Захиаг Истон өөрөө бичжээ. Бержесс, Маклин хоёрын хэрэгтэй холбогдуулан дуудах цахилгаан чамд удахгүй очно гэж уг захианд мэдэгдсэн байв. Цахилгааны шаардлагыг би хурдан биелүүлэх явдал нэн чухал байв. Энэ мэдээллийн утга нь тун тодорхой байсан боловч хэлбэр нь намайг мухардуулав. Хэрвээ ердийн цахилгааны маягаар тушаал ирэх юм бол ирэх дуудлагын талаар Истон яагаад над урьдчилан мэдэгдэж, яагаад биечлэн захиа бичив? Ер нь нууц албанд ер бусын ажиллагааг зохиох шалтгаан үргэлж гарч байдаг учраас энэ явдал ч бас шалтгаан байсан байж болох юм. Хэрвээ би оргох бодлоос татгалзсан бол одоохон бэлтгээд замдаа гар гэсэн дохиог Истоны захиа өгч байна гэж би тэр үед бодож байсан юм.

	Хэдэн өдрийн дараа нөгөөх цахилгаан ирэв. Би маргааш нисэх билет авч, Вашингтоныг үүрд орхих бэлтгэлээ хийж эхэллээ. Бааранд жаахан сууя гэж би Энглтонтой уулзав. Тэр миний хүнд байдлыг ойлгоогүй бололтой. Хоёр талын сонирхлыг татаж байгаа зарим нэг асуудлыг Лондонд очоод гүйцэтгэхийг тэр надаас хүссэн юм. Түүнийг би тэр дор мартав. Дараа нь би Даллестай уулзаж, тэр над амжилт хүсэж, салах ёс гүйцэтгэсэн билээ. Миний уулзах хүмүүсийн нэрсийн жагсаалтын дараах хүн нь Лэдд байсан, тэгээд оройн хэдэн цагийг түүнтэй хамт өнгөрөөлөө. Миний хүнд байдлын талаар тэр үнэхээр сэтгэл зовниж байсан бөгөөд Лондонд очоод хүнд байдлаас хэрхэн гарах талаар над зөвлөж байсан юм. Түүний сэтгэл зовж байгаа байдлыг Бержессийн хэрэгтэй холбоотой болохыг ойлгосноор тайлбарлаж болох боловч тэр үед над үнэн сэтгэлээсээ хандсан явдалд нь би талархсан билээ. Хэдийгээр Лэдд догшин ширүүн зантай ч гэсэн тэр зүгээр хүн байсан юм.

	Лондонд би үд орчим ирэнгүүт л тун хачин явдалтай золгов. Нисэх буудлын автобусанд би орж хаалганы дэргэдэх суудалд суув. Автобус дүүрэхэд гишгүүр дээр нэг сандарсан эр зогсож байгаа харагдав. Зорчигчдыг сандарч тэвдсэн байдалтай харж байв. Эхлээд тэр миний зүүн мөрөн дээгүүр, дараа нь баруун мөрөн дээгүүр, толгой дээгүүр олилзон харснаа гэнэт миний нүүр лүү ширтэв. Царайг нь харвал сандарч мэгдсэн шинж илэрхий байв. Тэгээд тэр хүн алга болчихсон. Энэ хүн СИС-ийн захиргааны аппаратад нэлээд өндөр албан тушаалтай Бил Бремнер байлаа. Чухам хэнийг хайж явсныг нь би ойлгов. Хэрвээ би түүнээс хоёр фут зайтай биш, хоёр ярд зайтай байсан сан бол тэр намайг шууд олж харж болох байсан юм. Урьд нь намайг хэн ч албан ёсоор угтаж байгаагүй билээ. Жек Истоны захиа, өндөр албан тушаалын офицер Бремнерээр төлөөлүүлсэн «угтах комиссыг» бодоход над урьдчилан анхааруулаагүйд би гомдож болохгүй байв. Автобус Лондон руу явж байхад замын улаан гэрэл над тун содон харагдаж билээ!

	Би ээжийнхээ гэрт очиж, үдийн хоол идсэнийхээ дараа Истон руу утасдав. Харилцуурт гайхсан дуу чихнээ тодхон сонсогдлоо. Түр дуугүй байснаа намайг хаана байгааг Истон асуухад би байгаа газраа хэлсэн юм. Бродвейд ирж чадахааргүй их ядраагүй биз дээ? гэхэд нь яалаа гэж дээ, одоо гарлаа гэж хариулсан билээ. Намайг ирсэнгүй гэж Бремнер мэдэгдэхэд мөн их шуугиан дэгджээ дээ гэж би замдаа сэтгэл бахдан бодож явлаа. Намайг ажлынх нь өрөөнд ороход Истон сандарсан байдалтай харагдлаа. Бил Бремнерийг чамд туслуулахаар онгоцны буудал руу явуулсан болохоороо, би чамайг утасдахад чинь маш их гайхлаа шүү! гэж тэр над хэлэв. Энэ тайлбар үнэмшилгүй байсан бөгөөд тэмцээний эхний үед ялснаа би ойлголоо. Хэдийгээр энэ нь ямар ч ашиг өгөхгүй ч гэсэн би анхныхаа ялалтад урамшсан юм. МИ-5, СИС-ээс түрүүлж намайг ирэнгүүт баривчлахаас урьдчилан сэргийлж, дарга онгоцны буудал руу Бремнерийг явуулсан гэсэн уран зөгнөлийн санаа хожим миний толгойд орж ирсэн билээ. Энэ санаа ерөнхийдөө үндэслэлгүй байсныг цаашдын үйл явдал харуулсан бөгөөд би зөвхөн наргиан болгож үүнийг ярьж байгаа юм шүү!

	Бид хоёрыг Дик Уайт тэсэж ядан хүлээж байна гэж Истон над хэлэв. Керзон-стрит дахь МИ-5-ын төв штабын байранд байрласан Леконфилд-хауст бид хоёр хүрч очлоо. Хэдийгээр эхлээд байцаалт биш, харин харилцан яриа маягаар зохиохыг оролдсон боловч энэ нь олон байцаалтын анхных нь байсан юм. Уайтыг асуулт тавих хооронд Истон дуугүй л харж суув. Истон шударга тоглолтын дүрмийг сахиулагчийн үүрэг гүйцэтгэж байв. Намайг бага зэрэг болгоомжилж байхад харилцан ярилцагч маань жаахан аягүйрхэж байлаа гэж бодож болох байв. Каугиллийн оронд намайг томилогдоход тэр талархан угтаж, бид хоёрын хувийн болон албаны харилцаа ямагт гойд сайн байсан ч гэсэн Уайтыг би дотнын нөхрөө гэж хэлж чаддаггүй байлаа. Яриагаа нөхөрсөг байдлаар хийх гэж тэр хичээсэн боловч үнэн байдлаа нууж чадахгүй байв. Бержесс-Маклины хэцүү хэргийг шийдвэрлэхэд ч миний туслалцаа хэрэгтэй байна гэж тэр над хэлсэн билээ. Би Бержессийн өнгөрсөн үеийн амьдралаас, мөн өөрийн сэтгэгдлийн талаар олон зүйл ярихдаа нуугдаж хорогдохгүй, харин ил үзэгдэж явах дуртай, тэгээд бас бүтэлгүй явдлаараа зартай Бержесс шиг хүн гадаадын тагнуул, тэр тусмаа нууцлах ёс журмыг хамгийн хатуу сахих ёстой зөвлөлтийн тагнуул байна гэхэд сэтгэлд багтахгүй юм гэсэн билээ. Бодит баримттай холбогдуулан миний санал ямар нэг хэмжээгээр үнэмшилтэй болно гэж би бодоогүй, тэгэхдээ сөрөг тагнуулын албаны туршлагатай ажилтан намайг Бержесс мэхэлсэн гэж далдуур яллаж байгааг эсэргүүцэн өөрийгөө дам хамгаалж байна гэсэн сэтгэгдэл төрүүлэх гэж найдсан юм. Маклины талаар би юу ч мэдэхгүйгээ хэлэв. Би түүний тухай сонссон, аль нэг газар түүнтэй дайралдаж байсан байж болох юм, тэгэхдээ түүний царайг ч санахгүй байна гэсэн билээ. Үнэндээ 1937 оноос хойш Маклин бид хоёр хоёр ч удаа хагас хагас цагаар нууц байдалд уулзсан болохоор үнэнээ хэлэхгүй байж болох байлаа.

	Хэлсэн бүхнийгээ цаасан дээр товч бичих саналыг би гаргав. Бидний яриаг соронзон хальсанд буулгасан бололтой гэж бодоод хальсанд тэмдэглэж авсан бүрхэг зүйлсийг залруулахын тулд товч бичих гэсэн билээ. Хэдэн хоногийн дараа намайг хоёр дахь байцаалтад ирэхэд Уайт миний тэмдэглэлийг гүйлгэн харсан бөгөөд дараа нь түүний бүхнээс илүү сонирхсон асуудалд орсон юм. Хэрвээ би Бержесстэй ямар харилцаатай байсан тухайгаа ярьж өгвөл хэргийн байдлыг улам тодруулж болох байна гэж тэр хэлэв. Түүнчлэн намайг хэрхэн албан тушаал дэвшсэн тухайгаа ярих хэрэгтэй гэлээ. Урьдах бүлгүүдэд өгүүлсэнчлэн миний албан тушаалд зарим нэг тодорхойгүй үе тохиолдсон учраас би түүнийг аль болохуйц үнэмшилтэйгээр тайлбарлах болов. Энэ үед би санамсаргүй нэг явдлын талаар Уайтад ярьчхаад, дараа нь тун их гэмшсэн билээ. Гэвч тэд энэ нарийн зүйлийг лавтай илрүүлэх нь мэдээж, харин энэ тухай өөрөө эхэлж ярьсан маань ч ашигтай болсон байж магадгүй билээ.

	Энэ асуудал «Таймс» сонин өөрийнхөө сурвалжлагчаар намайг явуулахаас өмнө франкист Испани руу миний хийсэн нэгэн аялалтай холбогдон гарч ирсэн юм. Энэ аяллыг «Таймс» сонин Флит-стрит дахь редакцынхаа газраас шууд зохион байгуулсан гэж МИ-5 үзэж байжээ. Энэ тухай Уайт сонсонгуут л хувийнхаа зардлаар явсан уу, үгүй юу гэж надаас лавласан юм. Өөрөөр хэлбэл зөвлөлтийн даалгаврыг биелүүлж явсан болохоор зөвлөлтөөс бүх зардлыг нь төлсөн байх ёстой гэсэн хорон санаатай асуулт байв. Миний банкны энэ үеийн тооцоог харахад л Испани нутгаар зугаалах хөрөнгө над байгаагүйг тодорхой харуулах байв. Намайг санхүүжүүлэх асуудал Бержессээр дамжин хийгдэж байсанд бас нэг аюул байв. Испанид аялсан маань аугаа их сурвалжлагчдын ертөнцөд нэвтрэх гэсэн миний анхны оролдлого байсан бөгөөд энэ аялалд ихээхэн найдлага тавьж байсан учраас зардлыг нь төлөх гэж аминыхаа бүх юмыг (ном, пянз зэрэг) зарсан юм гэж би тайлбарлав. Энэ арай үнэмшмээр тайлбар байв. Испанийн хэрэг явдалд маань Бержессийн холбоотой байсан нь нууц хэвээрээ үлдсэн юм. Үүнийг би аль эртнээс бэлдсэн, ер нь тэртэй тэргүй олон зүйл тайлбарлах ёстой байсан юм.

	Хоёр дахь ярилцлагаа би бичихийг хүсэхэд Уайт зөвшөөрсөн, тэгэхдээ Бержессийн тухай арай бага, харин өөрийнхөө албан тушаалын тухай арай дэлгэрэнгүй бичиж бай гэж анхааруулав. Одоо бараг бүх зүйл илэрхий болсон болохоор дарга намайг дуудахад би огт гайхаагүй билээ. Намайг Вашингтон руу буцаах хэрэггүй гэсэн захиаг Беделл-Смитээс авснаа тэр хэлэв. Тэр захиаг Билл Харви бичсэнийг би дараа нь мэдсэн юм. Манай гэрт хийсэн баярын хүлээн авалт дээр Биллийн гэргийг Бержесс сүрхий доромжилсон билээ. Бержессийн муухай зан байдлыг тайлбарлан уучлал гуйхад минь тэд уучилсан атлаа яагаад Билл муу санаж явсны учрыг ойлгоход хэцүү байв. Намайг ингэнэ гэж би санаагүй билээ. 

	Хоёр дахь удаагаа дарга намайг дуудахдаа огцрох өргөдлөө гарга гэхдээ сэтгэл зовсон маягтай байсан нь ердөө л ёс төдий зүйл байв. Тэр их өгөөмөр сэтгэл гаргаж, тэтгэврийн оронд над 4000 фунт стерлинг өгсөн юм. Бүх мөнгийг нэгмөсөн өгөхгүй гэхэд сэтгэл минь улам их түгшив. Гэхдээ одоо 2000 фунтийг бэлэн өгч, үлдсэнийг нь хагас жилд нэг удаа 500 фунт олгох болно гэсэн билээ. Биржид мөнгөө хамаагүй үрчхэж магадгүй гэж болгоомжилсондоо олгох мөнгөө цувруулж төлөх нэрийдлээр авч үлдсэн байлаа. Би амьдралдаа дамын наймаа огт хийж үзээгүй учир энэ шалтаг над эвгүй санагдав. Хэрвээ энэ гурван жилийн турш намайг шоронд хорьчих юм бол урьдчилан сэргийлэх арга хэмжээ авах нь нэлээд үнэмшилтэй шалтаг байлаа.

	Би ингэж л халаасандаа хоёр мянган фунттэй, толгой дээрээ том хар үүлтэй үлдсэн юм. Би зунжингаа сууц эрж эрж, Рикменсуортын ойролцоох жижигхэн тосгонд арай гэж төвхнөв. Арван нэгдүгээр сарын нэгэн өдөр дарга над руу утасдаж, маргааш өглөө арван цагт өөр дээрээ ирнэ үү гэв. Өвлийн сайхан өглөө цантсан олон хашааг сонирхсоор би Лондон руу явав. Бержесс, Маклин хоёрын оргосон нөхцөлийг албан ёсоор мөрдөн шалгах ажил эхэлсэн гэж дарга над хэллээ. Дайны үед МИ-5-д ажиллаж байсан, одоо хааны зөвлөгч Мильмо мөрдөн байцаах ажиллагааг толгойлж байгаа ажээ. Намайг мэдүүлэг өгөх ёстой, татгалзахгүй биз гэж дарга найдаж байгаагаа над хэлэв. Мильмогийн нэрийг дурдсан явдал хямрал ойртож байна гэсэн хэрэг. Би Мильмог мэднэ, түүний тухай сонссон ч байлаа. Онц чухал үед л энэ туршлагатай мөрдөн байцаагчийг МИ-5 ирүүлдэг байв. Дарга бид хоёр Сент-Жеймс-паркийг дайран Леконфилд-хаус руу явахдаа их сорилтод би бэлтгэж явлаа. Ямар ч хүнд байлаа гэсэн нөгөөх нотолгоонууд дээр тулгуурласан байцаалтыг давж гарна гэж би дотроо итгэж байсан юм. Тэгэхдээ намайг сүйд хийчих шинэ нотолгоо Мильмоны гарт ороогүй гэж итгэж болохгүй байлаа.

	Леконфилд-хауст ирэнгүүт дарга намайг МИ-5-ын хуулийн хэлтсийн даргад танилцуулж, дараа нь Мильмо дээр оруулав. Дугуй улаан царайтай, бадируун эр байлаа. Түүний зүүн гар талд Маклинийг мөрдөх хэргийн ерөнхий мөрдөн байцаагчдын нэг Артур Мартин гэгч нэг амгалан зантай залуу сууна. Бүх байцаалтын турш тэр залуу намайг дуугүй л ажиглаж байв. Намайг цонхоор харах үед тэр тэмдэглэл хийж, хуруугаараа оролдох үед минь бас нэг тэмдэглэл хийж суулаа. Надтай хүйтнээр мэндлэнгүүт л энэ нэгэнт «шүүхийн мөрдөн байцаалт» учраас тамхи татахгүй байхыг Мильмо надаас албархаг дуугаар хүссэн билээ.

	Мэдээжээр энэ дэмий балай зүйл байв. Мильмоос байцаах албан ёсны зөвшөөрөл авч, МИ-5-ын төв байр бол шүүхийн мөрдөн байцаалт явуулахад тохирохгүй газар гэж хэлэх гэж би бодов. Энэ нь миний тоглохоор шийдсэн тэр рольд, өөрөөр хэлбэл Мильмо өөртэй нь нэг адил Бержесс, Маклин хоёрын үнэн байдлыг тогтооё гэж ихэд хүсэж байгаа СИС-ийн ажилтан агсан хүний рольд таарахгүй байлаа. Бараг гурван цагийн турш би түүний тавьсан асуултад хариулж, заримдаа эелдгээр няцааж байсан бөгөөд намайг дайрах үед нь уурласхийж байв. Сөрөг тагнуулын албаны ажилтан агсан Мильмод үнэмшүүлэх гэж оролдоод ашиггүй гэдгийг би мэдэж байсан учраас хуульч хүний хувьд түүний шаардсан зүйлийг зөвшөөрөх хэрэггүй гэдэгт л миний зорилт байгаа юм гэж үзэж байлаа.

	Мильмогийн мэргэжлийн сайн муу чанарын талаар би тодорхой санал хэлж чадахгүй байв. Яагаад гэвэл байцаалтын үед би хувийн сонирхолтой байв. Түүний тавьсан асуултын ихэнх нь хуучин асуулт байсан учир эртнээс бэлтгэсэн миний хариулт ч хэвээр болохоор тэр цухалдан хашхирахаас өөр аргагүй болдог байлаа. Байцаалтынхаа эхэнд тэр, Бержесст итгэж «хувийн нууц баримтуудыг» гэртээ байлгасан гэж намайг яллах гээд өөрийнхөө сул талыг илчилсэн юм. Тулгасан ял нь ямар ч учир утгагүй байсан учраас би ядаж тээнэгэлзсэн маяг ч үзүүлэх хэрэггүй байв. Бержессийг оргосны дараа түүний өрөөнд хийсэн нэгжлэгийн үеэр Кембрижийн их сургууль төгссөн миний диплом олдсон байна. Олон жилийн өмнө энэ хэрэггүй баримтыг би ном завсар хийчихсэн юм. Хүний номыг эзэнд нь хэлсэн ч бай, хэлээгүй ч бай хамаагүй зээлж авчихдаг хэзээ ч засаршгүй нэг дутагдал Бержесст байсныг хүн болгон Мильмод хэлж чадах байв. Бержесстэй тогтоосон ойр дотно харилцааны учир холбогдлыг би зориуд бууруулж байна гэдгийг нотлоход л энэ ялын зорилго чиглэж байлаа. Энэ бол зохисгүй арга хэрэглэсэн оролдлого байсан бөгөөд хэрэг явдал амжилттай дуусахад миний итгэлийг улам лавшруулсан юм.

	Гэтэл Мильмо миний санаанд ороо ч үгүй хоёр нотолгоо гаргаж ирсэн бөгөөд энэ дашрамын гэрч баримтын гинжин хэлхээ миний төсөөлж бодож байснаас хавьгүй урт байв. Волковын хэргийн талаарх мэдээ Лондонд хүрч очсоноос хойш хоёр хоногийн дараа Лондон, Москва хоёрын хооронд радио мэдээ нууцаар солилцох явдал мэдэгдэхүйц нэмэгдэж, тэгээд Москва, Станбул хоёрын хоорондох солилцоо ч идэвхэжсэн нь ажиглагдсан байжээ. Үүнээс гадна Вашингтон дахь элчин сайдын яамнаас баримт бичиг алдагдсан тухай албан ёсны мэдээ гарсны дараахан Москватай радио мэдээ солилцох хэмжээ мөн үсрэлт хийжээ. Энэ хоёр үйл явдал бусад баримттай холбон үзвэл илрүүлчихсэн юм шиг байлаа. Харин байцаагдаж байгаа миний хувьд энэ нь юу ч биш байв. Энэ хоёр тохиолдлыг тайлбарлахыг над Мильмо чанга дуугаар шаардахад нь би тайлбарлаж чадахгүй юм байна гэдгээ шууд хэлсэн билээ.

	Намайг ядарч эхлэхэд Мильмо гэнэт бууж өгсөн билээ. Тэр намайг хэдэн минут хүлээнэ үү гэв. Намайг хажуугийн өрөөнд орохыг урив. Мильмо алга болж, оронд нь МИ-5-ын хууль зүйн асуудал эрхэлсэн зөвлөгч орж ирлээ. Намайг паспортаа хураалга гээд, бид түүнийг авч чадна, гэхдээ та сайн дураараа өгвөл зарлаж мэдэгдэхгүй байхад тус болно гэж хэлэхэд нь би дуртай зөвшөөрлөө, учир нь миний оргох төлөвлөгөөнд паспорт ашиглана гэж төлөвлөөгүй юм. Тэр оройгоо баталгаатай захидлаар паспортаа явуулъя гэхэд тэд тун осол аюултай юм гэж миний саналыг хэрэгсэлгүй гэрээс минь паспорт авхуулахаар Жон Скардоныг надтай хамт явуулав. Замдаа тэр над засаг захиргаанд туслалцаа үзүүлэх нь чухал гэж ятгахыг оролдлоо. Би нэлээд тайвшраад түүний номлолыг сонсож чадахгүй байв. Тэгэхдээ удахгүй их аюултай учирна гэж дотроо бодов.

	Дараагийн хэдэн долоо хоногт Скардон байцаалтаа үргэлжлүүлэхээр хэд хэдэн удаа ирэв. Тэр тун эелдэг, сайхан зантай байсан бөгөөд миний үзэл бодол, хэрэг явдалд тавьдаг түүний анхаарал над таалагдаж байлаа. Гэвч чадваргүй Уайт, сүржин Мильмо хоёроос энэ хүн тун их аюултай байв. Чухамхүү Скардон л Фуксийн итгэлийг олж чадсаныг санаж байсан учраас л (энэ л сүйрэлд хүргэсэн юм) түүний ялдамхан аашинд би хуурагдчихаагүй юм. Анх удаагаа тэр надтай удаан ярилцахдаа намайг урхилах гэж эвийг нь олж, зориуд бэлтгэсэн хоёр жижигхэн зангыг би илрүүлж, түүнээс зайлж чадсан юм. Амжилтдаа баярлаж амжаагүй байхдаа над ажиглагдахааргүй өөр урхи тавьж болох юм шүү гэсэн бодол над төрсөн юм.

	Скардон өөрөө ч гэсэн алдаа гаргав. Нэг байцаалтынхаа үед банк дахь миний тооцоог шалгах итгэмж бичиг өгөхийг надаас тэр шаардсан юм. Тэр миний бичигтэй бичиггүй хууль ёсны зөвшөөрөл авч чадах учраас би татгалзаагүй билээ. Хууль ёсны бус ямар ч хадгаламж над байгаагүй учраас тэр тэндээс юу ч олохгүй юм. Хэдийгээр миний итгэмж бичгийг тэр авсан мөртөө миний мөнгө сангийн талаар асууж эхлэхэд нь би энэ боломжийг ашиглан түүнийг хуурах гэсэн билээ.

	Ингэхийн тулд над ярвигтай зорилго тавигдлаа. Албан тушаал дэвшсэн бүх үед тохиолдсон эргэлзээтэй явдлын бүгдийг нь ч биш ч гэсэн ихэнхийг нь аятайхан тайлбарлаж би чаддаг байлаа. Ийм ч учраас дүрслэн бодох чадвар дутагдсан үед санаанд орохгүй байна гэж хэлдэг байсан юм. Харин би ямар нэг хүний нүүр царай, аль нэг тохиолдлыг ердөө санадаггүй байв. Миний мөнгө сангийн талаар түүний тавьсан асуулт ой муутайг минь баталж өглөө. Хэрвээ би өөрийнхөө мөнгө санг санаж чадахгүй байгаа юм чинь иргэний амьдрал, ажил үйлсийнхээ нарийн ширийн зүйл бүхнийг санана гэж үү?

	Хэд хэдэн иймэрхүү байцаалт болсны дараа Скардон над дээр ирэхээ болив. Хэрэг явдал ингэж төгссөн явдал түүнд хангалттай санагдсан эсэх талаар тэр юу ч хэлээгүй билээ. Энэ хэрэг тэгээд л шийдвэрлэгдээгүй үлдсэн юм. Ач холбогдолтой гэсэн бүхнийг нь би бараг нууж байсанд тэр итгэж байсан биз. Түүний дүгнэлтийг үзэхийн тулд би юу ч хийхээс буцахгүй байв. Хэдийгээр миний эсрэг гаргасан нотолгоо маш их байсан боловч шийдвэрлэх учир холбогдолгүй байсан гэдэг нь эргэлзээгүй байсан билээ. Харин Бродвейд намайг дахин дуудсан явдал би эндүүрч дээ гэдгийг над харуулав. Энэ удаа намайг Синклер, Истон хоёр байцаав. Үнэнч шударга Синклерт ичгүүргүй худал хэлэх эвгүй байсан юм. Түүнд би худлаа хэлэх үедээ яг л түүнтэй нэгэн адил өөрийнхөө зарчмыг хатуу хамгаалан тэмцэж байсныг минь Синклер одоо ойлгож байгаа гэдэгт би итгэж байна. Харин Истонтой ярьсан яриа над таалагдсан юм. Уайт, Мильмо болон Скардоны байцаалтыг давсан туршлага над хангалттай байв. Тийм ч учраас би өөрийнхөө замнасан замаар алхаж явахдаа тэдний бүтэлгүйтсэн газар Истон амжилт олно гэж би бодоогүй билээ. Уг хэрэг ийм л болсон юм.

	
XIII БҮЛЭГ : ҮҮЛ САРНИЖ БАЙНА

	Хоёр жил гаруйн турш намайг ер хөндсөнгүй. Үнэнээ хэлэхэд зэвсэглэн төвийг сахигч маягтай байв. Над ямар ч ял тулгаагүй боловч миний хэрэг хаагдсан гэдэгт би итгэхгүй байлаа. МИ-5, СИС-т байгаа хуучин нөхөдтэйгөө би нөхөрсөг харилцаатай хэвээрээ байв. Энэ цаг үе түгшүүртэй байлаа. Би хоёр мянган фунттэй байсан бөгөөд цаашдаа бас хоёр мянга, тэгээд даатгалын шагналд хоёр гурван мянган фунт авах ёстой байв. Хаана очсон ч гэсэн юуны түрүүнд дипломат ажлаасаа яагаад гарсан бэ? гэхэд л хариулах үггүй байсан учраас аятайхан ажил олдох найдлагагүй байв. Миний хувьд хамгийн боломжтой нь сэтгүүлчийн ажил болж, анх ажил үйлсээ эхэлсэн Испанийн зүг сэтгэл минь татагдах боллоо. Би удахгүй биеэ даах болно гэж итгэж, Испани руу очих явдал миний гэм бурууд эргэлзэж байгаа хүмүүсийн байдлыг бэхжүүлнэ гэж би бодож байлаа. Аливаа хардаж сэрдэх явдлаас намайг ямар нэгэн хэмжээгээр хаацайлж чадах өөр тийм газар над олдох байсан гэж үү? Ийм учраас миний паспортыг эргүүлж өгнө үү гэсэн хүсэлттэй захиаг Скардонд би явуулав. Удалгүй ямар ч тайлбаргүйгээр паспортыг минь ирүүлсэн юм.

	Испанид миний байсан хугацаа маш богино байв. Ситид ажиллах урилга авах хүртлээ би Мадридад гурван долоо хоног орчим байсан юм. Цалин хөлс нь хэр тааруу байсан боловч худалдаа наймааны ажлаар юу ч мэдэхгүй над таарч байлаа. Рикменсуорт, Ливерпуль-стрит хоёрын хооронд өдөр бүр худалдааны ажлаар би жил гаруй явж билээ. Энэ ажилд би үнэндээ тэнцэхгүй байв. Тэр ч битгий хэл, аз болоход над огт хамаагүй тээврийн хэлтсийн хуумгай явдлаас болж, манай пүүс өрөнд унаж балрахын даваанд тулахад миний сэтгэл амрав. Намайг халагдахад эзэд маань ч баярласан билээ. Дараа нь би чөлөөт сурвалжлагчийн маягаар мөнгө олж, амь зууж эхэлсэн юм. Энэ нь сайн талаа харуулах хэрэгтэй хэцүү ажил байлаа. Гэвч биеэ магтах нь миний хувьд сул тал байв.

	Тэр үед оргох тухайгаа би хэд хэдэн удаа бодов. Энэ төлөвлөгөөг анх америкийн нөхцөлд боловсруулсан учраас жаахан өөрчлөлт л хийх хэрэгтэй байлаа. Европын нөхцөлд түүнийг тохируулах хэрэгтэй байв. Вашингтоныг бодвол Лондоноос оргох нь зарим талаар хялбар байлаа. Энэ тухай бодох болгондоо гарцаагүй оргохын хэрэгцээ алга мэт над санагддаг байв. Эцэст нь миний энэ бодлыг толгойноос авч хаясан нэг үйл явдал болсон юм. Энэ нь намайг санаа сэтгэлээр бүү уна, ойрын үед холбоог дахин сэргээнэ гэсэн мэдээг би маш бэрх замаар зөвлөлтийнхөө нөхдөөс авсан явдал байв. Энэ нь хэрэг явдлыг үндсээр нь өөрчилсөн юм. Би ганцаараа биш байсан юм.

	Үүнд зоригжсон миний бие ээлжит шуурга хэрхэн дэгдэхийг ажиглаж суув. Бержесс, Маклин хоёрын хэргийн талаар шинэ «нээлт» хийсэн юм шиг шуугилдсаны дараа энэ шуурга эхэллээ. Флит-Стритэд дахиад «гурав дахь хүний» тухай шуугиан дэгдээсэн бөгөөд энэ удаа миний нэр хэвлэлд бичигдсэн юм. Алга болсон дипломат ажилтнуудын тухай хоосон, худал мэдээ олох гэж хэвлэл олон зуун мянган фунт зарцуулж байсан нөхцөлд миний нэрийг олж мэдэхэд дөрвөн жил шаардсан нь хачирхалтай байлаа. Тэгэхдээ энэ нь хэн нэгэн хүний болгоомжгүйгээс болов. Энэ алдааг цагдаагийн газар ажиллаж байгаад огцорсон нэг ахлах офицер гаргасан гэдгийг СИС-т ажиллаж байсан миний нөхдийн нэг над хэлсэн юм. Тэр этгээд маш чалчаа хүн болохыг бид хоёр мэдэх билээ. Энэ сургийг анх түрүүнд цагдаагийн сурвалжлагчид мэдсэн учир энэ тайлбарыг үнэмшиж болохоор байв. «Гурав дахь хүнийг» эрэхтэй холбогдуулан Вашингтон дахь Английн элчин сайдын яаманд ажиллаж байхдаа огцрох санал тавьсан «аюулаас хамгаалах албаны нэг офицерын» тухай «Дейли экспресс» сонинд бичсэн байлаа. Энэ санал илэрхий тодорхой биш байв. Учир нь би хэзээ ч аюулаас хамгаалах албаны офицер байгаагүй билээ. Харин миний нэрийг анх дурдсан нөгөөх сонины гүтгэлгийн эсрэг зарга мэдүүлэхэд энэ таавар хангалттай зүйл байсан юм.

	Удахгүй хэвлэлийн довтолгоо эхлэв.

	Хартфордшираас би Акфилд, Эриж хоёрын дунд оршдог Суссекст ирж, Кроубород суух болсноо тайлбарлах ёстой. Аз таарч би энэ тойргийн алдартай ганцхан хүн биш болов. Тэр үед Акфилдэд гүнж Маргарет амьдарч байсан бөгөөд Эрижэд Питер Таунсенд амьдарч байлаа. Сурвалжлагчид гүнжийг өглөө, Таунсендийг үдээс хойш эргүүлдэж очдог байв. Заримдаа бүр шал эсрэг юм болно. Харин бага үдийн хоолны үеэр над руу тэд дайрах болов. Хоёр үзлийн үүднээс энэ нь ашигтай байв. Нэгдүгээрт, сурвалжлагчид дээд язгуурт миний хөршүүдийг залхаасан шигээ намайг тарчлааж байгаа нь нутгийн олон нийтийн саналыг над ашигтайгаар өөрчлөв. Миний заасан сурвалжлагч бүрийг ацаар шаачих уу гэж миний цэвэрлэгч, чийрэг биетэй залуу эр хэлсэн юм. Хоёрдугаарт, сурвалжлагчид морилон ирэх нь тогтмолжиж тэднээс зайлсхийх бололцоо олгосон, ингэхийн тулд би цагаа гурван цагаар түрүүнд тавьсан юм. Өглөөний таван цагт босож, зургаан цагт өглөөний хоол идээд есөн цаг хагасын үед бага үдийн хоолоо идэж, яг л сурвалжлагчдыг хаалган дээр цугларч эхлэх үед би Эшдауны ойд зугаалж явдаг байв. Ингээд гурван цагийн үед намайг буцаж ирэхэд тэд алга болдог байлаа. Энэ дэглэм намайг нэг л удаа хөөдсөн юм. Хагас сайн өдрийн орой «Санди пикториал» сонины сурвалжлагч эмэгтэй манай гэрт ирж, «миний найзын» бичсэн «над маш их аюултай өгүүллийг» тайлбарлаж өгнө үү гэсэн юм. Маргааш өглөө нь уг өгүүлэл нийтлэгдэх ёстой байжээ. Тэр өгүүллийг уншиж, тайлбарлахаас би татгалзаж, тэр эмэгтэйг бараг л хүчээр гэрээсээ гаргасан юм. Маргааш өглөө нь би «Санди пикториал» сониныг худалдан авч үзсэн, өөрийнхөө тухай ганц ч үг олсонгүй. «Нөхөр» хулчийжээ.

	Байдал хурцадсан үед би СИС-ийн нөхөдтэйгөө уулзаж ярилцав. Хэрэг явдлыг баллаж болох ямар нэгэн мэдэгдэл намайг битгий хий гэж тэд ятгасан юм. Энэ асуудлын талаар өргөн шүүмжлэл явуулна гэж засгийн газар амласан нь нөхцөл байдлыг хурцатгахгүй байлгах туйлын чухал юм. СИС-ийн нөхөд надаас хоёр зүйл хүсэв. Нэгдүгээрт, МИ-5-ын ажилтнуудад биш, СИС-т хамт ажиллаж байсан хоёр нөхөрт сүүлчийн байцаалт явуулахыг зөвшөөрөх, хоёрдугаарт, паспортаа дахин хураалгахыг тэд надаас хүслээ. Энэ хоёр саналыг би зөвшөөрөв. Ингээд би паспортаа хураалгаж асуулт хариулахаар Лондон руу хоёр ч удаа явлаа. Яриа хэвийн байдалтай болсон бөгөөд энэ нь ямар нэг шинэ нотолгоо гараагүйг гэрчлэв. Ийм удаан хугацаанд би оргох оролдлого нэг ч удаа хийгээгүй нь над ашигтай болж эхлэв. Хэргийн хуучин ул мөр аажмаар бүдгэрч, аливаа шүүгчийнхээ толгойг эргүүлж болохоор болжээ.

	Нэгэнт анхаарлын төвд би байсан болохоороо зөвлөлтийн нөхөдтэй хийх хоёр уулзалтыг болиулж байв. Харин гурав дахь уулзалтын өдөр болоход тэдэнд ч мэдээ хэрэгтэй байгаа биз, надад ч гэсэн дэмжлэг хэрэгтэй гэж би шийдсэн юм. Энэ нь бүхэл өдрийн ажил болов. Би өглөө эрт Кроубороос гарч, Тонбрижийн зогсоол дээр машинаа орхиод галт тэргээр Лондон руу явав. Би бараг хүнгүй буудал дээр хамгийн сүүлд вагонд оров. Ватерлоо буудалд бууж, эргэн тойрноо сайтар харж, «Тоттенхем-Корт-Роуд» хэмээх метроны буудал хүрлээ. Метроноос гараад, малгай, пальто хоёр худалдан авч, хоёр цаг орчим гудамжаар тэнэв. Би зуушны газар хоол идээд шалгарсан аргаа хэрэглэж киноны билет аваад, сүүлчийн эгнээнд сууснаа кинон дундуур сэмхэн гарлаа. Миний араас хэн ч дагаагүйг би мэдэж байв. Гэхдээ улам баттай болгохын тулд гудамжаар дахиад хэдэн цаг тэнэв. Хэзээ ч ирж үзээгүй газраар би тэнэж, автобусанд сууж, дараа нь дахиад л явган алхав. Бүрий болсноос хойш нэг, хоёр цаг болоход би уулзах газар луугаа явсан юм. Тэнд болсон явдлыг ярьсны хэрэггүй биз ээ.

	Сонин мэдээг би метронд явахдаа уншив. Дэргэдэх хүнийхээ мөрөн дээгүүр харахад «Ивнинг стандарт» сонины гарчигт өөрийнхөө нэр байхыг олж харлаа. Брикстон тойргийн парламентын гишүүн хурандаа Маркус Липтон «гурав дахь хүн» - ноён Филбийн42 эргэлзээтэй үүргийг нуугаад л байх санаатай байна уу? гэж ерөнхий сайдаас асуужээ. Эхлээд миний урам хугарлаа. Липтон парламентын гишүүний онцгой эрхтэй байсан учраас түүнийг шүүхэд татаж болохгүй байлаа. Түүнээс гадна Бивербрукийн нэг сонины газраас намайг гүтгэсний хариуд ихээхэн хэмжээний мөнгө авах гэсэн хүслийг минь тэр тас цохив. Дотроо гомдоод өнгөрөөхөөс өөр аргагүй байлаа. Тэгэвч ажиллах хэрэгтэй байв. Дрейтон-гарденст байдаг ээжийнхээ гэрт түр суув. Тэднийхээс СИС-т ажилладаг нөхөд рүүгээ утасдаж, цаашид дуугүй сууж чадахгүй нь гэдгээ мэдэгдлээ. Намайг хэзээ нэгэн цагт ямар нэг юм хэлэх хэрэгтэй гэдгийг тэд зөвшөөрсөн боловч төлөөлөгчдийн танхимд болох өргөн шүүмжлэл дуустал юу ч бичиж болохгүй гэж дахин ятгасан билээ.

	Өргөн шүүмжлэл эхлэх хүртэл арван хоёр хоног үлдэв. Би хаалганыхаа хонхыг салгаад, телефоноо олон дэрээр дарлаа. Тэртэй тэргүй сонсогддоггүй учраас хаалга тогшдог алхыг салгаж авсны хэрэггүй гэж ээж хориглосон юм. Тэгэвч сурвалжлагчид хоёрхон өдрийн дотор энэ алхыг эвдчихсэн юм. Галын аюулын шатан дээр зогсож, гал тогооны өрөөний цонхоор шагайж байсан нэг сурвалжлагч тогооч эмэгтэйг айлгасан учраас энэ өрөөний цонхыг өдөр шөнөгүй хөшигтэй байлгахаас өөр аргагүй болов. Дашрамд хэлэхэд тэр эмэгтэй угийн зоригтой, бүслэлтийн үеийн турш биднийг маш сайн хооллосон билээ. Энэ хооронд хэвлэлд өгөх мэдэгдлээ би бэлтгэж байв. Үүнийг хийж чадах эсэхээс их юм шалтгаалах байлаа. Хэрвээ Липтоныг өгсөн мэдэгдлээ буцааж авхуулж чадахгүй бол над зугтахаас өөр зам байхгүй болно.

	Аятайхан төгсөөсэй л гэж би бодож байв. Хэвлэлийн олон бага хурал дээр очиж байсан, заримдаа бүх сурвалжлагчид нэг зэрэг асуулт тавьж байгаа үед хэчнээн замбараагүй байдгийг би биеэр үзсэн билээ. Липтоны мэдэгдэлд сэтгүүлчдийн анхаарлыг төвлөрүүлэх, Липтоны айхавтар муухай зэмлэлийн утга учиргүйг харуулахад тэдний анхаарлыг хандуулахын тулд хэвлэлийн бага хурлын явцад ядаж л хагас цаг би хяналт тавих нь чухал байв. Дараа нь тэдэнд өгөх миний хариулт бэлэн байсан болохоор над ямар асуулт тавих нь хамаагүй байв. Липтоны зэмлэл ямар ч үндэслэлгүй болох нь хар ухаанаар аваад үзсэн ч тодорхой байв. Би алдаатай ч бодсон байж болно. Гэхдээ түүнд жинтэй нотолгоо байсан л юм бол төлөөлөгчдийн танхимд, нийтийн өмнө тэр нотолгоогоо хэлэхийн оронд зохих байгууллагуудад нь өгч болох байв. Хэрвээ засаг захиргаа Липтон юм уу, өөр бусад хүмүүсээс жинтэй нотолгоо авсан бол намайг баривчлах арга хэмжээ авч болох байлаа. Ийм учраас Липтон буюу өөр ямар ч хүн жинтэй нотолгоо аваагүй нь тодорхой. Флит-стритэд цугласан хүмүүсийг бодвол энэ хэргийг арав дахин илүү мэдэж байгаа аюулаас хамгаалах албаны нөлөө л энэ нөхцөлд шийдвэрлэх хүчин зүйл болох байлаа. Ийм учраас хэвлэлээс биш, харин аюулаас хамгаалах албанаас би болгоомжлох ёстой байсан юм.

	Парламентын шүүн хэлэлцэх өдөр боллоо. Засгийн газрын өмнөөс гадаад явдлын яамны сайд Гарольд Макмиллан үг хэлэхдээ, би оногдсон үүргээ шударга, чадамгай гүйцэтгэж байсан (бодит байдалтай нийцэж байв), намайг улс орны эрх ашгаас урвасан гэж үзэх өчүүхэн ч нотолгоо байхгүй (яг л үнэнд нийцэж байлаа) гэв. Энэ мэдэгдэл миний урмыг сэргээлээ. Телефоноо дэрэн дороос авч, утасдсан бүгдэд маргааш өглөө 11 цагаас хүн хүлээн авч уулзана гэж хэлээрэй хэмээн ээждээ захисан юм. Хорин минутын дотор зургаан удаа утас дуугарав. Дараа нь чимээгүй боллоо. СИС-ийн нэг танилдаа утасдаж, маргааш нийтийн өмнө үг хэлнэ гэдгээ би урьдчилан анхааруулаад унтахаар хэвтэж, есөн цаг унтлаа.

	Арван цаг хагаст хаалганы хонх жингэнэв. Мөдхөн болох үйл явдлын явцад хяналт тавихын чухлыг эрхэмлэсэн миний бие хаалгаа онгойлгохыг яарсангүй. Нэгэнт л арван нэгэн цагт гэснээс л хойш арван нэгэн цагтаа л онгойлгоно гэж хэлэв. Яг л болзсон цагтаа хаалгаа онгойлгоод «Ээ, бурхан минь» гэж би дуу алдсан юм. Учир нь арваад хүн ирэх байх гэж бодсон чинь өдий төдий хүн дараалан зогссон байлаа. Энэ олон хүнийг зочны өрөөнд багтана гэж бодоход бэрх байсан боловч яаж ийж байгаад багтсан юм. Гэрэл зургийн аппаратын гэрэл таван минут орчим тасралтгүй гялс гялсхийж тэгээд гэрэл зурагчид алга болцгоов. Бүх хүмүүс суудлаа эзэлсний дараа түшлэгтэй сандал дээр халхайн сууж байгаа нэг сурвалжлагч өөд би харж, хаалганы дэргэд шахцалдан зогсож байгаа нэг бүсгүйд суудал тавьж өгөхийг хүсэв. Түүнийг хатгуулсан юм шиг ухасхийн босоход нөгөө бүсгүй ичингүйрхэн суусан билээ. Энэ ухаалаг арга заль нь болж байгаа үйл явдалд бүр эхнээс нь хяналт тавихад над тус болсон юм.

	Энэ хэвлэлийн бага хурлын тухай тэр үед өрнөдийн хэвлэлд их бичсэн билээ. Улсын нууцын тухай хуулийн дүрмийг сахихын тулд зарим асуудлын талаар миний хэлэх зүйл товч байна гэдгийг дурдсан хэвлэмэл мэдэгдлийг тараасан билээ, гэдгээс би яриагаа эхлэв. Ийм тайлбартайгаар асуултад хариулахад би бэлэн байлаа. Эхний асуултуудын нэгд нь Липтоны нэрийг дурдахад энэ боломжийг би шүүрэн авав. «Аа, Липтон уу, чухам энэ хүн л уг хэргийн жинхэнэ мөн чанар луу биднийг хөтлөн оруулж байгаа юм» гэж хэлэв. Дараа нь би Липтоныг дайрч, нэг бол тэр нотолгоогоо аюулаас хамгаалах албанд гаргаж өгөх, эсвэл зэмлэлээ төлөөлөгчдийн танхимаас гадуур дахин тавих хэрэгтэй гэж саналаа хэлсэн юм. Хорь орчим минутын дараа хэдэн сурвалжлагчид эелдгээр уучлал гуйгаад яарч гарахад нь «Сайн байна, оройн сонинуудад хэвлэгдэх бололтой» гэж би бодов. Ингээд миний сэтгэл уужрахад, асуултаа үргэлжлүүлэн тавихыг би тэднээс хүссэн билээ. 

	Бержессийн тухай та юу бодож байна вэ? Маклин та хоёр нөхөрлөж байсан уу? Тэдний алга болсныг та юу гэж тайлбарлах вэ? Тэд хаана байна? Улс төрийн ямар үзэл баримталдаг вэ? Та «гурав дахь хүн» мөн үү? гэсэн асуултад хариулахад над амархан байлаа.

	Барагцаалбал нэг цагийн дараа бид дарс, пиво тавьсан хоолны өрөөнд оров (аз болоход зочдын тоо цөөрсөн байлаа). Сурвалжлагчид надтай мэдэгдэхээр найрсаг байдалтай байв. Зөвхөн «Дейли экспресс» сонины төлөөлөгч хэрэггүй оролдлого хэтэрхий хичээнгүйлж тавьсан ихэнх асуултад би «Тайлбар өгөхгүй!» гэж илэрхий тавласан янзтай хариулсан юм. Тэр арван нэгэн жилийн турш, түүнээс бүтэн таван жилийн турш бараг өөр юу ч хийлгүй (энд Антон Пёрдийн «Бержесс, Маклин хоёр» номыг эш татав) энэ хэргийн тухай номоо бичиж байсныг би хожим мэдсэн юм. Тийм учраас түүний улиглан салахгүй байсныг би зэмлэхгүй. Харин Скардон мөрдөн байцаалтаа хэрхэн явуулдгийг судлахын тулд хоёр долоо хоног түүний дэргэд ажилла гэж би түүнд зөвлөх байсан билээ.

	Сүүлчийн зочин явахад бага үдийн хоолны цаг аль хэдийн өнгөрчээ. Хэвлэлийн бага хурлын талаар оройн сонинуудад гарсан мэдээлэл яг л миний санаанд таарав. Липтоныг дайрсан миний үг цагаан цаасан дээр хар бэхээр бичсэн шиг хэвээрээ буусан байв. Маргааш өглөө гарсан сонин ч нааштай тайлбарыг нийтэлсэн байв. Над сайн байдаг нэг сурвалжлагч утасдаж, хэвлэлийн бага хурал амжилттай болсонд баяр хүргэв. Ингээд Липтоны ээлж боллоо. Төлөөлөгчдийн танхимын хуралдаан дээр тэр оролцсон боловч юу ч дуугарсангүй гэж анхны орой Би-Би-Си мэдээлэв. Маргааш орой нь тэр бууж өгчээ. Парламентын нэг сурвалжлагч над Липтоны өгсөн хариултыг дамжуулаад, ямар нэг тайлбар байгаа эсэхийг лавласан юм. Таван минут болоод дахиж утасдана уу гэж би түүнд хэлэв. Сэтгэл амсхийх тэрхэн агшинд зөв шийдвэр гаргасан Липтонд талархсанаа илэрхийлмээр санагдсан боловч түүнтэй ингэж зөөлөн харилцаад хэрэггүй гэдгийг би тэр дороо ойлголоо. «Хурандаа Липтоны шийдвэрийг зөв гэж би бодож байна. Миний хувьд гэвэл будилаан ингээд төгслөө» гэсэн булзаарангуй тайлбар хийснээр хязгаарлав. Энэ ялалтаа тэмдэглэж би ээжтэйгээ хамт тэр оройг зуушны газар өнгөрөөсөн билээ.

	Тэр будилаан үнэхээр дуусаж, долоон жил амар жимэр байв. Тэр өдрөөс хойш хэвлэл намайг улайсгасан тоосго мэт үзэж хавьтахаа больсон юм. Миний дараагийн үйл ажиллагаатай холбогдуулан намайг итгэлтэй хүн гэсэн баталгаа өгсөн Макмиллан болон засгийн газрыг зэмлэхэд бэрх биш юм. Гэхдээ энэ бол тэдний буруу биш. Засгийн газар, ялангуяа аюулаас хамгаалах албанаас хэн ч 1955 онд нийтийн өмнө мэдэгдэл хийхийг хүсээгүй билээ. Баримт нотолгоо үнэмшил муутай байв. Над ёс төдий ял ч тулгаж болохгүй, намайг бүрэн зөвтгөж ч болохгүй байсан билээ. Хэвлэл, мэдээллийн албаны мэдээ дутагдсан явдал, мөн Маркус Липтоны тэнэг алдаанаас болж дэгдсэн өргөн шуугианыг дарахын тулд ямар ч гэсэн нийтийн өмнө заавал үг хэлэх үүрэг тэдний өмнө тулгарсан билээ.

	Энэ ер бусын бүтэлгүй явдлын хариуцлагыг Бивербрукийн сонины газар голлон хариуцах ёстой. Учир нь Истон болон гадаад явдлын яамнаас өш хонзонгоо авах гэсэн Бивербрукийн утга учиргүй дайсагнасан ажиллагаанаас алдаа гарлаа ч гэсэн энэ шуугианы түүхийг үүсгэж үргэлжлүүлсэн юм. Манай дипломат албаны хилийн чанадад зориулж байсан зардлыг, Бержесс, Маклин хоёрын хэргийн талаар мэдээ цуглуулахын тулд «Дейли экспресс» сонины үрсэн мөнгөтэй харьцуулахад сонин тооцоо гарах биз ээ. Гэхдээ муу гүүнээс сайн унага гардаг гэсэн үг байдаг. Харин амар жимэр долоон жил амьдрахад минь тусалсан, амьдралаа зориулсан ажил үйлсээ үргэлжлүүлэх боломжийг олгосон Бивербрукт би баярласнаа илэрхийлэх ёстой.

	 

	* * *

	 

	Ийм эмгэнэлт үйл явдал болсон ч гэсэн тэр үед гадаадад миний хийх ажил дуусаагүй юм. 1956 оноос 1963 он хүртэл би Ойрх Дорнодод ажилласан билээ. Энэ үеийн миний ажлын талаар Өрнөдийн хэвлэлүүд янз бүрийн гүтгэлэг хэвлэж байсан бөгөөд одоо тэр бүхнийг зохиогчдын нинжин сэтгэл мэдэх биз. Зөвхөн 1955 он хүртэлх миний үйл ажиллагааг англи, америкийн нууц албад нэлээд нарийн гаргаж чадсан, харин миний цаашдын ажлын талаар аливаа мэдээ баримтаас үзэхэд тэд юу ч олж чадаагүйд хамаг учир оршиж байгаа юм. Энэ талаар тэдэнд тусалъя гэсэн бодол над алга. Өөр ном бичих цаг ирэхэд түүндээ өөр үйл явдал өгүүлж болох юм. Юу боловч ТТГ болон СИС-ийн Ойрх Дорнодод явуулсан хорлон сүйтгэх үйл ажиллагаа зөвлөлтийн тагнуулын байгууллагын сонирхлыг татах биз ээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 

	
1984 оны хэвлэлийн Хэвлэн нийтлэлийн мэдээлэл

	Ким Филби

	 

	МИНИЙ НУУЦ ДАЙН

	зөвлөлтийн тагнуулчийн дуртгал

	 

	«Прогреес» хэвлэлийн газар 

	Москва • 1984

	 

	Ким Филби

	 

	МОЯ ТАЙНАЯ ВОЙНА

	 

	Орчуулсан Д. Даваашарав, А. Дэсээжалбуу

	 

	На монгольском языке

	ЗХУ-д хэвлэн гаргав

	 

	© Воениздат, 1980

	© «Прогресс» хэвлэлийн газар монгол хэлнээ орчуулав. 1984

	 

	Ф 4703000000—556

	014(01)—84

	 

	без объявл.

	
Заметки

		[←1]
	 К. Маркс, Ф. Энгельс «Түүвэр зохиол». I боть, 120 дахь тал




	[←2]
	 Шалгагдаж байгаа хүний өнгөрсөн үед холбогдох бүх материалууд болон холбогдох хүмүүсийг нарийн шалгах явдал юм




	[←3]
	 Тэр үед Их Британийн эрх баригчид Германыг дорнод талаас нь цохино гэсэн гоёчлон нэрлэж байсан ЗХУ-д довтлох сайтар бодож боловсруулсан төлөвлөгөөний талаар ярьж байна




	[←4]
	 «DUD» — «бүтэлгүй хүн» гэсэн утгатай англи үг




	[←5]
	 1917 оны хувьсгалын дараа Орос оронд байсан английн нууц тагнуулуудын нэг Брюс Локкарттой хамтран ажиллаж байсан, мөн Сидней Рейлийн анд нөхөр байв. Дэлхийн хоёрдугаар дайны үед ТАУГ (тусгай ажиллагааг удирдах газар)-т дээд албан тушаалд байсан бөгөөд Черчилль түүнийг ТАУГ/СИС-ийн төлөөлөгчөөр Москвад явуулсан юм




	[←6]
	 Тусгай ажиллагааг удирдах газар 1940 онд Черчиллийн заавраар байгуулагдсан бөгөөд тэнхлэгийн орнуудын эсрэг бүх нууц ажиллагааг, ялангуяа хясан боогдуулах, хорлон сүйтгэх явдлыг удирдаж байв




	[←7]
	 1939 онд цэргийн яамны тагнуулын газрын даргын туслагч байсан юм




	[←8]
	 «Slop and offal» — «муу усны нүх» гэсэн утгатай энэ англи үгийн эхний нь үсгүүд Special Operations — «тусгай ажиллагаа» гэсэн нэрийн эхний үсгүүдтэй адилхан юм




	[←9]
	 1917 оны арван нэгдүгээр сарын 20—30-нд Камбред болсон тулалдаанд түүхэнд анх удаа танкийг олноор нь хэрэглэсэн юм




	[←10]
	 1921 он хүртэл далайн цэргийн албаны тагнуулын дарга, 1936 оноос 1939 оны арван нэгдүгээр сард нас бартлаа СИС-ийн дарга байсан юм




	[←11]
	 Нууц, хорлон сүйтгэх суртал нэвтрүүлэг




	[←12]
	 Черчилль дайны үед Ситид (Сити—1. Лондон хотын төв хэсэг 2. Английн санхүүгийн олигархи) ажилладаг байсан өөрийнхөө нөхдийг ТАУГ болон СИС-ийн өндөр тушаалд томилж байсан бөгөөд 1942—1943 онд ТАУГ-ын даргаар ажиллаж байсан өөрийн банкны эзэн Чарльз Хэмброг ч мартаагүй билээ




	[←13]
	 Валентайн Уильямсын бичсэн тагнуулын тухай цуврал романы гол баатар




	[←14]
	 Английн парламентад засгийн эрх баригч намын төлөөлөгчид эхний эгнээний суудалд сууна




	[←15]
	 Фрэнк Натан Дэниэл Букмен — америкийн евангелийн шашин номлогч, Оксфордын хэсгийг үндэслэгч. 1939 онд тэр Их Британийг ёс суртахууны талаар зэвсэггүй болгох өргөн кампани зохиосон юм




	[←16]
	 Улс төрийн комиссар (испани үг)




	[←17]
	 Иргэний дайны үед генерал Франкогийн талд байлдаж явсан Питер Кемпийн саналаас Испани болон испаничуудын тухай миний санал үнэхээр ялгаатай юм. Тэгэхдээ ТАУГ-ын испанийн салбарын дарга Хью Куэннеллтэй анх уулзахдаа Кемпийн сэтгэл зовнисныг дүрслэн бичсэнтэй би бүрэн санал нэгтэй байна




	[←18]
	 "Үүний дараа" гэдэг нь «үүний үрээр» гэсэн үг биш (латин үг)




	[←19]
	 Амтат хоол, үнэт дарс (франц үг)




	[←20]
	 1944 онд СИС-ийн дэргэдэх гадаад явдлын яамны ерөнхий зөвлөгчөөр, тавиад оны үед Москвад, дараа нь Парист английн элчин сайдаар байв




	[←21]
	 Азорын арлуудыг Англи эзэлсний дараа тийшээ илгээсэн тагнуултайгаа Грэм Грин холбоо барьж чадаагүйн учир донгодуулахад нь би түүнийг хамгаалсан юм. Үүнээс болж МИ-5-ын өмнө СИС буруутан болов




	[←22]
	 Лондоны энэ гудамжинд английн засгийн газар байрладаг. Энд бол английн засгийн газар гэсэн утгатай




	[←23]
	 Fanny — бөгс; Fanny — эмэгтэй хүний нэр (салаа утгатай үг)




	[←24]
	 Шөнө жижүүр хийж байгаа ажилтан нарт нэг хэрэг үзэх нь онц чухал байв. Учир нь Москва дахь английн цэргийн төлөөлөгчдийн газрын СИС-ийн сувгаар дамжуулсан цахилгаан мэдээ энд ирдэг байв




	[←25]
	 Хошууч генерал Стюарт Мензис, 1939—1953 онд СИС-ийн дарга байсан




	[←26]
	 Лондоны нэг шорон




	[←27]
	 Индиана — АНУ-ын Умард зүгийн нэг муж улс




	[←28]
	 «Most secret» хэмээх англи нэр томьёоноос ялгагдах «Top secret» хэмээх америк нэр томьёо, хоёулаа «маш нууц» гэж орчуулагдана




	[←29]
	 Тагнуулын сэдэвт романы баатар




	[←30]
	 1953 онд тус албыг Черчилль донсолгосны дараа СИС-ийг толгойлсон хүн. Зөвлөлтийн хөлөг онгоц «Оржоникидзе»-г судалж усан доогуур тагнуул хийж байсан дарга Крэбб ор сураггүй алга болсон 1956 оны 4-р сарын 19-ний будилааны дараа арга буюу чөлөөнд гарсан юм




	[←31]
	 Арван хоёр дахь орон, арван хоёр дахь орон бүхнээс дээгүүр (германаар)




	[←32]
	 «Дуран авай» (англи үг)




	[←33]
	 Лондон дахь утга зохиолын клуб




	[←34]
	 Хуучин байсан стратегийн албаныг удирдах газар болон Тагнуулын төв хэсгийн суурин дээр 1947 онд ТТГ-ыг байгуулсан юм. 1947—1950 онд ТТГ-ыг Хилленкоттер толгойлж байв




	[←35]
	 ТТГ-ын захирал байсан




	[←36]
	 ЗХУ-д тагнуулын ажиллагаа үйлдсэн хэргээр 1965 онд шийтгэгдэн английн иргэн




	[←37]
	 Зөвлөлтийн холбооны шугамыг сэм чагнах зорилгоор англи, америкийн тагнуулын газрууд 1955 онд энэ хонгилыг Берлинд байгуулжээ




	[←38]
	 Энэ үед Их Британийн гадаад явдлын яаманд америкийн асуудлыг хариуцсан хэлтсийн эрхлэгчээр ажиллаж байсан Маклиныг ярьж байна. Тэр зөвлөлтийн тагнуулын байгууллагын даалгаврыг биелүүлж байжээ




	[←39]
	 Гол сонины газрууд байрладаг Лондоны нэг гудамжны нэр




	[←40]
	 Атомын эрчим хүчний комиссын дарга




	[←41]
	 Америк дахь английн мэдээллийн албаны толгойлогч. Дараа нь гадаад явдлын яамны сайдын байнгын туслах болсон юм




	[←42]
	 Бержесс, Маклин хоёрын алга болсон нөхцөлийг шалгах тусгай комисс байгуулахыг хүсэж байгаа эсэхийг 1955 оны аравдугаар сарын 25-нд ерөнхий сайд Антони Иденээс Маркус Липтон асуужээ. Дараа нь «гурав дахь хүн» - Филбийн үйл ажиллагааны талаар тэр сонирхсон байна. Энэ асуудлаар өргөн шүүмжлэл явуулахаар Иден мэдэгдсэн юм. 1955 оны 11-р сарын 7-нд энэ өргөн шүүмжлэл болов. Үүний явцад гадаад явдлын яамны сайд Гаролъд Макмилан Филбийг цагаатгав

